
PUSTINJAKOVE PRIPOVIJETKE 


Pustinjak ispod Maliča i Borka bio 
je književni pseudonim fra Martina 
MIKULICA, zaboravljenog pisca i sa- 
kupljača narodnih umotvorina. Rodio 
se 15. siječnja 1841. u Borajni koja je 
tada pripadala župi Ružići. Nakon za- 
vršetka školovanja u Italiji 1886. po- 
stao je prvi učitelj Pučke škole na Št- 
rokom Brijegu. Kasnije je kroz život 
vršio dužnosti župnika, gvardijana i 
profesora latinskog jezika. 


Njegova je najveća zasluga u tome 
što je prvi počeo pisati o ovome dije- 
lu Hercegovine što se naziva Bekija 
i Ljubuška nahija. Učeći škole na Za 
padu, on je dobro upoznao kako za- 
padni narodi gledaju i na ovaj kraj 
kao na kutić divljega Balkana. Kas- 
nije, živeći kao župnik blizu trideset 
godina imao je priliku da upozna na- 
rodnu dušu bolje nego tko drugi. Zbog 
toga on pobija mišljenje svih onih koji 
o nama negativno misle, te ističe mo- 
ralne osobine naroda ovoga kraja i 
piše: »Svima je sva naobrazba narav- 
na uopće: poštenje, čestitost, ćudored- 
nost, plemenitost, ustručavanje i skro- 
mnost. Stariji se poštuju, mlađi se ne 
omalovažavaju. O lijepa narodna uljud- 
bo! Nećeš ti nikada učiniti, što više 


puta počinja umjetna naobrazba«. Fra 


Martin je već tada naslućivao kako će 
razvoj civilizacije donijeti materijalni 
napredak, ali će istodobno razoriti ne- 
što od naravne dobrote u čovjeku i 








O. MARTIN MIKULIĆ 


PUSTINJAKOVE PRIPOVIJETKE 


iz 
SEOSKOG ZIVOTA ZAPADNE HERCEGOVINE 


Priredio i predgovor napisao: 
Prof. IVAN ALILOVIĆ 


Duvno, 1972. 





RIJEČ NA POČETKU 


U kulturnom razvoju Herceg-Bosne u drugoj polovini 
19. stoljeća djelovao je čitav niz istaknutih kulturnih rađ- 
nika, među koje spada malo poznati i nepravedno zaborav- , 
ljeni pisac pripovijesti iz seoskog života i sakupljač narođ- 
nog blaga pustinjak fra Martin Mikulić. Za razliku od ve- 
ćine tadanjih pisaca, on je uzimao građu za svoje pripovi- 
jesti najviše iz usmenog pripovijedanja starih ljudi i zapi- 
sivao sve što je od njih čuo, tako da se iz njegovih djela 
može doznati kakav je bio seski život u zapadnoj Hercego- 
vini od početka 19. stoljeća. 

Kad se govori o njegovim pripovijestima, treba poseb- 
no istaći kako one u sebi kriju bogatu leksiku izvornog 
narodnog govora i obilnu folklornu građu ovoga kraja te 
da su prožete dubokom narodnom filozofijom. I još nešto. 
U njima je sačuvana dokumentirana građa o životu naroda 
ovoga kraja pod turskom i austrijskom vladavinom. Među- 
tim, kao i mnogi kulturni radnici naše prošlosti, tako je i 
pustinjak fra Martin Mikulić doživio sudbinu potpunog 
zaborava. Razloga za to ima više. Jedan od njih, da tako 
kažem, naš nemar prema starijim piscima koji su zaorali 
prvu brazdu našeg kulturnog života. te i naše olako kidanje 
veza s kulturnom prošlošću. Tome pridonosi i uvriježeno 
shvaćanje, ako jedan pisac nije bio vrhunski, i ako za 
života nije imao veliku reklamu, da nije vrijedan ni spo- 
mena. Još ako se ima na umu da fra Martin ni u crkvenoj 
hijerarhiji nije imao ni provincijalsku ni biskupsku čast, 
te da nije bio odlikovan ni od turskog sultana ni od au- 
strijskog cara, jer je kao seoski župnik bio pravi narodni 
čovjek, onda nije čudo, što se o njemu malo pisalo i što se 
dopustilo da padne u zaborav. 


Istina, kad je riječ o ovom zaboravljenom piscu, onda 
se može reći da je i on sam donekle pridonio tome zabo- 
ravu. Po sebi je bio skroman, duboko misaon čovjek, pre- 
više odan svome pozivu, te mu nije bilo puno stalo ni do 
kakve književne slave ni priznanja. To najbolje potvrđu- 
je činjenica da se nikada nije potpisivao svojim pravim 
imenom kao pisac. Sebe je sam nazivao pustinjakom i 
tako se potpisivao jer je živio kao župnik u tada još zaba- 
čenim selima, daleko od svakog kulturnog središta. 
Ni njegovo župničko zvanje nije mu dopuštalo da se više 
posveti književnom radu i da se u njemu usavrši. Zbog 
toga njegovo pripovijedalačko djelo nije veliko, ali je za 
nas dragocjeno, jer je on prvi naš pisac koji je unio u 
književnost ovaj dio Hercegovine, što se naziva Bekija i 
Ljubuška nahija. Tim je žalosnije da fra Martinova djela 
nisu bila nikada pristupačna našoj široj javnosti, i zato su 
do danas gotovo ostala nepoznata. Točno je da su neke 
njegove pripovijesti tiskane početkom ovog stoljeća u ta- 
danjim novinama ili posebnim knjižicama, ali se do njih 
danas teško ili nikako dolazi, jer ih nema! 


To me potaklo da se latim ovog posla i da bar donekle 
iznesem na vidik kulturno djelovanje ovog zaslužnog kul- 
turnog radnika i da objavim njegove glavnije pripovijesti. 
Želio bih da one, kao dio naše kulturne baštine, buđu pri- 
stupačne našim mladim naraštajima, u kojima će moći 
osjetiti svu dražest i toplinu stare materinske riječi i isto- 
dobno doznati kakvim su životom živjeli njihovi pradje- 
dovi. Na kraju moram istaći da sam zato imao i neke 
osobne razloge. Prije svega, na to me silila ljubav prema 
rodnoj grudi, jer je ovaj pisac i po rođenju i po svome 
službovanju vezan za moje rodno mjesto Ružići. Osim 
toga, to je jedini pisac starijih vremena iz ovoga kraja pa 
ga ne smijemo zaboraviti. Ja sam još kao dječak od svojih 
suseljana slušao razne anegdote i priče o ovome piscu, 
koje još u ovom kraju nisu potpuno isčezle. I ta me uspo- 
mena obavezuje. Ovim sam želio još jedno: Obilježiti 60- 
obljetnicu smrti pustinjaka fra Martina Mikulića, te mu 
na taj način iskazati dužnu zahvalnost i priznanje i tako 
oh dati pravo ra koje mu u zgradi naše kulture pri- 
pada. 


LA 


TKO JE PUSTINJAK FRA MARTIN MIKULIC? 


Rodio se 15. siječnja 1941. u Borajni, selu župe Ružići 
kod Ljubuškog. U to doba u Borajni bilo je svega nekoliko 
kuća. Loza Mikulića, od koje je pisac potekao, naziva se 
još i Ivišići. Oni su doselili iz susjednog sela Ružića. Kad 
je njihov sin Grgo imao 13 godina, primi ga tadanji ružićki 
župnik fra Ilija Vidošević i uputi ga u prvu pismenost. 
1859. godine pošalje ga na rerne Brijeg, gdje dobi novo 
redovničko ime fra Martin. 


Filozofsko-teološki studij svršio je naš fra Martin u 
Feletri, Padovi, Bologni i Ferari. Nakon završetka nauka 
1866. vraća se iz Italije na Široki Brijeg. 

Njegov portret opisuje profesor fra Pavo Dragičević 
ovako: »Fra Martin je bio stasa više nego osrednjega, širo- 
kih leđa, glave krupne, lica razmjerna, nosa prevelika, 
očiju vatrenih, finih brkova, kose bujne, u mladosti crne, 
pod starost srebrnaste, puti rumene, na potsmijeh uvijek 
spreman. Bio je koštunjav, ni po čem debeo. Uvijek je bio 
ponešto nagnut. Zdravlja je bio slaba, imao je neku vrstu 
zaduhe i sušice, bio je slabunjav ali ne bolestan. 

1z ovog opisa lako se može uočiti kako je fizički bio 
više slab i boležljiv, ali je zato bio duhovno jak, energičan, 
dosljedan i izgrađen značaj. Bio je obdaren urođenim hu- 
morom i pronicljivošću pa je te svoje osobine još više raz- 
vio izvrsnim poznavanjem antičke filozofije. Odrastao u 
seljačkoj patrijarhalnoj sredini, školovan u klasično-huma 
nističkom duhu, njegov je duhovni profil u sebi sjedinja- 
vao oštroumnost hercegovačkog seljaka i solidnu naob- 
razbu tadanjeg intelektualca. Posjedovao je za ono doba 


široku kulturu, bio je izvrstan poznavalac narodne duše i, 
kao franjevac, prožet pravim redovničkim duhom i iskre- 
nim rodoljubljem. 

Ivan Miličević“ književnik iz Mostara, opisuje koliko 
je snažan dojam na njega ostavio fra Martin svojom širo- 
kom kulturom i nabrazbom: »Put me doveed u Čerin, gdje 
su me privlačili ostaci iz starih vremena. Mikulić je tu 
bio župnik. Razgovorljiv i dovitljiv, znađaše lijepo pripo- 
vijedati o starijim vremenima, o narodu, o narodnom ži- 
votu, o zajedničkim hrvatskim nadama i očekivanjima. No 
zanijelo me njegovo poznavanje i latinske kulture i pisaca. 
Ovdje, u zabačenom hercegovačkom selu raspravljalo se 
O Tacitu, Liviju i Ciceronu. Onda sam gutao svaku riječ 
umnoga, jednostavnog i duhovitog predavača.«< 

Tako naobražen, bio je fra Martin deset godina nas- 
tavnik na Širokom Brijegu i na Humcu. Tu dužnost obav- 
ljao je savjesno i odgovorno. To najbolje svjeđoči njegova 
deviza, uzeta iz Ciceronovih djela: »Koju veću obavezu 
možemo preuzeti od Republike, ako ne, da učimo i pouča- 
vamo mladež.« 

Međutim, fra Martin je najduže vremena proveo kao 
seoski župnik, i to 28 gođina: u Mostarskom Gracu, Čerinu, 
Humcu, Klobuku i Ružićima. Najduže je župnikovao pod 
brdom Maličem u Ružićima, skoro 15 godina. Bio je uda- 
ljen od većeg središta, bez prometnih veza, u župi veoma 
prostranoj, u to doba obraslom gustom šumom, mogao se 
doista u takvim životnim uvjetima osjećati kao pustinjak. 
To mu, međutim, nije bilo teško podnositi, jer je želio 
pomoći svome narodu u doba, kad je taj narod bio od 
svakoga zaboravljen i pripušten samome sebi. Nastojao je 
ne samo dati mu vjersku pouku, nego ga prosvjetiti u sva- 
kom pogledu i izvući iz mraka neznanja. U dodiru sa selja- 
cima bio je prijatan- iskren i susretljiv. Posjedovao je uro- 
đeni osjećaj takta, tako da je uvijek nastupao s blagošću 
i dobrotom. Gdjegod je dopirao, ostavljao je najljepšu us- 
pomenu. Upućivao je seljake da na večernjim sjelima uče 
čitati i pisati, davao im savjete i bio njihov pravi učitelj 
u svemu. 

Iako je dublje nego itko drugi zavirio u dušu seljaka, 
često je isticao misao Dostojevskog, kako se seljak ne mo- 
že nikada potpuno upoznati i kako se, sve što se upozna o 

njemu, kasnije pokaže da je bila obična varka. U vezi s tim 
rekao mi je danas najstariji hercegovački franjevac, fra 
Tomo Zubac — kako se još uvijek sjeća fra Martinova 
upozorenja: »Braćo, proučavajte seljake! Koliko sam me- 
đu njima, a još im nisam ni pođ obojak zavirio.« 

Fra Martin je radio i na buđenju narodne svijesti i u- 
Vijek istupao kao pravi rodoljub. Osobito je to pokazao 
poslije okupacije Herceg-Bosne 1878. godine, kada je Aust- 
rija nastojala podmuklim sredstvima izbrisati hrvaisko 
ime. Tađa je iz političkih razloga vršila snažan pritisak na 
franjevce. Fra Martin se nije dao zastrašiti, nego je stao uz 
svoj narod i uporno i nepokolebljivo branio hrvatske na- 
rone svetinje od austrijskog okupatora. Bio je pravi narođ- 
ni svećenik. Kad je u svibnju 1902. godine odlazio iz Ru-. 
žića, rekao je u svome oproštajnom govoru: »Niti kome 
opraštam, jer me nitko nije uvrijedio, niti od koga oproš- 
tenje molim, ejr neznam da sam ikome išta našao učinio.«? 

Iz Ružića je otišao u mirovinu na Široki Brijeg, gdje 
je proveo posljednjih deset godina života. Boraveći u sa- 
mostanu često je k sebi pozivao stare ljude, razgovarao s 
njima i uvijek ih lijepo pogostio. Vjerovao je da je nerad 
izvor svih mana, pa je i kao starac uvijek bio nečim zapos- 
len. Često je išao u samostanski voćnjak, radio lakše pos- 
love, obrezivao voćke, kako bi na taj način zaposlio ruke 
i osvježio duh. 

Kao što je skromno i nezapaženo živio, tako je mirno 
i spokojno — poslije kraće bolesti — umro 27. studenog 
1912. godine. Prigodom njegove smrti, koliko sam mogao 
doznati, nitko nije napisao nekrolog, samo je »Kršćanksa 
obitelj« donijela kratku bilješku o njegovoj smrti. 


KNIŽEVNI RAD 


Fra Martin Mikulić pisao je djela na latinskom i hr- 
vatskom jeziku. U dobi od 26 godina napisao je na latin- 
skom djelo »Retorica«, neke vrste priručnika za učenike. 
Djelo je ostalo u rukopisu i čuva se u Franjevačkom sa- 
mostanu na Humcu. 

Na latinskom jeziku napisao je još dva šematizma. 
Prvi u suradnji s fra Radoslavom Glavašem, koji je izdao 


11 


u Mostaru 1882. godine. Danas je veoma zanimljivo istaći, 
kako se u tome šematizmu okomio na one koji su nasto- 
jali, poslije okupacije godine 1878., da se franjevci kao ne- 
korisni i nepoželjni zauvijek uklone iz Herceg-Bosne. Dru- 
gi šematizam izišao je u Mostaru 1903. godine. Pisao ga 
je po naređenju ondašnjeg starješinstva, da se iziđe na 
vidjelo s radom hercegovačkih franjevaca od 1844. godine. 
Tu je prikazao prošlost i razvoj Hercegovačke provincije, 
broj redovnika, broj pučanstva i ostale pojedinosti. To je 
sve pisao zato jer je trebalo nekima dokazivati da su fra- 
njevci rađili, da rađe i da su u buđuće sposobni za rad oko 
vjerskog i kulturnog života. Oba šematizma nisu još pre- 
veđena na hrvatski jezik, iako bi podaci iz njih bili za- 
nimljivi i široj današnjoj javnosti. 

Za nas su dakako, mnogo važnija djela koja je fra 
Martin pisao na hrvatskom jeziku. Na žalost, kako sam već 
rekao, on se nije nikađa potpisivao pravim imenom, niti je 
ikome kazivao šta piše, pa je zbog toga nemoguće sastaviti 
bibliografiju njegovih književnih radova. Vjerojatno da to 
nikome neće poći za rukom, jer se točno zna, kako je on 
mnoge svoje radove nepotpisane slao u neke listove u on- 
dašnjoj Dalmaciji i banskoj Hrvatskoj. 


Kad su se pojavile prve novine u Hercegovini, on pos- 
taje njihovim suradnikom. Surađivao je u »Glasu Herce- 
govaca«, »Osvitu«, »Radničkoj obrani« i kalendaru »Hrvo- 
je«. Tada se potpisuje kao »Pustinjak ispod Maliča«, a kas- 
nije kao »Pustinjak ispod Borka«." 


Već spomenuti Ivan Miličević piše kako je fra Martin 
pridobio za suradnju u Osvitu: »Sastadosmo se u samosta- 
nu sazidanom na nekad vlasništvu Alipaše Rizvanbegovića, 
koji je Stambul konfiscirao i sultan Abdul Azis carskim 
odpisom od 20. svibnja 1862. godine Barišiću objavi da to 
sve zemljište poklanja katolicima, da tu sagrade crkve, đa- 
rovavši u tu svrhu i znatnu novčanu pomoć. Sjedosmo tu 
poslije dužeg razgovora učinih juriš na Mikulića i u pola 
šale i u pola zbilje, zamjerih mu što ne piše, kad ima tako 
dar domišljatog opažanja.«“ 


Iako još nitko nije potpuno odgovorio na pitanje zašto 
čovjek uopće piše i stvara umjetnička djela, ipak ću po- 

kušati iznijeti motive, koji su — kako se meni čini — 
potakli našeg fra Martina da se uhvati pera i prvi započne | 
pisati o narodnom životu svoga kraja. 

Rođen i odgojen u patrijarhalnoj seoskoj sredini u 
kojoj je živjela duboka tradicija narodne pjesme i pripo- 
vijetke, on je sve to upio u svoju bistru djetinju dušu. 
Dobro je zapamtio i način govora i sadržaj i ljudsku poru- 
ku pripovijedanja starih ljudi iz puka. Kad je otišao u 
Italiju, gdje je proširio svoje duhovne vidike — i kad se 
povratio kao zreo čovjek u domovinu, osjetio je da su na 
pragu nova vremena. Opazio je, kako polako stari oblici 
života izčezavaju, a za njih je on bio osjećajno vezan. Prvi 
valovi civilizacije već su zapljuskivali hercegovačko selo. 
Ako se k tome doda, da on opet, kao župnik, veže svoju 
sudbinu za život na selu, onda se može zaključiti, da je 
on te promjene proživljavao bolje od bilo koga. Kako bi 
sačuvao spomen na život, običaje i vjerovanja iz starih 
vremena, on se odlučuje pisati o tim pojavama. 

Kakav je bio život u hercegovačkom selu od početka 
19. stoljeća i dalje, fra Martin doznaje od ljuđi staroga 
kova, staraca sviježeg pamćenja, koje pronalazi u puku, s 
njima razgovara, .i štogod je od njih čuo o cjelokupnom 
nekadašnjem seljačkom životu, on to sve brižljivo zapi- 
suje. Tako on postaje pripovjedač pojedinih trenutaka iz 
dnevnog seoskog života. On ima i književnog dara, što se 
najbolje vidi iz njegova stila. U povodu objavljivanja fra 
Martinove pripovijesti »Zvonarev teljig« poznati kulturni 
radnik i književnik Ljuboje Dlustuš piše: »Pustinjaku 
pak 'ispod Maliča'« poručujem neka ne zakapa svoj kras- 
ni talent nego da i opet podari darom, ovakvim čestim da- 
rom, književnost naroda koji mu je toliko na srcu.«? 


Slično za njegove pripovijetke piše H. R. Buerov: »Fra 
Martin Mikulić predavši se svom prirodnom talentu bez 
ikakve predhodne pouke u teoriji književnosti, dao je ne- 
koliko napetih kompozicijskih dotjeranih i samo mjesti- 
mično neujednačenih pripovijesti iz narodnog života. Može 
se reći bez pretjerivanja da spadaju među najuspjelije pri- 
povijesti iz narodnog života po bogatstvu narodnog izra- 
žajnog kolorita.«* Fra Martin je osobito pazio da vjerno 
pobilježi narodne riječi i izraze što ih seljak upotrebljava 
pri dnevnom radu, tako da je on u svojim pripovijestima 

dao sve osebujnosti narodnog govora u zapadnom dijelu 
Hercegovine. On je smatrao da je najčistiji jezik onaj iz- 
vorni, jezik sela. U tome je bio dosljedan, suprotstavlja- 
jući se oblikovanju onog gradskog jezika koji iz svog rječ- 
nika izlučuje riječi i izraze iz seoskog života. 

Bilo je i takvih kritičara, koji su tvrđili kako fra Mar- 
tin sam kuje riječi na jednostavan način i kako su te riječi 
vještački stvorene. 

U tome se osobito isticao dr Matej Milas. Fra Martin 
je lijepo odgovorio svim kritičarima da oni nisu ni zavi- 
rili u narod o kojemu on u pripovijestima piše. To su mo- 
gli tvrđiti i oni kritičari koji nisu čitali fra Martnova dje- 
la. Naprotv, uvaženi kulturni radnik prof. Hamdija Kre- 
ševljaković pisao je ovako: »Fra Martin Mikulić, Pustinjak 
iz Maliča ili Borka, ispisao je više zanimljivih pripovije- 
sti u kojima prikazuje život u Hercegovini. Jezk mu je pre- 
krasan.«"* 

Koliko je fra Martin pridavao važnosti jeziku, može 
se zaključiti iz toga, što je napisao i jedno djelo pod nas- 
lovom »Drveni strojevi« u kojemu je duhovito i iscrpno 
obradio nazive za sva oruđa što ih seljak upotrebljava pri 
težačkom radu. To djelo poslano je Matici Hrvatskoj u 
Zagreb, ali nije nikada objavljeno nego se po svoj prilici 
izgubilo.“ đ 

Posebnu pozornost privlače dvije fra Martinove naj- 
uspjelije pripovijesti: »Djevac od devedet godina« i »Vitin- 
ski lovac«. U njima je pisac ocrtao našeg čovjeka onakvog 
kakav on i jest, njegovu filozofiju koja u sebi sadrži nešto 
jednostavno ali i nešto nedokučivo. Veoma je izvoran i 
zanimljiv lik Ivana Jurčića, samca i neženje, s kojim se 
fra Martin upoznao dok je bio župnik u Ružićima i dao 
ga u pripovijesti »Djevac od devedeset godina«. Ivan je 
čovjek iz puka, koji je na svojim plećima prenio gotovo 
sve događaje uzburkanog 19. stoljeća. Upravo nam taj lik 
govori kako je naš narod živio pod turskom vladavinom i 
austrijskom okupacijom. 

U početku pripovijesti fra Martin veoma slikovito opi- 
suje samčevu staru kućicu, ambijent gdje se ona nalazi, 
pokućstvo u njoj, a zatim i njezinog bijednog vlasnika: 
»Na glavi mu crvena kapa, omotana crvenim šalom, na 
leđima suknena jačerma, po kojoj košulja stegnuta struč- 

nim crvenim pasom. Starac nosi klašnjave bijele gaće, pod- 
vezane do gljezna, na nogama čarapa nema, nego na pri- 
plet opanke i od kostretine mrke bozavce.« Kad ga fra 
Martin pita šta ima, on ironično odgovara: »Imam — kaže 
— na nebu gori, a ovdje ovo vlačine Ahmetbega Zelića iz 
Mostara, svu sam je maslom i znojem natopio, sircima 
ozidao i mesom ispreplitao, dok sam ovo gore podgojio la- 
stavice i vrtlenjaka iskrčio.« 


Iz ovog ulomka može se jasno uočiti pod kako je teš- 
kim uvjetima živio naš čovjek stoljećima, kako je radio 
za age i begove, pa je upravo čudno kako se mogao bio- 
loški održati. Dolaskom Austrije nije se stanje nimalo 
poboljšalo. I dalje su age i begovi ostali vlasnici zemlje. K 
tome Austrija dovođi svoje ljuđe i postavlja ih za finance 
i žandare, tako da stanje postaje još teže. Negativnu ulogu 
stranaca upoznajemo iz pričanja Ivana Jurčića, kako je 
financ došao u njegovu kuću i optužio ga bez ikakvih do- 
kaza, da je pekao rakiju od kadulje i da je pušio duhan. 
Kad je financ sastavljao zapisnik, vidilo se da slabo poz- 
naje naš jezik. Tada nastaje jedan komičan prizor: Budući 
da se Jurčić nije znao potpisati, on počinje tražiti raboš, 
ali strani financ, misleći da se želi s njime fizički obra- 
čunati, pobježe od straha, bez potpisanog zapisnika. 

Ivan Jurčić, samac i neženja, ispričat će piscu, prigo- 
dom njihovih čestih susreta, čitav svoj život, od rođenja 
do smrti, kada će ga fra Martin kao župnik dopratiti do 
hladnog groba na ružićko groblje Radmilovac. Veoma je 
zanimljivo kako samac priča o svom rođenju, što je doz- 
nao od svoje majke, koja ga je rodila u brdu Maliču, dok 
je čuvala ovce, i u jačermi ga donijela s bremenom drva. 
Dalje on priča, kako je proveo mladost čuvajući stoku, 
igrajući razne igre, te kako je počinio razna junaštva, čim 
se hranio i slično. Zanimljivo je kako je pobjegao iz utvič- 
kog rata,* kad mu je bilo 23 godine: »Da ti ne budem 
utekao, danas bi od mene Vitinjani lonce pravili.« On fra 
Martinu objašnjava veoma uvjerljivo zašto se nije nikada 
ženio. Dok je bilo pravo vrijeme za to, on nije ozbiljno o 
tome mislilo, tijekom vremena stekao je golemo životno 
iskustvo naučio sve na tuđim bračnim nesrećama, pa je 
stoga odlučio da se nikada ne ženi. 

Ali sve to Jurčić priča sa stanovitom mjerom humora, 
dok u pozadini toga kazivanja stoji njegovo srce bez uzbu- 
čenja, mireći se potpuno sa svojom sudbinom. On je čov- 
jek, primitivan seljak, odrastao u jednom zabačenom i 
zaboravljenom svijetu, i koji je stalno živio u bijedi i os- 
kudici. Oslonac nalazi u svakodnevnom gospodarskom ra- 
du, u razumijevanju svoje sredine i u dubokoj religiozno- 
sti, tako da mirno i spokojno ispija i posljednju čašu svo- 
ga gorkog života i smiren umire. ' 

Pisac slikovito uspoređuje prolaznost ljudskog života 
s promjenom prirode u pojedinim godišnjim dobima: 
»Kad vidimo u proljeće jasenovo glatko lišće i kitno miri- 
savo bosilje, misleći da će dugo onako ostati, nu ljeti i 
jedno i drugo odvrdnuv, daje nam bar nađe dugoga života, 
lim većma kad jesen zarumeni, kao da se pomlađi i mla- 
denačka mu krvca plane u bujno veselo lice. No kad kobni 
mjesec listopad i njegov nastupnik smrtonosni studeni sve 
lišće na crnu zemlju sveđe i jaki vjetrovi bosilje po svijetu 
raznesu, vidimo prijevaru, te da nam ostaše mile nađe 
puste.« 


Pisac se nije ograničio na sudbinu glavnoga junaka, 
već je slikajući njegov život prikazao i seoski društveni 
ambijent kroz koji je prolazio. Vjerno su prikazana na 
rodna vjerovanja i tumačenja raznih prirodnih pojava, obi- 
čaji u svim prigodama života, posebno pri ukopu. Treba 
istaći još jednu važnu pojedinost koju saznajemo iz ove 
pripovijesti: Pružanje žilavog otpora naroda svemu ono- 
me, što dolazi kao novo, držeći se uporno staroga na što 
je navikao i misleći da je to bolje od onoga što dolazi. 

»Vitinski lovac« je pripovijest u kojoj je pisac 
još đublje i šire zahvatio život naroda u Ljubuškoj nahiji. 
U središtu radnje ove pripovijesti nalazi se izvoran i jak 
lik čudnovatog lovca, lutalice i beskućnika Stjepana Bora- 
sa prozvanog Levan. Pisac svoje poznanstvo s njim opisuje 
ovako: »Kroz devet godina, što sam u Klobuku, s desnu 
stranu ubave rijeke na pokori bio i svaki đa svijet u meni 
»pasje maslo« meo, imao sam zgodu upoznati se s lovcem 
Stjepanom i njegovim životom tvrđim od kamena.« 

Stjepan je sin Ivana Borasa — Šaldana, koji je bio 
najsiromašniji čovjek u Vitini. Živio je u vitinskom brdu 
u jednoj kolibici i hranio se onim što bi ulovio. Oženio se 

uz pomoć svoga kuma Nikole Borasa i otišao u Bosnu s 
njime u trgovinu. Negdje između Kreševa i Lepenice rodio 
se Ivanu sin Stjepan, kasnije prozvan Levan. Nakon neko- 
liko godina života u Visokom vratiše se u Vitinu, a njihova 
kolibica bijaše potpuno srušena. Nastaniše se u jednoj 
pećini dok ne ozidaše ponovno kolibicu i opet se u nju 
smjestiše. Kako je Stjepan rastao, sve se više usavršavao 
u lovu, i to mu je bilo glavno zanimanje. Živio je na vodi 
i kopnu. Neprekidno je lovio u rijeci Trebižatu, a znao je 
često odlutati i Neretvom do Jablanice. Išao je bos; tabani 
su mu bili tako debeli, da bi sve na njima križao duhan 
za lulu. Pisac je pratio sudbinu svoga junaka i onda kad je 
napustio Klobuk i došao pod brdo Malič u Ružiće. Nakon 
11 godina Levan odlazi u Ružiće, da posjeti svog prijatelja 
župnika i da mu ispriča svoje lovačke doživljaje. 

U pripovijesti ima mnogo folklornih slika, kao što su 
opisi svadbenih običaja, seoskih sijela, guslarskih pjesa- 
ma, svirke dipala, kao i razne mlađarske igre. Iz djela se 
može doznati o životu ovoga kraja s obiljem životne građe 


i istinitih podataka, osobito. iz života naroda za turske vla- 
davine. 


Možda se iz svih njegovih radova izdvaja »Zvona 
rev teljig«, u kojem je fra Martin prikazao: sebe kao 
župnika. Naslov ove pripovijesti dat je u simboličkom 
značenju. Teljig se nalazi na vratu i o njemu visi zvono. 
To je župnički jaram, a zvonar je sam župnik, duhovni 
vođa i pastir. Pisac pustinjak i njegov prijatelj župnik 
franjevac vjerojatno su iste osobe. Oni su obrazovani .i 
umni ljudi. Njima je jasno u kakvim prilikama žive oni 
i njihov narod i koliko je velika razlika između onoga što 
oni pričaju i onoga što se istodobno u evropskoj literaturi 
piše. Zasluga je fra Martina Mikulića kao pisca baš u tome, 
što on taj zaboravljeni svijet iznosi na površinu onakav ka- 
kav jest i to na jedan tako uvjerljiv i neposredan način. 
Sve je to kazano iskreno i neusiljeno, priprosto a opet iz 
svakog retka izbija dah istinskog osjećanja; svaka riječ 
je stanac kamen što ga ne može uzdrmati ni najmanja 
sumnja u vjernost prikaza. A o čemu nam on govori? 


Opisuje svoju mukotrpnu službu duhovnog pastira, 
duboko je vezan za život naroda, kojega isto toliko poznaje 
koliko i voli. Težak život naroda opisuje ovako: »Cijele 

sedmice kamenje obija, krševitom se zemljom 'rve', sunce 
ga peče i pali, suhotinja ubija. No kad svane nedjeljni 
počinak, naš ti čovjek strese sa sebe prašinu, svježom, 
hladnom bristricom, izmije glibuštinu, umah mu se na 
licu pokaže bijelilo kao u sočna drveta ispod kore i pro- 
šaravši ga rumenilom te ti izgleda kao kakav gospodičić, 
koji se s raskošnih kupališta u veselo društvo povraća, Li- 
jepa je ta ljudska ruda, neoskvrljena narodna krv.« 


Nakon tako vjernog opisa borbe naroda za opstanak 
i njegova žilavog otpora prema svim nedaćama, on ističe, 
kako vidimo i njegove kvalitete veoma zdrave i sposobne 
naravi. 


Iako je nivo naobrazbe tih ljudi vrlo nizak, jer ih je 
golema većina potpuno nepismena, pisac iznosi njihove 
moralne osobine, koje su pozitivnije od osobina obrazova- 
nih ljudi: »I svim ovima i drugima sva naobrazba je na- 
ravna uopće: poštenje, čestitost, pristojnost, ćudorednost, 
plemenitost, srce, izvanredna uljudnost, obzirnost, ustru- 
čavanje i skromnost. Stariji se poštuju, mlađi se ne oma- 
lovažavaju. O lijepa narodna uljudbo! Ne ćeš ti nikada 
učiniti ono, što više puta počinja umjetna naobrazba.« 


Zar se ne bi moglo reći kako taj narod kojega fra Mar- 
tin opisuje živi u krajnjoj bijedi i neimaštini, često gladu- 
je, bori se s kamenom, ali opet u njegovoj naravi, u nje- 
govom moralu i svijesti duboko su usađeni nazori jednog 
poštenog, postojanog i ljudskog shvaćanja života. Ali fra 
Martin proročanski naslućuje kako će civilizacija donijeti 
materijalni napredak, ali će istodobno razoriti nešto od na- 
ravne dobrote u čovjeku i prouzrokovati moralnu krizu u 
njemu, odnoseći mu često mnoge duhovne vrednote u za- 
mjenu za materijalno obilje. 


Kao dobar poznavalac narodne duše, iako je volio 
selo i svojim mentalitetom bio vezan za njega, to ga ni- 
malo ne spriječava da iznese i neke negativne strane ži- 
vota na selu. Tako on kritizira praznovjerje i razna narod- 
na vjerovanja, negativno govori o nošnji, i neslozi među 
ljudima. Njemu je cilj da iznese pravu istinu. Zbog toga 
on zamjera mnogim piscima koji su skloni iđealizirati život 
jednog naroda ili kraja na temelju površnog promatranja 

samih krajolika, ne ulazeći dublje u njegove probleme i 
pa. i namjerno izbjegavajući da kažu bilo što ne- 
gativ::_. 

»Valja dosta varićaka solce pozobati i mrvica crnoga 
hljepca s narodom pojesti, dok ga i da ga barem donekle 
upoznaš.« Govoreći o svojoj službi, koju je vršio neprekid. 
no 25 godina, pisac iznosi, da je ona u očima naroda veo- 
ma laka i unosna, ali je u stvari najteža pod svodom nebes- 
kim. Jednom mu je »sulud« župljanin rekao: »Lako je tebi, 
imaš dosta kmeta i novaca, tuđu muku jedeš, tebe općina 
hrani.« Ali to nije tako, jer župnik navodi, kako je poslije 
15 godina župnikovanja došao u takvu materijalnu nepri- 
liku, da nije imao cigloga novčića da kupi dvije šivotke 
igle i svežanj konca te da zakrpi na koljenima propale 
hlače. Stanovao je u običnoj kolibici u blizini jedne pećine 
pod brdom Maličem u Ružićima. Župa mu je zauzimala 
opseg od 50 kilometara, te bi je čvrst jahač na dobru 
konju mogao obići za deset sati. Pod takvim uvjetima teš- 
ko je bilo biti župnik i ugoditi svakom pojedinom žup- 
ljaninu. 


»Evo me petnaest dana niti sam se obrijao, niti nokata 
odrezao, a malo kad i umio. Ne izuvam se, ne raspasujem 
se, ne presvlačim se, postao sr sličan tebi u pokori, ma- 
kar bilo na silu. Ovakve ugoanosti uživam trideset pet go- 
dina, od kako rekoh služiti ili bolje sužnjevati s kamenom 
kamenitoj Hercegovini. Kroz cijelo to vrijeme nepres- 
tano do danas, više na žrtveniku nego za stolom, više u 
ispovjedaonici nego u postelji, više se puta raskrivio i 
zaplakao, nego nasmijao i zapjevao.« 


Nije pisac pri toj tegobi ni bez humora, kad opisuje 
svoje doživljaje u mukotrpnoj službi. Ti su mu opisi iz- 
vanredne dramske snage, uvjerljivi i istiniti: »U trideset 
i pet godina života, udarajući glavom o prage i gređe, više 
sam na njoj imao žvaraca, nego sam na dar stekao siraca.« 

Moglo bi se navesti još odlomaka iz kojih bi se jasno 
uočilo kako je zaista teško i mrkotrpno bilo biti župnikom 
u to doba. Uostalom to će čitalac doznati iz same pripovije- 
sti, Želio bih posebno skrenuti pozornost našim mladim 
svećenicima, da pročitaju ovo malo djelce iz kojeg će doz- 

nati kako je svećeničko zvanje bilo uvijek vezano uz go- 
leme žrtve i odricanja, ukoliko je bilo shvaćeno onako 
kako treba. 

Zanimljivo je i djelo »Narodna torba«. Ono je 
puno mudrih pouka i narodnih poslovica iz ovog kraja. 
Ovdje je pisac, s jedne strane želio na alegoričan način pri- 
kazati psihologiju i raspoloženje seljaka, građanina, boga- 
taša i siromaha, s druge strane htio je naglasiti da ni u 
njegovoj torbi nema obilja, kako nekad ljudi misle, 

Djelo se odlikuje i time, što se u njemu nalaze veoma 
česti jezični lokalizmi koje je on unosio svijesno kako bi 
što bolje prikazao narodnu filozofiju u poslovicama i mu- 
drim izrekala. Od mnogih navodim samo jednu: Nekoga 
pitali: »Zašto ti je sijeda kosa a crna brada?« — On ođ- 
govarao: »Smnogo uzroka, dobri ljudi: Prvo, što mi više 
poslovala glava nego brađa! Drugo, što u onoj nestalo so- 
kova —znamenje ćudorednosti — au ovoj još ih ima — 
svjedočanstvo sladokusja! Treće, što je kosa starija od 
brade za dvadeset godina!« 


* + 


Nakon ovog kratkog izleta kroz život i djelo zaborav- 
ljenog pustinjaka fra Ma. “1 Mikulića želim istaći da mi 
nije bio cilj pisati o njemu opširan životopis niti davati 
umjetničku ocjenu njegovih djela. Držim da ovo posljeđ- 
nje nije ni bitno. Ja sam samo želio skrenuti pozornost na 
to, da ta djela postoje, da imaju izuzetno povjesno-folklor- 
nu vrijednost, jer se u njima opisuje život zapadnoherce- 
govačkog sela o kojemu nažalost gotovo i nemamo pisane 
literature. Zbog toga sam ta djela priredio za tisak, uvje- 
ren kako ona i danas zaslužuju našu pažnju. 

U njima će čitalac naći, ne samo kako su u prošlosti 
živjeli seljaci u ovome kršu i siromaštvu, kakve su imali 
običaje i kakvim su jezikom zborili, nego će upoznati i 
njihovu iskonsku vjernost ovome kamenitom i kršnom 
kraju, njihovo prastaro poštenje, steći će mnogo pouka i 
spoznati veličinu narodne mudrosti, 

Jedan od piščevih poznavalaca, koji više nije među 
živima, nekad napisao ovo: »Fra Martin je toliko vrijedan 
te je zaslužio danas da se što više piše o njemu. On je uis- 

tinu prevrijedan i prezaslužan čovjek posve zaboravljan, 
kao što to kod nas biva«." 

A ja sam eto, nakon toliko vremena pokušao, proko- 
pati i pročistiti zaraslu travu na ledini kulturne baštine 
jednog zaboravljenog našeg pisca. Osjećam, da bi bilo i 
dobro i korisno kad bi se ozbiljno i stručno netko poza- 
bavio jezikom ovih djela fra Martina Mikulića, jer se u 
njima nalaze sve karakteristike narodnog govora zapadne 
Hercegovine. 

Trebalo bi, isto tako, svu našu kulturnu baštinu izno- 
siti pred širu javnost, pri tom mislim na druge pisce u na- 
šoj Herceg-Bosni, koji su poput fra Martina, s jedne strane 
vrijedni, a s druge strane zaboravljeni. 


IVAN ALILOVIĆ, prof. 
RUŽICI, listopada 1972. 

DJEVAC 
OD DEVEDESET GODINA 


Sa sjevernog podnožja brda Maliča u Ružićima, 
na gornu brežuljku k sjeveroistoku, vidi se osamljen 
star kućerak. Suhozidina mu zastrijeta trnjem i kupi- 
nom, a slamom pokrov od istoka pocrnio kao glavnja, 
od zapada pomahvenio, kao da si ga zelenom travom 
pobusio, ne vidi.se ispred njega tko micati, niti mu 
somići dimiti, te bi reći: pust je. Poželjev izbližega 
razvidjeti taj zanimivi kućerak, pođoh jednoga jutra 
vrcem k njemu. Kad onamo, mahom na vrljici susrete 
me jarica i pred njom star čovjek s drenovom starom 
crvenom štapinom u lijevoj, a u desnoj mu ruci prut, 
kojim luči nešto janjaca od nešto ovaca. Na glavi mu 
crvena kapa, omotana crvenim šalom, na leđima bi 
jela suknena jačerma, po njoj košulja stegnuta struč- 
nim crvenim pasom. Starac nosi klašnjene bijele ga- 
će, podvezanim crvenim podvezama do gljezna, na no- 
gama čarapa nema, nego na priplet opanke i do kos- 
tretine mrke bazovce. 

— Uranio starče! — projaviv se nazvah mu. 

— Zdravo bio, sinovče! — odgovori. . 

— Jesu li ovo tvoji dvori? 

— Spuževe spužaline i siromaške kolibe, nijesu 
dvori, ali eto ovo, što vidiš, jest tokorse moje, — 
primjeti starac. : 

Niska vrata na starčevu kućarku bila su zatvo- 
rena. Pitam da idemo unutra, na što se starac de 
zamisli, pa reče: / 

— Puna je moja kućarica. 

Bit će u nju navukao snopa žita, pomislim, te za- 
pitam, čega je prepuna, na što će mi on: 

— Ah nemanja, bolan, i pukoga uboštva, ali neka 
ga: »Bog uboštvo ljubi«! Pa nu, kad te želja, uljezimo, 
ta nije ti prvi put da se u ovakove čađavice uvireš. 

Sad stari povadi iza pasa drven ključ sa četiri 
zuba, provuče ga unutra na rukovetnicu, dvakrat kla- 
pnu, vrata se otvoriše. Ova drvena brava zove se »sli- 
jepa ključanica« ili »brava na štence«: svaka se gvo- 
zdena može prije obiti nego ona. Sjedosmo, ja na jed- 
nu nisku trupinicu, a starac na svoj krevet, — jer 
stolca nema — pak zapalismo. 

Pošto je sramota u tuđoj kući u što zavirivati i 
po njoj tamo amo prevaljivati očima, zamolim staro- 
ga, da mi ne zamjeri, što ću njegove siromašne stvar- 
čice razgledati, jer da mi to vrijedi za neki opis i pam- 
tenje. 

Na ovo će on nehajno: 

— Pa brate, gledaj, nema ništa ukradena. Ne ćeš 
na očima ništa odnijeti, ne boj se, da si i vještac! 

Zid kućarice iznutra je umazan zaluženom gale- 
binom i gnjilom, kao što i lisa, gornji somić od tvrda 
je pletera, a donji od strževih dasaka. Pokrovu šiljevu 
ove kuće ima 70 godina, pa još nije prokapao! Kad je 
šilj dozreo, počupan je bio sa žilama, povezan u ru- 
čice, žile zamočene u klak, te kod pokrivanja vrsta s 
vrstom sastavljena, pošivače i vezove dobro prekri- 
veni. Iznutra se krov od čađe ulisao, a izvana vas oka- 
menio, bi reći izlijeven je .Na mnogo još koliba ova- 

koga se krova nalazi, komu pametnika nema. Ovaj je 
pokrov daleko natkrio pokrov jedne crkve, koja je 
u 30 godina triput prekrivana različitim krovom no- 
vovjekoga izuma: prvi puštao vodu: drugi je nije od- 
bijao, a treći čini sada i jedno i drugo!!! 


II. 


Starčeva je loga na jednoj prostoj dasci, na če- 
liri kamena pri zemlji položenoj, nastrta jasenovim 
grmom i kaduljom. Za poduzglavicu trupina, za pros- 
tirku i ogrnjač mrkadina. Od dvije pole na dva kuko- 
lja, sa sapinjačem na srijedi otvorene strane. 

Uz postelju mali raboš, u koji moli krunicu, pred 
njom kamiš s lulom, pod njom dvije kožne kesice, u 
jednoj kresivo, u drugoj sa smrdljike rogači. Pri vrhu 
kućerice ognjište od gnjile, kolik švajcarski velik si- 
rac: 60 godina kako je nabijeno, još se izrilo nije! U 
dnu za vratima vidi se sjekira, nasađena motika i ma- 
šlin bez držalice, mali čekić slomljena drška, grabova 
metla. U drugom uglu stoji mu štap s mećajom, bu- 
cat s kutlom, kablić za mlijeko s varnjačom i stupalj- 
ka sa stupicom, u kojoj se poprženo žito tuče za prge, 
kad brašna nestane. S onu stranu ognjišta prema po- 
stelji, naćve na dvije sohe od hrge, nad njima sito 
i rešeto od kože, pod njima lopar, sjerčena metlica i 
zečja noga. Podno naćava uz duvar oblo ulištace za 
brašno, na njem varićak od jasenove kore, uz ovo 
poveće ulište po srijedi uz brdo priperdano, za žito. Za 
ulištem kočak opleten na sanduk s vratišcima sa stra- 
ne. U nj meće vunu i jošt što šta. Nad. prikladom 
pod lisom za gredom tava, dolje na prikladu zemljani 
lonac i kotluša s puračem, drvena zdjela i kašike. Nad 

vatrom između dvije grede visi drvena kotlanica na 
taban, kroz koji prolazi isprošupljivana kuka, te sa 
špicom sa sviša i uzviša. O vjenčanici s obadvije stra- 
ne vrata vise: crvena nakićena torba, skrapuč, kolasta 
strunjavica, plosnata tikva vodenjača ovinjena, crve- 
na kao kukurijek, — 70 joj godina, mjehur začepljen 
praljkom, pripasatije napulane kese sa mjedenom žu- 
tom mazalicom — očev spomen, napisana kudjelja 
s pouzom i vrtenom, stalak i devet batljaka — maj- 
čina uspomena! — Za gornjim pragom kosjerić, noži- 
ce, dubač. Nožić i dug raboš, u koji zarizava svoj i 
tuđi dug. ' 

Sanduka, sinije, burila ni saksije nema. U žeravi 
se, izmiješanoj s lugom drvenim ožegom, kruh peče: 
— bude sladak i ne pregori mu nigdje! Tako se žera- 
vica ugodi. ' i: 

Začudno starcu bilo, što mu pojedince pokućstvo 
prebiram okom, štapom i raznim pitanjima, te progo- 
vori nasmjehnuv se: 

— Kad si već kao prekužnik, pa hoćeš da saznaš 
i u svašto da kreneš, imam gori na lisi trbušine napu- 
hane za planinsko maslo, krbu za vađenje vode, od 
trbušina kotlušu, u kojoj za muku, kad mi raspukne 
lonac ili se zemljana kotluša provali, varim mlijeko 
i žito, hrbinu za pukanje žita: vidi sve. 

Da se višma starcu ne zamjerim, rekoh mu: 

— To sam već sve viđao, pa ne ću gledati, drago 
mi je, da imaš i ne tražiš u drugog. Da nemaš tako 
potrebita pokućstva, ne bi mogao živjeti kao čovjek, 
nego bi ti valjalo s ovaca travu pasti, pa bi mogao 
skrviti. 

— Slobodno, — odvrati starac — a nabavit ću i 
burilo pošto mi se u bucatini, jadan, namalo smlači 
vodurina iz brloga. 

— Šta imaš od živog, moj stari, — upitam — že- 
ljan sam znati? 

— Imam, eno si vidio — reče — ono malo ovčijih 
bravaca, da su zdravo. 

— Ma svega u sve brojem i imenom? — priupi- 
tah ga. ' 

— Imam — nastavi brojiti u prste — četiri zrne, 
tri vranoke, jednog čulina, petoro janjaca, čubrasta 
eno vidiš na kočaku i kusata mačka, u gornjem somi- 
ću iz dvora u košari kokoš i pijevca: sve mi u tom 
živo bogatstvo. Vranin, garonja, kaćuna, riđa, galan, 
kulin, pa niti garov pred ovu kuću ne dolazi. Trebo- 
vali bi, ali pusto nema hrane. I miluki i dugiši i kaći- 
peri hoće se klanice. 

Pitam dalje: 

— Imaš li svoje baštine? 

— Imam — kaže — na nebu gori, a ovdje ovo 
vlačine Ahmetage Zelića iz Mostara: svu sam je mas- 
lom i znojem natopio, sircima ozidao. i mesom ispre- 
plitao, dok sam ovo gore podgojio, lastavica i vrtle- 
njaka iskrčio. Namjerio se tuk na kuk! 

Pozdraviv se sa starcem ja odoh, a on osta na 
svom krevetu. Nijesam stupio petnaest koračaji, ta- 
man da ću na letvu, nešto se obrazrev, ugledam vas 
kućerak u dimu. Odmah se vrnuh, pa na vrata izdrijev 
Se: , 

*— Šta to, stara praznovjerčino? Ta nijesam ja 
otrovna vračarina, da iza mene kuću raskuživaš, zmi- 
ja te udarila, da bi li! 

Na ove riječi ravnodušno će starac: 

— Ne činim ja to, ne dao bog! ima druga: der 
sjedi malo na toj stijeni, kazat ću ti jednu lijepu. 

Poče tihim glasom: 

— Ovdje smo mi malo prije pušili lijepa duhana, 
njegov se miris daleko može čuti, te sam ja nabacao 
kaduljetine i rogača, da daht preuzmu. Mogao bi iz- 
nenada natrtati kakav nesretnjak, pa me mučiti i go- 
njati ovako stara i na pola slijepa. 

— Hajde, tko će te ovdje — rekoh — naći ? 

— Eh, ne će — nadoda on — kolik ni lani! ... La- 
ni baš u ovo doba, onamo u brdu nabrao sam punu 
strunjavicu smrdljivog rogača i torbu kadulje, pa do- 
nesav ovdje, preslonih ovako uz krevet, kad isti čas 
hrupi na vrata ljudima žute bradurine, uzvrčene de- 
bele nosine, pa ni »pomoz Bog«, ni »dobro jutro«, 
nego viknu: 

— Šta pušiš? 

A ja jednu šaku rogača, a drugu kadulje, pa 
preda nj: 

— Eto, šta, — napuni! 

Usprednu malo, onda jami, zaviri, primirisa, 
pa će: 

— Nije duhan! Može li se od ovoga rakija paliti? 
A staro? 

Vidim, da nije naški čovjek, dok je onako neznan 
i zanosi, te ću ni ove ni one: 

—— Onoliko je ti u maski popio, koliko se od 
ovog rakije ispeče! | 

Sjede na pragu, zadrlji u me očima, pak reče: 

— Ime, prezime ,stalež? 

Pošto sam i prije na ovakovo pitanje negdje od- 
govarao, izbrojih mu brzo: 

— Ivan Jurčić pok. Jure i pok. Kate Duspara, te- 
žak, neoženjen, imam 89 godina, neporočan, nepriko- 
ran, netrunjav, 

A on poteže nekakov pali-svijet i poče na glas 
pisati nekakvim praljkom: 

»Ivan Jurčić pok. Jura i pok. Kate Juz-para, te- 
čak, neženit, staro 89 godino, neporočin, nepokoran, 
netrnov, pušili smrdliki rogaci i katula, pune torbe 
krcate!« — Za tim skoči, pa će mi proživ oni praljak: 

— Znaš potpisali, staro metvet? 

—— Znam — rekoh mu — eto tako kao i ti u ra- 
boš! Pak rasklopi britvetinu, da zarežem, a on po- 
bojav se, da ga ne rasparam pobrza na letvu i dade 
tabanima vatru, Dok sam ga god mogao ispod ruke 
vidjeti, sve sam ti ga ovako blagosivljao: Koliko odo- 
vud stopa, onoliko otuda godina! Na plahnutu zecu 
odlazio, na spužu doplozio! Daleko ti kuća od moje 
bila! Taki se rađali, a u vodu skakali! Zdravo bio, a 
nikad se ovamo ne vratio! Na ježu sjedio, na žabi 
hodio! 

— Strašivo i čudno, ali dobro si se snašao — 
nadovezah ja — i lijepo ga blagoslovio. 

— E jesam, — proslijedi djevac — pak odonda, 
ako gdje u strahu odbijem dva dima, odmah ti iskalj- 
kam lulu i oprostim bolje, nego kotlušu uoči svetog 
posta! Kad me eto onaj balek upisa za rogače i ka- 
dulju, kojima zmije plašim, šta bi radio, da je našao 
mrvu duvana? Uh! onda ne bi zalegla gara s garinom, 
kakvi su! 

Oprostiv se s prestarim djevcem+nanovo, obeća 
do koji dan, netom otpremi ovce u planinu, doći k 
meni u pustinju, te iskličati mi barem u glavnom svoj 
dugi doživljaj. Po tom on k ovcama u jaru, a ja svo- 
jim putem u goru. 


III. 
Jednoga lijepoga iza kiše dana, zamiljilo i pois- 


kočila sunce. Pletući jednu malu krošnjicu, očuh gdje 
nešto zakresa uz ulicu: to bio stari Ivan, krešući o 

kamenje debelim svojim štapom i idući uprav k meni 
u kolibicu. 

Ogrnuo se u kratku čobansku kabanicu od jed- 
nog stala i dvije pirle. Na plećima mu puna torba, za 
pasom dvije drvene nove kašike, za vratom dva ra- 
šeljkova provrćena kamiša, vodi se sobom mlado po- 
dojče janje — vranokana: stavi sve preda me kao dar! 

Poteže još iz torbe glavotoga kupusa, sa smrd- 
ljike rogača, dračevih šešarika i pune puncate trbu- 
šine masla. žuta, pretopna. 

Začudiv se ja ovakovu raznoliku daru, rekoh mu 
kao šalajući se: 

+— Ti si, stari, čini mi se, došao k meni na zim- 
nicu je li? Vidje li ti darova! 

— Borme, — on će — ako mi budeš premećati 
življenje, kao što si, onomadne kućarak, ne ćemo raz- 
međiti do Nove Godine, pa šta ima da je troje toga? 

— Tebi hvala na bogatom daru, a kad o tom 
počmemo, niti ćeš ti na dugo kazivati, niti ću ja ope- 
tica krojiti — otpovrnuh mu prijazno i baciv pletivo. 

Starac je bio od tri mjeseca zaneobrivenio, a i 
onako nešto nujan, satrven i smetan — propao. 

Red mi ga je bilo za tri bijela dana tociljiti, raz- 
veseljiavti, hraniti, pojiti, pripovijetke mu hvaliti i ču- 
diti mu se. 

Najprije valjalo je staroga prošišati i obrijati. Pri 
brijanju ne dade brade nikako natrti sapunicom 
veleći: 

— Ja se tim smradom nikad umio nijesam, ni 
svoje haljine u njem oprao, nego u pržini, gnjili i 
lukšiji! Dajte vode s pepelom, pak mi utarite bradu! 

Tako i bilo! 


Prije je naš djevac bio kao kakova stara buko- ' 


čina, a sada, kad ga obričismo, strunjavom laptinom 

otrsmo, kapu mu i još koješta promijenismo, ugleda 
se i zapita čanjak vode, da se pogleda. Kad mu je to 
izvršeno, upita: 

— Jesam li ja Ivan? Jesam ja — nastavi sam — 
ovako sam pristao bio, kad sam se jednom obriven 
pred Božić, ima tomu trideset godina, nad bunarom 
progledao! 


Ne gledeći na sadanje njegovo udivljenje, vidi 
se, pošto ni sad, ako nije posve lijep, baš nije ni ružan, 
da je onoga vremena bio krasan čovjek. Srednjega 
je rasta, opunih, pravilnih i skladnih posve uda, plava 
lica i kose. Onako star još je dosta upravan. Nepomu- 
ćena uma, dobre uspomene, dobra sluha, vida. Glatka 
glaša, odrješite i zakrčite besjede. Dosjetljiv: je, šaljiv, 
veseo. Jede kao mlad, malo pije. ' 


Pošto je djevca, donekle i kruhom oskudna, sa- 
vim bila umorila suhotinja, iza trodnevnog omršaja 
dođe mu u obraze plavetno djevičansko rumenilo, da 
je bio kao usahla zimi jabuka, te se je opazilo, da 
ovako okrijepljenu i naoštrenu mogu se staviti ispi- 
tivanja o njegovim doživljajima o povoja, što reku, 
do pokrova. 


IV. 


Četvrtoga dana djevčeva ovdje boravka, osvanulo 
krasno jutarce, on se ustao pa pograbio bukaru vode, 
okrenuv se suncu, umio cijele od ramena ruke, izmio 
Vratušu i uši, oplakao si lice otrav ga skutom svojega 
crnog koporana. Onda kleče i poče moliti: — »Gospo- 
dine svemogući Bože, koli si me osvitku ovoga dana 
Priveo, tvojom me moći čuvaj, da u ovaj dan ništa ne 
sagriješim, već vas dan upravljam na opsluženje tvoje 
Svete riječi, sve svoje izgovore, misli. i djela!« 

Još je nešto molio tihijem glasom, što nijesam 
mogao razumjeti, nego viknuh, da se starcu donese 
kahva i rakija, na što on: 


Zdravije bi mi bilo popiti kotao vode hladne i 
lulu duhana ispušiti, nego to! Da sam ja pio kahvu 
i rakiju, jutros bio polovicu ovog obora popljuvao, a 
ne bi ova prsa ovako zvonila! — pa su lupi šakom u 
prsa zvonka kao zategnut bubanj, i to tako nemilice, 
kao da se za sedam smrtnih grijeha na umoru kaje! 


_ Deder starče, — više nas reče — kad si ti tako 
zdrav kao srnjak, pripovijedi nam štogod o svom živo- 
tarenju, po počmi lijepo od djetinjstva! 

— Bježte, moja mila braćo, — nastavi on — kad 
bih ja mogao sve to vam ispripovijedati!? Ne bih za 
cijelu godinu, ali nu, kad ste već tako dobrovoljni 
slušati, kazat ću vam, samo nemojte se što malo naru- 
gati, što mi još malešnu moja mila majka pripovije- 
dala. Jednom ja s njom goneći evo amo gori uz Malič 
u popasak ovce, započe ona: 

— Ivko moj, sinko moj — meni rekav, — a ja 
nikome ovdje — vidiš li onu veliku stijenu, ondje sam 
ja tebe rodila, čuvajući ovce i zatukla na onom crve- 
no-modrom lišaju, kao da sam ti godine zapisala na 
uspomenu. Nisam se ni nadala, da ćeš se roditi, plavo- 
kose moj, ali je zrela jabuka morala pasti. Povila sam 
te u tilovo i jasenovo lišće, te obavila strukovima 
kadulje i tako u jačermi kući donijela s bremenom 
drva! Otac ti, mlad širok čovjek, nije se pobrinuo beši- 
kom, kao ni ja mlada, zelena povojom, pelenom ni ve- 
zenom počelicom. Ustisale neke iskusnije ženetine, da 
će ti ostati krive noge, zgrčene ruke i erava glava, ako 
te ne bih povojem stezala. Tako sam te mjesec dana 
morala na strževoj lusparčini lozom i utrglinama pri- 


34 


tezati i masleni tikvić na glavu nabijati, da ti ne bi 
na uglove otišla. Živio mi ti, nejačko moj, orlovih i 
vranijih godina! 

Iza toga stavljala sam te u stojaču, da mi poig- 
ravaš! Više puta, kad bih pošla k marvi, ili u drva i 
na vodu, vezala sam te za nogu, da mi nejak u vatru 
ne posrneš, hrano moja!« 


— Kad sam već saznao za se — proslijedi starac 
— i mogao pamtiti, mnogo sam zla upamtio, a posve 
malo dobra. Pamtim bič božji — kugu, koja je tri 
godine svijet davila i morila. Valjalo je po gori bije- 
gati i uvijek se premiještati, da gdje omrkneš, tu ne 
osvaneš. Mnoge su mrtvace psi izjeli, jer ih nije imao 
tko ukopati. Za kugom je nastao veliki glad, te smo 
morali o travi živjeti, kozlac u mlijeku variti, kljenovu 
koru tući i jesti. Čudno, je, da ove kuge nije bilo u 
ljubuškom Klobuku, koji je pun bio Ljubušana i Mos- 
tarana, kao šipak zrnja! Bit će, da su bile u onom 
selu nekakove velike čudotvorne moći od pomoći. 


Hotje ovdje starac prestati, ali ga svrnusmo, da 
nam priča, čim se najviše zanimao od mladosti, kako 
se nosio, čim li hranio, na što odgovori: 

— Ako me ne ćete više mučiti, sve ću vam to još 
iskličati, — pak proslijedi dokazivati: 

— Mene je u mladosti najviše zanimala igra: če- 
vrtaljka, ljuljaljka, nihaljka, plovka, guda, puzavica, 
klizavica, slijepimiš, zec, trka, skaka i stotinu drugih. 
Hranio sam se i pazio marvu, zdravoj primičući brsti, 
ijasenova lišnjaka i kore, a bolesnoj puštajući krv iz 
uha i repa, prema bolesti. Do dvanaest godine nosio 
sam bijelu suknju, pasao se kad likom, kad crnim 
stručnim pasićem. Volio sam bos ići, nego obuven, 
bile su mi tvrde pete kao u konja kopite, te sam više 

puta crnostrijeku smrskao glavu kao gljistini, ni malo 
se bojeći, da bi ubola zmijinska kost u golu petu. 


Izbjegavao sam uvijek nošnju čarapa i smatrao 
okovima oko nogu. Košulju sam držao kao mrtvačko 
odijelo, sve bi me nešto iz nje klalo, te zato je nosim 
po ječermi, da se manje među ljudima drpljem. 


Želite znati, čim sam se najviše hranio? 


E, braćo moja draga, hrana mi bila: pušikaša, 
maslokaša, sječerna pura, grahov kruh, a svemu za- 
čina: dobar tek, pasji i vučji glad. Sve me se primalo 
i ja svega. Omršaj mi bivao kroz cijelu godinu: mješ- 
čić sira, trbuščić masla, stara ovčina o Božiću pridu- 
šena, i mjehur ulja, ako bih niz praljak začinjao. — 
Ta mogao bi me tko sto puta primjeriti, što sam sama 
divljega zelja, ponajviše suhoparna pokusao: sirove 
kuke, grzdulje, mišakinje, klobučca, kokošje volje, ko- 
zjega roga, volunjskoga uha i hiljadu drugih. Isto tako 
divljega voća: loznice, divljakinje, kruščetine, oskoru- 
še, bekinje drenjine, kupine i šta ti ja znam. 


Starcu se zadrijemalo, te se uzvali i u polusnu 
poče moliti: — »legoh spati, Boga zvati; Bog se diže 
na nebesa, nebesa se otvoriše, anđeli se pokloniše, 
hude stvari pobjegoše, bježeći noge polomiše u more 
se utopiše, osta djeva okrunjena, puna duha napunje- 
na. Sačuvaj nas, mili Bože, od vile vještice, puke puš- 
čice, od groma letućeg, od zmije lizuće, od vode utopa, 
od zmije ukolja, od vuka i hajduka, od zmije i pauka! 
— Milostivi vječni Bože, u ruke tvoje izručujem dušu 
svoju, da mi griješna ne pogine, dok mi tijelo prepo- 
čine!« 


Izgovoriv »Djelo skrušenja«, usnu. 

V. 


Jutros starac podvio noge na zelenom dvorištu, 
natrpao oko sebe mačkovine i sljeza punu kapetinu, 
pa metnuo na glavu, te popijeva kao kosovac pod pri- 
sojnim dračevim busom: 

— Gdje su — veli — vinske mješine Kraljevića 
Marka, gdje sablja Janković Stojana, koji no je pre- 
sijecao konja i junaka i još zemlje zahvatio? Nesta 
konja i konjanika, nesta vojnika oklopnika, nema vina 
ni ovnovoga mesa, — hrane junačke, nema kahve ni 
duhana, — zabave gospodske! — Divi su se stećcima 
umetali, a divice im umetaljke s mjesta na mjesto pre- 
nosile, u crnoj jačerimi idući i kudelju predući. Sla- 
bašni su danaske i rđobitni ljudi, koji će valjda ču- 
dovitni sitnež poroditi, ako se iskoli proricanje: »Dje- 
ca će djecu rađati, djecu će zubi boljeti, peterica će 
pod jednim trsom kupusa plandovati, uz lonac ljest- 
ve će prislanjati, dvojica jedno janje tovariti, u plad- 
nju se vode dušiti!« i ' 

— Toga nešto, moj pijevče, davno je bilo, — re- 
koh mu s noge — a nešto će kasno biti ili vjerojatno i 
ne biti, nego der ti pripovjedaj o svome junaštvu, ako 
si kakvo uradio, kad si bio u napunu! 

— Malo je moje junaštvo bivalo, — zaokupi sta- 
rac, — i to ako se strah i bijeg mogu nazvati junaš- 
tvom. U vola bodača isparana zadnjica, u bukača svr- 
nuti rozi, u čovjeka umetača prosut drob, u rvača iz- 
lomljena rebra i povornjača. Ne znam nijednog smje- 
la junaka, koji nije barem dva puta bijen bio. Jedan 
kamiš drugom po glavi — davao, dva primao. S konja 
hasi ukidivao se, a na glavu se dočekivao! 

Najviše moje junaštvo bilo, kadno ukrotih div- 
ljega konja, ubih divljega prasca, razplaših deset vu- 
kova i pobjegoh iz vitinskoga rata. Iza kuge mnogo 

podivljalo konja i krmenja, i mnogo se pusta vuka k 
planina ovuda sleglo. Dok bi sunce zašlo, odmah bi 
Malič zaglušili vuci urlikanjem izvijanjem. Bože, po- 
kojni mi brat i ja , nemajući nikakova konja, zamje- 
rili dolje kod »Mutne kamenice« pred jednim pres- 
jekom konjsko plandište, te on natjera jato konja tru- 
baljkom, a ja se objesim o grani gusta makljena, da 
se na kojega hitim. Časkom dobrza jato u plandište 
i meni među noge kao u cerovu supotu lijep jedan zvjez- 
dast vranac, vas se sjaji, a ja hitro na nj, uhvati se oko 
njega kao pijavica. Rzao, vriskao, po dana me nosao 
— mislio sam da me, kuća više ne viđa — dok na jed- 
nom stao dršćući kao prut, vas u goloj vodi i ja i on. 
Zauzdam ga ličinom i povedem — nikad boljeg vran- 
ca. 


Čujte, sad, kako sam ubio divljega krmka, a on 
prekosio medvjeda! Istina živa! 


U brdu s velike kruške nešto mnogo krušaka ori- 
lo i jelo. Jedno jutro iđem čekati. Popeo se ja na kruš- 
ku zapev p4s strukanac za jedan odsječak, da se ne 
bih ukinuo, nategao pušku, pak dušu u se. Malo pos- 
tav, evo ti s jedne strane medvjeda, a s druge krmčine 
od dva tovara mesa. Naglo voće zoblju i posve nepri- 
jateljski se gledaju. Spopao me strah i čudo, što ću 
sad? Ako upalim u krmka, ubit će me medvjed, ako u 
medvjeda, uteče mi krmak. Žao mi bilo, bolan ne bio, 
pustit onoliko meso, slaninu, salo. Hajde, pomozi Bo- 
že, zapalit ću u krmka, da medvjed uteče. Dreknu puš- 
četina, prope se krmčina, pa na medvjeda i odmah ga 
zadavi, dobro moje i oboje! Grdna zvijer medvjed: to 
je grijeh uradio, kad je Bog čovjeka u medvjeda pret- 
vorio, što kuhajući kruh u nj se pomokrio, kad mu nije 
vode doteklo! Rđa ga ubila tamna! Lijepa je ptica ku- 
kavica, jer je od djevojke postala, kad je ubila brata 

brabonjkom mošnje, s njim se u ludosti igrajući. Bili 
su jedinak i jedinica, te tako ona po gori žaleći, od tu- 
ge i čemera posta »kukavica«. Što se tiče vuka, otkada 
sam se slučajno u mraku s njegovom šunjkom, stude- 
nom kao grudom snijega, poljubio i raskrivio se, što 
mi je grlo moglo, uvijek sam strahovao. Pitate li to 
kako? 


Susreli se obnoć na stubli, on odonuda, ja odovu- 
da! Da vuk ćuti kao što pas, ne bi ništa od njeg moglo 
ostati. U tome prevario ga pas, kažu, kad mu je dao 
svoju brzinu, a vuk njemu ćutinu! Tako se pogodili. 


— To je tebe, Ivane, vuk plašio, ma daj, kako si 
ti više vukova rastjerao? — prekidoh ga ja. 


— Evo kako! Slušaj! — reče. — Kad je više voj- 
nika, slobodnija je vojska, tako kad je vučljivije, za ču- 
do smjeliji su vuci. Pošao sam jedne večeri kasno u 
vrh. ograde donjeti panj na vatru, kad u jednoj rupe- 
tini zavija vuk, a ja ću kao od šale: »Ha, ha! ušćula, 
ha pust!« Šta mislite, jadna ti majka, u isti mah, bi 
reći, oživi sva šuma, stade ih skomlicljavina, rega, od- 
vijanje iz drugih rupetina! Panj na zemlju, kapu u vis, 
brze noge poput zeca niz ogradu kući. Obazrev se na 
pravu, ugledah nekoliko svijeća, upaljenih po gori — 
to ne bile svijeće, nego vučje oči se sjajile. Jaoh meni, 
što će biti? »Na moju u mal dušu«, zavapih, »izjest će 
mi ono brava, a tko zna kako će i meni jedniku proći 
strahovita noć?!« Bijaše mi velika prazna uliština pred 
kućom. U nj sam tukao sve dok ga nisam u duge iskro- 
jio, onda njim na vatru, pa gorućim zubljama prema 
svijetlu po šumi. Zadavam ti besjedu, odbiše se, a ja 
svu noć s dnevnovim opaljenim ražnjem i sjekirom 
stražario. Sutradan sam ti propjevao, svrćući jasenovu 
trubaljku: »Poskoči kora od drveta, kano mješčić od 
jareta, pusti drvo sok, iz vučjeg ti mjeha smok«. 

Ovom srećom svrnuta, na zavojke nasječena i nap- 
ravljena trubaljka služila mi obdan da gonim onu ne- 
man. Pošto je bilo sramota noću trubiti, ja bih prip- 
ravio mnogo jasenova, grabova i tilova živoga ugljena, 
pa na mokroj stijeni s večera i više puta preko noći tu- 
kao drvenim batom što bi drekalo kao mala puška i 
odjekivalo na sve četiri strane »tum bum«. 


Ako i pri čem ima đavlije pritrve, to je pri vuku 
ima: on više pokolje, nego može izjesti, na to ga sam 
đavo potiče, da više u puku grijeha pane: 

— Pravi si ti, moj starče, bio plašivuk — rekoh 
mu -— te, ako si ti tako na Utvici vojsku plašio, bit će 
da si veliko junaštvo uradio. Ded kaži, kad je bio taj 
utvički rat i kako se dovršio: 

— Utvički rat, komu reku »bježana« — što je mno- 
go svijeta bježalo preko međe u Dalmaciju — proslije- 
di starac — bio je u proljeće o kopanju kukuruza pet- 
naeste godine po kugi. Meni onda bilo 23 godine. Iz 
kog je uzroka nekakav Osmanbeg, Azijanac nasrnuo na 
Hadžikapetana, ljubuškog mudira, da ga svrgne ili 
podvrgne, ja sam ne znam, samo znam, da nas je Had- 
žikapetan sa svojim kavazima skupio.od 300. goloru- 
kih i golotrbih Bekijana, »bez hrane i džebane«, što 
no reku, te nas dotjerao ka grabovu vrelu u Utvicu. 
Hadžikapetanova je možda namjera bila ne biti se, 
nego ovom množinom zastrašiti Osmanbega. Nu ne up- 
lašio se Osmanbeže, nego jedno krilo svoje čete upra- 
vio na utvički klanac a drugo ispod pčelinke preko 
Krstaca. i ' 

Dok se ljuto puškarasmo u klancu; zavikaše neki 
naši: »Udrite, nesta praha i olova«, usu puška iza leđa, 
razbjegosmo se kao jarebčići, neki preko vode, neki 
uza Šiljevišta i ja s njima, a naš ti vojskovođa Hadži- 
kapetan na hatu uz Tihaljinu put Dalmacije: Pogibe 

naših 12 do 15, a Osmanbegov sam nakomica, Šabanac. 
Osmanbeg našima izodsijecao glave i slavodobitno pro- 
nio u Vitinu do Hadžikapetanova dvora, dvor zapalio 
i u Ljubuški se povratio. Ondje, pobojav se, da ne bi 
bježan na njega izveo njemačku vojsku, nakupi krpe- 
tina i svali čadorinu na gradu u suhe čatrnje, te zapali, 
da više dana puše i neprijatelja straše, dok ne bi pob- 
jegao na more dobitnik. Tako i bilo: gradske čatrnje 
vavijek za petnaest dana dimile, a Osmanbežina od 
slavnog straha odstrugala preko Metkovića u Brusu. 

Do koji dan poginulih naših pošle žene na me- 
zovo, po čarapama ih poznavale, tužno oplakale, u je- 
čermama pržine donosile i svaka svoga vojna na mjes- 
tu lijepo ukopala. A njihovim glavama neke godine vrli 
Muhamedbeg Kapetanović iz harnosti što ih djeda mu 
dadoše podiže lijep spomenik, od svojih dvora u Vi- 
tini. Hvala mu! 

»Stravić koze pase«. Da ti ne budem onda utekao, 
danas bi od mene Vitinjani lonce pravili! Strah je naj- 
bolja junačina na svijetu i kad stoji i kad bježi: kad 
stoji tvrđave pravi i oružje namiče, a kad bježi, u onu 
se uzda, »blaženi koji bježe, jer će oni uteći«. 

— Dakle, stari, kad je tako — preuzeh ja — živio 
strah! 

— Živio i ne živio! — reče on — i ne bilo ga! A 
kad ga bude, domišljat ćemo mu se kao i dosle! 

Stisnuše se starcu oči, te poče pred spavanje moli- 
ti: — »Sačuvaj nas Bože od kuge, gladi, vojske, od bi- 
jesna pseteta ujesti, od zle žene oblasti!l« pa zahrka. 


VI. 
Dan nagnuo. Stari se pripovjedač u hladu naspa- 


vao: Izvrnuo kapu prema suncu, pa pogađa, koliko 
ima sati do mraka! — Onda jami svoju drenovaču i 


41 








mjeri šakom nad šaku, da vidi koliko mu aršina duga, 
ali do osam šaka ne broji: jedna, dvije, nego: »Aršinu! 
— Oj« — Gdje si bio? — U gori! — Šta si radio? — 
Rastao! — Za šta? — Za aršina!« 

U te mjere navuče se s mora ispod sunca teška 
crna krpa oblaka, daleko negdje zagrmi, na što starac, 
obazrijev se, reče: : 

Oslobodi nas, Gospodine, od munje, grada, groma, 
suše, bezvodne i zle godine! 

Oblak brže letio, hučeći sa sijevanjem dragušice, 
nad nas se nanio turoban kao mrka noć: sijevnu, pro- 
lomi se, puče grom u jednu hrid na vrhu brda, skoči 
iz hlada starac, kano zec, ubježe k meni u kuću, ispred 
sebe križajući i moleći: — »Isus i Marija, Petar i An- 
drija i Ilija ognjeni, koji grome odgoni, bježi rude 
Hirudica, majka ti je poganica, od Boga prokleta, od 
svetog Ive sapeta.« 

Prozuja oluja, razgali se, nadođe noć, ugleda se 
mladi mjesec. Starac reče, neka se iznese ogledalo, da 
vidi, koliko mu ima večeri od mijene. Pogodismo bolje, 
nego iz Stoljetnjaka! U ogledalu tri roga — tri večeri. 

Po večeri na vedroj hladnoj noći, dovezah se ja 
gostu dalje štošta natucati. 

— Vidi se, moj Ivko, iz tvoga dosadašnjeg priča- 
nja, da si dosta iskren čovjek, te da samu istinu doga- 
đaja pripovijedaš, ne hvaleći sebe, a i ne kudeći. Nu, 
velika skrovišta i tajnu u dnu srca čovječjega skrivaju 
se, a da se više puta i ne osjećaju. Motreći tvoj pripro- 
sti i dugi život, zastarijeva mi vid gusta tmina, kroz 
koju ne može se razabrati, a još manje riješiti mučna 
zagonetka ljudskog života. Ta je: što se ti nijesi ženio, 
nego radije ostao djevcem, obrav sam na samu bez 
društva živjeti!! Sad ćete podrugljivo zvati usidjelicomi 
i samčinom. ' 

— Kad komu svijest zađe — doviknu lukavo dje- 
vac — sve mu se naokolo preokrenuto pričini. Tkalja 
se nije čudila svojoj tari, ali se čudio mudrac iz svije- 
ta njezinim klašnjama, što i kako su tkane, da su im 
dlake i biči na obadvije strane! Moje djevičanstvo i 
samostanstvo sa mnom se rodilo i ostarjelo, pa eto 
nekomu se pričinja tamnom zagonetkom! Znate: »Bog 
čistoću ljubi. Blaženi čistog srca, jer će oni Boga vid- 
jeti«. Tko se ženi, prostost gubi, teške odgovornosti sa 
ženidbom prti, »gdje mu glava, tu mu hrana« i svijet 
je nadmudrio. Sve drugo, osim toga, što me prisili 
ovako ostati, ne bih vam do zore mogao izkazati. A šta 
pomaže? 

— To bi mi sasma drago bilo čuti — nadovezah ja 
— ima vremena dosta i do po noći ,pa što ne mogneš 
večeras, ti ćeš sutra. Odahni maločak, pa proslijedi, 
eno ti vatre! 


Iza kratka oduška nastavi djevac dalje: 


— Kad je tomu bilo vrijeme, nije mi bilo u glavi 
ne ženiti se, a uz to nijesam bio ni »prosac izbirač« 
pak da ostanem »neoženjen otirač«, nego pomišljajući 
uzeti drugaricu od poštena koljena, zdravu, okretnu, 
umnu, bojao sam se kao jučerašnjeg groma, da se ne 
bih prevario, te uzeo kakovu nečešljanu, suhoruku os- 
talež, koja gdje se ugnjezdi, sve otruje i mužu svom 
napravi vječnu nesreću. 


Zalazim po selima da izvidim, što se tamo radi. 
Vidjeh svašta, te me tuđa nesreća nauči pameti i od- 
vrati od svake namisli da se ženim. »Duga kosa, krat- 
ka pamet«. »Jedna glava, sto jezika«. Kazaše mi, kako 
je na zločestoj ženi vražija glava, a na vragu njezina. 
To je davno ostalo. Povidi neki pametan na brojnu 
Sijelu ovako: Žestoko se posvadili vrag i žena. Šalje 
Gospodin sv. Petra, da ih pomiri. Ne mogavši ih ni na 

jednu ruku svetac izmiriti, ocapari oboma glave crno- 
sapčinom i kaže Gospodinu. Ovaj ga ukori i naloži mu, 
da odmah ide metnuti glave na trupla, prekrižiti i us- 
kristiti ih. U hitnji promjeni im glave! Ovo lakrdisanje 
bi mi od koristi, što mislih na prokletu žensku jezi- 
činu. Kako je zla žena za inad mužu skočila u jamu i 
tamo namjerivši se na rpu vragova, hametom ih po- 
tukla, da jedan izbjegavši njezinu jaru, nije se dao ni 
kako natrag strpati! Vidjeh, gdje žena ide od druge do 
druge, ne bi li je koja iščešljala! Tupa ljudina valjanoj 
ženi i dobroj isto može biti na veliku nesreću, kadno 
joj se muž zove »Petar Aničin«, a ona nosa po selu 
utopljene opanke, da joj ih tko okruži, nabode i kljun 
zametne, sjekiru nasadi, gužvu na šeper smota i obruč 
na jaku. 


Teško opet mužu, koji u jedno selo nosi vunu na 
vlačenje i prelo, u drugo na tkanje, krojejne i šilo ga- 
ća, jer mu je žena nestručna. Teško njemu, kad dijete 
pita i ljulja, teško njemu, kad ide u drva i na vodu, 
teško njemu, kad pred ljudima dlake iz kruha čupa, te- 
ško njemu, kad košulju oblači, a ona mu se oko tijela 
hvata, kao da ju je krava žvakala, a ne vješta žena 
prala, teško njemu kad crne haljine oblači, bijelim 
koncem okrpljene! Teško njemu... 


Kad u siromašku klijet stupiš, umah vidiš ako 
»stoji kuća na ženi«, ili žena na kući, a nered i nečis- 
toća u kući. 


— Ima ih — među nama budi rečeno — ne bi im 
čovjek — Bože ne pokaraj — oraha iz ruku jeo. E pa 
šta ćeš? Je li da je bolje, da sam ovako čist na čistu 
ostao, nego da sam onako u slučaju sa sinjom kuka- 
vicom tužnu pjesmu skladao i smrcu molio, da me 
prekine? 

— Jest, stoputa — pridoda ja — i nosi te tvoji 
jadi s tvojim nabrajanjem, idi spavati, pričinjaš mi se 
kao kakva noćna utvara! Hvala nebu, kad si umaknuo! 

— Nisam još svršio, sutra ću nadopuniti — reče 
djevac, — te podbiv svoju čobansku kabanicu, ode pod 
brijest na travu. Dvaput zijevnu, jednom se pruži. 


Još se nije bilo dobro ni rasvanulo evo starca, da 
iskaže, što mu je noćaske zaostalo. Ončas poče: — 
Kad sam već bio izvadio iz glave prosti ma bilo koju 
udadbenicu, onda, onda usadila u glavu ženskadija 
prositi mene, ali me ne isprosiše. Ćujah nekoć od pa- 
metnih ljudi, kako su ženetine prevarile jednoga mu- 
droga, jednoga jakoga, jednoga svetoga čovjeka, te 
sam se vrlo bojao i od njih uklanjao, nikad se s njima 
ne upuštajući u besposlonen razgovor. »Tko se čuva i 
Bog ga čuva«. Činih uprav, da ono sedam napasnika, 
koji se nalaze kod muška, prijeđe k ono sadamnaest, 
koji se nalaze kod ženska, u vrijeme ženidbe, te bude 
onamo dvajest i četiri, a ovamo nijednoga. Tako i bilo, 
sudeći po prošnji, kojom su me nesuđenice prosile. 
Neke bi propitkivale po materi, po strini, po tetki i ko- 
jekako: »Misli li se Ivko ženiti«? Druge bi me opet ža- 
lile, veleći: »Pusta šteta, da onakav momak kao zlatna 
jabuka, ne će na vrijeme crn, da se ženi.« Treće bi pi- 
tale: »Šta je neženji Ivancu, što je onako zamlaćen i 
postidan, pa nikad ni pogledati na koju lijepu udadbe- 
nicu? Bože ga sačuvaj od ureka! Postat će suhom pa- 
njinom! 


/ 


Ja bih na sve odgovorio, da se one ne staraju mo- 
jom sudbinom, nego sobom. Mnogoput ugledav me 
kod mrtve čobanice, jedna bi drugoj pothuknula, ;na- 
mjerom možda ne, bi li ja kojoj došao. Često puta idu- 
či svetkovinom k službi božjoj, jamilo bi se po ruke 
jato djevojaka, te prolazeći kraj mene, rekla bi koja, 

smiješeći se podrugljivo: »Nemojte gurnuti staroga, 
da siromašak ne padne!« Katkad bi koja zakliještila u 
me očima, kao lisica u pijevca, rekav: Nu, kako mu 
snijeg iz očiju kapi!« »Samčina bez srca!« Svakoj je 
odvraćah srdito i otresito starom izrekom »Udala se 
tuka za duduka, ni u tuke ruha, ni u duduka kruha!« 


VII. 


Poslije podne pripovijedao mi starac, kako je u 
parstara vremena kamen bio mekan, kako je rasla go- 
ra i kupina! — Rastao kamen, pitao ga bog, dokle će 
rasti, on mu odgovori: »Dokle mi bude drago«. Onda 
mu Bog reče, da se onamo on, okamenio! Tako i bilo. 
Rasla gora, pitao je Bog, dokle će rasti, a ona će mu: 
»Dokle mi ti budeš rekao!« Tada joj odredi, da se zimi 
crni, svakoga proljeća preporađa, ljeti zeleni. Pitao 
kupine, dokle će rasti, ona mu reče: 


»Dokle i gora«! Naredi Bog, da uvijek raste, a vrh 
joj se u zemlju zabada. To se sve obistinilo, kako evo 
vidimo očima i pipamo rukama. 


Dok ovako od prilike starac bajaše, nestrpljivo mu 
odkazah, da ga odmetnem: 


— Sivi moj sokole, prava si ti bajalica, sve neka- 
kove bajke ističeš! Kazat ću ja tebi nešto ozbiljnijega. 
Polovica ljudskoga plemena umre do 17. godina, od 
stotinu ih jedva jedno čeljade stigne na 60. godinu. 
Najdalje se granice uopće 70 godina Kad što među 
mogućima, koji trijezno žive, nađe se koji u 80. godini. 
Što je više od ovog vijeka to je sam jad, bolest i ježeva 
muka, zlatane moj. Tvojih devedeset ljeta dosta ti je 
muke zadalo, a i ti njima mudro ih varajući, te bi sada 

volio umrijeti, nego se s njima iznovice porvati. Pro- 
msili dobro! 


Mudri jedan čovjek veli: »Nitko nije tako sretan 
živio, komu bi se drago bilo opet roditi! Tko bi htio 
trpjeti materinjeg trbuha robijašnicu, preuzeti ludost 
nejakosti, strah djetinjstva, pogibelj mladosti, obavlja- 
nja muževnosti, trude starosti?« 


— Čudnovato je, da si ti toliki niz godina nad- 
jačao, skarno živeći u zgolnoj čežnji i oskudici. Deder 
pokaži, kakvo ti je zdravlje bivalo, kako si se vladao 
i od nezgoda branio, ama nemoj miješati bajki! 


Na ove ponude očepi stari opisivati: 


— Moje lijepo zdravlje svagda mi je izvrsno slu- 
žilo. Ako gdje malo nazebi i očuj kakovu hunjavicu, 
onda se nadri kaše, zabijeljene jamužom, pak upeci 
sad čelo, sad tabane u dobru vatru. To sam naučio od 
lovnoga vižleta, koje umorno odmah noge upeče, pa 
sutra brže, nego danas. Drugih ljekarija uzimao nije- 
sam nikad, osim što bi gdje kad žvakao kadulje i poda 
se metao, da me pričuva od grča i zubne bolesti. Jedni 
se liječe lijekovitim travama: kozjom bradom, bokvi- 
com, lukovcem, krišalinom, metvicom, odoljenom i su 
stotinu nekakovih. To je lako onda samo bilo, kad su 
»trave govorile«, koja je od koje bole prijeka ljeka- 
Tija, a sada, kad su onijemile, nezgodno se njima lije- 
čiti. Samo znadem, da je dobro ripljinu pod kapu met- 
nuti na glavu, kad te tko znojna obrije tupom britve- 
tinom, a ne utareš se vodom, pa digne više kože nego 
kose! Dobro je lijepa duhana zapaliti, da te umorna 
voda ne posiječe. Na duhandžiju ne smjedu ospice, ni 
kratelj, pa valjda ni kuga, kako čujem. 


zu Bit će istina — utekoh se starcu u riječ — po- 
što je duhanjska biljka jako otrovna, te sišući leptir, 

nahodeći se onim bolestima, ili posve otruje, ili otpudi. 
Neka vrag goni gorega! De, ti sad slijedi! 

— Kad bi gdje kada nabasao na ognjuštinu ili dru- 
gu otrovanu boleštinu — reče starac — brzo bih se 
mašio pod pazuho, pa zategni što i kada mogu u nos 
potine! Vrijeme sam mjerio po zvijezdama »Vlaši- 
ću«, kad ova u travnju do srpnja zađi, po »Gospodinu 
kolu«, po »Sv. Petra štapima«, po »Salomunovu slovu«, 
po »Kumovoj slami«, »Svijetlici« i »Danici«. 


Na oblačnu danu vremenokazom mi bivala ovčja 
i kozja zenica, koja k mraku dođe na okrug, a po danu 
stoji na dugulj. U mrkloj noći mi kazivao dobu pije- 
vac u samoći i stiskivanje prstiju u koku. Ako se mali 
prst i prstenski ne dadu dotjerati k drugima, raon je 
lezi, ako li ih sve čvrsto skupiš, kasno je, naspravao si 
se, ustaj! Uopće radio sam biti tih i miran, bez srdžbe, 
bez zavisti, bez grijeha. Više sam mislio, nego govorio, 
među ljude zalazio, slušao njihove razgovore, a i oni 
po redu moje. Vladali se. 


Najljuće nezgode i strahovanja bila su mi na ne- 
plodnim godinama suh crni kruh, na plodnim krađa, 
grabež, na sušnima zmijetine, kravosci, poskoci, plavo- 
strijelci, ljutice i ine druge, u zidini miši, stahori, 
pauci. ' ' 

Svemu sam marljivo doskakivao: kruh u kupusno 
obareno lišće zavijao, da manje grlo para, psa po repu 
vučjim salom mazao, da noću laje kao po zubima mla- 
ćen, mokračom mjesto okruživao, gdje bi ležao, da 
mi koja zmija ne bi na znoj došla i ujela, mačku rep 
odsijecao, da ne plaši miša u zasjedi! — Da je mokrača 
zmiji smrtonosna, iskusih u mladosti kad sam crno- 
strijeka s drijena — s oproštenjem — pomokrio i on 
umah crknuo. Otkada je ukinuto, kao praznovjerna 
stvar, gatanje »u pleće«, »vađenje usjala gvožđa iz 

vruće vode«, a davno se »veruge pravde« u nebo povra- 
tila, ustežući se od ruke krivca, jer je pravednika veo- 
ma malo bilo, koji bi mogli za nju prihvatiti, sada u 
zamjenu nastupio zajam i kamate. — Ne smijem ti ote- 
ti, ne mogu ti ukrasti, daj mi zajmi! Daj na odugu and 


VIII. 


Danas 9. kolovoza, upalila nebeska glavnja. Naš se 
stari basnoljub pod brijestom u hladu zacrvenio, kao 
kukurijek, odložio košulju, obukao bijelu ječermu, od- 
valio podlaktice gole, kano ti dvije plužne ralice, ja- 
mio zelenu granu, pa gonja muhe, proklinjući da im 
se pas mesa nabijao i da ih vrag odnosi sve redom. 

Došav k njemu, kažem šaleći se: 

— Pun si ti, stari, šarovitih buha! 

— Jesam, evo — reče. > Buha i muha, sve ih vrag 
pokupio, izjedoše me živa. Ovako me je od postanka 
svedjer jad jadu predavao kao buhe muhama i ove 
onima, svedjer vjetar s poramice na poramicu, s pro- 
mahje na nogavicu lahorio. »Svakom svačije, mački 
mačijil« — Šta ćeš de!? »Tvrde drvo i kamen«. Iš! 
zvrk! nu, kolika je, ona se živa ogulila! 

Iza moga povratka u kolibu poče stari sam glasno 
pojati o ocu, majci, tkalji i vezilji svetoga Pere, kako 
im on nije dozvolio da idu s njima u raj. Da starac po- 
Puni basnu, stade ostalima kazivati, kako je Pere s 
Nikolom nadovezao dlake i vodio mater iz pakla, a ona 
došav pod rub i vidjevši, da se sila duša oko nje uhva- 
tila, rekne: 

»Treni Pere, ostao pakao prazan!« 

Trene Pere: 


»Puče dlaka, pade majka u dno pakla!« 

— Jesam li ti rekao — poviknuh ja iz kolibe — 
da se prođeš bajki, nesrećo stara? 

— To ništa istinito nije što ti nabrajaš, nego bi 
bajka mogla poučiti onoga, tko je pravo razumio, da 
se ljudi, — koji mu drago bili — zlo čineći gube, a do- 
bro djelujući spasuju, kao što i zavidnici, što drugomu 
žele, sami postizuju. Vječna je istina, da se iz pakla 
ne izlazi. Ej stari! 

Naš narod obiluje bajkama, a još više slutnjama, 
čudilima, posve strašilima, koja ni iz daleka nijesu isti- 
nita niti mogu biti. Takva su vam: zvijezde repatice, 
jake vjetrine, metežne viharine, krika noćnih ptičeti- 
na, šetkovo lajanje, da se kopile krivi, kokošje pjeva- 
nje, da će umrijeti kućni starješina i tisuća drugih. Ti 
si ih sam, držim, premnogo ili čuo pripovijedati ili 
mnogo iskusio, 

— Jesam — doda starac — i ne bih vam ih do 
sutra ispripovijedao. Nu slušajte samo malo ove: ok- 
ladio se slobodan momak na noćnom sijelu, donijeti iz 
groblja mrtvu glavu. Jamio, nosio, a u glavi bio slijepi 
miš, poče miš lepršati i cvrkutati, a on drhtati i .bje- 
žati. Baci glavurinu u kuću, miš skoči u vatru, a junak 
od straha pane u nesvrsticu. : 

— Isto tako okladi se na posijelu smjela djevojka, 
obnoć ostaviti kudelju na groblju. Došav onamo, za- 
bode kudelju kroz skut haljine u zemlju. Zapev se ta- 
ko, nađu je mrtvu! Hm! oklada ...! 

— Jedan u Vitini usuo soli u propalu torbu, na 
vrh metnuo praznu začepljenu tikvu, pošao kasno pre- 
ko poplavljenoga veljačkog polja. Trusila se so po vo- 
di, a on mislio, da ga nešto pijeskom posiplje, te na- 
dadne bježati, a tikva očepiv se, počme zviždukati, te 
jedva živ dopao kući s praznom torbom i šupljom tik- 
vom!; — Tako ljudi kazuju. 

Čujte, što se meni istomu dogodilo! Pošao sam 
jednoć kasno na staju u »ljut«. Premetnuh se šarom, 
te idući stazom vidim, gdje se valja nekakav koš pre- 
da mnom. Zdimih u nj kao u zeca i u veliku strahu po- 
bjegoh natrag. Sutradan idem vidjeti nijesam li ga 
umlatio. Kad onamo, imao sam šta naći: mrtvu lisicu 
i dvanaest kod nje mrtvih kokošiju! Vučjeg je ona 
soja, vražnje kotilo, koliko toliko! Metne kokošje vra- 
tove jedan preko drugog, isumita i nosi. Živu je odnio 
vrag! Drugi put, idući iz mlinice »Nezdravice«, vikne 
konj i ja ugledam nešto u bijelu za dva boja visoko, 
sve se k putu naginje. Potegnem kremenjaču i povik- 
nem: 


— Ukloni se, strašilo, s puta, ubit ću te, da si crni 
đavo! A ono sve jednako se klanja! Imadijah pet, šest 
hitaca, upalih jednom — ništa, drugi put, — ni mak- 
nuti! Smrče mi se. Nahrupih putem za uplašenim ko- 
njem, pa još jednu vragu, taman u prsa, a drugu 
trčući opalih preko sebe, ne bi li se neman uspregla, 
ako bi po čemu za mnom potekla! Iza dva dni borta- 
nja, pođem gledati ja strvi ja krvi. Došav k plašilištu, 
zagledam na veliko svoje čudo gnjilo dubinu i pred 
njom prebijenu kupinu, od dubine puščano zrno odva- 
lilo komad gnjiladine i prebilo kupinu, kojom je vje- 
tar mahao, kad sprijeda u tobožnju prikazu one kobne 
noći iz puške zapalih! Kako sam ti se tada sam od sebe 
zastidio, nikad me više ništa ne poplaši. Da je poslije 
preda me rogat vrag izašao, držao bi ga za kakovu na- 
ravnu noćnu sjenu. 


— Eto vidiš — protvrdih staromu, smijući se — 
koliko je u tome bilo istinitosti, toliko je ima i u dru- 
gim izmišljenim utvarama. Vile-s jednom nogom ma- 
garetijom, drugom ljudskom: more se zvekom nakita, 
Vještice s vražjim pečatom kao mačjom stopom na lo- 

patici, vilinsko kolo i zeleni kruh, svega u vila ima, 
što u »nijeka« neima, da vile dobre konje jahaju i 
grive im upliću, zle oči da mogu posjeći lijepo dijete 
i prikladno ždrijebe i trista sličnih praznovjernih gata- 
lica: sve nam je ovo vražnja i svjetska puka izmišljo- 
tina! Držiš li što od toga? 

— Nikad ništa. 

Ispriča se starac, da u što takova vjerojao nije, 
već da je vidio u životu mnogo čudnovatih pojava, ko- 
je bi sutra ispripovijedao. 


IX. 


Da si jutros rano iz potaje neopažen moltrio u 
kršnu hladu drvenoga brijesta od trista godina, deve- 
deset godišnjega djevca vidio bi, kako su ga zaokupile 
nekakove duboke, čarobne misli. Sad se zagleda u vi- 
soke vrške brijesta, sad metnuv ruke na oči, gleda u 
brdo, onda okrene se pa daleko niz polje, po koji put 
upre rogošom u čelo, a po koji nasloni glavu na šaku 
i podnijemi se: znamenje, da nekakove stare uspomene 
u pamet dozivlje. Za tim ispravi se i gudi: 

— Crn vran gavran, oširokljunast, modroklju- 
nast, usku nisku dasku procokota. 

Kad čovjek ostari, reku, povrati se na djetinjstvo: 
tako i naš starac dozivlje danas dječinje »kovilje u 
varićak«. Besposlena djeca nad iskidanim slamkama 
vrte kapom i viču: »Poleti kovilja u varićak, poleti, po- 
Jeti« i one im se u kapu zabodu. 

— Baci ti danas stari — napomenuh mu iz daljega 

—te modro-kljune, pa der pripovijedaj, što si sinoć 
obećao, naime, one čudnovate pojave, tlapnje, čudesa, 
što li si mislio? 

— Nisu klapnje, već žive istine — odvrati starac 
— niti su uprav čudesa, nego meni čudnovate stvari 
i zamršeni prigođaji, kojih nijesam vrijedan pojmiti 
ni razumjeti. 

— Ma kakve bi bile od prilike te tvoje sretne slu- 
tnje? — priupitah. 


E, ima sila božja, — nastavi starac — nabrojit ću 
samo nekoliko: kako lisica ustrijeli sa zemlje na vrh 
ovoga brijesta kokoš i ona preda nju pane, kao da si 
je iz puške ubio!? Kako zmija, debela koliko palac, 
poždre čitavu živu jarebicu!? Kako opet druga ustrije- 
li prepelicu u zraku sto aršina visoko? To sam svojim 
očima gledao, gdje ptica nad njom cvrčeći i čevrtajući 
se u čeljusti joj upade. Ako što povrh zmije baciš, 
ptica će odljetjeti. Ljudi kazuju: sve joj nesretnici ti- 
jelo stuci, ostavi samo glavu, ona će, mjesto joj prok- 
leto, živjeti. Taka njezina otrovnica glava, što god za- 
puhne ili ujede, ostati živo ne može. Pripovijedali su 
mi ljudi, kojima se može vjerovati, kako je u nekoga 
listom ginula marva. Čeljad se stravila, čudila i pretra- 
živala, kad ugledaju, gdje se u bunini prevrne nekakav 
roščić, našli u njem živu zmijinsku glavu, koja je klala 
marvu. Gdje je kuću našla žalost je njezina udarila i 
ona ne dočekala! Čudnovato! Kazivali su mudraci, koji 
su svete knjige listali, da je đavo u prilici zmije pre- 
Vario prvu ženu na svijetu, a ona svoga muža, poku- 
čivši mu lijepu jabuku. Po tom je ostalo, da u svako- 
ga čovjeka vidi se jabučica na grlu, što žena nema poš- 
to je žena svoju proždrla, a čovjeku u grlu ostala. Zmi- 
ja može zaosinjiti: vidiš je tanku kao onaj prut, a ona 
je debela kao štap, samo je u svoj svojoj veličini može 
vidjeti nepodmetnut ždrijebac, koji nikad vatre nije 
vidjeo! Čini se, ljudi moji, da pri njoj ima đavolske, 
jer ni od šta ne može čovjek imati straha, koliko od 

zmije, ma da je i najmanja. Mravi su mudri i bojazni. 
Neke godine u našem selu jednom čovjeku za po dana 
odnijeti devet oka ozimice, al kad počelo grmiti pobo- 
jali se groma i sve mu povratili. 


— Ne znadu mravi za grijeh, nego se boje, da im 
voda žita ne odnese, — ej, stari, — upletoh se ja — 
a on kašljuknu i opljucnu, pa proslijedi! 


— Oni vrh bršljanu ogrizaju, da uz dub ne raste, 
a žitu klicu, da ne pronikne! Miš se uhvati oko jaja 
a drugi jami i njega i jaje, pa nosi u gnijezdo. Svašta 
je Bog ostavio na svijetu, da ga čovjek pozna, hvali i 
poštuje. Vuk koliko god je proždrljiv i okrutan, toliko 
je i lukav, podmukao i vanredno jak. S toga je ostao 
štrk i suhonjav zadu, jer ga je sv. Petar omario svira- 
lom, kad mu je na struzi najzadnju ugrabio ovcu mi- 
licu. A da ti je straga potpun i gojan, kao što je sprije- 
da, ne bi od njega jače zvijeri bilo. Predugo bi bilo ka- 
zivati, što sam ja viđao u planini i gvozdima, kako naj- 
me osvoji na snijegu medvjeda, kako izvuče mrtvu ko- 
njinu iz velika gliba za rep, kako u ljuti saginje zelene 
grane i na njih koze mami, kako krdo krmenja dva 
love, jedan sprijeda drugi straga! Jednom u gvozdu 
stade njisak mnoge alaše. Umah doletješe na obližnju 
ravnicu, metnuše se u kolo sve vrat preko vrata, mla- 
du ždrebad svrnuše unutra. Istače se obranu daljnju 
izdržavati se hitar pastuh, kao ždral van što krila ne- 
ma. Podmotaje glavu, vrišti, razgleda, optrkuje oko 
kruga, kano si sito oko matere lane. Dok ovako bojno 
jato čekalo neprijatelja, s dvije protivne strane laga- 
nim korakom nemilim srcem pomoliše dva silna vuka, 
jedan bijel, drugi zelen, zametnuše on čas krvavu igru, 
ovaj napada kolobar onaj ždralina. Zelenomu loša sre- 
ća bi, jer mu konji razmrskaše pasju glavu: ode s nje- 
ga ,kao da je vrag odnese. Kad viđe bijeli, da mu zag- 

lavi drug, izvalja se u rivini, nazoba se zemlje i zažvali 
se klipom po ždralinom. Ovaj ga hitro vrnu u rivinu, 
gdje se bijeli uklupči, pa mu hiti klip u oči, ždralin gla- 
vom uzmahnu, a bijeli prvim nogama na vrat, zadnjim 
na prsa, pa udri zemlju u nozdrve, on cikni ljuto, 
sini vitko, skikni omahnito kruto: zahman sve, neman 
uguši, obori. Pade ždralin na crnu zemlju, kano pod 
britkim nožem janje malo. Vidi ti lukave prijevare, 
kao u vraga! Vele ljudi, da je svaki bijeli vuk jeo ljud- 
skog mesa, bilo kad mu drago. Ne bih vam znao reći, 
ili on radi toga zločina pobijeli ili se bijel okoti, te iz 
naravne žestine i okrutnosti i ljude davi, a nekmo li 
ne će konje. Susretneš li poganca nenadano, obzinut 
će te, da ne ćeš moći haknuti ni javiti se! Samo ćeš 
zjati. 

— Iako je sve to začudo, starosti moja, — preu- 
zeh — ja — ipak biva po naravnom životinjskomu na- 
gonu bez ikakva očaranja. Kao što je dobri Bog odli- 
kovao čovjeka razumom, tako je obdario životinje na- 
ravnim čuvstvom u svemu, što im trebuje da ugodno 
žive, opstaje, i uzdržavaju se. Kada bi najme orao 
mrcinjaš, boraveći u visokim pećinama našao lešinu 
da mu Bog nije dao izvrstan njuh i mirisanje? Isto ta- 
ko u nekih životinja vid i sluh izvrsniji su, nego u čov- 
jeku, pak tako recimo i o čemu mnogom drugom, što 
viđamo kod živina. Prirodi i vladanju mnogih živina 
i mudri se čude. Nešto će ti znanstveno dokazati o 
tom, nešto samo nagađati prikrivajući kratkost i pli- 
činu svoje pameti, a najviše će toga biti u naravi, što 
ne znamo pogoditi ni mi ni oni. Mogu ljudi svakojako 
tumačiti, ličiti, priličiti, preokretati, tvari i stvari dru- 
gim imenom nazivati, ali u kraj im posve stati nkad 
za nikad! Evo, što ti kažeš, da vuk može obzinuti,, 
mudri će reći, da to biva, što on mnogo sirove mesine 

u želučini vari, pa susretnuto čeljade onim zgaranjem 
zadahne! Kazat će, da kokoši čestim kretanjem vodu 
na nos, kljun i perje izlučuju — i sto takovih! Ma kako 
zmija ustrijeli pod oblakom pticu, kasno će ti ga pro- 
tumačiti! 

Vidiš li ovaj smokov list? Vještaci će ovaki napra- 
viti, da ga ne ćeš raspoznati, ma hajde neka ga ožive, 
da im raste, ako su valjani, — nikad! Drugi će učiniti 
jaje sasvim slično kokošjemu: ma nekader im se iz- 
leže! Hoćeš taman! — nikad. Sam je Bog stvoritelj na- 
ravi, a ljudi najmudrije ne stvoriše — ni mušice. 

— Eto ih tamo — reče stari, omahnuv rukom — 
više uvijek neznanja nego umjeća, više tmine, nego svi- 
jetlosti. Lale! 


X. 


Nakon petnaest dana ovdje proboravljenih, stari 
se uzmučio: premješta se, legne, sjedne, ustane, kao da 
je na nj poganac napao! Najviše ispod ruke razgleda 
onamo prema svom kućarku. Približim se k njemu 
te ću: 

— Šta si se uznemirio, je li te što zaboljelo? Ne 
daj se! 

— Pa nije — reče — nego me zabrinulo ono si- 
romaštva kod kuće: ako mi bude mačak podivljao, is- 
kosit će mi miši ono laptima, pa sam ti ostao gol kao 

“prst pod zimu, a mogu mi se u duvaru i zmije zakotiti, 
ne umjedoh ih obasuti lugom, ne čujem ni pijevca, ima 
tri četiri dana, tko zna, kud je pristao: odavno sam 
već i ovdje zasjeo, ima petnaest dana. 

— Pa dobro — odgovorim mu ja — kad užinaš 
i lijepo te opremim, tamo k večeru, možeš poći, a dot- 
le ćeš štogodirce pripovijedati mi još. 

— Smeo sam se — reče — ne znam, šta bih ti 
već kazao, znaš ih i ti dosta, petljao sam i onako puno, 
pa sad hoćeš još, da ovako zavaljujem jezikom što brže 
izbrbljam onu: »Pleti Petre Petru petlju!« Nemam ni- 
šta, ne mogu, ne znam. 

— Imaš stari, imaš — prisnitih ja, — dug je tvoj 
vijek! 

— Pa evo, kad ćeš na to — ispraviv vrat reče — 
imadem, počuj! »Tri jednako žarka žarila na nebu su- 
našca, dva i trećega polovicu popila zmija, drugu po- 
lovicu otela brzokrila ptica lastavica. Otad lastavica vi- 
je gnijezdo...« 

— Bajke su to, — pretrgoh starcu riječ — kad su 
i kad tri bila na nebu sunca, glavicom te kupusa ku- 
mim? 

— Ma da kako ćemo — on će — znati postanak 
dvaju slijepih sunca i s česa lastavica savija gnijezdo 
u našim kućama? Evo s česa lastavica savija gnijezdo 
u našim kućama? Evo s čega, da joj zmija ne popije 
jaja. Ne smije ova na čađu. Mudro to lastavica znade. 

— Sanjarijama ne trebaju ni izvora ni uzroka tra- 
žiti, znadu se — odgovorih mu, — daj koju drugu! 

— Hoće li — reče — ovu? Pričaju, kad pijevac 
navrši devetu godinu, da može promijeniti jaje, ovo 
da može čovjek leći pod svojom pazuhom, pa izleći 
neku vrstu vraga! Nu ja baš u to ne vjerujem. 

— Kako ćeš vjerovati, zlo jutro ti ne bilo — pri- 
dodah na to — ta zar ne vidiš, da je gora šurka nego 
ona prva? 

— A je li bajka — poslijedi djevac — što gone- 
taju, da se triput na godinu nebesa ostvaraju, pa tko 
ugleda i brže zapita šta mu drago, nebesa će mu dati? 
Kazuju, kako je nekakav virio slavom kroz gvozdene 
pregrade i u takom događaju umjesto da zapita: »Daj- 

te mi nebesa veliko blago!« reče u hitnji »veliku gla- 
vu«, i odmah mu naraste glava, kolik oratije kolo!? 
Recimo eto, da je to sklanjavica, zaista nije ovo, što 
sam očima vidio: zna se, da u planinskim jamurčina- 
ma leže se zmaj, ako ga nitko reku, ne vidi za devet 
godina, okrilati i poleti k moru. Vidio sam jednom, 
gdje se diže nebu pod oblake, dug i debeo kao gre- 
delj, iz rakitskoga gvozda, i ode preko Bijakova na 
sinje more, gdje će prevaljivati lađe i proždirati utop- 
ljenike! Nije? ne će? 

— Sve su to iskone gatke — sjetih staroga — iz- 
vedene iz prirodnih pripećaja, koji se zgađaju na nebu 
i na zemlji. Ne kolaju po nebu dokolice, prijatelju moj, 
i ne padaju na iskona sijela, da zabavljaju besposlenu 
svjetinu, nego svjetina ludorije sklanja i njima se ludo 
zabavlja! 


— Otpuhni mrvu, pa der mi kaži — prisnaži sta- 
ri — je li glatka, post joj se njezin izlizao, evo ovo? 
Bravče, ovčina, kozurina, pa i junetina, kad koje uko- 
lje otrovna zmijetina, sjecaš li mu samo pletitkom ig- 
lom oteklinu, dere se i krivi kanda đavli, Bog bio s na- 
ma, na lapte kožu s njega gule, a kada ga zdrava obnoć 
u jari stahor miš, lasica, koji li pasji ruhet, među lo- 
paticama, do srca ili u povoru do bubrega grizom pro- 
griza, niti tiče, niti miče, nego šuti kao mrtvo! Ljudi s 
puškom u ruci čekali, misleći na pritrve, pa vidili, gdje 
stahor pomokri bravče i progriza, a ono miruje! Kak- 
va je to mazalica i pomast? Kažu li naučinici, kako to 
biva? 

— Bježi, baci moj jarane, — odgovorih ja, — ne 
brinu su mudraci tim besposlicama. 

— Ma da šta oni pripovijedaju najviše? Ta je li 
naučnik i mudrac, koji valja da odgovori na sve, što ga 
tko upita? — pridoda znalično starac. 

— Visoko mudri lete — kažem mu opet — i znat- 
nijim se stvarima bave: zvijezdama, suncem, mjese- 
com, mijenom, pomrčinama sunčanim i mjesečnim i 
hiljadu drugih. Kazat će ti najme, da je najmanja zvi- 
jezda na nebu, viša od sve zemlje na svijetu, koliko 
tovara imade u suncu težine, od šta je mjesec i koliko 
je blizu nas, ili daleko od sunca, i šta ja znam, čega 
još ne će, brajane moj mili. 

— Ih! to je prekipjelo i daleko od naše kratke 
pameti odmaklo — reče u čudu smeten stari — oni 
živjeli, a i nama ništa ne bilo! Kad oni već to znadu, 
naravno, da će znati, čim čeljade može izlječiti oči, kad 
mu se siromašnu micnu, gledajući u mjesečnu mijenu. 
Poznato nam je svima kao opreznoj pralji, da se, pe- 
reš li na mijeni platno i svako prtenište, raspadne i 
propane. Gnoj, ako mijenom na njivu iznosiš, bit će ti 
od njega toliko koristi, koliko od lanjskog snijega, što 
se diže, leda. Mnogi se tuže, da im se o mijeni i užbi 
mešto muća u glavi i lize uz povor. Zašto i kako to 
biva, kažu li to naučnici? Ima li u tebe u kakvoj tikvici 
ja rožčiću za to pomasti, da se i stari gdjegod mazne i 
povrnu grotulju natare, kad mu uza nju mravi polizu? 

— Nijesam ni slova o tom čitao, niti imam zato 
ljekovite masti — rekoh mu, pa onda: 

— Ej! sokole moj, starče moj, nagnulo sunce za 
goru zaći, nagnuo ti svom brežuljku poći, gledaj ka- 
banicu, daj ovamo strunjavicu i tikvicu! 

— Još jednu kratku — odveza djevac — pa smo 
gotovi. 

— Šta po bogu brate! zar nijesmo svršili? — 
upitam ga. 

— Nijesmo ni pola — reče — a ne bi ni ovoga 
dovle do mladoga ljeta, da sami ne pletosmo struku 
o dvoje o troje. O mnogim besposlicama razgovarasmo 

a o potajnim ljudskim kostima i zakopanim novcima 
nikad ništa! Puno sam puta, osobito u jeseni, vidio 
modar plamen sijevati iz različitih gomila: to vam, 
kažu ljudi, novci sakriveni gore: a mogu, vele, po isti 
način i potajanje ljudsko kosti gorjeti. Je li i to pri- 
kaza? 

— Ako mene pitaš — rekoh mu — ja ti o tom 
ne znam uprav ništa rasuditi. Jedino što mislim, ako 
gore novci, da mogu slično gorjeti i raznovrsne rude, 
ako potajne kosti plamsaju, tako mogu jednako i ne- 
potajne. A to biva naravno s plijesni gnjusa, plina, ko- 
ji se u pomenutim stvarima krije. 


Jedni tamo — doda stari, otresav ramenom — išli 
su kopati tobožnje blago, ali uzalud, puče li komu što 
u repu. Drugi opet nosaju nekakove čarobne igle, miri- 
te, koje im se vrte, gdje ima zakopana blaga, pa iin ne 
koristuje. A kako bi i koristvovalo, ako je blago otro- 
vom posuto, ili se u rukama vražjim nahodi? Tko bi s 
njim stečevinu dijelio, ako si božji? Neki, zar slučajno 
nalazili su i srebra i zlata, ali nijesu obogatili. Pomis- 
lili su o zakidu, te se polakomili i dali ga tko opet be- 
laju! »Neka večere, s trudom stečene!« Aj, aj! 

Sad se djevac skoči, kan da mu je trideset, ane 
devedeset godina, prihvati drenovaču, a ja mu napunio 
što čim punu strunjavicu, nalio onu crvenu njegovu 
tikvicu vina, natiskao kesicu duhana, dao krupnu kao 
grotulju oraha krunicu, koju odmah metnu na vrat i pre 
baci preko ramena kabanicu. Ovako naprćen skide 
kapu, vlažnim očima pogleda i drhtavim glasom pro- 
slovi: 


— Ostaj mi s Bogom, vrli i desni prijatelju! Bog 
li više dao nego očima svijeta pregledao! Dotekao me, 


da Bog da, i pretekao u dugu vijeku zdrav i veseo! Ve- 
lika ti hvala na lijepom razgovoru! 

— Pošao s Bogom! — zaželio mu ja nešto ganut 
— u sto dobrih časa, mili moj starče! Do lijepa, viđe- 
nja! — Naovo će on: 

— Ili do pusta neviđenja! Moje su godine prozu- 
jale, o — ho, vidiš, da na ovoj glavi nema ni cigle dla- 
ke, kolik na peti, svaki dan očekujem, kad ću na oni. 
svijet... dakle — »što ovca ležeći vidi, nije daleko«, 
samo ne daj Bože duše izgubiti, a za ovaj smrdljivi 
svijet i nevoljni život lako ćemo. 

— Hoćemo, starče, hoćemo, živimo mi zdušno, pa 
nek smrca hoda! Strahovali, ne strahovali, svejedno, 
doći će. Kazao je nekakav mudrac: »Najposljednjega 
dana niti želi, niti ga se boj!« 

Mučno se bilo djevcu otisnuti. Obazrijev se svud 
naokolo reče: 

— Ima još sunčanih zraka po Čvrsnici i Veleži, 
— pa u sebi smrmlja: »Krava leži na Veleži, tele sasne 
iza Bosne!« Onda nasmjehnuv se nastavi šaljivo: — 
Kroz ovo dana dobro si mi zaglušio uši i jezik prote- 
gao, nu ne žalim, jer si me ljudski gostio, počastio i 
evo sad velikodušno obdario, da ti dobri Bog plati! 
Hvala! Ako budem zdravo, eto me opet tebi u pohode 
o Martinjadne. Imam debela vrljokana, mogao bi me 
ponijeti — ovna petaka — tebi ću ga pokloniti. Lijep 
je, svak mu zavidi! Što god može biti biljega na ovci 
posamce, na njem zajedno su sve: mulast je, čulast, 
čakarast, kalčinast, vranokast. — Ali: »Lakrdija čorbe 
ne začinja, nego ovnovina meso«. A ovo rujevina vino. 


— Premda je to od tebe, dragane moj ne izgle- 
dam, — odslovih mu — ipak milostinja i darova ne 
običajem otklanjati, pa bilo kako mu drago, zato ne 
obećanju toli sjajna dara, unaprijed od srca zahva- 
ljujem! 

— Eh, eh! dosta — promuca prolaznik — dakle 
ostajte mi s Bogom! Mrak je, mogu gdje strmoglaviti. 
Mir božji uvijek bio s vama! 

— U dobri čas! Zbogom! Zbogom — više nas ot- 
pozdravismo, — buljeći u 9. ljeto 19. vijeka, kog se 
starac rodi — a danas hodi! 

; Starom putanjom zamače sunce za goricu, ode 
djevac na zavičaj s palicom niz ulicu: — o — ho! 


XI. 


Kadno ljetos na 15. kolovoza od mene ode djevac 
na svoj brežuljak, jer je bio prevalio deveti i svalio se 
u deseti desetak godina svoga djevovanja, te mi reče: 

— Moje su godine prohujale, svaki dan gledam, 
kad ću na oni svijet. 

Na to ga je sjetih, da nema nijednoga starca, koji 
ne misli, premda mu u ruci nije, barem još godinu 
dana proživjeti. 

Ohrabren ovim starac, a i onako čvrst i zdrav, dok 
je, stigao u kućarku, poslao četiri aršina sukna u mod- 
rilo, naručio nov krmez, tkani pas, čohanu jačermu, 
dao vune, da se opletu muški čarapi, na površilo i ve- 
zilo. Sve da bude upereno i na bobak, kao kakvoj 
momčetini, koja kani k jeseni ženidbene zaruke sklo- 
piti. Nu njemu bila namjera, samo se u novo odjeti 
i kao jednom pomladiti. 

Puno se hvalio starac u susjedstvu. Kako mu je 
kod mene lijepo bilo i kako je obećao pohoditi me, bu- 
de li zdravlja, tamo o Martinju. — Imam — reče nekoć 
— žutokana četveroroga resata petaka. Sve, što on 
jede, ja ne jedem, nu sve, čega ja okušam, pohlepno 
jede, s ruke ga hranim. Vidjet će i čudit će se pusti- 
njak, kad mu pred kolibu na njem dojašim! 

Međutim tužio se, da mu je u dugoj odsutnosti 
mačka ujela zmija i da ga je s mukom izliječio akrepo- 
vim uljem i zmijskom travom šaruljom. 

I pijevac mu bio podivljao, da ga je jedva onamo 
negdje u gori, idući mu za pjevanjem, po noći uhva- 
tio u jednom grabu. 

Baš na sijelu pred svojim kućarkom hvalisao se 
još starac, da mi je ljetos mnogo stvari čuvenih i vi- 
đenih pripovijedao. Na to će mu jedan iz društva: 

— To će ti biti ono, što se počelo po novinama 
glasati o nekakovu »djevcu«. Ded, moj stari, s opa- 
zom pripovijedaj, nije ti ostao ni miš u duvaru, ni obo- 
jak u opanku, što nije na novine bačeno! Znaš, da no- 
vine danas daleko i u tuđi svijet zalaze, pa bi nam se 
mogao tko i nemalo narugati. Čudan je danas svijet. 

Starac ovim iznenađen u čudu reče: 

— Ma, soli ti! Je li baš sve tako? 

— Jest, — potvrdi onaj, — soli mi ,pa ako ćeš 
i hljeba! 

Nemoj mi do duše dogoniti. 

— Oho! pomagaj! gotovo ruglo, zdravlja mi moga! 
— odvrati zabrinuto stari. 

Istom ti, kao da se nečemu predomislio, potresnuv 
glavom reče: 

t— Pa, kad bude, stani, pani i nije, kakvo je ruglo 
imati onoga, čega je ponajviše na svijetu, tj. siroma- 
štva, u njem živjeti i tvrđi od njega biti? To je juna- 
štvo, dušo! 

— E moj stari — onaj će opet družbenik, — ne 
sudi tako izobražena, naobražena i imućna neka če- 
ljad, nego vide li te goloruka i rastvorenih runjavih 
Prsiju, reći će ti, da si medvjed, a žensku golognjatu: 
divljaka i medvjedica. Jedeš li prstima, kuhaš li drve- 

nom kašikom, smijat će ti se i za kostima beljiti! Hoće, 
djede, hoće! 

— Izobražen i naobražen — preuze starac — 
znam, da je isto, što bezobrazan i debela obraza biti, a 
znam ti i suhoparno i glotno bogastvo samovoljnika. 
Sačuvaj Bože svakog našeg od take uljudnosti i bo- 
gatstva! Neke godine zavrnuo sam se u Mostaru, te 
nekako pred podne upitah jednoga muslimana, svoga 
prijatelja i znanca, da li bi se gdje onuda nablizu mo- 
glo što naći užini. Skoči odmah čovjek, te mi upre 
rukom u jednu krčmetinu, veleći: — »Eno ondje je go- 
stiona, možeš uzeti šta te volja, svratište je za svako- 
ga«. — Umah ja onamo. Bijesna kućetina, širokih vra- 
ta, mogla bi dva vola pod jarmom unići. Vrata se na 
dvoje otvaraju, te ja kucam štapom u onu jednu polo- 
vicu vrata i podviknem: 

— Ej, tko ima tamo? Izađi der! 

Netko smumlja nešto nejasno, a ja upitam jače: 

— Je li ovdje svraćalište za svakoga? 

Oču se glas neotkle: 

— Jest, jest, naprijed! Što lupaš? 

Sljegoh se podobro i uljezoh, nu nijesam ni tri- 
put koračio, opuzoše mi se noge i ploštih sa štapom 
na sred one sobetine! Na moje zapomaganje: — Jaoh, 
jadan! Zar se ovdje uprav svraćava danas? Kakva je 
ovo klizaljka? — Oču se veliki smijeh. Biva ja kriv i 
smijeha dostojan, što sam u okorjelim opancima stu- 
pio na nekakovo rešeto, otpuhnuh srdito, svirnu mi 
nos poput svirale i spopade me jaka kihavica. Rastre- 
se me zar onaj nesretni posrt. Ne bi to kihavica kao 
ono ženska kljucavica, nego baš muškoga praska, da 
su se druga prazna rešeta sva oko mene potresla. Ču- 
jem opet nerazumljiv razgovor i grohotan smijeh, a ne 

vidim nikogare. Pomislim, da krčmar za nekojom per- 
dom s nekim pije i meni se smije, te ti ga ljudski za- 
ružim: ' 
— Kakva obraza podmazivate put, kuda ljudi 
ulaze i ismjehivate one, koji vam na noge dolaze, da se 
čim okrijepe za svoj novac? Jesam li ja mogao ondje 
slomiti ruku i ovo šiške razbiti? 

— Ionako se u meni drobina uzimiješala, kao od 
»pasjeg masla«. 

Ne odgovorivši i ne pokazavši se na ovo nitko, 
pokročih malo, te kako ne vidim stvari nadaleko, is 
pod ruke razgledav tamo amo, vidim, kako se drugim 
krajem kuće poredalo dvajestak čeljadi, muška i žen- 
ska, pa jedu sirovu travu i na pola krvavo meso! Žen- 
skadijetina, bit će zar izdaleka, gologlava, golih lopa- 
tica, otvorenih kotlaca, zasukanih rukava! U crnu sam 
zemlju upadao od pusta stida! Podrla, bolan ,na prsi- 
ma mure i mjehure, kan da će bliznad zadajati! Utegla 
se u pasu, tanka kao mrav, a može izjesti triput više, 
nego ja, činilo mi se, gledajući, kako mota onu travu. 
Za svakom se vuku haljetine po zemlji kao brane po 
tegu! Napuhala ih, rekao bih, jesensku će Neretvu pre- 
plivati! Tu sam puno sjedio, da im vidim tobožnje 
ljudstvo, ali ono bi, da se nijedna ne našali nudeći 
te: — Hodi da užinamo! Hodi i ti k'nama! 

— 'Osim toga — proslijedi starac pravdati se — 
grstilo mi se do bljuvanja, kad vidjeh, kako ona čeljad 
pred psine, koji oko njih ćure kao vukovi oko lješine, 
meću svoje plitice i zalagaju ih mesom onim istim vi- 
licama, kojima jedu!? Kazivali su mi, koji s vojske 


dolaze, da ima gradova, gdje se konjevina i magare- 


tina jede, kao u nas ovnovina i volovina, da se tamo ne 
ujimlje jež, miš, mačka, balavi spuž, vodena žaba, da 
se neke ptice i ribe s drobinom jedu, da neki istu pro- 

ljetnu i jesensku gubinu žderu! Naš svijet niti sa živi- 
nama ruča, niti onake stvari harči, pa čemu se tko ima 
rugati, ako ste ljudi!? Izvan da je »sjelo ruglo na sred 
puta, pa se svakomu ruga, a svak njemu«. Međutim 
nijesam, hvala Bogu, ništa ružna pripovijedao. Ono 
malo strahurina, baja, praznovjerja, čega, mislim, ima 
i u dalekom svijetu, ne će nas tako naružiti. De, ka- 
kove svjetine imade nečiste i nevjerne, mogao bi od 
naših — zahvaljujući nebu, koje je dalo — sve zapise 
rezati. Ta, ja sam ih slušao, koji niječu, u zao čas po 
njih, Boga istoga! Oni sami zanijekaju, što gora, trava 
i crvi potvrđuju. 

U ovakovim i drugim sličnim prigodama, starac 
vanredno veseo i potpuno zdrav bivao, te se mislilo, 
da će još puno godina živjeti, ali do malo vremena, 
osvjedočismo se, da mu je slutilo kao prema glavi ve- 
selje. 

Kad vidimo u proljeće jasenovo glatko lišće i kitno 
mirisavo bosilje, mislimo da će dugo onako ostati, nu 
ljeti i jedno i drugo otvrdnuv, daje nam barem nade 
dugoga života, tim većma, kad jeseni zarumeni, kao da 
se pomladi i mladenačka mu krvca plane u bajna ve- 
selo lice. Nu kad kobni mjesec listopad i njegov nas- 
tupnik, smrtonosni studeni, sve lišće na crnu zemlju 
svale i jaki vjetrovi bosilje po svijetu raznesu, onda 
tek vidimo prijevaru, te da nam ostaše zamamljive mi- 
le nade puste. 

Jedne vedre listopadske noći ležao djevac sam 
pred svojim kućarkom nauznak, motreći trepet zvi- 
jezda i očekujući, e da bi se nebesa otvorila, da se nji- 
hove sjajne svjetlosti nauživa. U takom položaju pre- 
vari ga san i tvrdo zaspe. Okrenula obnoć rosa sa sla- 
nom, kao mala kiša, te se starac vaskolik omurao, 
kan da si ga krbom iz bunara polijevao. 

Osvitkom onoga dana uhvati ga groznica. Cvoko- 
tao i boboćao gore nego baba, kada je za okladu no- 
ćila na veliku snijegu na kući, vrišteći: »Trpi koža, 
pamti meso, sutra ćeš na vrančića za mladića!« 

U zimici vikao bi: 

— Navalite na me šušnjevatih grana, poklopite 
me hrgama, gazajte me ljudi, umrijeh od leda! 


Kad bi ga groznica bacila u vrućinu, onda: 

— Odmaknite žeravu, polijevajte i prskajte me 
vodom, vas sam se papalio, izgorjeh! 

U dneve, u koje ga nije nesretnica poklapala, sta- 
rac se hvatao ljekarija: bijelu psetetinu mutio u vodi 
i pio, zasipao se puščanim prahom, proždirao sačme, 
mahovinom topio mokračom od nejaka djeteta, pa po 
sebi udarao. 

Bilo ga presjeklo po pasu, nadimao se trbuh, bolio 
ga povor, te neki vještaci vadili mu iznad obašava uš- 
tukle, neki s obje strane povora stisnutim člancima tr- 
li ga i derali do krvi, neki želudac gradili i smolu na 
pupak mećali: ali sve uzalud. 

Onda bolesnik upicao gole kosti prema suncu, ok- 
retao tabane, ne bi li se jednom ugrijali, probuđivao 
vlasuljom kihavicu, pripicao čelo i prsa k vatri, znojio 
se među dvije vatre i na vruću ognjištu: nu zahman sve. 

Dodijalo već starcu liječiti se, te će jednom bolnim 
glasom: 

Od crne galice nema ljekovite travice, t. j., od 
smrti nema lijeka, ipak pokušajte: namočite krpu ki- 
selim mlijekom, bijelim lukom i solnom rastopinom, 
le mi obavite svu glavu. Svarite predivnoga sjemena 
na ozimačnu mlijeku, pa privijte na trbuh, rake na 
tabane, zelenu posuhu žabu nađite u dubu, rasplastite 
i metnite mi na zatiljak! Ako mi to ne digne ognjiš- 

tinu, razrežite živu crnu kokoš i zavijte među krste, 
obucite na me mlaku jarčiju mješinu i zakopajte me u 
đubar do vrata! 


Starčevi sinovci sve ovo i što je god tko kazivao 
po njemu udarali i dvanaest sati ga u đubru držali! 
Jednoga dneva došli kazati mi, da je stari na umoru, 
te da idem pripraviti ga na drugi svijet. Ja odmah ona- 
mo, nađoh bolesnika gdje leži na dvije ručice sjerča- 
noga krova po zemlji prostrta. Upekao kosti k vatri. 
Pod glavom mu kožni star pripašaj. Kazaše mu, da 
sam došao pohoditi ga, na što on ustav sjede, pa će 
pogledav ispod ruke tronuto: 


— Hvala Bogu, da s idošao! Svu noć sam te zvao 
i vapio! Kako si? 

— Hvala! Ja dobro, — odvratih — ma kako tebi 
sada? Jeda što na bolje? 

— Evo, kako može biti najgore, — reče — vas 
dimim kao mala žežica. Uhvati me ona nesretnica, 


baci u led, u tikvu bi se uvro, za tim u vrućinu, u bu- 


nar bi skočio. Baš što govore, da nije sama, nego da 
ima pri njoj šejtanske, dogoni me, da povjerujem. Hi- 
ljadu sam puta na dvoru noćio i na prsima mi slana os- 
vanula, pa me nije prihvatila, nu ti vidi sada njezina 
bijesa, pusto joj mjesto ostalo! Ona se okamenila! Sve 
mi se čini, da će me smaknuti. U glavi mi se mućaju 
moždani, u ušima grgoće, kao da se brda izoriše, zubi 
kao na vodi, jezik došao kao lukotucanj, hropnja u 
prsima, žigovi u kostima, ruke i noge počele otjecati, 
propalo sve. Progledav se jučer nad bukarom, vidjeh 
kako sam vas pomodrio i pozelenio. — Bog ostavio 
čivit i zelenbaća. Dakle: »Dok je loga vruća, nije zec 
daleko«. Nijesam ti slobodno dugovit, a dosta sam i 
bio, taj ti meni brašenicu: vjersku utjehu, duševnu 

namiru, svetu poputbinu. Premda me ništa ne žulja u 
duši, ali nije lako Bogu računa predati, red je skrušiti 
se i pokajati. k 

Na ovo jedan iza vrata metnuv usta u pregršt po 
tihano prošapta: 

— To je dobro, ali opet hajde ti stari hodaj, »nije 
Bog mačka«. 

Starac to ne dočuvši, istim mahom slijedi kazi- 
vati, kako će duša u nebo putovati: 

— Putovati će duša dugim putima, tijesnim klan- 
cima, susrest će je nečist duh i pitati: »Ili li moja ili 
božja, griješna dušice?« Odgovorit će duša ispokorena 
i pravedna: »Ukloni se s puta, duše nečisti, nijesam 
tvoja, nego božja, ja sam na blagdanak, na veliki čet- 
vrtak govorila trideset krunica, molila sto molitvica, 
sto se puta križala, sto... 

Ovdje bolesnik srvan vrućinom prekide i zovnu 
sinovca: 

Jozo! — Izlij mi bukaru studene vode na glavu, 
ama iz visoka, brate! Namoči onaj modri obojak kva- 
sinom iz one tikvice i metni mi ga na tjeme, nakvasi 
još rukav od muške haljine, pa mi založi prsa! Aha! 
zahladi, zahladi!: 

Šutjesmo nekoliko časaka svi, onda ću ja: 

— Ako bi mrijeti, starče, ne budi ti mrsko što pi- 
tam, je li tebi žao umrijeti? 

— Hm, moj bratac, — on će — onomu je žao um- 
rijeti, tko ostavlja zemaljski raj i iđe u pakao, a ja 
polazim iz zemaljskog pakla u nebeski i vječni raj, pa 
što da mi bude žao? Nijesam hvala Bogu, s đavlom ni- 
kada praću pleo, ni s njim tikava sadio, pa niti ću u 
onu zakoracivati, niti će mi ove o glavi pucati. Ne ću 
umrijeti, već se roditi i vremenitih muka osloboditi. 


Na ovo dobaci mu jedan: 

— Rad šta se liječiš, djede, kad je tako? 

— Drago mi je —odgovori srdnuv se. 

. Učini se kao da zaknja, a ču se i moliti: »Oče naš, 
Bože naš, koji jesi na nebesi, sveti se ime tvoje, o dođi 
blaženo kraljestvo tvoje, budi volja tvoja, kako na 
nebu, tako i ovdje na zemlji! Oprosti, neizmjernog mi: 

“ losrđa Bože, zloće i opačine svim ljudima, meni prvo- 
mu! Ako i jesmo grješnici, nismo odmetnici. Prašćaj- 
te, ljudi braćo, uvrijede, kako želite, da vam milostivi 
Bog sada i na skončanju oprosti! Živite u miru, lju- 
bavi, skladu — to med nosi, učite se od pčela! Sve 
stvari, koje mi gledamo pod nebo, od najmanje do 
najviše, čudnovate su, mi im se čudimo, a tumačiti 
ih ne umijemo, one nam same kažu, da Bog stvoritelj 
vlada nebom i zemljom, poznajite ga, slavite ga i bojte 
ga se, pa ćete biti sretni na ovom i na drugom svijetu!« 

Ovo izustiv bolesnik zamrtva. Ostavimo ga, ne bi 
li malo siromah pospavao. Bila je noć, mjesečina sjala 
kao dan. Tu vam bilo desetak ljudi starijih i mlađih. 
Bio tuda puteljak u polje. Neki idući onamo, a neki 
goneći kukuruzovinu odonud ustavljali se za plotom 
i pitali, koji su znali da starac boluje, za njegovo 
stanje. š 

Naredivši, da ne viču i tiho se razgovarajuć, od- 
imaknuh se za kućarak u osinj. 

Naši ljudi po ugodnoj tišini na mjesečini zavrgli 
razgovor o starom bolesniku. Jedan ostriženjak, koga 
su svi pozorno slušali kao žabe čudotvornoga sveca, 
započe ovako: 


— Ne mogu se dušom zaklinjati, stari vam je va 
ren, prije nego li bi mogla biti stara kokoš u loncu 
Da je meni onoliko godina, koliko njemu, ne bih žalio 
sutra umrijeti, a eno ti vidi njega, kako se zahlađuje, 
da još žive! Amo ojna, da mu je drago umrijeti, a ona- 


70 


mo troši ljekarije, te misli živjeti još koju godinicu! 
Istina, kad se umire, valja pod sobom rovanj iskopati, 
ali on ti ga ne iskopa, nego će izdahnuti, a ne ćemo, 
tko zna ni vidjeti. 

— Živičavo je, bolan, ono i tvrdo, — prihvati dru- 
gi ostriženiji — vidiš ti, koje njemu godine deru, nije 
ga izlomila nejaka teška rđa, nije se izmučio kao ja, 
ženu i djecu hraneći. Znamo po konju, koji devet go- 
dina, navrši u alaši, srastu mu se lopatice, otvrdne gre- 
ben, tovario ne tovario, ne da se raskinuti. Tako i dje- 
vac može po pokaranju i ozdraviti, te još godinu izdr- 
žati. im 

— Šta je to »djevac«? — upitah treći zastriženiji 
od obaju prvih, obazrev se na osinj — bezbrk, hadum, 
muškarac, prokletac, junac šta li?! 

— Ne laj, ne przni, jezik za zube, ne truj svetih 


riječi! — zadrži ga stariji jedan. 
— Eto, neka mu sada pomaže djevičanstvo, — 
odvrati onaj lukavo, — da se bude oženio na vrijeme 


i među ljude upisao, ne bi ga sada tuđe kosti služile ni 
tuđi nokti češali, nego njegovi unuci i praunuci. Tako 
mu je sada sve izvrnuto: umrijet će na radost, a ozdra- 
viti nažalost... 

Pravo nesretniku i biva, koji je mogao napučiti 
desetinu cijeloga ovog kotara! 

— Brzorek si ti kume moj, — zapovrnu jedan od 
družine — ne znamo mi, kako li je bolje, kako li gore. 
Malo dandanas uživa sreće, i onaj koji ima potomke. 
Kakova ti je sreća vašemu Tomki, kad mu lani umrije 
žena, a ostade mu šestero muške djece i jedno žensko 
na vratu, sve jedno drugomu do uha? Hajde mu ti 
nađi sada ženu, koja će se poduzeti onlike siročadi! 
Pametne, mlade, valjane, ne nađe lje, a od stare hro- 
me, lude, kakva bi mu korist? Tako će ti on, dušane 

moj, čovjek doista još mlad, svoju »sreću« pravu, a 
eto sada »nesreću« podržavati sam: kudelju presti, mli- 
jeko mesti, marvu stavljati, krave musti, vunu vlačiti, 
tare snovati, kruhe kuhati i stopanjovati, pute putovati, 
u polju orati, njive kopati, jednom rječju: mušku i 
žesnku radju raditi. Kad mu se sinovi ižene, ako ga 
bijeda usprati, u kutuće mučeći gubice opijati, brkove 
nagrizati, i bijele buhe sa sebe čvokom goniti, a uz to 
bez komada užitka još i sinovljeva goveda čuvati! Da- 
kle, kumašine dragi, bolji si šutjeti, sebi se bojeći, ne- 
go na tuđim leđima šale zbijati. 


Umiješa se međutim iz kruga šesti, komu nijesu 
godile ni bacanije ni prepirke, te će: 

+— Zašto bih se ja zubao i uz tuđa nosila krivio, 
ako ste božji? Šta li mi ovdje iščekujemo noćas, dobri 
ljudi? Hajdemo mi doma, da ne dočekam, dok mu 
kukviža u sor :ić doleprša! 

Skoči se i odjuri zlovoljan niz ogradu. 

— Obad u hlad ! — preuzeh onaj prijašnji opačak 
— idimo i mi! Stari, ako bude tvrd mrijeti, kao što je 
bio tvrd živjeti, imat će smrt s njime posla, može kon- 
čati mjesec dana! Ništa mu bez trnova kolca! 

Kad se svi raziđoše, ja iz osinja upadoh k bolesni- 
ku u kolibu, da ga pozdravim i pođem. Bio je prislo- 
njen uz vreću šušnja. 

— Zbogom starče! — rekoh mu. — Dušu Bogu, 
kesu bratu! 

— Pošao Zbogom! — uzvrati, — imaš li malo knji- 
ge i olova, da upišeš, što komu ostavljam, da mi tuda 
ne pretresaju mrtve kosti u zemlji? 

— Nemam uza se ništa, a i ne vidi se noćas pri 


ugljenu pisati, doći ću sutra po danu — odgovorih 
razmišljajući. — Kakvo je pretresanje mrtvih kostiju 

čovjeka ni kriva ni dužna? Kako li to biva, ako je ko- 
mu skrivio? — upitam ga. 


— Eto neka ti kaže — reče on — sinovac Jozo! 
A ja: Kako rade Jozo? Kazuj! 


— To se ne radi rukom — Jozo će — nego se to- 
božnji krivac proklinje jezikom: »Zemlja mu u se ne 
dala!« ako je živ. »Zemlja mu kosti izmetala! Teška 
mu zemlja bila! Dosta on jada vidio! Duša mu — Bože 
sačuvaj — skakavce lovila!« je li pokojni. Još reku: 
»Bog mu dao za šta je! Bog ga sudio! Zemlja ga pozo- 
bala! Mater ga pobusila i u studeno čelo ljubila!« 


XII 


Gledali su planinštaci u planini na ravnici, gdje 
se dolibiše plazeći po zemlji dva vuka k stadu ovaca: 
jedan iz trave na šapu vabio ovcu, kao čoban na slanu 

“ruku, drugi umiljato potrbuške ležao sa strane, dok 
ovca brocvinu žvačući blenula i na meku gledala, ovaj 
se lako podiže i mirno ju prihvati za vrat, te povede u 
gvozd, pomažući mu drug i repom prišibujući ovcu. 
Ona je brže hrlila, nego da rođenčetu janjetu trči, — 

. od straha. 


Kako su ovo čobani, omamljeni gledali, onako ja 
sutradan rano, iza kako sam se od bolesnika povratio, 
bio nešto slična zapanjen vidjeh. T 


Promicaše ispod ograde dvojica naglo goneći og- 
romna brava. Jedan vodio, drugi prutom gonio. To su 
bila dva djevčeva sinovca, koji mu dovedoše, nakićena 
i oglavljena u oglav ovna zrnina. 


— Kakva su to jutros čudila? — upitah ih. — 
Oslobodi Bože na ovnu oglav! 

— Evo ti stric poslao na dar resana zrnina — od- 
govoriše — i zove te, da poneseš i odmah s nama pođeš 
do njega. 

— Hvala onomu, tko je podario, odgovorih — a 
i vama, koji ste dar prinijeli! Hajdete vi i pozdravite 
strica! Do malo vremena ja ću doći. 

Idući gotovo ustopice za njima, pomislih: 

— Šta ima siromah komu ostaviti, kad mu svu 
vrijednost na posmrtni dan mogu mrtvački svati na 
daći izjesti? 

Ipak eto idem to mu zamrčiti, da mu želji udo- 
voljim. 

Pred kolibom bijaše knez sa nekoliko ljudi, te 
pitam odmah: 

— Šta radi bolesnik, kako mu je? 

— Ništa mu, — odgovoriše — danas ga nije po- 
trapila groznica, eno ga kao pijevca, sve ako ćeš u 
kolu igrati! 

Ulizav unutra, vidjeh ga gdje je glavu oslonio na 
desnu ruku, a lakat na priklad, pa mi se učini kao da 
spava, ter ću mu: 

— Ivane! starče! ej ustani! 

— Oje! tko me zove? — upita kao iza sna. 

— Evo ja, milo moje, što si me zvao? 

Ispravi se, pa reče: 

— Oho! ti si medjer, nebeski anđele moj! 

— Nisam ja anđeo, nego čovjek kao i ti, — odgo- 
vorih — htio bi ti zar, da te živa anđeli u raj prenesu? 


— Bože daj! — reče te nastavi: Jesi li donio što- 
god bijela i crnila? 

— Jesam, jesam — evo punu torbu. Šta ćemo? 
Daj kazuj! 


— Dobro ćemo! Uzovnite kneza, zastupnika mu 
i još jednoga pametna čovjeka! Deder kneže, ti si pa- 

metan čovjek, jami — a ta dvojica kao svjedoci pri- 
tisnut će prste i pustinjak svoj veliki pečat udariti. 

— To ti starče — knez će — želiš učiniti oporuku, 
je li? 

— Oporuka, preporuka ne mogu mi pod kapu, 
— doda on — nego ti meni našaraj posljednju moju 
odredbu! volju čovječe! Lijepo zaokruži, pritvrdi, za- 
veži, mrtvouzice, a ne na šeper, čuvaj, da bravče ne 
uteče! S toga ti to velju, što sam nekoliko puta vidio, 
da krive duše takove odredbe razvališe. Jedni govo- 
rili, da odredilac nije bio pri sebi, drugi, da je bio po- 
mantao: treći, da u bolesti nije znao šta radi. To sve 
bile crne laži, kojima su nepravedno ništili posljednje 
volje vrlih pokojnika, da se dočepaju njihovih ostav- 
ština! Duša ih crna boljela! Jadna im pamet njihova! 

Upravo s toga — dočeka knez — starče moj, a 
tvoja je starija i poštenija, imat će poteškoća tvoja 
oporuka: jedno, što nijesi potpuno zdrav, a drugo, što 
nisi kao takav na vrijeme pravio preko suda. 

— Zbilja, glave ti! — primijeti starac. 

— Hoće, glave mi, napretka i poštenja mi mo- 
ga! — otrese odvažno knez. 

— Ako sam slab tijelom, nijesam dušom, dragi 
moj, — otpovrze stari, — ne određuju noge: zdrava 
pamet tim pravi. Ludi brabonjke u kapu kupe. Što se 
pak tiče suda, kaži, kad osmrtnicu najaviš, da ja ni- 
jesam mogao tamo doći, izvan da bi me bio tko donio 
u traljama. Pa sve, kad bih i došao, šta bih imao 
kazati, zar da ostavljam nekomu baštinu ili silu no- 
vaca? Tako je pogodio si! Stalo je sudu za mojim okr- 
Pinama, koje vrijede smijeha! Der nemoj zanovijetati, 
nego piši: 

— Ostavljam kuću i sve u njoj vlastito svoje po- 
kućtvo bratiću Ivanu. On se oženio, eto ima i sinčića, 

pa neka čuva staru djedovu uspomenu — mazalicu i 
kese pripašnjače. Istina, one sada ne vrijede, ali može 
doći vrijeme, pak će trebovati i valjati junaku glave, 
ne znam ja, što se iza brda valja mnogo upamtih, če- 
mu se nikad ne nadah, jedna gobelja u kal, druga iz 
kala. Žena mu nek uzdrži babinu mu kudelju, stalak 
i devet batljaka! Meni za uspomenu, eto mu izglodani 
brus, neka njime ljuti svako gvožđe naročito! Ako mu 
se bi s bratom dijelili, može odmah ovdje prijeći. Bog 
rekao čovjeku: »dijeli se!« a đavlu: »Grizi se!« 

Nabrojivši ovo starac, zabavi se o sebi, veleći: 

— Oh, joj! ježurine me spopadaju, jeza me hva- 
ta, uz kosti mi nešto lize i u vratne žile udara. Steg- 
nite mi glavu, ah, ovako ću se malo skupiti, ne će li 
mi odminuti. Sjedi der mi vas jedan na glavu, jedan 
na slatku kost u bedru, a jedan dolje na noge! 

Dok smo mi ovakove pomoći unutra bolesniku 
pružali, ljudi se sjedeći s dvora uz poredu tiho razgo- 
varali. Jedan od njih šapnu ovo: 

— Ostavlja li stari svoju kućaricu bratiću Ivanu? 

— Eno ostavlja! — odvrnuše drugi. 

— Svejedno, — priuze drugi — mogao ju je i vra- 
gu ostaviti. Jedno, što je neudobna za više čeljadi, a 
drugo, što je na aginskoj zemlji, a zemlja na kamenoj 
vlaci, uvijek vjetru na ometu, vodi na otoku, suncu 
na opeku. — Eto zar, puno ću reći, ipak bi trebova- 
lo, da mu Bog da veleških topana prah, a podveleških 
stanara gnoj, mogao bi, ako će i s karom, živjeti kao 
mu i stric s velikim drugom i smrtnim znojem, a ova- 
ko mu ne dadne li rano umrijeti, ne će mu ni bra- 
niti ova gladna paljika. 

Ona trojica, što su bolesnika tištili, težili su sva- 
kako 200 oka, te sjedeći na njemu polovicom tijela, 
zapalo ga je najmanje 100 težine. Pade mi na pamet, 

da su onako nekakovi ludaci metali u tisak kučku, 
da povrate izjedeno maslo, te sam se, junače, u sebi 
smijao i ne mogući gledati, rekoh im: 

M Dobri ljudi, zar ste vi ludi, te slušate umah 
bolesnika, što u muci vapije? Utopljenik se i za slam- 
ku hvata. Jadni bili, hoćete li ga satrti? Nosite se s 
s njega! 

Skočiše se ljekari, a ustade se teškom mukom i 
bijedni nemoćnik ispod njih, stresav se i .otresav, 
Neće: : 

— Prođe mi dobro! Što bi od kneza, gdje os- 
tasmo? Kneže! 

— Evo me — knez će iza njega — ja ne znam, 
nešto sam ubilježio, a nešto ode u vjetar. Pomeo sam 
se. 

— Znam ja, — odreza starac — izađi samo pred 
kuću, vidi, da nema tko tamo iz dvora tuđi i razgle- 
daj, da se ne vijaju kakve crne orline, posluhni, da 
gdje ne ćuču i ne štekću sivi zečari, nek se, reci, ona- 
mo k letvi odmaknu ti naši pametari! 

— Slušajte, dobri ljudi — proslijedi dalje sta- 
rac — što još sinovcu ostavljam, čega ne trebaju gla- 
sati: Gori na stazi, idući k dvogrli kamenici, naći ćete 
dva opaljena kamena, među kojima je nekoć vatra 
gorjela, gdje se nekoć žito varilo u lončiću, kad se 
lazine kopale i na ozim sijalo. Koraknite dva koraka 
k zapadu jesenskoga sunca, srest će vas oveća natkvi- 
čena stijena, zataknuta grabovim busom. Kopajte pod 
njom tri opanačke mjere duboko, naići ćete na prose- 
nu slamu, u njoj na mješinu od praza jarca, u mješini 
leži ljut šušalj i crnoglava ledenica, a u nožici omotana 
u varenu gubinu dva mletačka žutaka. To je zakopano 
ima dvedeset godina. Bit će propala ledeničina oprava 
1 šušaljeve. drvne krnje. Žutaci su zdravi, — zlata se 

rđa ne hvata — nek ih čuva, dobra su ljekarija od žu- 
ćenice i travnjače. Crnoglavina cijev neka mu služi za 
kosjerički mozak i zečje salo, a šušalj ako se ne bude 
u pilu pretvorio, bit će mu lijep ožeg. Tako sada vje- 
tar puše! Pusta li vremena! Ledenica je uz zrno pše- 
nice mogla u đavla upaliti, probija lemeš kao čohanu 
kapu! Ljuti kresao gvozdene komoštre, bolje nego me- 
sarev meke kobasice i kravje udenice! 


— Jesi li ti, starče, više ikada imavao takove ju- 
načke opreme? — preupita knez. 


— Dakako — odvrati — da jesam, ali odnesoše 
bez novčića oprezne bojazljivice: šarku Omerpaša, kao 
da mu od devet djeda ostala, a beskljunoga krnju i na 
kremen oputaricu Jovanović, tako bi, da su im bili ob- 
luci i basovi zlaćeni, a korice i glava posrebrene. Nu ja 
take štete u opravi ne podnesoh, pošto je bilo u krnje 
jedno uho samo rožno, a korice mu orahove s kož- 
nim pasovima, kremenjača bravijim crijevom utegnu- 
ta na tri mjesta. Ova je bila moja, vjerna drugarica, 
vjernija nego drugu druga. Šezdeset godina sam za ko- 
ste nosio. Vatrom me varala nije, a za oko je ni molio 
nisam. Preko stotine zecova na logi iz nje ubih. Isto- 
mu sinovcu ostavljam — piši kneže, — tri ovce i jed- 
nog ovnića, neka zametne sjeme, jednako su bilježeni, 
u desno s dvora, uho iškrnuto, u lijevo od glave štipo- 
-uho. Po mojoj smrti neka odmah ode k Akmetagi 
Zeliću u Mostar i zapita ovo ograde. Ako je njegov bus, 
i moja je u njemu zarada i trud. Šta bi sve ovo bilo, 
da ja ne čuvah i ne uradih? Ahmetaga je čovjek dobar 
i pravedan, niti je meni otimao, nit sam ja njemu krao, 
pošteno smo se vladali i pazili bolje, nego danas neka 
rođena braća. Bivalo je nekad, ne znam, biva li sada 
kad su nekoji age, svomu dobru ne znajući dobra, vla- 
stite kmete gnjavili, mrzili, otimali im, a ovi ih za duš- 

mane, usilnike i krvnike držali. Mjesto među sobom 
se potpomagati, jedan pod drugim jamu kopao, kako 
će obadva u nju. Aga kmetu: »Steri, kolji, peci, vari, 
odmetniće!« — Kmet agi u sebi govorio: — »Jedi ma- 
slo s varenim krumpirom i svinjskim maslom pomiješa- 
no, smrtni silniče!« Aga na suho dohodak metao, kmet 
zanosio, gdje bi mogao. Znam, kad je kmet agi na oči- 
ce ukrao stranu pšenice: aga sjedio kod guvna, da »ne- 
vjernik« ne pronevjeri, ovaj se sumićačem dogovori, 
da, kad bude vijati, jačermu u pasu stegne i od vrata 
otegne, te kad lopatom mahne, da će puno na njega 
pasti, onda u busje ide, kao porad sebe, i istrese, dok 
barem stranu ne natrese! : 

Dok ovako oporučitelj pričao, primače se k meni 
suknezica i na uho šapnu: 

— Blizu će podne, stari zalazi, recite mu, neka 
ukraće naređuje. Pokrepat će mi ono marve u zat- 
voru, nemam kad stati. 

— Pusti ga, očiju ti, — otšapljah mu — neka go- 
neta brzo će prestati. Koga će pakla više određivati? 
Podvrdit ćemo mu, pa nek se objesi s kukavnom opo- 
rukom zajedno! 

U isto doba oču se onamo kod letve življi razgovor, 
jedan uzmahnuv glavom reče: 

— Ion mu je dao! 

— Šta? upita drugi. 

— Aga sinovcu ogradu, da šta? 

— Hoće, hoće, — preuze onaj — neka preko suda, 
ne pristane li sam, potraži! | 

— Hm! može, uzvrati prvi — znadu ljudi što je 

Pravo, a hoće li pravo, to je drugo. 
m. Prevalilo je podne, deder stari, ako još što 
imaš, — otpočeh ja — da čujemo, ljudi su se uzvrt- 
E. ne mogu ostati do mraka. Ima svaki svoga pos- 
aka. 

— Imam, reče — zaustavite se! Moja nevjesta 
Tomićuša, dobra žena, puno mi je valjala u siarosti: 
krpila, prala, tkala, šila i svakim krajem ugledaia. Do- 
bri joj Bog dao, što u njega željela! Ja joj od svoje 
bedre ostavljam, zaslužila je, eno ondje u kočaku, bre- 
zulju strunjku'i bjelopetlju crvenku, pune vune, neka 
se siromašica pokrpi. Andriji bratu mi nek se dadu 
dvoje polovne klašnjene bijele gaće, dvoji bozavci, jed- 
ni terluci, troje priječaline, suknena jačerma, ovaj sta- 
ri pulani pripašaj, stručni pas s ušivalom, crni šal s 
poderanom kapom i drenova toljaga, kojom će podu- 
pirati i mene po njoj spominjati. Nek mu se još odlu- 
če dva šiljega u desfio uho zumbana, u lijevo preko 
uha bilježana. — Jozo sinovac, neka jami ono novoga 
odijela, što sam bio sebi naručio. Momak, je, tre- 
buje mu sve novo, da može čist i ponosan u svijetu 
se pokazati. Ta morati će štogođ pripelice tražiti, a 
njega će lastavice zamjerati! Neka bude oprano mom- 
če i drži se na tetiku! Ljetos me je s jednog mjesta do- 
šlo malo brava od napolice, četvoro mu odbrojite, u li- 


jevo uho niz uho, u desno uz uho postriženih, nek i on 


ima sjemešce! Novčarku lovnjaču u pripašaju naći 
ćete praznu u svitnjaku ušivenih pet forinti: za jedan 
kupite pokrov druki rakije, tri vina za daće. Lijepo 
ljude nahranite i pojite! Ondje u velikom ulištu ima 
jedna strana bari i ozimice, sameljite, ukvasite kruhe 
pokuhajte! Planinari .su mi donijeli mješčić kozletjih 
sira i kablićak masla, sve na daći potrošite! Rogu i 
biku zakoljite, a galina ispecite, radite da se nitko gla- 


dan i suhotan ne vrati. — Neka se spominje, kad je 
starac odjašio u Radmilovac na dva kolca i četiri ždri- 
jepca! 


Ovo dovršivši bolesnik, reče, da se pismo meni 
uruči i tko je za puta da ide, pače tko ne bi i bio, neka 
umah pođe, a mene zamoli, da još mrvu ostanem. 

Kad doznade, da su se svi razišli, naže se i dodade 
mi kapu s glave, veleći: 

— Treni der njom, ne će li što ispasti! 

— Privirite gore k dnu, — on će — ima li kožni 
zalistak na okrug prišiven? 

Trenuh ja, pa ću: 

— Niti što iz nje ispada, niti što u njoj ima. 

Ima, evo ga! 

—- Izreži konac — reče. 

Izrezavši ja opšav, proviri petakinja. 

— Oho! ima ovdje novaca — rekoh mu. 

— Neka, — odgovori — kamo sreće, da ima i 
više! 

Uzmi ih sebi! pa mi pošalji do mraka sedam voš- 
tanih svjećica, a za ono što preteče, izgovori mi za 
dušu, kad se preseli, sedam molitvica, koje se zapo- 
činju ovako: »Trublja čudnim zvekne zvukom, sve gro- 
bove straše bukom, zbere pred sud sve jaukom. Međ 
ovcama mjesto zajmi, međ kozlićima stat ne daj mi! 
Ili sedam puta onu: »Oslobodi me Gospodine od vječ- 
ne smrti, ustrašenu dobu onu kad nebesa i zemlja 
klonu!« 

— Poslat ću ja svjećica — odgovori mu — i reći 
za te puno molitvica, a ne ću ti novaca. Podaj ih oni- 
ma, koji te u bolesti dvore! 

— Kad ne ćeš, šta ću ti ja, — primjeti on — ali 
što učiniš, neka bude od sedam na sedam. Da nije se- 
dam gladnih godina, ni sedam smrtnih grijeha, sedmak 
broj mogao bi posvećen biti. Sedam krijeposti, sedam 
žalosti, sedam radosti, sedam milosti, sedam tajstva, 
sedam crkava, sedam zlatnih čiraka, i puno drugih 
stvari svetih, sedam ovih, sedam onih. Bog je stvara- 
jući ovaj svijet, sedmi dan otpočinuo. Ja sam uprav 
za to često sedamputa Boga se molio, ili na jednom se- 

dam molitvica govorio, da mi milostivo oprosti sedam 
smrtnih grijeha, ako sam koji u ludosti, mladosti, sta- 
rosti, neznanju po đavlu učinio. Ne znam, da sam, 
ali... Bože sačuvaj! 

— To ne bi bilo, starče, za bacati, — nadodah — 
ali ne valja sve na to svađati, niti ga se nepomično 
držati, kad i drugačije bude. 


Ne držim se jadan ni ja, — odvrati — nego tako 
naviknuo, pa istom gonetam. 
— E, vidim, — počeh — da ti je nešto večeras 


bolje, pa polazim, mrak je. 

— Rđavo mi ti je bolje, — on će. Sjedi još malo. 
Ako te je strah, otpratit će te Jozo taman do kuće sa 
zubljom. Vidi se pri njoj ko pri mjesecu. Bojiš se ti 
buha, — nema od buha mrtvaca — pa ne ćeš htjeti 
da na zemlji ležiš, a na kočaku ne bi ti dao mačak spa- 
vati. Zbilja, ako hoćeš, ostani, dat ću ti ja svoju kaba- 
nicu. Možeš i pod glavu i pod noge, ako se dobro 
skupiš! 3 

Zahvaljujući djevcu na ponudi, izvinih se, da ne 
mogu dalje ostati i obećav sutra se k njemu uvratiti, 
pođoh, a on me poprati govoreći s nepouzdanjem: »Ja 
ovca ne doći, ja janjeta ne naći«. 


XIII. 


Kad sam išao niz brežuljak, još je toliko na vidiku 
svijetala bilo, da je mogao lovac ubiti na prpoški ze- 
ca. Pred kolibom me dočekala mrkla tvrda noć. 

— Evo — pomislih — žive slike starčeve crne ga- 
lice, od koje, reče, ne bude lijeka. Ona će crna svakoga 
poklopiti, pa valjda brzo i njega sama. 

Treperile na vedrom nebu nebeske očice, te slutile 
promjenu vremena, kako svijet nagađa. 

Y 


Sutradan zahroktali od mora hudi jaki vjetrovi, 
podigli se odasvud osobito od zapada crni oblaci, sije- 
vala dragušica na sjeveru, bjelasalo na istoku, činilo 
se razvedrit će, nu jači su bili mrki oblaci sa zapada, 
koji su u sebi nosili tuču, — grad ubojiti, pred njima 
letjeli crni, dugi, kobni orlovi. 

Kad su to ugledale prestravljene žene stopanjice, 
mislile su, da su hudobe po božjem pokaranju silnu 
krupu i gromove po svijetu ponijele, pa pograbiše tave 
uštipčarice i po njima na presjeke zadugo lupaše. Lju- 
di mirno i pouzdano križali loparima, na kojima su 


. pšenični krusi plešćani, da tim križanjem i onim can- 


kanjem rastjeraju oluju i orlove! 

Nešto je krupe palo, ali se vrijeme ubrzo razga- 
lilo. Ja pođem opet k siromašnom djevcu. Ogrnuo 
sam se u crnu kabanicu, jedno porad ružna vremena, 
a drugo, ako do šta počem bude, nek se i ja nađem u 
tužnu crninu obavit. 

Prošavši nešto puta, sustigoše me dva čovjeka iz 
okolice. Išli i oni bolesnika pohoditi. 

Isti čas na jednom obližnjem dubu oču se žunin 
glas »kli-kli-kli«. 

Na to jedan reče: 


Klikće žuna, mećava će... Eno gledajte, kako pro- 
bija na dubu okno nečijoj nečistoj duši! 

Obazrev se na nj rekoh: 

— Kakvoj duši, žalosniče? 

— Duši nepoštenoj, i griješnoj, — odvrati. Jučer 
Pitam trunjavoga jednoga čovjeka, kud misli, da će 
mu duša, kad onako nepravedno radi. On mi odgovo- 
ri: »Ima trulih dubina! U šuplju dubinu, da kuda?!« 

— Nosi se s vrata — odrezah mu — i ti i on! De, 
bit će vam uprav šupljih dubina, tojest, paklenih du- 
bina, dok ste taki — pa proslijedismo putem. 

Nađosmo u posve lošu stanju bolesnika, koji nam 
se smjesta poče tugovati. 

— Kažu mi, da sam izvan sebe danas govorio. 
Može biti! Napastovala su me tuda danas nekakova 
dječina, čobani, koji li obješenjaci. Potegli nekakove 
zvrkove, pa sve »hr, zvr«, palili slamke, bacali pustelj- 
ke i kadulju na vatru. Mogli su mi ovo striješine nad 
još živom glavom upaliti. Pometali me u molitvi. Ja: 
»Oče naš«, a oni: »Oče naš, kovrljaš, kovrlj jesi, kovrljaš 
nijesi«, ja: »Djelo skrušenja«, a oni: »Djelo skrušenja, 
skruši proso i kukuruz, proso propade, kukuruz os- 
tade«. Psovao sam ih i ružio, da su paklenjaci, da ih je 
đavao naučio svete molitve izvraćati, da će ih za to 
nebeska puška iz vedra neba ubiti, munje i strijele na 
komade raznijeti. Srećom, kad trže Jozo, razbjegoše 
se. U jednu sam se bojao, slušajući, što iz njih izlazi, 
da nisu vrazi u ljudskoj koži! 

Upita jedan od pridošlih: 

— Čini li ti se, starče, da si mnogo na ovom svi- 
jetu živio? 

Prođi se, moj brate! — reče — Čini koliko ono- 
mu, koji, na jedna vrata uđe, na druga iziđe. 

— A šta te boli? — onaj će opet. 

— Sve i ništa. — kaza — Brdo se na me navalilo, 
voda me nosa i mome zamlaćuje, sve me nešto preva- 
ljuje i u jamu turka, kovrče se ruke, kao kantarske 
kuke, s nogu led uzimlje, u prsima veliko guslanje ču- 
jem. Crna je blizu, ćorava ona po svijetu hodila i puti 
joj se zelenili! 

— Ivane — Proslijedi onaj dalje dosađivati — 
žališ li ikoga? 

— Oj! — ozva se. 

— Šta najviše žališ? 

— Hal 

— Tko to zove? 

— Joj! 

— Jesi li pri sebi? 

— Vaj! 

Poznav, da se onesvijestio i daleko u bezumlju 
zabrazdio, mraknuh na onoga, da ga se okani. Nemoć- 
nik poče se mučiti, grabi oko sebe slamu i laptine, 
prevrće se, okreće se, gdje glava tu noge, gdje noge tu 
glava. Istom ti nekud naglo se umiri, te jedni rekoše, 
da je odapeo, druži žališe, što mu se barem ne zapali 
svijeća, treći opet, da još puše, dok sinovac mu Jozo 
ne istače: 

— Dobri ljudi, šta nagađate, »ako je daleko Bag- 
dad, nije aršin«, ta vidite, gdje čovjek diše. Isto ovako, 
premda nije sobom udarao, jutros je mnogo tlapio u 
nesvjestici, vidi se, da mu se pomutila krv i s vodom 
izmiješala. Da ste ga čuli iza vrata, kako hrhaka, kojka, 
ojka, iška, vi bi se bili smijali i rekli, da je zdrav zdrav- 
cat. Svašta govorio. Najviše o onom, što ga u životu 
življe diralo. Čuo sam i ovo: »Bježite, majka vam jad- 
na! Eto haračija i poreščija! Nemam ja nego dva krup- 
na zuba (dvajestero sitnih brava). Dajte nove raboše, 
prerezuj stare, kneže! Prepasujte muškoj djeci pre- 
gače, dolaze haračije. Gdjeno puške popucuju? Čo- 
banice, čobanice! Goni tu nijednu vjeru, goni, đavli 
tobom i njima draču vrli!« 

Netom što Jozo ovo ispripovijedi, ona dva moja 
suputnika odoše na dvor među sobom se hrabriti i o 
starom se razgovarati: 

— Bože dragi! — otpoče prvi — kad se onako 
pravednici i pokornici muče, šta će raditi na smrti ras- 
košnici i nepravednici? Ovaj siromah u svom dugom 
životu pozoba varićak luga, izjede uže dlaka, još ako 
je na Markov-dan ubio devet zelenbaća, oslobodi se 
od svih muka! 

— Šta veliš, prijatelju mili? — prihvati drugi, — 
kakovo uže dlaka i samo varićak luga, po Bogu brate? 

— Ta jedno je uže popio u samoj vodi, pijući 
je uvijek iz brloga, a u drugim ustvarima jest, bojsek, 
natjerao i na deset ih! Luga je slobodno što u čem, 
osobito u opušnjacima, svedjer ih u njem pekući, po- 
zobao osamdeset varićaka. Što se pak tiče zelenbaća, 
sveta bi stvar bila, da ih je mogao devet na godinu 
onoga sveca smaknuti, — jer onaj gušter ujede mater 
sv. Marka za sisu, — nu, mislim, da u tom nije sretan 
bio, jer onoga dana malo zelenbaća polize, a što ih 
se i pokaže, zmije zažderu. Ne ću dlaeko zastraniti ako 
ti kažem ovu malu zgodicu: Jednom koseći na planini, 
žito, vidjeh istrčati iz oplotine zelenbaća, gonila ga 
smuculja zmija njuškom po tragu kano vižle zeca. Vrc- 
nu zelenbać s puta i sakri se za kamen, zmija mimo 
njega prolazi, ali kada nanjuši, da mu dalje traga ne- 
ma, vrnu se, nađe ga, stiže pohlepno zaždri do glave. 
Ja pothvatim kosom te presjekoh lovicu i lov. 
Dok su ovako, sad ovo, sad ono, ljudi donekle nehaj- 
no verugali, oču se iza kućarka nekakov bahat: upa- 
doše dva mlada čovjeka iz susjedstva bez daha. 

— Šta vam je, božji? — navalismo svi u jedan 
glas. 

— Ne znate vi — oba rekoše — kako se ovamo na 
jednom grabu nešto ružno raskrivi i zamlati po ogran- 
cima, rekao bi iskršiše se. 

— Kakovim glasom? — priupitasmo. 

— Ovakovim — odvratiše — »kvr, kvr, kvr, ku- 
kuviju«. 

— Boni, to je kukvižji glas — rekosmo — hajd 
ne ludujte! Bit će nekakva orlina nagnala kukvižetinu 
u grab! 

-— Veselite se! — oni će. — E pa dobro, ako je 
kukviža, ona je zaista oćutila mrtvački vonj, drugo- 
jačije mogao je biti sam đavao, koji je za Ivanovom 
dušom plakao! 

— Dobri ljudi — doda jedan — ptičetine one vrs- 
re dolaze na strvinu, a đavao za dušom plače, kad mu 
uteče. To su benoštine u samoj vašoj benastoj glavi, 
re se silno varate, dočim evo Ivana vidite još u životu. 
Pa kad i umre, ne će mu mrcinjaši tijela raznijeti, a 
hudoba duše ni vidjeti, ako Bog da, nego će se vra- 
titi u pakleni bezdan osramoćena, noseći na vratu pra- 
setiji, teljig, vreću priječalina od jelenskih koža, a dru- 
gu punu jarčijih rožina, nek ima s čim doći onomu, 
koji ju je poslao na ovaj bijeli svijet, da po njemu šeta 
i zlobno ga zavarava. 

Izašavši ustravljeni pred kolibicu, reče jedan su- 
drug: 

— Kako mu drago bilo, ja bih volio biti magarac, 
nego umrijeti! 

— Prvo ćeš lako dobiti, a drugo te ne će militi, 
htio ne htio — odvrati mu nespretno drug. 

Dočuv neslane trice pametniji, ukori ih rekav, da 
idu za svojim poslom i ostave bolesnika u miru i 
mirne ljude kod njega. 

Ljudski bila noć odmakla. Večerniji i ponoćniji 
pijevci propjevali, samo se zorni još očekivali. Starac 
jednako mirovao, samo ponešto dublje i jače ječao če: 
šće štucajući. Sve više mu se na rukama i glavi međuto 
žile nadimale, noge, mišice i gušteri podrhtavali, kao 
na mesu malo prije zaklana voćka. Jedan reče: 


-— Kušajmo, da li je joštera u nesvjestici? 
Jami kotao studene vode, pa ga jako izdaljega 
zapljusnu po očima, starac zagraja: 

— Tko mi ovo mrtvu oči iskopa, jadi ga zadesili? 
Hoće li te Bog pokarati, zlo jutro ti! Zar ne čuješ, 
gdje grmi i Bog se kara? 

Napreže se dva-triputa dići se, ali ne može, dok 
ga dvojica ne podigoše. Ispraviv se progovori: 

— Čija je ovo kućarica? Dajte mi opanke, idem 
ja svojoj kući! 

— Potkuči mu nevjesta nešto opanaka, veleći: 

— Bog stobom, braco, kud ćeš, ta ovo je tvoj 
siromašni kućerak? 

— Vodite me na dvor — zapovrnu — da mi je još 
jednom po ovome svijetu pogledati! 

Izvedoše ga sinovci i u čas vratiše, posadivši ga 
da sjedi, držeći ga sa strana, a on započe: 

— Ne vidi se na dvoru ništa. Ispred očiju lete 
mi leptirice i sijevaju varnice krupne kao živo uglje- 
nje. Strašne vatre i velike na meni žeđe! Mogao bi mi 
od jezika opržiti. Čujem u svemu tijelu tupu besolicu. 
Imate li šaku morske soli, da mi se je zasuti?! 

— Vrag zrnca — odgovori nevjesta. 

— Jeda gdje ima li škriljka kisela kupusa ili ba- 
rem varnjača rasola? 

— Ni toga proklet mrve, proklet kapljice, dragi 
braco, jadna ja! 

— E, jadan! A vi barem — nastavi — razbijelite 
mi kutlić ljute mlaćenice, da ugasim ovu smrtnu žeđu! 

Dadoše mu žuđeno piće; ispi ga i cvrknu mu u 
ustima kao na usjaloj saksiji, on se strese i viknu: 

— Hu! a, ah! kako rashlađuje! Cvale vam dobro- 
tvorne ruke! Bog vas nebeske rose napojio! Izuj mi ne- 
vjesto, opanke! Mrtvu konju potkovi ne trebaju, sad 
ću ja na krilima poletjeti! Dajte mi onaj kamiš! 

Kad zapita kamiš, pomislimo svi, da ga je želja 
zapaliti rogača, a on ga utače pod resu lijevoga uha, 

a desno zatače rogušom, pa kao za inad prkoseći cr- 
noj galici koja mu pred očima lebdjela, zapjeva iz sve- 
ga glasa putnički tanko glasovito: »Mio Bože na daru 
ti hvala«, ali od pole ne može dalje. Klonu lijeva, pade 
kamiš, odvali se desna i on reče: 

Ne mogu dulje, žežite svijeću, molite! Davi, crna, 
davi! 

Sav se strese i zijevnu. Iz duboka uzdahnu, visoko 
odahnu i zjevnu. Zažari mu se čelo, poblijedi nos, za- 
drhtaše usne. Zijevnu i izdahnu. 

Iza molitve: »Putuj dušo« sada sam molio: »Prite- 
cite u pomoć sveci božji«, onda »Smiluj mi se, Bože«, 
pa »Iz dubina vapio sam« i »Blagoslovljen gospod 
Bog Izrajelov«. 

Dok sam ja pri svijetlu mjeseca molio, pritrča 
starčeva nevjesta, povadi iz češljarice crnu kutiju s og- 
ledalom, pritače mu pod nos, zaviri u staklo i reče: 

— Paha na ogledalu nema, umro je. 

Rekoše svi jednoglasno: 

— Pokoj mu njegovoj lijepoj duši! Dosta je ne- 
voljan puste mučice vidio. Ha, ha! eja! 

Svašta vidimo, crne puste smrti ne vidimo. Brat 
mu Andrija sklopi oči i zatvori mu usta. Sinovci izvra- 
tiše na sebi koparane, a nevjeste crne jačerme. Jeć.2 
od izvana zavapi: 

— Mus mačak, mus, mus! 

Skoči s lijese mačak na kočak, pograbiše ga za 
vrat i uvališe u ulište, po ulištu lopar, na lopar težak 
kamen pometnuše! 

Učinih se svemu nevješt i ispadoh van. Oni osta- 
doše presvlačeći mrtvaca. Povrativ se domalo vidjeh 
S praga: na mrcu košulja i bijele prtene gaće, na no- 
gama bijeli čarapi, ovima vezeni napršnjaci, na glavi 
crvena kapa i bijeli rubac. 

Na prsima stale mu ruke unakrst koso desna pre- 
ko lijeve primetnute, nad rukama križić od voštene 
tanke svijeće, noge ne svezane pored opružene. Jedna 
nevjesta šila od platna kukuljicu, druga postav ras- 
krajala za ušivanje mrtvaca. 

— Svežite čim ruke i noge — pridometnuv im — 
da onako ostanu, kako su metnute! 

— Stegnut ćemo oko njega pokrov — odvratiše 
mi — pa se ne će razmaknuti: mi mrtve ne običajemo 
putiti nikad ničim. Ne bi valjalo da svezan i sputan us- 
krsne! 

— Vjerujte u uskrsnuće puti, a ne sveza, veza i 
putilica, — odvratih im. — Ne valja, velite, da uskrs- 
ne stupan, a ušivate ga, pa bi po vašem uskrsnuo eto 
ušiven, kao mačka u vreći. Luda su takova nagađanja: 
ljudi će uskrsnuti, a ne će putila ni ušivala. 

Napomenuh bratu pokojnika Andriji, da sutra k 
večeru sazove ljude nosioce, pratioce i sve uredi, da 
im daću dade, kako je određeno, i kad ću doći. Pođoh 
s pratiocem, koji je nosio raspaljenu zublju. 

Tekar što smo malo odmakli, očuše se po okolici 
pijevci i moj mi pratilac reče: 

— Možemo slobodno putovati. Natječu se u pje- 
vanju zorni pijevci, bježi sotona i njezine zasjede ne- 
staje. 

— Lako je meni za to, čuvaj ti zublju! — odvra- 
tih mu. 

Idući dalje i misleći o pokojnomu promrmljah: — 
Blaženi čovjek neoskvrnjeni, koji ne poseže za zlatom, 
niti se pouzda u novac ni blago, koji je mogao prestu- 
piti zakon, a ne prestupi, počini zlo, a ne počini, onaj 
je tvorio čudesa u životu svomu i ustanovio dobra 
svoja u Bogu. 4 e 

Čujući moje potajno mrmorenje  zubljonoša, 
upita: 

— Brojiš li to po nebu zvijezde i gledaš, kako 
naglo zamiču? Svaki on polet zvijezde i zamak odgo- 
vara \jednoj ljudskoj smrti, te ako leteći svijetli i sjaj- 
ne iskre siplje na sve strane, dobro je znamenje po 
dušu njezina štićenika, ako li je pak mukla i mrakom 
u mrak odleti, kuku duši onoga, čija je bila. 

— Hajde, ne luduj, ženska glavo! — odvratih mu 
— Ne stvaraju se zvijezde, kad se rađaju ljudi niti 
zamiru, kad oni umiru. Šta imadu zvijezde s ljudskim 
djelima? Zasluge djela piše se u duži pojedinaca, a 
ne u isprazno umišljenim zvijezdama. Svašta li vam 
na pamet pada, jadni se rodili! 


XIV. 


Pred neizbježivu smrti, poslije smrti i na ukopu, 
običaj je u narodu mnogo žaliti i naricati, osobito 
ako je preminuo sin jedinak, mlad muž, kći jedinica, 
mlada prava zaručnica. »Zakukala crna kukavica, us- 
red zime, kad joj nije vrijeme, usred ljeta, kad joj nije 
vjetra«. »Dušo moja, sunce moje, cvijeće moje! Tko 
će majku razgovoriti, tko za nju progovoriti, tko će 
majci raditi i nju hraniti?« 

Žena za mužem bolno: 

— »Komu ostavljaš crnu kukavicu, komu neja- 
ku siročad, komu ove crne mačiće?« 

Kad mati prebire pokojne kćeri haljine, ruho, vez 
ili što drugo, sve laptić po laptić prevrne i razgleda 
željno, tužno kličući: 

— »Lijepe bijele ruke, zlatni prstići, svijetli sjaj- 
ni noktići, ne će te više kititi, ni vesti, ne će mile žar- 
ke oči gledati i ne će ručice među kićene svate di- 

jeliti! Što te nije pusto ruho, mutna voda odnijela, što 
nije molj izobao, što nije žižak izgrizao, nego da mi 
tužno majčino srce danas raskidaš?« 

Muž za ženom obično ne jadikuje glasno, nego mu 
se svrnu suze, tekući same i srce mu puca, kada siro- 
čad mater zovu, pitaju kamo je otišla i kad će doći. 

Kod manje žalosti bude po koji put suhih i neiskre- 
nih suza, koji se samo pred svijetom, odužuju, javno 
naričući za pokojnim. Najbliži, najmiliji rod za starim 
nikad ne plače. Samo jednom vidjeh staru babu štirku 
za svojim starim drugom plakati. Bivši mi začudo, upi- 
tah: 

— Za kim ti, stara, plačeš? 

— Plačem za svojim lijepim drugom — odgovori. 

On joj je tako lijep bio, osim što su sva usta ras- 
pala mu bila i nos od griza, kan da si na šišku orati- 
jega kola navukao kozje suhe trbušine! 

Moj noćni pratilac sutradan bio sa mnom vas dan, 
te ga upitah: 

— Kako nitko noćas ne žalova za pokojnim sta- 
rim, moj junače? j 

— Smiješan li si ti čovjek! — Tko bi, izvan da 
bi mu stari brat onuda noćas ružio se i svijet plašio 
svojim hrapavim glasom, kao kakva jejina? Stare klju- 
sine ne žali nitko, koga je voda ponijela, eto joj ga! 
Eno mu je najbliža rodbina izvratila na sebi haljine, 
što će trajati koju sedmicu, umjesto jauka, leleka i žal- 
bovanja, a to mu je dosta, nije više ni zaslužila pres- 
tara grobina. 

— Meni se čini — nadovezah ja — da se onim 
izvraćajem zametava, pogrđuje i prezire i smrt ista, 
okrećući na dvor opaku stranu, a k sebi oposumu, 
osim žalovanja za mrtvim! Onda bi dobro bilo, ako to 
što pomaže, sve izvratiti, što čeljade na sebi nosi: šal 

i kapu i gače, čarape, opanke, košulju, ma sve opako 
okrenuti opakoj smrti, ne bi li tamo dalje stala! 

Nasmjehnuv se pratilac, razgleda kroz okrug šaka 
prema groblju i prema kućarku pokojnoga, te započe: 

— Nekolicina vraća se s groblja, bit će iskopali 
mu grob. Pred kućarkom dimi, svrvljaju se ljudi, go- 
tovi se daća. Dok pojedu, ponijet će ga. Dan je dobrano 
nagnuo, hajdemo i mi onamo! 

— Hajdemo de — odvratih nešto zlovoljan — 
mučio me živ, pa eto još i mrtav. 

Ovako su neki ljudi, kad su izjeli od poštetna 


. vola nedovareno meso i naudilo im, psovali mu sto mi- 


ša, veleći: »Sa zla si nam bio živ, pa i mrtav!« 

Došavši onamo, nađosmo trijestak ljudi. Bili su 
svi u svenosnome odijelu. Običaj im dolaziti na ukop 
u kakvim se tko haljinama zavrne. Time i oni žalosti 
učestvuju i pokojnoga kaju. Jedan im dijeli iz drvene 
ploske rakije: komu grljčićem od tikve, komu rošči- 
ćem od juneta. Položiše po zemlji mjesto stolova če- 
tiri duge daščice, duž njih nekliko ručica sjerčena kro- 
va, po njima posjedoše samo ljudi. 

Ženskadija — ovdje — niti s njima jedu, niti mrt- 
voga na groblje prate! Za što? Bit će, što ženskadija 
ne nose mrtvaca, te možda bi samo naricala i tako od 
pometnje bila nosiocima. Ima se pokojni molitvom 
pratiti, a ne kukanjem i naricanjem. 

Jela, kupus raštika i ovčije meso, varila su se u 
više zemljanih lonaca uz vatru prislonjenih. Jedan vr- 
tio galinu na grabovu ražnju na dva kamena oslonje- 
nu, mažući i nakapajući ga lojem iz procijepi. Jeli su 
kupus iz drvenih zdjela i drvenim žlicama, meso prs- 
tima, sve pohlepno, kruh lomili rukama. »Kruh se ne 
reže, kad se blaguje«. On je veliki božji dar, okrutnost 
je rezati ga, kao što i pogrda mrve od njega gazi!! 

Dok se ovako ukopnici gostili, ja zavirih u kuća- 
rak, da vidim kako su mrtvaca namjestili. Ležao je 
nauznak, vas u bijelo platno ušiven, da mu se nigdje 
tijela nije vidjelo, prekriven s vrh glave do dno nogu 
razmotanim crvenim šalom, uvezan mrkim užem za 
nosila. Nosila su bila od dva dubova mutvića naobal 
utesana i šest priječnica drvenih klinima pritvrđenih. 


Kad se lijepo pripadnici nakresali, potegao sino- 
vac Ivko iz šarovite suvrećice mješčić vina i dijelio 
svakomu ispisanim saplakom od vrži dračeva panja. 

Kad dođe red na kneza, prihvati, desnom čašu za 
ručicu, a lijevom šakom udari jako pred sobom u 
daščicu, prope se na koljena i nazdravi: 


— Zdravo ljudi, braćo! Danas jesmo, sutra nijes- 
mo, prekosutra tko zna gdje smo. Svaka mrtva glava 
živoj govori: »Što si ti, ja bih, što sam ja, bit ćeš ti«. 
Mi danas ovdje jedemo i pijemo na daći čestitoga i poš- 
tenoga starca. Hvala dragomu Bogu, koji je nasporio, 
i onomu, tko je umučio i odhranio! Pokoj vječni da- 
ruj mu Gospodine čistoj duši! Tvorio je djela milosrđa 
duhovnoga i tjelesnoga: pokarao griješnika, utješio ne- 
voljnika, prostio ormare, molio za žive i mrtve, nahra- 
nio gladnika, ispokojio putnika, pohodio bolesnika, 
ukopao mrtvoga. Milosrdan bio, milosrđe dostigao du- 
šom kod Boga, tijelom kod nas. Onom istom mjerom, 
kojom je davao, danas mu se istim opancima vraća. 
Vječna vam hvala, mila braćo, što ste rado došli na 
ovaj žalostivi pir! Nijeste donijeli znam zlatnih vije- 
naca, jer ih nemate, ali jeste srce i žarku ljubav, koja 
su skupocjenija od srebra, zlata i dragog kamenja. 


Sad se spusti, na pete, pa udari praznom čašom 
i punom šakom opet u dasku, — na kojoj se oglodane 
kosti potresoše — i podviknu: 


94 


Na noge se, ljudi omrkosmo! Uređujte pratnju! Ja- 
njeta neka jami na motki križ, dvojica uza nj sa stra- 
ne svijeće, za ovim dva busa, lijevi slatkiša, donesi 
gorčiša isto dva pratioca neka ponesu: ovo će zna- 
menovati, da je pokojni izbjegavao ugodnosti života. 
Savijete vijenac od bijeloga trna, pokitite ljiljanom i 
kaloperom, metnite mu na glavu, za znak bijeloga mu 
djevičanstva, koje on kroz bodljike pokvarenoga na- 
šega vijeka sretno provuče. Drugi vijenac napravite od 
zelene kupine, protkajte čičkom, sjekavicom i kopri- 
vom, metnite mu na noge, značit će, da se starac rvao 
s trnovitom crnom zemljom, a ona mu rađala ljuljem 
i korovom. Uredajte se s krunicom u ruci dva a dva, 
lako i dostojno stupajte! Nosila će nositi četiri neo- 
ženjena mlađarca ili četiri beženca. 

Dok je knez ovako sprovod uređivao, na sve stra- 
ne vatrene zapovijedi dajući, mačak se uz ulište u ku- 
ćarku čeprljao udarajući glavom o lopar i očajno ma- 
hučući. 

Čujući zveket, upitam bližega pretvorno: 

— Kakov se ono glomot negdje ori? 

— Bit će mačetina u ulištu — on će. Sinoć je zat- 
vorismo da ne bi mrca nagrizla ili preko njega pre- 
skočila ta i tako smo ga na izmjenu svu noć čuvali! 

— Hajde ne mahnitaj — odvrati ljutito — pusti 
jadnoga mačka, neka ide gušterice loviti! 

— Sad ću ja njega ubrziti — reče on — pa po- 
đoše dvojica do ulišta. Jedan diže lopar, drugi dočeka 
mačka na rubu i opruži ga od repa do glave svrnutim 
s lule trnovcem, tako nemilno da je jednim skokom 
kroz prozorčić daleko onamo za kućerak skočio. 

Dok su tjeraoci poletjeli, da vide, koliko je skočio 
i kam okrenuo, mačak je mogao na vrh ograde odmaći. 

Našav gdje je zagreljio, zače mačkoder: 

— Nut gledaj, koliko je zaprećao, post mu se nje- 
gov ohladio! Kako u njemu đavli nijesu? Ah, rijesane, 
ha! Ručao si, kasno ćeš amo! Pis, lac, mac! — u miše! 

— Iti, bi taki tromac, dalje odapeo, da te je tko 
sohom omjerio, kao što si ti njega kamišem — drug 
će mu potiho. 

Kad se uredaše pratioci, dva djevca iznesoše mrt- 
vaca i dva druga se pridružiše, a križar okrenuv se dru- 
štvu, proslovi: 

— Danas meni, sutra tebi, danas ide pod ploču 
ovaj, sutra ćemo mi. Prah smo, i u prah ćemo se pre- 
obratiti. 

Spaziv mrca u bijelu i crvenu, spomenuh tobože- 
nosiocima: 

— Imali ste ga'čim crnim pokriti, crno ruho mrt- 
vomu i uspomeni mu dolikuje. 


— Nipošto i nikako — doviknu križar — đavao 
u crnu hoda! Utopljeniku i izgorjelu, čije duše Boga ne 
viđaju, — jer nemadu vremena pokajati se — to pri- 


pišite! U crnu ili u čem se nađe, nek se ukopava samo 
kužan i otrovan, koga kukom u grobište vuku! 

— Polazite! Bukovoj se glavi ne može dokazati — 
pridodah — koja duhovna i tjelesna miješa i jednim 
te istim aršinom mjeri. Ne ispitujte i ne sudi Bog bi- 
jelinu i crninu ruha, kao što ni razne slučajeve smrti 
od koplje, sablje, vode, vatre, nego postupke i zas- 
luge ljudskih djela. 

Groboder udari toljagom u ploču, povorka krene 
preko poljica »Ponora« prema groblju Radmilovcu. 

Dok su ovako svi lako išli i tiho molili, onamo 
podaleko nad poljicom u grmlju izvirale su tri četiri 
čobanske glave i jedan vabio: 

— »Mipos, misoč, mipos, krava moja, krava!« 

Krava rikala i naglo hrlila, kano da joj odonuda 
tele beče. 

Drugi dovikivao: 

— »Gledajte, kud onaj ležeći bježi! Eno ga uteče 
na četvoroglavu i osmonogu konju! Ah, bježite truli, 
eto cijelih! Bježite, majka vam žalosna, sasut će vam 
sasute kosti u mješinu! Pokoj mu duši, na lanjskoj su- 
ši, otpale mu uši, ko našoj šuši!« 

S istog mjesta odjekivaše još tanki glasovi: 

— »Prije ćemo svi onamo, nego on ovamo. Poz- 
dravi nam Stijepu na onom svijetu! Lako ćeš ga ras- 
poznati: na njemu su modre gaće bijelim koncem is- 
krpljene, žuta jačerma bez klina načičkana, čarapi bez 
potplata i natplata, kroz koparan lakti mu vire, kroz 
kapu perčin!« 

Prolazeći dalje pratnja ulicom, onamo u šumici 
za starim hrastom dva dječaka igrala se plovke, te kad 
su zapazili, da se ista pratnja podosta udaljila, reče 
stariji drugu: 

— Sad ću ja staroga usidjelicu navijestiti, čuj, 
druže moj! . 

— Jami dvije plovke, sastavi ih, te će od sebe ot- 
voriv kao iz knjige: 

— Ženi se djevac od 90 godina, sin pokojnoga 
prpora, i uzimlje djevicu od 100 godina, pržinu kćer 
pokojne crvenice: momak i djevojka prvi posljednji 
put! 

Bi Kad se vjenčaju, ne će se razvjenčati do svrhe 
svijeta! — mlađi će slušalac. 

Na ulazu u groblje ustavi se pratnja. Provodnik 
kleče na koljena i otpoče molitvu: ' 


»Hvaljen Isus, dvor nebeski! 
U tebi je križ presveti, 
Križu ću se pokloniti, 

. Bogu ću se pomoliti, 
Uzimat ću svete vode, 
Na spasenje duše moje; 
Na me voda, s mene grijesi! 
O, Isuse, ti me odriješi 
Da mi duša ne pogine, 
Dok mi tijelo prepočine!« 


Grob je bio gotov, iskopan dva aršina duboko, 
oklopljen pločama. toliko visoko, kako se ne bi pok- 
lopnice mrtvaca doticale. Dno mu sama zemlja, nepo- 
pločano. Mrtvac leži kraj jame. Knez uze riječ: 

— “Braćo pratioci, stara je poslovica: »Svoj svoga 
nad jamu vodi, u jamu ga ne tura«. Nu, druga je ovdje 
večeras, te se preokreće: »Svoj svoga do groba prati i 
u grob ga sprati«. Po tom je, neka mrtvaca sada nje- 
govi preuzmu i u vječnu hladnu postelju mirno polože! 

Prihvatiše ga brat mu i sinovci, zakrenuv nekako 
glavu k istoku, a noge k zapadu i htiše ga spustiti, na 
što pritrča knez, veleći: 

— Ne ide tako, dobri ljudi, zar vi nijeste dosle 
mrtvace u grob polagali? Samo se mrtvoga svećenika 
glava u istok okreće, a sviju drugih u zapad. 

— Ta on je bio djevac — rekoše mu. 

* Jest — odvrati knez — ali nije svećenik. Ta 
znate, da pripovijedaoci i slušaoci božje riječi okre- 
nuti su jedni prema drugima, te će tako biti reda na 
raspravi strašnoga suda okrenuti im se i sastaviti oči u 
oči. Da znate s mrtvim govoriti, znali bi i drugu tj. 
da je svjetlost božanske nauke pošla od istoka na za- 
pad, te onima, koji su je rasplođivali, obrću se glave k 
izvoru, a koji su premali, k zapadu. Tako vam je to. 

Postavivši mrtvoga po običaju i kneževu savjetu, 

popločaše i odlomcima počepiše grob: jedan jami mo- 

tiku, na srijedi prekriži i navuče zemlje po aršina 

debelo, zgaza nogama, drugi uzeše debele ukresane 

ploče, uzidaše kao i dolje oko tijela ,ali tako, da su po- 

lovicom virile iz zemlje, nasuše zemlje i splesaše ruka- 

ma, onda komadima pokriše zelene ledine. 
č Dok su ovi pravili grob, knez primače ploču od 
četiri ugla i usadi nad glavom. Na ploči je bio uklesan 
križić, a pod križićem urezana slova: »Djevac od 90 
godina, Ivan Jurčić, 22. listopada 1899.« Jedan zgrabi 
lopatu crne zemlje i potrusi po grobu. Dvojica silno 
uzdrmaše ozgor po grobu, nosila: »Njegova su, neka 
stoje na njemu!« misleći. 

Sutra nosila nitko kod kuće ne drži, nego kad 
treba, nova sijeku i od debla k vrhu, kako su rasla, 
mrtvačevu okreću glavu. A na noge ga iz kuće iznesu, 
na glavu u grob nose. ž 


Na vrh groba usadiše sinovci mu busić sambora, 
štap, na nj crvenu jabuku, o .nj bijeli rubac, u jabu- 
ku po struk cmilja, kadulje i bosilja. 

Sumrak se hvatao, navalili čobani i poslenici pro- 
doljem k staništima, ali svak radije išao drugamo, ne- 
go pokraj groblja! Samo blijeda iza gore mjesečina 
svoje zrake mirno množila i prosipala po mrtvoj tišini. 
Zvijezde nebeskim prostorom osute pomagale potiski- 
Vati tmine, koje su žurno dolazile. 

Pijući drugari na zavrhi ukopa po roščić žeste, 
zaori u lugu pod »bijelim brijegom« postupice posve 
različitih sedam živinskih glasova, ćukalo, večalo, rza- 
lo, blejalo, njavrkalo, kvrkalo, plakalo: to je bila samo 
jedna ptica, zlatnih krila, namrka sojka, koja se u svo- 
Jim sedam jezika javljala. 

— Lijep pjevač ružno pjeva, — naglasi društva 
Poglavar. Riblje oči, vražja glava. Da ga ne poznamo 


' 1 ne razumijemo, mogao bi nas se koji ukočiti od stra- 

ha! Deder ti nas, žestaru junače, potkrijepi još kojim 
roščićem! Jedni će ljudi sami putovati, pa da u komu 
rad kakova zloguka krvca ne uspredne i život mu ne 
zamre! 

Osnaženi zajedno kliknuše: 

— Počivao u miru naš djevac! Duša mu se bla- 
žena raja napojila! Tijelu mu gvozdenom laka majka 
zemlja bila, tiha i laka duga noć! 

Zaželjevši među se laku noć u pomoć, ubrza sva- 
ki domu svomu. Jedan samo, ne znam koji, prelazeći 
preko plota, i to kad se zavalio i podigao, žalostivo 
jeknuo i uzdahnuo, veleći: 

— Ha, ha! eja! lale! 

Ja umah ne istraživah njegovu uzdisaju uzroka, 
jer pomislim, da je vjerojatno bio, što se zar ubi ili 
što nestav u ploski rakije djel ga ne zapade, a ne što 
starodrevna djevčina osta u vječitome grobu. 

Htio sam k svojemu stanu. Podalje za mnom išli 
kao pratioci i moj prijašnji drug. 

— Danas, dok smo bili na daći i sve, dok smo evo 
pošli, nešto se u crnu roguljilo na vrh brda Maliča, te 
ako nije drva kakova ženska kupila ili crno june travu 
paslo, već bude bio kakov svjetlopisac sa svojim sit- 
nozorom, i dalekozorom, sviju nas je, na moju vjeru, 
prije nedjelje dana, slika na prodaji u Mostaru. 

Bivši ovo knezu zamjerno, stade, iskolači oči i 
zasu: * pa i 

— Kakov soibćkopia i jad? Neka slika štapom 
po zraku i piše kukom po ledu! On može naslikati noš- 
nju, stvari i zdvorašnje učinke, ali šta znamenuju, ni- 
kada. — Odnijet će uže u vreći. Šta će on i kad će zna- 
ti znakove »smršenih nosila, zemlje po grobu potruse- 
ne; .želene ledine?« Kazao je čoban Drežnjak, vele, kad 
mu grom ubio u toru šantavu ovcu! »Ihihi! Lako mu je 

bilo ubiti u toru šantavu biku, ma neka der ubije ga- 


rastu rogu, što no oko tora trče!« 
— Može, kneže, može — prihvati saputnik — vje- 
štaci i mudraci svemu će se dosjetiti, da ti se u devet 


jama zakopano što skriva. 


— Ali, reći kad ih zanese vještina — odbi knez 
— pa se prevare, nitko krupnije od nijh! Puno će još, 
duško, niz Neretvu proći bukvića i crnograpčića, dok 
se naši ljudi prouče i »zecu rep zaveže«. 

— Biva, skakat će se — uplete mu sudrug — na 
napuhane mjehove! 


Za večerom kazah, da sam čuo kneževe bacanije, 
te zaželih da mu se razjasne. Ali kad upoznah, da mi 
na pouzdanu, prijateljstvu prodaju rog za svijeću, do- 
metnuh im: 

— Vaše je tumačenje neiskreno, pače himbeno! 
Ono vi razumijevate onako, to i to tako, ovo i ovo ova- 
ko! Zašutješe, niz nos pogledaše, nenadano se kao za- 
čudiše, ali ne očitovaše svoje ni mišljenje ni zavara- 
vanje... 

Prevrnuv na drugu, zahvalih na pratni i rekoh im: 


— Pokasno je, sad će jedanaest, treba se razilaziti, 
dok je mjesečine u dolini. 

Hitra nauma gosti hitro odoše, a ja ostah sam u 
kolibi razmišljajući... 

— Hm!... može! ... čudnovat je svijet, velik je, 
pa mu velika i pamet! U živoj glavi mozak, u mrtvoj 
mišje gnijezdo: Ljudi. ...knjige...hm!...raboš! eh! 
U to doba mjesečno svijetlo umače, a sat dvanaest 


istače. Ode društvo spavati, pa nijesam htio ni ja više 
drijemati... 

ZVONAREV TELJIG 








I. RIJEČ 


Tko nema zvonara škulja galina, metne s teljigom 
zvona na bjeličina da mu bude ovcama vođa. Sve ga 
ovce marljivo slijede, osim da kojoj potragljivici pa- 
mravi u glavi. Ako kojoj zdravoj zvonar pred krdom 
s vida umakne, ona zvono posluhne i za njim pohiti. 


Teljig se pravi od kostilova drveta do tri prsta ši- 
rok; krajevi se prodiju, zašpiče i na prikriž ispišu: na 
 srijedi se pod vratom proreže, umetne se kovano zvono 
i žujica mu okrovinom uvelja da se lakše u teljigu 


- krećuka i kucuka kad vjetrina potpuhljuje i zvonar 


preživlje. 

' Teljig se zove i ono u što se voli orači hvataju u 
jarme i što se meće poštenu krmetu na vrat, da kroz 
plot ne prodire; ali su ti teljizi posve drugog oblika. 
Naravno kad jezičak iz zvona ispadne i zvono se iz te- 
ljiga promakne da zvonar prestane biti zvonarom ipak 
mu može teljig ostati na vratu i pokazivati bage i odr- 
tine što ih je nažiljao. Vabit će ga islužnim. 

Nu, pošto ne mislim pričati ni o drvenom teljigu 
ni o runovom ovnu, ni o rogatom volu, nego pod gor- 
njim naslovom prionusmo u prilici posve o drugoj 
ostvari: o»zvonarovu teljigu« — više ni riječi. 


Naumio sam napisati nešto o dostojanstvenoj i 
uglednoj službi koju obnaša neprekidno ima 25 godina 

jedan čovjek. Ta je služba u očima svjetine laka, sjaj- 
na, veličanstvena a u sebi pretrudna, pogibeljna za 
dušu i tijelo, upravo sužanjska, kojoj jednako ne nađe 
pod svodom nebeskim u društvu ljudskom. 

Da ovo, izuvidim, potače me drzoviti izraz smjele 
osobe koja nekoć reče da je onaj činovnik posijedio 
sadirući svijet. 

A neki mu drugi čovjek, sulud u oči, na moje uši 
kaza: Lako je tebi, imaš dosta kmeta i novaca, tuđu 
muku jedeš, tebe općina hrani. 

Pomislim, što u ludilu ovaj čovjek izusti, da to, 
kad bijaše pri pameti doista mišljaše, po onoj: 
»Što trijezan misli, pijan izgovara«. I ne bih ti ja pli- 
jući proso svega ispripovjedio, što sam još o tom kat- 
kada čuo: 

Znak na vratu, pogača u vratu. 

Konja jašiti, čohu derati, pogaču jesti, vino piti. 
To će reći: raskošno živjeti i raj ovoga svijeta uživati. 
Nekom srećom! Ala bi lijepo bilo da dadu! Da ne znam 
hoćeš li mi i ovo malo, što kanim pripovijedati, posve 
vjerovati? Da se pobliže upoznamo, najprije ću ti 
kazati gdje stanujem, pa da ti mogu prstom uprijeti 
dokle barem okom sežem. A ti, prijatelju mili, poslije 
pođi dalje, pa pretraživaj mjesta i proučavaj narod, te 
propovijedaj kome ti drago! 

Malič oniže brdo, s dolnju stranu podnevnu sela 
RUŽIĆA kotara ljubuškog, prostire se duljinom od 
sedam kilometara, počavši od drinovačke »bristovice« 
pa sve do »mutne kamenice« prema »mrkoj granici«. 
Brz pješak od župnog stana u Ružićima iziđe mu na 
»kapinu« za po sata. Navrh početka i navrh svršetka 
ima ruševine klačnog zida starinskih tvrđava: prva se 
zove »Mrkovište«, druga »Gradina«. U onoj ima vje- 
rovatno potajne vode, jer su vidjeli gdje se ljeti ptice 

grlice i šaruljice mokre otresaju; u ovoj podzemne 
duge pećine izčinjene su.klačnim duvarom. Brdo je ka- 
menito, malo u njemu ima vrtača za rada. Šezdeset 
godina nazad kitilo se tilovinom i drugom bujnom go- 
rom, a danas je napola golo i odijeva se odovuda kadu- 
ljom, odozdo vrijeskom ie ga je lijepo vidjeti kad ga 
proljetnih i jesenskih dana ove trave pospu svojim 
cvijetom. Usred ovog brda, pravo od župnog ružićkog 
stana nad jamom zvonarovom, samotvara je pećina, u 
njoj siromašna kolibica s okruglim oknom zastrtim 
provizornom trbušinom. 


U ovoj kući boravim ja. Nedaleko iz nje, jer mi je 
napodase, vidim, a mene u njoj mračnoj ne vide ni 
ljudi ni orli. Zornom svjetlicom ishodim nadisati se 
čista zraka; kasnim večerom prečesto se spustim do 
župnog dvorca gdje se, kad iza vinogradskog plota, kad 
iza kućnog prozora po koji put i unutra sa župnikom 
porazgovorim. Osinoćim se i osamim u pustinji kad 
danjeg napora ponestane. A i ovako nam se nešto ćudi 
podudaraju — slažemo se. Drag on meni, a ni ja njemu 
nisam mrzak. Jedna duša u dva tijela — pravi prija- 
telji. Sličimo jedan drugome kao da nas je jedna mater 
rodila. Razlikujemo se u zdvoranoj nošnji: Župnik u 
žutu haljetku bijelim užetom opasan, često bosonog i 
gologlav, na glavi mu od kose vijenac, pod nosom br- 
kovi; na meni dvije macaste vreće, jednoj sam provu- 
kao noge kroz roglje, drugoj na dnu vrat kroz istrizak; 
petlje im se nasred moga tijela nasumit sastaju i lipo- 
vim likom na kukulj vežu. Niti se brijem, niti se šišam; 
kosa mi s glave po ramenima pada, brkovi do ušiju, 
brada do pasa; kapa mi od crne svaljane vune. Opanci 
od drveta, da ne potučem nokata i ne podbijem peta. 


Kao što velika i debela gospoda svoje poslastice 
zaslađuju skupocjenim mirisavim smotkom duvana, 

tako mi svoje noćne razgovore na sastanku po kojom 
šaljivom pričicom začinjamo. 

Jedne večeri zvend i jedan drugme u brkove, 
nastavi župnik: 

— Neke godine pođoh u tankim haljinama na Ili- 
džu, misleći da će onamo biti vruće kao što i amo, pa 
da neće trebati debljih haljina nositi. Ali, teško se pre- 
varih. Gore pala kiša, zrak se rashladio i ja se prehla- 
dio te jedva u sarajevsku bolnicu. Pametna ona cigan- 
ska: »Ljeti nosi kabanicu, zimi kako ti drago«. Uvedo- 
še me u jednu sobetinu i rekoše da svoje haljine svu- 
čem i obučem nekakve bolničke košuljetine, što ondi 
visaše o klinu, nu ja nipošto ne htjedoh. Liječio me 
neki liječnik veleučeni g. Dragutin Bajer. Između os- 
talog zabranio mi pušiti duhan. Kad sam se ponešto 
oporavio, ja ti jednog dana — podvivši noge — zapa- 
lim. Evo ti sluškinje — bit će bila Slavonka — te će 
mi: U nas popovi ne puše. A ja umah: Jesu li brkati? 
»Nisu« odvrati ona. »E, za to i ne smjedu pušiti« rekoh 
joj. Ona se vrnu i ode ka brstinom obrzdana. Iza ovog 
dođem u svratište »Europa«. Ručke služio jedan gos- 
podičić u rukavicama. Pitam ga po objedu: »Bi li se 
moglo ovdje pospavati sat-dva«. 

— Zašto ne? odvrati gospodičić. 

— Sve čisto, izvrsno, udobno. Izvolite za mnom 
gore. 

— Koliko se plaća za to? 

— Forinta — on će s nokta. 

— Ako ja ne zaspem hoću li isto platiti forintu? 
Zastade mrvu pa će: 

— Dakako da hoćeš svakojako. 

— Neću, premda ne godim spavanja, ali u sluča- 
ju besanice to bi mi naplatio poput kazališne ulaznice 

velim ja. Volim za forintu uzeti pive, pa onda leći od- 
mah ovdje pred krčmom. Mogu li? 


— Pa ti ako ćeš — odgovori gospodičić i brzim 
korakom umače nekudare. 


S Ilidže pošao sam preko Kobilje glave na Kise- 
ljak. Da se ne bi opet nahladio, zamotao se u crnu ka- 
banicu od habe i zavijem glavu dugim omotom. Siavši 
na Kiseljaku pred Mohrića hanom, izađe jedan mus- 
lim, promjerivši me upita: 


— Što si se ti hodža na ovakvoj vrućini ogrnuo 
i zamotao? 


— Što pitaš, zar ti je vruće pod mojim ogrnja- 
čem? — umah ja srdito, a on se okrenu i ulize u han 
otpuhnuv. Dok mi ovo. župnik ispripovjedi, htismo se 
rastati, namah neko pokuga i upade nepoznat čovjek 
iz svijeta. Ja se slegoh pod prozor, pa ću slušati im 
razgovore. : 

— Čast mi je... velečasni, — nastavi tuđinac bro- 
jiti ja sam... i izreče ime i prezime hroptajući iz grla 
i mlateći salto tako kvrgavo da mi se činilo po 30 
slova u riječi, pa proslijedi: 


— bivši nad... pod... sad... ga debate i up- 
ravnik u Zadru, nad... Župniku se činilo to kao neko 
hvalisanje, te ga prekide veleći: 

— To je sve lijepo i pošteno, ali nije meni do 
toga. Ti ako se možeš ljudski eto prikazati, možeš i 
neljudski slagati, već pokaži što tražiš? 

— Ja velečasni tražim, mogu li ovdje prenoćiti? 

— Stotinu ih je, možda, boljih možda gorih od 
tebe noćilo pa možeš i ti. 


— Ima li još tko s tobom? upita župnik zamiš- 
ljeno. 

— Ima moj vjerni junak, velečasni; moj dobri 
.. velečastni, mrkov, velezaslužni moj pas, velečas- 

; garov, veleznana živina! 

Meni se dalo na smijeh radi miješanja s nazivom 
»velečasni« osobito što sam držao da »čast« zname- 
nuje »gozbu« a ne poštivanje, dakle velepogošćeni, 
velesiti! ; 

Onda župnik da ne ostane zar dužan, okiti došlaca 
njegovim naslovima »nad«, »pod«, »bivši«, »velešto- 
vani«, »velecijenjeni«. Veleštovani sada upravnik »biv- 
ši« ne čudim se što podvornika zoveš junakom, nego 
što reče da ti je pas garov velezaslužni! 

— Velečasni — on će — uprav ovaj kučak zaslu- 
žan je velčasni, pošto u tri navrata troje djece spasi 
izvadivši ih žive i zdrave iz mora, kad u nj upadoše 
s parobroda. Garov ma! Vidite kolik je, velečasni, ko 


po juneta! 

— O, jest zaista ogroman, velecijenjeni! Imate 
prayo obadva »veleštovani«, »bivši« — reče smijući se 
župnik. 


Ja sam polako otišao u svoju kolibicu: pa ti ne bih 
znao kazati koliko dugo se još župnik zubao s došlja- 
kom i onako smiješno naslovima klada. Sutradan k 
večeru primaknuh se župnom stanu blizu za plot. Opa- 
ziv me župnik, upita: 

— Sluša li ti, pustinjače, dugo vremena sinoć 
moj razgovor s onim namjernikom? 

— Nisam dugo, samo dok ste se naslovima među 
se častili i štovali — odgovorim mu. Ali ih ne štediste! 

Oho, bilo je tu još mnogo prigovaranja među 
nama, doda župnik. Ponajprije plaho se čudio što ja 
držim samo momke, a nikakve momkinje. Grdio često 
i napadao na neženstvo dokazujući površno po svjet- 
skom običaju kako se ono tobože protivi naravi i ljud- 

skom društvu. Ja ga pobijah tvrdeći da je takovo sta- 
nje uzvišeno, od naravi dopušteno, ljudskom društvu 
veoma korisno, da je bolje od ženstva po isti tjelesni 
život, jer neoženjeni razmjerno doživljavaju višu sta- 
rost od oženjenih. Ali, svi ti primjeri, dokazi, iskustvo 
njemu se činili kao kupa nagađanja i manje mu ko- 
ristovali negoli šaka soli i luga ili kutlić rasola!... u 
oslabljenju!... Dalje hvalio mi mjesto i zapitivao ka- 
ko ne svisnem bez društva u samoći, kako ne poludim 
u dokolici. Ja mu kazivah da više radim i poslujem 
nego ikakav radjenik i poslovač na svijetu, nu on to 
ne može vjerovati. Kad jutros pođe zapita: 

— Šta pitaš što nas četvorica prenoćismo skupa i 
jedosmo? 

— Ne rešivolšeka ništa — odvrati mu. Ja sam vas 
primio kao poštene putnike sve. 


— Četverostruka mi je hvala u naklonu i velika 
čast u bribigli — uzvrati polaznik. 
* — meni je — dodadoh ja — zdravlje i buduć- 
nost! S Bogom! u dobri čas! — rekosmo izmjenice. 
Tako su ti ljudi naučili se po svijetu uljudnosti, pa ni 
momcima po krunu, nego »čast mi u prigibli« pa za 
poslom. Sutra mu dođeš doma, počastio bi te listom 
dnevnikom i smotkom duhana. 


Bi li? 
II NAROD 


— Eto vidiš — rekoh župniku — ne samo tupo- 
glavi i nerazumni ljudi da ti ne pojimlju teškog truda, 
nego i prosvjetljeni. Nego znaš što mi pade na pamet. 
Čuo sam da si ljetos opisivao župu i brojio narod, a 
lani bilježio svoj trud za cijelu godinu svaki dan. Kad 
bi mi poslužio te opise i bilješke, ja bih ih poslao jed- 

nom čovjeku da ih oglasi. Ta dandanas ljudi i malo 
vrijednije stvari objelodanjuju i sitnije na svjetlost 
izdaju, na. primjer: 

»Blagorodnost odlične ličnosti učinivši sjajan 
izlet, uzjaši na krasna konja te zametne bučan lov: 
pošto se već bila dobrohano umorila, odsjedne na 
svom imanju gdje ju je čekao mastan objed. Da ti je 
bilo vidjeti, kako njezina blagorodnost točno pregriza 
i svojski se hrani! Po zanosnu nasićenju slatko usne«. 


— Pa što ne bi i mi tako nešto zanimljivo izdali? 
Tu nema ništa poučna i neobična — odvrati župnik — 
to nas svaki čini svaki dan, samo ne znam pamti li? 
Ipak ću ti do koji dan to u kratku izvatku poslati, pa 
razglasaj kud god te volja. Do dva-tri dana iza ovog 
našeg razgovora primam pismo slijedećeg sadržaja: 
»Predragi premili pokorniče! 

Ako su ti nepoznati zemljišni međaši ili granice 
ove moje napokonje župe u Ružićima, ona graniči: od 
sjeveroistoka s rašćanskom župom; od podneva s klo- 
bučkom i tihaljskom; od zapada drinovačkom a od 
sjevera s onom u Grudama. 


Poslije dijeljenja Tihaljine g. 1889. i Gruda 1895. 
njezine sadanje okolne i zemljišne granice idu ovim 
pravcem kao mrginjem: od Grudske prispe k zapadu 
»mačkovom dragom« na Gnjilovaču, Igrišta i Bristo- 
vicu k »toploj dubravi« onda vrhom Maliča na Vrutak, 
Pisnu stijenu, Propoške, »moćni dolac« do »mutne ka- 
menice«; odavle zakrčuju na »mrku granicu« k Straž- 
nici, te »glavama« ispod Plaš lokve i »pivčeva groba« 
preko šušnjevate rupe i srnetijeg dolca do kućanovca 
od podne. Sad istočnim krajem: na »Smrdljikovu go- 
milu« i podulukove humce do Đipina klanca. Uzduž 
cijele sjeverne strane ispod »vučjih dolaca« i Vratila, 
župski je međaš pravo tokom preko praške staze na 

Glasinac pod Ledincem; otale poljem »baranom« na 
Glibušu te voznikom ispod studenca »banovca« povrh 
»djevičina križa« na bunar živog vrela »topolu«. On- 
dale matičnim zaljevom svrće u »mrke stijene« pa ve- 
likom poljskom maticom ispod bijelih. rivina kraj 
kolovrata i »jasenovog hrta« na njive »lučice« gdje su 
»vrtlušci«. Cijeli ovaj opseg mjeri pedeset kilometara, 
kojim može konj proći; brz jahač na brzucu hatu, mo- 
gao bi obići za deset sati. Ogradi je duljina hoda tri 
i pol sata, širina svagdje gotovo jedan i pol sat. Sela su 
joj Ružići, krajevi mu Police i Seline, Halagovac, Dra- 
gićina dolnja, Pogana-vlaka, Cerovi-dolac i Borajna. 


U svim ovim selima ima više kamena nego zemlje, 
više goline nego gore. Presjeca ih poprijeko kolski 
drum iz Ljubuškog u Imotski vozeći. Puti ili bolje 
rekući staze iz sela u selo, nešto su protrijebljeni, ipak 
ne smetaju posrtati, pače pomažu. 


U polju su zemlje crnice i bjelice, a brdom i kršom 
svuda crvenice; tanke su ali slatke kad je kišovito. 
Sije se svakovrsno bijelo žito, jaro i ozimo. Isto tako 
mnogostruka zelen. Sadi se svako povrtalje, uspijeva 
grožđe i voće. Nema obitelji koja ne sadi duhana, ali 
skupo ju stane: što je dobre zemlje i sočna gnoja met- 
ne poda nj, pa ni marvi krme ni kući žita, već kupuj 
smok i odijelo, a zimi traži žita na dugu. 

Ograde i vrtle obziđaju suhim kamenom i svakuda 
težačka darja lijepo izgleda, a mogla bi biti i izgled- 
nija. Ima krčevina lagumom i polugom iz pusta živca 
kamena izvađeni, koje se živu rađeniku neće isplatiti 
nikada. 


Kuće u ovoj župi bijeli tj. s klakom zidanih plo- 
čama il opekom pokrivenih ima 70, a druge su sve od 
suhozidine pod slamnim krovom. S toga ove, ako sub- 

lizu su, kad se jedna na vjetru zapali, više ih izgori. 
Vrijedniji imaju uz kuće i ostavnice za brčnji stvari 
osobito haljina. 

Koji drže sitne marve, to imadu za nju jare s pri- 
torkom i u ogradama lišnjake od dubovine i jaseno- 
vine u kolovozu sadivane za zimu. Za krupnu životinju 
pojate su s nadzitkom u kom se spravlja slama i sije- 
no. Po jednog svog konja tovarnog polovica ih samo 
ima tj. 150 kuća. 

U ovoj župi obitališta, dimova ili ognjišta ima 313. 
U dva je samo po jedna osoba, a u dva druga opet 
samo po 22 čeljadi. Kad se metne na dim po 8 čeljadi, 
iznosi 2500 manje 26 samo nego je pravi broj 2530. U 
ovo stanovnika 34 su nazivka ili prezimena različita. 
Svaka obitelj ima svoga starješinu, ja starešicu. 

Nema nigdje žrvnja ni krušne peći; krusi se obič- 
no kvasaju i pod saksijom peku na ognjištu; pura se 
u zemljanom loncu ili kotluši vari — iz njih je najsla- 
đa i najzdravija. Ojače obitelji po dva krmka hrane, 
nejače jednoga za pastrve. Kolju još koji mogu po koje 


goveče, ovcu, kozjače. Ni jedna zadruga ne prosjači od | 


vrata do vrata, premda ih se nalazi posve ubogih. U 
navedenom osobnom broju naroda muških 1157, žen- 
skih 1129, vjenčanih 386, udovaca 72. Nijedan vjenčani 
ne žive rastavljen ni sinijom, ni ložnicom. Peteri samo 
ne imaju djece. Usjedilica muških 8, ženskih 4. Jedno 
dijete nezakonito. Jedno čeljade gluhonijemo staro 
muško i dijete žensko samo nijemo, a nije gluho. Ono- 
mu od djetinjstva od ognja se desilo, a ovo nije nikad 
govorilo. Nakaznih 36 od ovih dvoje muških i dvoje 
ženskih mahniti. Svega ih četvero od porođenja nakaz- 
nih, ostali slučajno postali u razno doba su života: 
šantavi, ćoravi itd. U ovom broju petero ih zavrće: dva 
čovjeka oženjena, dva momka i jedna žena. Od ože- 
k 

njenih jedan koji je po pet na mjesec zavrćao, ima 8 
am da o og potpuno. Jedan je mladić od 16 
godina samohodac. Rođena slijepa ili bez k 

uda nema nijednoga. Matea“ 


: Stara od 90 godina nema nikoga živa. Moćniji 
istroše snagu u mladosti a u starosti nikakve udob- 
nosti. Ovdje danas najstariji jedan udovac u 85. godini 
i jedna udovica u 89. Onaj je oslijepio, ova se trese 
kao mladica na vjetru; kraju su eto zar još o sebi sa 
štapom mogu izaći na dvor. Običajno zaručuju se u 
studenom i veljači. Muškarci se žene ne mlađi od 20 
godina, ni ženske mlađe od 17 godina ne udaju se 
Nema ni jednog da se je ženio niti koje da se je uda 
vala po četvrti put. 


Djece se rodi svake godine najviše u ožujku, naj- 
manje u srpnju. Zatim najviše u veljači, najmanje u 
kolovozu. Uzroci su i upliv ožujka u srpnju, srpnja 
pako u listopadu, kolovozu u studenom. Prouči a 
narav! Rođenče iza poroda zadoja koja iz blizine, onda 
Mater mu. Ako nema mlijeka mater mu, nosaju ga o 
selu i pitaju. Kad iza poroda umre mater, dijete daju 
bližnjoj svojti ako ju ima, za polovicu ili cijelu godinu. 

' U priležništvu ni u prokletstvu ne žive nitko. Ov- 
dje nema nikakve učionice za čitanje i pisanje a ih 
odveć malo znade čitati. Pedeset muškića nepravilno 
Sita i tri ženskice; pravilno ne pišu ni jedno; troje ili 
Četiri dijela male računice s mukom će Deo. 

1 ovim i svim drugim sva naobrazba je naravna 
uopće: poštenje, čestitost, pristojnost, ćudorednost 
plemenitost srca, izvanredna uljudnost, obzirnost Paša 
tručavanje, skromnost. Stariji se poštuju, mlađi a ne 
Pogrđuju. O lijepa naravna uljudbo! Nećeš ti nikad 
učiniti ono što više puta počinje umjetna naobrazba! 

Muškići počinju duhan pušiti obično u desetoj 
godini. Ovdje ima strastvenih 6 pušača na smotku i na 
kamiš koji ne bacaju osim kad mole, jedu i spavaju. 
Trinaest ljudi nikako ne duhani. Deset žena puši kod 
svojih kuća i jedna djevojka. Premda nema pijanaca 
ni pijanice, propalih ni ciglih, sa svim tim ne poznam 
ni jednog čeljadeta u župi ovoj, da mu se grsti na vino 
ili rakiju ili da koje nije nikada ovakvih pića pilo u 
životu. Umjetničkim mirisavim mazom nitko se ne 
maže nego se mlađarija kiti naravnim svježim miris- 
nim cvijećem. Niti se tko tim kiti da smrad ublaži, niti 
da komu miriši, nego se od ispraznosti povuni. Nema 
čim smrditi: slaninom se maže, u močila ne ulazi, s 
marvom ne spava te ako ne miriše, barem ničim i ne 
zaudara. Cijele sedmice kamenje obija, s krševitom 
zemljom se hrve, sunce ga peče i pali suhotinja zoblje. 
Nu, kad svane godovni počinak, naš ti čovjek strese 
sa sebe prašinu svježom hladnom bistricom, izmije gli- 
bušinu; umah mu se pokaže u licu bjelilo kano u sočna 
drveta ispod kore i prošara ga rumenilo, te ti izgleda 
kao kakav gospodičić, koji se s raskošnih kupališta u 
veselo društvo povraća. Lijepa je to ljudska ruda i ne- 
oskvrnjena čista narodna krv. 

Koliko se ni siromašniji ni imućniji ne ustruča- 
vaju kod kuće i na radnjam odijelo nositi od male i 
nikakve vrijednosti, toliko se ne stide polazeći na go- 
dove, gozbe, svadbe i drugamo metnuti na se lijepo 
i skupocijeno narodno odijelo kako ćemo malo poslije 
vidjeti. 

Nespretan je bio običaj u nošnji kod ženskadije 
ljeti dolaziti na javna mjesta bez čarapa, golih gnjata. 
Budući im to zamjerno više puta govorih o pristojnom 
odijevanju svagdi, osobito na javnosti, o nećudored- 
nom običaju koga je sam vrag mogao uvesti i podr- 

žavati, da ga ne valja slijediti. Ali pošto se uopće pri- 
povijedalo, nije bilo uspjeha. Jednoč pitam jedne: Što 
ti iđeš golognjasta bez čarapa? 

— Jer mi je vruće, reče ona. 


— Zašto nije vruće ljudima koji imadu niz gnja- 
te nogavice i opet mnogi uz gnjate po nogavicama ča- 
rape? Te da je tako vruće bi li i njima bilo vruće? 

= Ne znam ja kako je komu, nije svak jednak, 
meni je tako uzvrati golognjasta i ode nešto ljutita. 

Ja u prvom svom govoru narodu proslovim ovako: 

— Dobri ljudi, nemojte se zaludo pržiti, ne dajte 
da su vam ženskadija od vas mudrija. Mislim da je 
podjednako mu. kom i ženskom tijelu vruće i studeno 
a kod vas vidim sve osve protivno. Ženskice bacaju P. 
rape, da im ne izgore šljuci, a vi sapinjete nogavice 
do gljezna i navlačite po dvoje čarape do koljena! One 
se hladiti vi se sažiti, nije pravedno. Ili svi bijeli kao 
labudovi ili svi crni kao gavranovi. Kad nema zamjer- 
ke njima nema ni vama. Svi redom pobacajte čarape 
i podrežite odmah gaće po koljenima! Vidjet ćemo ho- 
ćete li poslušati. 


i Do nekoliko dana stvar bila na obe strane kao i 
prije, moja poruka primljena za šalu i smijeh. Onda 
im ja drugom prigodom odslovim: 


— Ako nisu htjeli ljudi poslušati mene, neka po- 
slušaju njih njihove žene, te nose odsele na gnjatima 
čarape, drukčije svaka će biti ukorena a ni pedepsa 
neće manjkati. Nama predbacuju i ukoravaju nas En- 
glezi, Francuzi, Nijemci i drugi strani ljudi da vas dr- 
žimo u divljaštvu. Da vas ne nagovaramo na pristoj- 
nost. Premda im ne ostajemo dužni uzvraćajući dok 
mi vaše divljaštvo trpimo, koje je donekle naravno da 

oni svoje hotimice i umjetno podivljačuje, što biva 
mnogo gore i opasnije ipak nam ne biva drago što nam 
prigovaraju. 

Od tada ovdje ženskadija, osim male iznimke, no- 
se čarape i druge pristojne haljine. Sad čuj moj po- 
korniče, cijenu svetačkog odijela što oblače koji mogu 
nabaviti a koji ne mogu, da uzmognu. 


Jedan svat ovako odjeven: kapa crvena 2 K, crveni 
šalkrmez, jedna poša šarovita oko vrata 2 K, dnić ko- 
šulje 8 K, jedne prtenice 2 K, modre načinjene suknene 
gaće (12 K, guća jedna vunena 8 K, jačerma crna nači- 
njena 14 K, crvena jačerma 24 K, stručni pas 14 K, 
pripasaj od meke kože 12 K, bijeli čarapi 2 K, crni 
čarapi 3 K, terluci 2 K, pirlitani opanci 10 K, koparan 
načinjen 30 K, rukavice vunene 1 K, srebrn prsten 3 
K, torbak 5 K, kutija za duvana 3 K, otčenaši 2 K, 
nožić i maše 3 K, crvene kobanice od habe 32 K. Sve 
iznosi 208 Kruna. 


Odijelo ja jednoj zaručnici: crvena kapa s naki- 
tom 5 K, dva rupca bijela rida 9 K, dnie špiode 6 K, 
đerdan 32 K, košulja s vezanom jakom i rukavima 10 
K, suknena načinjena i iskićena čohom modrina 40 K, 
gaće 5 K, dvostruki crveni pas 8, K, pregljača 10 K, je- 
čerma 20 K, ploče srebrne ili kleme 50 K, terkije, brit- 
va, očenaši 4 K, burma vitica 5 K, čarapi vezeni 6 K, 
opanci 10 K, terluci 2 K, kabanica 15 K. Svega vrijed- 
nosti 238 Kruna. To je jednostavno siromaško narodno 
odijelo, bez svile i bisera bez zlata i dragog kamenja. 
Dok ti to proučiš radit ću da ti koju dobacim i o svom 
radu svagdanjem za godinu dana. Budi mi zdravo.« 


Pročitavši ovo malo redaka, uzdanuh, rekoh: 


— Krasne riječi, kojima narod svaki kutić, svoj 
busić, svoju staricu naročitim imenom nazivlje, koje 

opet i nešto drugo znamenuje: »trnova dolina«, »topla 
dubrava« itd. Čitam iznova: »U 2530 osoba 36 udo- 
vaca« i 72 udovice! 

— Hm! Neženstvo vara društvo! 

— A šta ovi rade? U 386 vjenčanih 5 štiraka; ne 
tuži se ni jedna na svoju sudbinu. Ni jedan se ne pos- 
vadi da se sa ženom razdijeli! Besprimjerno ćudoređe! 
Sad zaželim da je naš divni narod samo i ovliko vas 
pregledati koliko bi velika knjiga mogla se napisati! 
Koliko zanimljivih zaključaka otud izvesti! Koliko pri- 
spodoba sa stranim svijetom učiniti! 


Stare mudračine i glasoviti ljudi nijesu proučavali 
ni tuđih naroda na stolu, a nekmo bi svoj narod prosu- 
đivati iza stola, nego torbu na ramena, pa od grada do 
grada, od dvora do dvora, od kolibe do kolibe s brit- 
vom i rabošom u ruci. Ne bivalo onda: »prosječno«, 
»vjerojatno«, »popriječno«, »po prilici«, »mora biti«, 
već se uhom slušalo, okom gledalo, prstom brojilo, 
britvom urezavalo i praljkom upisivalo, te kazivalo ta- 
ko je i tako, toliko i toliko bez sumnje uistinu. 


Danas kako se na koturači i na paravozu brzo pu- 
tuje, tako se hitro s prozora i letimice opisuje i sudi: 
Krasni narod šaroliko odjeven; stasiti ljudi, bjeloput- 
ne žene, milokrvne djevojke, odskočiti momci! Pleme- 
niti voli, brzi konji; potočići žubore, bistra voda huče; 
ptičice ramore, čobani popijevaju! Divno! Krasnih li 
čokota, bujne li loze; lijepih li vlati na crvenom žitu- 
-sirku! — Milozvučna priroda, nepregledne gore, guste 
šume, visoke planine! 

Ne veli nitko: velike bijede, tužne sirotinje, teške 
golotinje; strašne suše, ružne gladi, žalosna naricanja? 
Valja dosta varićaka solce pozobati i mrvica crnoga 
hljepca s narodom pojesti, dok ga i da ga barem do- 
nekle upoznaš. 

II ROBOVANJE 


Uzalud sam za više dana iščekivao drugo pismo 
od župnika; uzalud noćom češće kući mu dolaziv pot- 
ražujući ga: zaokupili bili bolesnici i svrtlogu mu spleli 
nekakvi ženjenici, te ti je uvijek bio kao navito kolo. 

Ja kasno otiđi, on kasnije dođi, kad ranije dođi, 
opet ga ne nađi. 

Jedva jednoć ga habatih sama. Bilo je 10 sati pred 
ponoći. Taman sjahao pa se boči i odmara. Umah mi 
se poče tugovati: 

— Evo ove zasebne četiri božićne svetkovine ne 
dadu živa mira. Osim službe božje na podne propovi- 
jedi, djece na krštenju, pusti bolesnici osvojili. Peli- 
novac pun vode od brda do brda; ne može se proći iz- 
van povrh njega kroz ograde preko busija i škripa; 
konju upadaju noge u glib do vješalica. Tuda sam ja 
od podne 26. prosinca evo do večeras 31. istoga osam 
puta prošao tamo i amo. Tuda, kuda se kroz 6 dana 
nijednom ne proviri divlja ni pitoma živina ni čoban 
ni iakakav poslenik. 

(Kud sam još na druge strane udario, to ti ne ka- 
žem, jer bi mogao pomisliti da bajem. 

— E, pa nije sveđer tako — velim ja — otpočini, 
ispokoji se, naspavaj se, sve ćeš zaboraviti. »Neće, biti 
uvijek ovako«, rekla bala. 

— Jadno mi počivanje, mili brate — odvrati žup- 
nik — evo se prehladio pa eto ništa okusiti, ni oka sti- 
snuti. Sutra mlado ljeto, do podne mi postiti, a ne 
znam ni noćaska što me zaokupiti može. 

Kad odzvonilo 12 sati on ode u krevet, ja ostanem 
razmišljajući u naslonjaču od golih dasaka. Čuo sam 
.bolesnika ječati, buncati i više puta govoriti: »Drži, 
prihvati, odoh i ja i konj«. Do dva po ponoći ne mogu 

\usnuti, onda poče mi se drijemati, ali istim mahom 


\oču se na dvoru hršt po snijegu i džugor ljudi: Zahrupi 
jedan zvati imenom župnika, udarajući štapom po vra- 
tima: 

— A, ustani, hitro krsti djecu! Kopilad su, ozbliz- 
nila se cura. Jedno mre, drugo malo živo. Pohiti, izgu- 
bit ćeš dušu! Viču oni s dvora, dere se župnik iznutra, 
jadičući kao od zuba. 

— Kakvu kopilad u ovo doba, jadni bili što ih ni- 
ste znamenovali? 


— Jesmo i dva puta, rekoše oni, ali pobjegla cura 
od doma i dobjegla u sestre sinoć pa se obliznila, a 
možda će se do sutra i otronjiti. Djeca su kanitna, pa 
da ih sutra onda oružnici mrtve nađu, posumnjali bi 
da smo ih mi podavili. Tako bi mogli opasati Zenicu i 
dosta vode proteći, dok bi se mi ispravdali. 

— Ustani! 


Odtetura župnik onako satrven i bolan u crkvu, a 
ja pobjegoh preko vinograda u svoju mirnu kolibu. 
Rekoše mi kako su se onog jutra na župnikovim vra- 
tima stvorila dva oružnika pitajući: 

— Jeste li vi noćas krstio djecu? 

— Jesam dvoje nezakonite, odvrati župnik mirno. 

— Jesu li bili živi — priupitaše. 

— Da kakovi su, ta ne krste se mrtva djeca. 

Za puno dana ne usudih se spasti do župnog stana, 
jer se s večera nikad ne svijetlio. Viđah mnogo puta 
obnoć zublje i raspaljene ručice krova do njeg dola- 
ziti i svjetiljke odlaziti. Čestokrat je obdan župnik do- 
lazio i odmah na drugu stranu polazio; kadkad ispod 
kuće istim se putem natrag vraćao gdjekad mimo stan 
prolazio kao nikad i nije njegov. Kazaše mi kako umal 
ijednoč nije ostao rascijepane glave. Nosio on obnoć 
preko šume svetotajstvo u bijeloj košuljici, pred njim 

išla goruća svijećica u šumici zabasao nevješt izdaleče: 


putnik te ugledavši svijetlo i za njim prikazu i bijelu, 
podbije kamen i preplašen užasno podvikne: 

— Šta si noćas? Ne stupaj dalje, poginuo si! Jesi 
li vještac? 

Uspredne župnik zakloniv se za nekakvu panjinu 
i kaže se. Prestravljeni spusti bovan na tle, a župnik 
pronese zdravu glavu, dalje još se čega bojeći. Do jed- 
no petnaest dana iza toga primam od istoga pismo: 

— Dragi, ubavi, osobni pokorniče! 

Od kako one kobne noći ti iz mog naslonjača ma- 
caknu u dnevnu svoju pećiun, nikad te amo više ni u 
pleću. Očekuješ, zar, ono što ti nekoč obećah pismeno 
dobaciti? Istina zarekoh se, ali vrijeme ne dopušta mi 
da ispunim, pa te živo molim, dopadni koje noći na 
razgovor! 

Evo ima petnaest dana da niti sam se obrijao, niti 
nokata obrezao a malo kad i umio. Ne izuvam se, ne 
raspasujem se, ne presvlačim se: postao sam sličan 
tebi u pokori, makar bilo i na silu. Ovakve ugodnosti 
uživam 35 godina od kada si rekoh služiti ili bolje 
sužnjevati u kamenom skamenitoj Hercegovini. 

Kroz cijelo to vrijeme neprestano do danas, više 
na žrtveniku nego za stolom, više u ispovidnici nego u 
postelji, više se puta raskrivio i zaplakao nego nasmijao 
i zapjevao. Obješenjaci u doživotnoj tamnici, vojnici 
pod sabljom i zapovijedi, osuđenici na prisilne muko- 
trpne podzemne trudove, imadu svoje vrijeme na- 
pora i odmora, a ja nemam ni danju ni noću! Koliko 
mi osoba u župi onliko mi starješina na glavi; svaka 
meni zapovijeda, ja njoj. Smrtni rob! Istom rođeni, za 
me pitaju; odrasli me sveđer napastuju i svestrano tra- 
že; umirući naglo zovu; mrtvi mira ne daju; na lijepom 
danu kadšto zdrav odahnem, na ružnom bez oduška 

bolestan trudim, pa niti mi tko zahvaljuje, niti me tko 
sažaljuje. Dvajestorici se odužim, pedesetorici zadu- 
žim; danas ukriv ovim, sutra ću biti onim. Danas oba- 
vljam čemu se jučer ne nadah; sutra ću raditi ono što 
danas ne predviđam. Uvijek se nenadani poslovi mije- 
šaju i nenadano sustiguju. U isto vrijeme jedan veli 
da jedem, drugi da sjednem, treći da potečem, četvrti 
da stanem. Jedni me zovu amo, drugi onamo; ovi gone, 
oni čekaju. 

U ovom ropskom radu nema nikakva reda ni raz- 
reda, već samo smrtne pogibelji, vječiti drhat i srsi da 
poludiš od jada i strahote. 

Kad naravne postove postim, žedan ne smijem 
piti, gladan ne smijem jesti. Kad se žedan napijem i 
gladan najedem, neuzgredni poslovi ne dadu na miru 
probaviti. U 35 godina udarajući glavom o prage i gre- 
de, više sam na njoj imao žvaraca, nego sam na dar 
stekao siraca. Više puta pješke hodeći posrnuo i s 
konja se ukinuo, no dijelova pečena janjetijega mesa 
izjeo. A malo ga i viđeh. Po tuđem krivom mnijenju, 
meni je suđeno i strogo sam dužan svakomu činiti, a 
svak mene samo iz ljubavi i od milosrđa potpomagati! 
Jedne godine nakon 15 godina župnikovanja, mjeseca 
kolovoza, tako sam silno obogatio da nisam imao ni 
jednog cigloga novčića da kupim dvije šivatke igle i 
svežanj konca te zakrpim na koljenu propale hlače. 
Kad daješ, hvale i blagosivlju, kad uzimlješ — mnogi 
kude i proklinju. 

Na prirodnoj godini zadužbine pousjek, na bez- 
broj se mjese minje. 

Čekaj ispod ruke iz sela začine! 

Bit će ti slatko! Moje stanje i zvanje, tvrdi pokor- 
niče, nije bilo postati župnikom, pak se čudim što sam 
i zašto sam toliko sužanjstvo podnosio. Među to ne 

tužim se i kajem se, već samo kažem što pretrpih. Jed- 
no samo prežaliti ne mogu, što u kraće na mijeh me ne 
odriješe da najednom podnesem mučeničke muke; no 
imalo pomalo potihano mi kožu zguliše bez krvi! 


Ovo ti uopće napomenuh od stotinu mojih muka, 
a ono ću ti znati napamet kazati kad se u zdravlju opet 
vidimo. Odvrni koji post za me! »Od svašta može đa- 
vao otkinuti samo od čista posta ne može« — kaže na- 
rod. Z Bogom!« ' 

Netom opazih rasvijetljen župski stan, umah kre- 
nem do njega i nađem župnika, kao što obično, sama 
koji me zateče ovom besidom: 


— Danas sam otpočinuo od jučerašnjeg trka, ni- 
sam radio nego četiri sata, a jučer 12 sati: dva molio, 
četiri ispovijedao, šest ih uložio idući nad bolesnika u 
Borajnu. Koliko ih sutra me čeka, daj to ko zna da 
pokaže. Miru se ne dam. 

— Der ti meni ispričaj — zamolim ga ja — ono 
što pribilježi za jednu godinu svoga rada, pa već te 
za ostalo ne pitam, pošto vidim što je i kako je, on bit 
će mi razgovjetnije, pobroji li mi se sve. 

— Hoću, nastavi župnik, ali zavrst ću malo izda- 
ljeg da upoznaš uzroke koji me na to prinukaše, pa 
odčepi: Prije nego pođoh na župu, govorio sam: »Kad 
u starešina zapitam župu, nek mi je ne dadu; ako li 
me metnu, vidit će neću li otići«. Tako i bilo: ja pitao 
nijesam, oni me metnuli i ja otišao. 

Prvih godina trudih se ne razmišljajući i ne cije- 
neći ni sebe ni trude. Ono što bih uradio više ne vidjeh, 
a što bih imao raditi, ne očekivah. Tako su godine iz- 
micale. Osjećah samo da sam uvijek u poslu i da mi 
ne doječe. Eto koliko je na vrh Maliča, 10 godina ov- 
dale trebala da mu se popnem na vršak i nemadoh pro- 
sta vremena. Kako ga oni imaju koji idu u lov i u sus- 

jeda nijesam mogao pojmiti. Mnogi zamjerni prigo- 
đaji, osobito dva smiješna prenoćišta što ih kod nekih 
župljana prenoćih, potakoše me da zamrčim trkimice 
ili zapamtim sve što mi se barem u jednoj godini sluči 
i snađe me. 


Jednom listopadskih dana kad se vino odlijelo, 
žesta ispekla, glavati kupus dozreo i bravlje se meso 
uhijalo, pozove me na noćište neki Marijanina Rašić, 
dva sata daleko od župskog boravišta. Kad se pozivu 
odazvah, napade me neki duhovni pomoćnik, te ja ja- 
mim i njega sa sobom da bude sjajnije i veselije. Do- 
đem onamo i zahvalimo u sjedatijoj kući, druge prazne 
nije imao, prišapnu mi netko odmah s večera kako je 
u toj kući nedavno harala neka otrovna bolestina. 
Uzeo me je strah ali mi ne bi lijeka pod tvrdi mrak pa 
što bilo da bilo. 


Marijanina je bio crnomanjasta debela ljudina od 
kojih 40 godina, neoženjen. Imao je staru mater i nev- 
jestu udovicu sa šestoro nejake siročadi. Čovjek joj se 
je prije godinu dana udušio u bunaru dobavljajući 
špruljom iz njega opanak. Te večeri bio mu je i zet, 
zatim mu bila sestra, neki Tolj, omašan čovjek, crvene 
glave kao da mu je devet dana u rujevim triskama i 
broću bojena. 


Stojna kućetina dosta prostrana, polovica somića 
zjala joj, baglame na vratima bile od lozovine, iza uz- 
brdnih vratnika mogli su kozlići unutra. Po večeri i 
oduljem razgovoru polegnemo: ja s jedne strane silne 
vatre, a drug mi s druge; povrh nas po prezidi domaćin 
i zet mu; udno kuće udovica s djecom pod jednim ogr- 
njačem: podno nje svekrva joj u staroj crnoj jačer- 
mini. Moj drug veći junak od mene, brzo usne kao i 
svi drugi; meni se nikako ne dalo. A kako bi zaspati 

i dalo? Marijanina i zetina mu umah su strašno počeli 
hrkati kao dva na pola priklata vola; iza prvoga sna 
stade pomaganje djece oko matere, jedno viče »otrnu- 
la mi noga«, drugo »boli me glava«, treće »jadan ti 
sam, pomete me, pokrij me« i druga drugo. Vikala im 
mater ušutkavajući, tješeći ih a koje i zapleskujući. 
Kad se smiriše djeca, navali na vrata ranjenik krmak 
hrocajući i grunuvši u nje surlom, izvali ih na kuću. 
Skoči se stara ušikajući i vražekajući, te mu odveza po 
skiku i niz povor nekoliko oplavaka; onda nagrnu iz 
hrpe u pregljinu želuda i izasu preda nj na dvoru. 
Dok je krmčina pred kućom hrskala i žvakala želude, 
probudi se domaćin i poče iz svega glasa dozivati zeta, 
udarajući ga nogom u tabane: 


— Zete, o zete, nemoj tako hrkati, tuđi ljudi spa- 
vaju. Zatina smumlja, haknu i nemilo počešavši se po 
trbuhu zahrka jače nego prije; složi s njim i Marija- 
nina. U svanuće spade ovaj k vatri, prelomi preko ko- 
ljena jasenovu bilju koja puče malo bolje nego jaje 
smrdljivo, poče prokresavati glavnje, zijevajući i pro- 
težući se. Iz cerovih glavanja ne samo su upaljivale 
varnice uvis sukljale, nego i ugljenje kolik orašci od- 
skakivali kojekud po kući. Unjerim se potom kad na 
meni zasmrdi kabanica, skočiv se na noge, rekoh mu 
prijazno: 

— Ne kreši više, prijatelju, već polako puši, pa da 
bi se nikad već ugorjela, popržit će nas žive! 

Drugi put početkom lijepoga mjeseca svibnja do- 
veže me se da mu dođem radi nekih svojih potreba, 
neki Miletina Šimić, opet dva sata odavde u Borajnu. 

— Ako imaš obaška kuću gdje ću prenoćiti — ja 
ću — i ako će biti sutradan pečen janjac, u taj i taj 
dan eto me bez ikakve sumlje. 

— Sve i svega ima da ste i četvorica, a naći će se 
i janje, ti meni samo dođi pa se ne boj, odvrati poz- 
vanik. 

Na obećani dan uputim se k njemu, s po puta 
zaokupila silna kiša i ja se stopio ko čepina. Sgledavši 
me začudi se veleći, da mu se nije nadao na ovakvoj 
kiši, pa da će biti nezgoda. 


— Bio sam kuću uredio i izmeo — proslijedi — 
pa evo ova mećava nagne me da opet u nju spratim 
nešto marve. Evo ti stolac, otpočini dok ja kuću iski- 
dam i vatru naložim. 


Nakon sat-dva pozva me u pojatu, tu mu bila 
prije stojna kuća; crni su joj zidovi i sva čađava 
lijesa; ozdo do po lijese neobljepljena nevaljana 
sjemenuša i grm. Oganj pri somiću huktio; vlagom 
i đubrom sve zaudaralo. S jedne strane podignut 
krevet, po njemu razvezane ručice sirčena krova. Kad 
otvoriš vrata, jugovina vatru nosi, kad zatvoriš skaču 
oči od pusta dima da pobjesniš. 

— Ili proziđi zid ili pročupaj somić, započeh mu, 
iskapit će nam oči da su od tuča, junače, ako si božji! 
Na više mjesta po suhzidini cičali i utrkivali se miševi, 
crne krtice verale se u zemlju po kući; mali mišići iz- 
virali iz duvara, bijeli paučići uvlačili mreže s muhama 
u zidinu. Domaćin bos, uzgrnutih nogavica do koljena, 
hodao uklanjajući štošta po kući, kadšto bi opalio na 
plamenu pete i nešto rukom sasipao niz gnjate. Budući 
mi to zamjerno, upitah ga: 

— Zar ti je studeno pa nadpaljuješ noge i zar ti 
trnu pa im otireš listove? 

— Nije to nijedno, odvrati on, nego me podlizle 
buhe, a pogane su kao vrazi. Prikupi ti sebi noge, neće 
te dobaviti, visoko je krevet! 

Po večeri ostavši sam i pruživ se po krevetu, 
počeh drijemati, ali se brzo razdrijemah kad oču da 
sam na bihinjaku kao na mravinjaku. Prevrćao se, 
ustavao, češao se da kožu raskinem, svlačio sa sebe 
laptine i tresao nad žeravom, praštilo po njoj kao sol, 
ali svejedno tko će silnoj gubi odoljeti. Muka se pod- 
vostruči kad mi buha ulizla u uho, u njemu grohoćalo 
kao piljci utikvi, oslobodio se jedva spustiv niz prst 
pljuvake unutra, dočekav buhu na resi među palac 
i rogušu te zgnječih. Reda se bilo tako svu noć boriti 
ili izvan kuće na vjetru i škapcu u kabanici svanuće 
čekati. Ovu šalu povećalo i to što se iskre hvatale čađe 
pod lijesom i one na njoj sjemuštine, što pijevac nad 
glavom mi u somiću preko običaja kukurijekao, što 
kučka svezana — koju je samo šupao duvar od moga 
kreveta dijelio — svu dragu božju noć preskičala, kan 
da ju vuci deru. 

Negdje u prozorje stupim pred kućna vrata i za- 
gazim u dno obora jednom nogom do račava u jarugu 
punu gnoja i vode. Da ne bude bila pokrivena količi- 
nom i brstinom, bio bi se zamazao do pasa. Kako ja 
opuznio se, iz svega grla krihnuh: 

— Jaj! Kakva je ovo propast noćaš? 

Onako ispod rovanja muknu june i uplašeno po- 
bježe niz njivu a ja u kuću. Dok sam se otrao, svanulo 
se. Domaćica uzvikala se pa će čovjeku: 

— Miho, bolan ne bio, evo nekakova nedaća bila 
se uvalila u đubretnjak, pa se june, i onako plašljivo, 
strglo i uteklo tko zna kuda. Onda zabugari na sva 
usta: 

— Tela, mipos, tela moja, mipos! kavic, kavic, 
mivač! 

— Znaš li tko tu spava? muž će joj, pak nek se 
naspava, sinoć je bio umoran, okisao kakav »mivač« 

i vrag, ukloni se otud, imaš li obraz! Traži sutra vaz- 
dan! Višma se on derao nego ona vabeći june. Cijela 
gaka! Javih se ja iznutra s kuhinjaka: 

I— Neka viče i vabi slobodno: onliko ti i ona na ' 
badnju večer se naspavali koliko sam ja noćas oči 
stisnuo na ovom mučilištu! Da si u somiću pečena pi- 
jevca objesio, za krevet mi mjesto kučke ovna prive- 
zaoo, a buhe studenom vodom poštrapao, ne bi sirči- 
nom od sirčine uši i nos začipao. 


IV SVAKI DAN 


— Smiješno doista — primetnu župnika poslije 
pomljiva osluha ove pričice — ljepše čuti nego toliku 
nezgodu trpiti; ali kad se često ne zgađa opet lakše. 

+— Kako to mniš — on će — zamirniče? 

— Šta često se ne događa? Svaki dan ako ne baš 
ovo i ovako, a ono zaista drugo manje, više izvanred- 
no i čudnovato. Ne daj, Bože, nikom! I ne bih ti ja 
ispripovijedao za dvadeset i pet noći ni pola što mi 
se desilo u 25 godina zasebnog krvavog župnikovanja. 

Kako se, naime, nalazio pod konjem kad ovaj hi- 
teći zanoživ se i nenadano posrtao; kako iz gliba ga 
đađa za rep teglio, kako uvalivši se u sniježnu i za- 
mrzlu vodu, izbavljao se, presvlačio i mjesto čarapa 
prerezivao šalinu s glave i obuvao. Bivalo kobnih noći 
pa se na meni mačke klake i koze me trle da sam za 
više dana krvave čeprljaje nosio i modrice kozjih pa- 
paka osjećao. 

Nekad se s rgovima ograđivao da me predljiv konj 
u istoj kući ne satare; kadkada skrivao glavu pod hrgu 
od ulišta da barem ona u slučaju nesreće cijela ostane: 
po koji put teško kamenje iz duvara prijeteći, panji- 

nom potpačivao da me ne bi na ležeću pritisklo; drug- 
da zimi na ledenom šipunu otprta vrata držao da u 
snu ne bi izgorjeo. Drugi put oprezno se zaključavao 
da me ne bi budalasti, srditi, pijani i slični napržito 
raščenili. I drugih hiljada nejednakih — uvijek — sva- 
ki dan. 

— Ma daj, kad će već ti svagdanji poslije cijele 
jedne godine izaći na srijedu? spomenem opet ja ne- 
strpljivo. 

— Povrativši se s onog buhinjaka iz Borajne — 
proslijedi pričalac — odredila bilježiti onako umrs 
strogo službene poslove od 1. dneva svibnja lanjske 
godine pak sve do 30. travnja ove godine. 

Malo uistinu pisma, ali je 365 dana, te skoči knji- 
ga od 190 strana jer bilo više redaka nego dana. To 
sad zbrajati s dana u dan dosadilo bi nam obojici, već 
ću ja tebi ukupno navesti koliko sati u raznim godiš- 
njim službama potratih, a ti na pojedine dneve razradi 
pak ćeš vidjeti koliko dnevnice moradoh neizbježivo 
poslovati. Kad se tako odmjeriš, opet mi nećeš u tru- 
đenja valjano upoznati, pošto se nejednako trudilo od 
dva do šest, od šest do dvanaest a bivalo pokadikad i 
po četrnaest sati teška napora i tegobe. Sreća po živu 
glavu što su oprovidili raznolici, drukčije se ne bi mo- 
glo izdržati. Propisane od Crkve jutarnje i večernje 
dnevne molitve hitimice govoreći, upotrebljavah 70 ča- 
sova, što iznosi na godinu 425 sati i 50 časa. 

Posvetilišta u rabotne dneve prikazah 290 za to- 
liko sati uračunavajući 16 časa priprave i 15 zahvale. 
U dneve svečane obavih 74 posvetilišta s molitvom, 
preporukom i naredbom za 111 sati. U iste dneve pri- 
povjedah po 30 časova. Za svaku pripovijed priprav- 
ljah se što večerom što jutrom, po dva sata, što skupa 
znači 185. Djece se rodilo 99, za krstiti ih uložih 49 sati 

i 30 časa. Dok zavedoh u zapisnik 99 čestica obavljenih 
krštenja, prođe 5 sati. Mrtvih je bilo te godine 57, što 
ih upisah metnuh 4 sata pošto su dulje čestice nego za 
novorođene. 

Vjenčanja sklopi se 15 i stadoše me 16 sati. Dok 
sam ispitivao svaku stranku za cijeli vjeronauk, dok 
upisao proglašenja i vjenčao, ode toliko. Uvrštenje sva- 
kog vjenčanja napose u zapisnik, uzeh tri sata. 

Za godišnje ispovijedi bilo čeljadi 1500. Dok su 
propitani za vjeronauk, potrošeno je na svako po 5 
časa, a ispovjed stala je po 10 časa. Da nikakva po- 
manjkanja pokornik nema, metne se po 5 časa za izvi- 
diti da li je tako. 

Meće se po 6 općenito na sat te ispovijed s vjero- 
naukom zauze 375 sati. Od tih pričestilo se 1415, što 
odnese 14 sati, dok se jedan red odmakne, drugi pri- 
makne. Ovom se reče da se ispravi, onom da zine i 
jezik pruži, su manje vremena ne može proći. 

Preko jeseni, ljeta i zime od poklada, opet ih je 
došlo na ispovijed 1050 a pičestilo se 1000. Polovica 
ih iznovice preupitana za neke članke vjeronauka, što 
(zapada svakoga po tri časa a iznese 21 sat i 15 časa 
svega. K ovim kad priložiš 175 sati od ispovjedanja i 
10 od pričešćivanja, bit će svega 206 sati i 15 časa. 

Iste godine bolesnika 113 opremih. Petnaest ih 
bilo daleko pola sata odavde, što me stalo 30 sati, pe- 
deset ih udaljeno po 1 sat, za koje potroši 150 sati. 

Četrdeset i osam bilo daleko od jedan i po sat, do 
dva i po; svaki zapade po pet sati razmjerno, što čini 
240. Mjesečni iskazi rođenih i mrtvih na kotarski ured 
Ljubuški i dijelom mostarski, zauzeše puna 24 sata. 
Izvaci krsnih listova, dopisi i otpisi na vladu, na bis- 
kupat, na starešinstvo redodržavno i župske urede, 
pozobaše 62 sata vremena. 

— Sjedini s onim što ti onomade javih — doda 
ovom župnik — izračunaj i promozgaj, pa ako gdje na- 
paneš, još ću ti nešto povidjeti što one godine upam- 
tih. 

Sve ovako kako mi župnik naustice izbroji, točno 
popisavši u svoj spomenar, ponesem u pećinu i sasta- 
vim s priošnjim njegovim pismom. Sutradan sam vas 
dan spodabljao, izjednačivao, razmišljao, skupljao, na 
danove dijelio, činila mi se i pričinjala pripovijest pre- 
tjerana i podosta nevjerojatna, nu ne mogoh joj nigdje 
zapeti. Navečer vratim se k njemu željan još što smi- 
ješna a vrijedna čuti, pa ću mu bez predgovora: 


— Ono na moju pamet sve je iskreno i dobro ide, 
daj molim pričaj, što još zapamti! 

— Šta uvijek »pričaj«? napričao sam ti se sinoć i 
preveć, pa kaži der što si pronašao? Jesam li plan- 
dovao? 

— Našao sam — preuzeh ja — da si u strogo du- 
žne i službene poslove ove godine uložio vremena 2.190 
sati i 35 časova ukupno što razdijeljeno na 365 dana 
pripada na svaki dan po 6 sati naporna rada i 35 časa 
povrhi stoji, te ti ga tu ne može biti dokolica. 

: Tu jednak petak i svetak; jednak Uskrs Gospod- 
nji i utorak pokladnji. Tu nema praznika ni počinaka. 


Tomu trudu ne smeta tvrdi san, ne otklanja ga prisilni 
umor, ne pometa mrkla noć, ne zaustavlja munja ni 
grom, ne zauzbija kiša ni snijeg. Čudom se čudim ka- 
ko si mogao toliku tegobu 25 godina zasebice podno- 
siti, kako li joj odolijevao i otkuda si živ!? 

+— Evo živ po milosti i okrepi božjoj — javi se 
trudbenik — i meni je veliko čudo i sva mi uda drću 
samo kad na tu četvrtinu vijeka pomislim. Kako se 
tebi sviđalo, znam ja, da je to mene i skuplje stajalo 

nego ti pripovjedih. Čuj sad i bilježi — nastavi dalje 
isti zlopatnik — što mi se uz one muke još zgodi spo- 
menute godine: 


— Poznato ti je moje imanjče, hoću reći kućni ne- 
pokretni posjed dug 216, a širok 152 metra. U njemu je 
12 motika vinograda i 4 vrtlića u kojima se sadi du- 
han, luk i obode koji struk kupusa poligaša. 


Vidiš il ubogi stan i njegove kukavne prostorije. 
Poznaš mi, dakako, bogatstvo i obilje nešto krnjavih 
žlica, škrbavih zdjela i propalih kotluša; nešto po kući 
polovnih i proderanih prostirača i ogrnjača. Živi moj 
imetak: 3 mačke, četiri kokoši s pijevcom, jedno pse- 
tašce, jedna prosta jahaća kljusina. Svenosno odijelo 
i osobna svagdanja odora i svetačna je, posve obična 
pokućstvu. 


Krušne peći i mesarnice daleko su ovdale 4 sata. 
Ako hoćeš imati za koji dan kruha i mesa, dat ćeš pos- 
lužniku što će otići pa donio ne donio, dvije krune. 
Ele, ja prijatelju dragi, za obrađivanje ovliko malešna 
dobarca za pranje nosnih mrčina; za radnju u kući iu 
dometnutim srgadicama te za posluh na razne strane, 
dadoh doručaka i večera 989 i platih 329 nadnica. Ra- 
čunajući svaki obrok samo 20 novčića a nadnice i jesu 
po 40 novčića, ukupno izlazi 329 forinti i 40 novčića. 
Tim se lijepo pomogoše radnici. Popuših tih razmiš- 
ljajući, dignuv glavu pridodah: 


— Zacijelo, po nje vrlo dobro, jer u nikakvoj krč- 
mi na svijetu ne jede nitko do sitosti za 20 novčića, 
ma po te posve štetno, pošto si na gubitku. Imaš li još 
štogod, hoćemo li dalje? 


— Kako nemam, pobogu brate! Dobiti siromašni 
kazivač ali da ti ne dosađujem, možeš zamrčiti jošter 
jednu-dvije. Bjelodani ti je koliko je ova moja stam- 

bina udaljena od velikog puta i kako u zabiti sakrita, 
ipak ja što gostima, što namjernicima, što putnicima 
dadoh 598 ručaka i večera besplatno sve i kao od duga. 
Osim stanarine to me zapada 179 forinti i 40 novčića, 
Lijepa popijevka! A od župljana što god tko nije imao 
u mene je pitao i ja što se nalazilo, dijelio: starog vina, 
kvasine, prvina rakije, meda samotaka, nešeste tam- 
jana, voska, ulja, papra, čađavih drinjina, modrih šlji- 
va, suvih oskoruša, mišadera, smrčane smole; dapače 
neki su govorili da u mene ima i ptičijeg mlijeka, te 
tražili planinske binjice, turutve i zovine trave; drugi 
iskali žice za rašeta, goveđeg pržena mesa za srdobolje, 
jelenskog roga u prahu kao lijeka od padavice i drugih 
stotinu stvarčica. 

Koliko sam u župi potpomagao potrebnih i ubogih 
neću ti pripovijedati, nego ću samo kazati da mi lanj- 
ske cijele godine na kućni prag dođoše 244 prosjaka. 
Svakom pojedincu udijelih milostinju nikad manje vri- 
jednosti od 30 novčića što je ukupno izišlo 73 forinte 
i 20 novčića. Kad umuče kazivalac, zasja pred stanom 
nekakvo svijetlo ognjenog žara. Zadivljeni oba povi- 


rismo kroz prozor i ugledasmo gdje dva čovjeka gase 


nogom ručice krova dogorjela i zapljuvavaju u svedeće 
glavnje. Kiša rominjala i noć otegla do 11 sati. Upita 
bojažljivo dobrovoljni rob: 

— Po što u ovo gluho doba ljudi, ako ste Božji? 


— Borme po te, odvratiše ljudi plaho nu pouzda- 
no, vapiju te dva bolnika. Gdje će nesreća jedan biči- 
naš uvukao se potajno u tuđu ogradu da usječe mo- 
taka. Zatekao ga gospodar i razrezao mu kosarom pas- 
ju glavu, a ovaj njemu ispod sebe kosjerićem rasplas- 
tio nesretnu ruku. Obadva su ogreznula u krvi, jedan 
zanesvješćuje, drugi malo živ. 

— Oh, što će sada biti — reče im poslužni — kiša, 
mrak, daleko, konj mi u prvu nogu obosio, u zadnju 
ohramio, bit će ušo mu piljak pod ploču. 


Jedan od pripovjedača dobaci: 


— Voda nas neće rastopiti, glavnjama pomrčinu 
rastjeravat ćemo, konja krtinom podlijepiti i piljak 
istegnuti, pa kad na mjesto dođemo, moći ćemo dozov- 
nuti; tebi će, službeniče, najlakše biti pošto nećeš na 
svojim nogama hoditi. Ispade siromah mučenik u mrk- 
li mrak, a ja sažaljujući ga radijeh u svoju osamu. Mi- 
sleći nešto sutradan o ropskoj župničkoj službi i teš- 
koj odgovornosti, ježurine me spopadoše i mravi iz Je- 
da pogmizaše, te odlučih više nikad ne gledati takva 
zamjerna junaštva. 


Jedino ne mogah odbaciti što mi usrdno i razgo- 
vijetno župnik pokaza da one jedne godine, osim os- 
talih dobročinstva, na same namjernike koji mu prag 
prijeđoše, potroši 252 forinte 60 novčića. Poznato mi 
je da su lani redovnici-franjevci u Hercegovini služili 
35 župa, kao što ih i danas služe. S puta ih je u samoći 
dvanaest, a sve druge na velikom udarcu i naputnici, 
te uzeh napamet procijenjivati ako nije po čemu slu- 
čajno ono 11 župnika namjernicima i prosjacima podi- 
jelilo vrednoće koliko ovaj dvanaesti, to su je popunila 
i prepunila ona dvajest i tri župnika istinito. 


Pa, kao što i jest bez sumlje u naznačenu stvar 
Potratio, dolazi da 35 franjevačkih župnika godinice 
izda u milostinju i gostinstvo 881 forint ili 17.682 
krune. A to sve u velikom svom uboštvu otkidajući od 
Prijekih potreba i vlastitog zalogaja. 


To mi je dobrostiva milokrvnost, od samozataje, 
Požrtvovnosti i prijegora izvrsne čeljadi, to uzvišene 
savršenosti vrhunac, 

Junaci su to sedam milosrdnih duhovnih djela i 
razdijelitelji sedam onih tjelesnih. 

'— Manjak ih ne bilo! Rasli na drvetu i kamenu! 
Hiljadili se! ' 

Pregnji teljig, promaklo se klepetuša, jezičak joj 
se izglođao i pao, zvonar ostao jedva živ sadrta vrata, 
pa više ni zveknuti ni blenuti. 


Gluho mu se čini i neobično, a i gluvlje će biti. 
Teško njemu! 





VITINSKI LOVAC 

I. Užas 


U brdašcu planikovcu nad Vitinom poodavno življaše 
siromah u siromašnoj kolibici, sirotak osamljen, Boras 
Ivan, prozvan Šaldan. Njegova je kućica sličila pudarnici 
ljetnoga pudara. Ozgor bila litica, pri njoj skresan živac 
dupčić: odozdola prema njemu rožnik s parošcima, zadje- 
ven u zemlju, po njima sljeme; sa strana rožnika dvije rač- 
Vaste sohe, na ovim spojna poprijeka grečica; s ovih dvije 
Vjenčanice oslonjene o liticu; o sljemenu visjelo osam- 
naest kuka mjesto glava; ispod vjenčanica po šest kolaca; 
sprijeda lijevo do rožnika četiri kolca, od sohe do rožnika 
desno vrata. Kuke iševrljane pruća, kolci lješnjakovim 
ovrljani. Po kukama murina izmršena ševarina, po ovim 
papratima, onda pritiskivalo deset pritisaka i zavrhu čuvalo 
šest kora od dubovih kila. Po kolcima lozom utegnut du- 
bov šušanj, dračom popleskan. Vrata od spletka s kukcem 
doljnje trese samotvore, gornje klinom privrćene i žujice 
s ropčićem u kamen zabodene. Koljenom se otvarala, kli- 
nom zatvarala. 


Unutra u kućarici bile dvije ploče od mrke stijene, na 
jednoj se peklo, na drugoj kuhalo; jedan zemljani lončić 
s drvenim repatim poklopcem; dvije tikvice s čepinom od 
kukruške za sol i vodu. 

Bijeloga žita žitnica bivala u kitama pozadijevanima 
za pleter: bari, prosa, ječma, što bi ljeti za žeteocima uk- 
lasao. Još se vidjela koja kita vješalica kukuruza, što bi 
jeseni izradio i upaljetkovao. 

Odijelo Ivanovo bilo ljeti i zimi jednako: kapa-abe- 
njak, košulja i hlače od platnene vreće, jačerma od ovčije, 
opanci od zečije kože, pas od jasenove kore. 

Šalden, kako nije ni ovakvoga šta od svog oca baštinio, 
za više nije znao ni želi, nego mirno i strpljivo svoju sud- 
binu: podnosio, misleći, da tako mora biti, i da mu je na 
rođeni dan suđeno. Često puta sam u sebi mislio bi tje- 
šeći se, bodreći i ovako govorkajući: 

— Ako skarno živim, barem se ne mučim i ne lomim 
kao neki. Volim i gladniji ležati, nego raditi. Gladna će 
usta naći lovine: ima u blinjama žaba i u škripima spuža. 

Jedino ga uznemirivala samoća, kad je bio u dvadese- 
toj godini. Čuo najme, kako se njegovi vrsnici kuće i 
žene, vrsnice udaju; nu nije tomu mogao naći kraja ni na- 
čina, koji na primjer ženjenik i udadbenica u zajedničko 
društvo stupaju: mora li prvi ženjenik prositi djevojku, 
ili ova makar po vijesniku tražiti prosca? | 

U dvoumljenju kušao sreću, te punoputa trčeći za ze- 
com, po snijegu, susretao bi hotimice kad čobanicu, kad 
drvaricu, kad vodaricu, ne puštajući se međuto nikad ni 
s jednom u željni razgvor, pače, bivši kraj njih, oborio bi 
oči na zemlju ili pogledao onamo čak daleko u brdo, samo 
se izdaleka obazrev, hoće li koja za njim tobože pogledati, 
bud nehajno miti ga! 


Kad je vidio, da nitko za nj ne mari koliko za lipsalo 
pseto, spozna, da je praznu slamu mlatio, što je uzgorito 
ženskiće dočikao. Okrene na drugu: uzme od susjeda u na- 
ruč svečane haljine, pa će na sijela. Kad onamo, nađe se 
u višoj nprilici nego prije. Vragometne sijeldžije nahrupe. 

— Ah nuto Šaldana! Što je to, Šaldane čovječe? Otka- 
da se ti svečano presvuče? Po 


Neki se lukavci opet lukavo dogovore, da će pred Šal- 
danom jako kresati goruće glavnje i da će nuditi vodom, 
kako bi izvidjeli, da li su na njemu tuđe haljine, i da 
li je što slana večerao. : 

* — Ako budu — rekoše — na njemu posuđene haljine, 
bježat će od varnica i iskara kao od munje, i čuvati ih 
bolje nego vlastitu kožu; ne uspije li pohlepno vode, ne 
će ti ga biti ni masno ni slano odavna slobodno večerao. 

Jedni odmah započinju pokresavati vatru, drugi točiti 
u bukaru vodu: žige sipale, voda se dodavala, naš ti Šaldan 
bjež na dvor, oni u smijanje i nutkanje: 

— Kad uteče, bolan! Hodi grije se i napije se hladne 
vodice! Ani 
— Hvala — odgovara on — nije mi studeno niti sam 
žedan. Ostajte zbogom i dobra vam noć! 

Osjetio se. 

Druga večer išao drugamo sijeliti, ali ni tamo nije bilo 
uspjeha, dapače bilo smijeha. Čovjek navičan lake haljine 
nositi, činilo mu se u onom odijelu kao u okovima: kapa 
i šal puzili tamo amo po glavi, on namještaj i pritiskuj; 
pripasaj bježao “k povoru, on ga dogoni na trbuh: hlače 
klašnjene teške spadale, čarapi se sključetali, prsluk ga 
dušio: sve on ustezao, skopčavao i rastvarao. Čudila se 
ženskadija i šaptala: 

— Na ovom je volu, sejo, tuđa koža. Ima biti vrag ili 
u lijevom volu ili u desnom kolu! — pa onda u grohotan 
smijeh. 

Nije smetnuo Šaldan s puta, nego je odlučio poći dru- 
gdje što prije, dok nije istekla naruč nesretnih haljina. 
Došao gdje je namjeravao. Plašljiv i postiđen nije znao 
otpočeti prošnju, sjedne uz jednu babu, maličak je laktom 
opomene, ne bi li ona što zapovrzla o njegovoj namisli. 
Nu baba ga nije razumijela, pa bjež od njega kriknuv: 

— Koga ti laktom prožimlješ, smeo se u svom razgo- 
voru? Ako.ti je do ženskića, eno ih onamo čitava rpa, mla- 
dih kao kapljica, pa se s njima laktaj, nesretniče! 

Pomogoše babi javno ga koriti još neki stariji ljudi, 
te će mu namrgođeni: Kk i 

— Zbilja, što ti je babetina na putu? To je tvoja sra- 
mota zavraziti, bilo gdje mu drago, osobito na posijelu, 
imomiče, znaš li? Č ; : 3 

— Oprostite ljudi, — Šaldan će — nehuda je moja 
nakana: hotio sam babi napomenuti, da sam došao na 
prošnju. Pak ti vidi njezine huke i moje muke! Nije me 
razumijela, pobjesnila ona! 

— Kakvu prošnju i trice — nahrupiše svi u jedan 
glas — zar ti misliš, da se na taj put ide kao s grlom u 
jagode, bez društva, bez torbe, bez kabanice? 

Baba prva poseže za užarenim ožegom vrisnuv: 

— Izdiri, mrcino!. Ružna pogani! . 

Ljudi za cerove glavnje: 

— Na dvor, mrtva glavo! Do sad si! 

Da časkom Šaldan od tri koraka ne učini jedan, steče 
spomen-svjetiljku za jakom na vijek vijeka. 

Sutra ujutro svuče sa sebe haljine, a i svaku nadu u 
ženidbu. Činilo mu se, da se oslobodio teških vučjih gvož- 
đa, pa reče sam sebi: : 

= — Kad se toliko podnosi, dok se traži što žene, koliko 
će jada biti, kad se nađe i s njom se čovjek sastavi za 
vazda? Bolje mi je ovako ostati, nego sam sebi ličinu na- 
pravljati kao sinoć sunovrat. ina ' 

Naš je sirotak imao krsnoga kuma, plemenita i odli- 
čna rođaka, Nikolu Borasa. Ovaj ga jedan dan pozove na 
radnju, naročito iskupljati naklažaje za žetelicama i poma- 
gati vezati snope bijeloga žita, i da bi tom lijepom zgodom 
mogao dosta i predosta klasa ukupiti. 

Umah s veseljem prijazno kumče poslušalo podašna 
kuma. : 

Za poslovanja vršioci i žetelice, da ublaže mukotrpni 
trud, dobicivali bi jedni drugima pošalice: 

— Pazite žetelice da vam kojoj krava ne izjede ko- 
šulju! 

A one bi, ispraviv se, zapjevale: 

— He, moj striče, krava ti riče, kako srče, vrlo i ne 
riče! 

Naš bi se kupiklasović svagda krio za domišljata ku- 
ma, uzdajući se u njegovu duhovitost kod kakova slučajna 
rugla. ' 

Jednom ga rađenici popadnu žabljim krekretanjem i 
zečijim kmekanjem, što jednom riječi oštrouman kum od- 
bi da smijeh pade po šaljivčinama. Drugi put snalazili ga 
ženidbom, ručnim ženskim poslom i što čim sličnim: nu 
opet dosjetljiv kum uzbi strijelice, koje se obrnuše na stri- 
jelce, te se više ne usudiše napastovati mu kumče. 

Stežući snope na samu reče Nikola: 

— Kume Ivko, ne ljuti se, ne šalim se: da ti imaš 
drigu, opraniji bi bio i odjeveniji. Koliko bi danas koris- 
tovao, da ti je samo za nama klas kupila? Tebi je već dva- 
jest i pet godina; ne odmiči, bolje će biti po te da do pos- 
ljetka: što će biti jesenas, neka bude večeras, 

— Baci, kume, života ti — odvrati smeteno Šaldan — 
o tome sam sam promišljao, te onomade ubrusih na jedno 
mjesto dva, ali nitko na meni ni ne glednu koliko ni na 
drvena psa, be malo što još ne izgubih glavu na pravdi bož- 
joj! Pa ti me je prošla želja više ići u prošnju, izvan da 
mi koja istinito poruči sama sobom! Je li u običaju, kume? 

Kum nešto smetan i zabunjen nastavi na to: 

— De, dok ovo snopa izvežemo, pripovijedit ćeš mi 
sve kako je to bilo. Bilo je tu i tvoje pogreške koliko 
toliko. 

Nalagaše na grabovu nadovezanu uviječu velik snop; 
dodavši jedan drugomu kraj i uprijevši koljenom rekoše: 

— Skladno, potegni! Ovako se junaci »klipa potežu«. 

Tegleći bezobzirno jedan ovamo, drugi onamo, vez pu- 
če i kumovi odletješe dva ukopa daleko od snopa na stra- 
nu. Izvratiše se kao dva gundevalja. 

— Koji ovo đavo bi? ustav se reče Nikola. — Aja, na 
moju jedinu pravdu, ako tvoja napokonja ženidba bude 
se ovako rastrgivala, naopako ćeš proći! 

— Ženidba kako prođe — odvrati Šaldan — a ti da 
budeš tvrđe spojio, ne bi se sada obadva pipali. Tvrđa je, 
kume, sveza ženidbena nego gužva brijestova. 

Kad su bili na počinku, mladoženja ispripovijedi ku- 
mu sve potariko, kako je nagrajiisao neki dan kod nes- 
retne prošnje. 

— Ludo radio, pa izradio, kumane moj! usu Nikola. 
Ne ide se tuda bez vrlo oprezna vještaka. Poslušaj mene, 
pa se ne boj, ti ćeš imati drugu do dvajest dana. Eto u mene 
radiš, čupaj loze po omeđini, uvijaj vezove, priteži srpu, 
neka ti budu iščeprljane ruke i pune žuljeva! Kad od me- 
ne odeš, uljezi u vodu, izaperi pržinom tu vratušu, tri dana 
se umivaj; onda dođi k meni, dat ću ti ja svoje odijelo, pa 
ćemo otići, gdje vidio budem, da će biti uspjeha. Doista 
nijesi lijep, nije ni panj lijep, ali kad se zaodjene, bude li- 
jep. Uz to ne ćemo ni tražiti ljepotica, namiguša, ni izvi- 
ruša, nego čestito i valjano čeljade. Ne gledaj joj ni na lje- 
potu ni na bogatstvo! Tko bi se zanio za takvim njezinim 
dikama, mogao bi — primaknide se bliže — uzeti štirku 
ili dovesti u kuću kozu s kozletom! Bivalo je tog, jarane. 
— Dubok si ti kume — ženjenik će — ne znam, što to 
znači!? t 

— Hm! ne daj ti Bože ni znati! — otpovrnu kum, pa 
proslijedi dalje: 

— Ti si bezazlen čovjek, ne hodaš po svijetu, ne po- 
hađaš ni sijela, te nije ni čudo, da pod samarom travu 
paseš. Tamo bi ču, gdje ljubavnici bisere draže, pjevajući 
uz gusle: »Kad se smije, kan da biser grize; kada hodi, kan 
da rosi truni«. Onda zakrenuv gudalom, gdje zatinjinjikaju 
sitneći kao da oko njih kolaju: »Djevojčice u majčice, bo- 
lje od ovčice; kad se s vjernim drugom združe, od aršina 
jezik pruže«. 

— Sačuvaj, Bože, od takvih i onakvih! Daj, Bože, ova- 
kih: »U rukama prepelicu, u nogama lastavicu, u jeziku 
olovicu!« 

Do koji dan otišao ženjenik po dovidnosti i savjetu 
svoga kuma spravljati se, a kum mu po obećanju kod kuće 
sklanjao svečano odijelo. Kušao koji put, kako će stojati 
na momku, te navlačio široke gaće na račvast panj; zavi- 
jao crveni šal oko kape na trubalju i naticao na kolac, za- 
gledajući iz daljega, da li odijelo ljubi tijelo, i ide li sve 
priuperno. 

Ženjenik se provaljanio, te opjevao svoj posao brže 
nego bi ugovoreno, pa evo ti ga umivena, zabrivena, ugla- 
čena kao jesenskog mačka. Vidjev ga kum reče: 

— Malo si se požurio i pobrzao, ali ne hudi, samo: ako 
budeš uradio kako ti pripelih. 

Pregleda ga, odobri sve, osim što naredi, da naspe neš- 
to ogorine od kotluše u obrve i brčiće, neka se pričine buj- 
niji i gušći. Tko zna, da ne će biti zaludu. 

— Tako se svjetina — veli — vlada; tako ženskice obi- 
čaju kriti kose do udaje, pak ih se dosta nečešljanih i će- 
lavih pouda, kume moj! Mate, sin mi, s nama će ići, hajde 
tamo k njemu, neka te naperi, jza ću spravljati torbu i sve 
što treba za put. 

Kad je sve bilo uređeno kako valja, zovne pred večeru 
kum prosca, te mu kaže, gdje misli, poći i savjetuje, kako 
mu se onamo vladati. 

— Mi ćemo — reče — vrcem u Ilije Grbavca. On ima 
sestru Mandu, dobroćudnu i valjanu žensku glavu. Siro- 
mašna je, bez ruha, gola kao gola repa, poći će slika za 
priliku, k& iš. Ima vragometnu nevjestu, ona će te propit- 
kivati i s tobom se nadmudrivati, no ti reći: »Nijesam_.ja 

od velikih besjeda, kad se sprijateljimo, razgovarat ćemo 
na dugo i široko«. Međutim — slijedi savjetnik — večeru 
sam presolio i premastio, da možeš dobro vodu piti sjaj- 
nih gubica. Preporučujem ti vruće, da se u tom odijelu ne 
ogledaš kao da je na tebi, Bože prosti, vražje runo! Stoj 
nehajno, kakono da se na tebi rodilo! Ako počmu naglo 
vatru sticati, ne bježi, sve da se »cigana igraju«, nek vrag 
nosi lapat gaća, kad i progore! 

Prosioci pošli, i u dva sata sretno stigli u Ilije. Zapo- 
djenu se odmah vesele šale, gonetanja, prebacivanja, oso- 
bito o iskrenom prijateljstvu, o čovječjem jedinstvu, o iz- 
gubljenoj i zabludjeloj ovci, o sretnoj i lijepoj trgovini i o 
drugih mnogo. 

Napokon vidjevši Nikola svoju dokolinu, vješto nave- 
de svoga puta namjeru. Potegao rakiju i dijelio ukućanima 
i društvu. Po rakiji prihvatiše domaćini prošnju, samo se 
djevojka nešto zatezala. 

Na ovo će Ilijina žena iznad ognjišta s počivaljke 
zaovi: 

— Ne zateži se, seko, već ljudima odgovori! Šta ćeš 
i ovdje dočekivati? Bolje ti se nazvati i rđavom nevom, ne- 
go dobrom sekom. Vremešna si, a i vremešnija ćeš biti, 
ako uščekaš ruha i drugih prosaca. Ruho ne iskupi nikad 
od žabjih nokata ni zečijih pandža. Drugi ljudi ja doći, 
ja ne doći! Ne će nitko gole kosti. Siromašni smo svi. Sva- 
ka nas je istakla vratinu kao ribar galeb, možemo se pra- 
vednije nazvati galebuše i ždraluše, nego grbavuše i bora- 
suše. Svakoj nas i tako tonu oči u glavu od neimaštine, a 
gubice pucaju od suhotinje. 

Nikola, podmukao čovjek, videći, da se djevojka samo 
onako nećka i da ne će biti velika otpora, poteže pečenu 
zaoblicu i mješčić vina na siniju, pozva družinu i ukućane 
na pavečerak. Sam sjeo kućni starješina Ilija, istom da ne 
budu posve strani i ošamljeni prosci. Jedući oni, odavali 
vina svoj čeljadi, što je sjedjela oko vatre. 

Napokon Nikola izvadi kićenu jabuku, izbodenu nov- 
cem i ukrašenu prstenom, pa zovnu: 

— Kićena djevojko Mande, uzmi kitu jabuku s prs- 
tenom, ako je za te! 

Ona se nagnu i blagohotno primi jabuku, opeta nakloniv 
se odstupi. 

Rekoše svi veselo: 

— Bilo sretno, ako Bog da! 

Onda će Nikola: 

— Koliko nas je ovdje večeras došlo, toliko će biti 
svatova. Namah ćemo s vjenčanja zaručnikovoj kućerici. 
što bih ti rekao, kad bi te odavle poveo, to velim sada: 
»Hvala majci na djevojci, ocu na jabuci. Ako bude ljuta, 
ne će željeti pruta, ako bude dobra, ne će biti modra«. 
Kad se koka napravi, svatko milo sluša, kako rakli i gdje 
će sjesti i bijelo jaje ostaviti, a kad ga snese, njezina kako- 
ćanja i krike nitko ne podnese. Ti nam ne ćeš biti taka, 
uzdam se. 

Mlada se do vjenčanja pripravljala i napravljala: po- 
zajmila ovdje bijelu suknju i kratku pirlitanu jačermu: on- 
dje klemur, đerdane, bondže i kovrljane; onamo čarape na 
vezilo pletene i na granilo vezene; terluke rudenim pupolj- 
cima popuckane i opanke krečom posute. 

Šaldan se svedjer kočio u odijelu od kuma mu podare- 
nom, te u istom došao i na zaručenje. 

Nikola bio vjenčani kum, sin mu Mate djever, žena 
Nikolina čekala u šušnjari svatove kao kućni domaćin. Iza 
podne po užini kod crkve, krene mala povorka ravno zaruč- 
nikovoj ubogoj pruglini. 

Kuća mladina brata. nešto je udobnija bila i razliko- 
vala se od ove obilnijim pokućstvom i što je ozidana bila 
kamenom bez klaka i bez čekića, s dvora obasuta zemljom, 
a i pokrov bio čvršći. S toga mladu spopale ježurine, kad 
joj domaćica spletak otkučila i odala na ruke dva obojka, 
da zakrene vrućim lončićem i na kapku mu ostavi crvenu 
jabuku po običaju. Ona to učini prijazno, ne odajući svo- 
ga negodovanja, izađe za kućeru i prebaci preko nje po 
pirnom obredniku drugu jabuku. 

Veselje se vodilo i pir se pirovao dva do tri dana, sve 
kumovima »prijenosom« i za nj i za pripadnike. Kako su 
lijepe bile jesensketnoći, tako se moglo u dvorištu sijeliti, 
igrati i veselo pjevati. : 

Mnogi dolazil iiz susjedstva sijeliti i razne igre pra- 
viti: »odiralo se jarca, prstena se dobavljao preko stolica«. 
Onamo bila »jalovica« i »soli mjerilo«, ovamo kolo igralo 
i pjevalo: »Poskoči kolo naokolo, poskoči, poskači! šta 

no sjaje preko gore, ali sunce, al mjeseče? Nit je sunce, 
nit mjeseče, nego neva međ' dva djevera. Sreća s njome 
došla, nesreća joj pod put prošla!« i 

Skakač u sredini kola hvata se rukama ondje, gdje 
pjevačice popijevaju, da ga boli: »Paun moj, paun moj! 
pauna nam noge bole, pauna nam ruke bole, pauna nam 
glava boli: paun moj, paun moj!« 

Neki pohađaju sijela kao iz uljudnog običaja; neki sa- 
mo po primjeru drugih; a neki pak podmukliji, da uče 
znakove kroz vedrinu ušiju kod muškadije i promjenu lica, 
kako najme krv i rumenilo odlazi, kako bijelilo u lice 
dolazi kod ženskadije u sličnim zgodicama! Ele sijela se 
nastavljaju i poslije pira za više vremena kod pridošle 
odive. 

»Zavila se, udala se«. Neva došla, svadba prošla i pir 
se svršio. Nikola sa sinom i ženom otišao kući noseći pirni 
dar: vezene crvene čarape na kukice, a ono dvoje po jedne 
napršnjake klobodanom izvezene. 

Zaručnik jedva dočekao, dok je ono neobičajnoga odi- 
jela sa sebe zbacio. Činilo mu se, kao da je u vreći zave- 
zan! Isto i zaručnica pohitala ono haljina i nakita vraćati 
onima, od kojih ih je bila u naruč jamila. 

Nije ih obuzimala nijema tuga, videći svoje tužno sta- 
nje, toliko radi rđave klitare i prosjačkoga odijela, koliko 
poradi živeža i prehrane. Nigdje ništa pod nebeskim svo- 
dom, niti mliva niti šta živa. Popržen koji klip kukuruza, 
koja kita na plamenu od osine opaljena žita, sušila im gu- 
bice i spicala crijeva. 

Ako su išto htjeli mrsna pribaviti, valjalo ići u lov za- 
jedno i napose. Oružje im bilo: u Šaldana ostve, oštra gvoz- 
dena kuka na štapu i britva; u žene mu: tvrdi nokti, britva 
i praljak na terkiji o pasu. On zalazio stazom ispod kakve 
šume, penjao ploče na četiri penjca; namještao ošce od 
duge čvrste tetive; na provalije metao gnjilatke i pokrivao 
šušnjem; sam iz zasjede s kukastom štapinom vrebao na 
lov. Žena mu nakupljala u pregaču i njedra kamenja, te 
što ovima, što hakom, što štapom nagonila na penjala i 
zasjednika jarebica, zecova, srna. 

Zadajem ti besjedu, lovine napadalo i ljudi se pomagali: 
ovdje ptice pod ploču i u ošac, ondje lovica priduši na 
logi jačermom zeca; onamo lovac iz potaje zakvači kukom 

drugoga, a katkad iz rova i u ruke uhvati. Osobito se oko- 
ristiše našavši jedared u jamurčini divljeg krmčića, drugi 
put u samolovu debelu srnu. 

Kad ne bi ovaj zajednički način lova hasnio, oni iđi 
napose: muž kopao spuža, hvarao kornjača i vodenjača 
žaba, oštrim praljkom nabadao ježa; žena iz brda donosila 
gomoljaka, bazdelja i silu glavica kozlaca, te tako pomi- 
ješavši lovinu sa stečevinom pravili sjajnu gozbu. 

Ovako su blaženi neimašci koju godinu životarili. 


II. Puiovanje 


Dobrostivoga dvaput kuma Nikole, za više vremena 
nikad ni u pleću! To ne bivalo iz njegova nehajstva i zabo- 
ravnosti na kuma i kumu, nego što je morao mnoge pos- 
love obavljati i i zauhar daleko pute često putovati. Planina 
je, selo je, staje su, probitačna trgovina. Gdje god Nikola 
ne dopre, onuda blagostanje ne propire. 

Čovjek doista imućan: u obitelji triestak čeljadi, ali 
rastrkana po planini, po selu, po stajama, nije mogla sve- 
mu doskočiti. Sto koza, sto ovaca, dvajsetak goveda, jato 
alaše, plug podrug volova, šest muznica krava, osam to- 
varnih konja i devet jahlica. Trebovalo i poslužnika i čo- 
bana. Gdje ih mnogo radi, mnogo i jede, raskidaje, odnaša. 


Zaista u ovako obična čovjeka, ako nije pretjecalo na- 
kon godine, ono je barem dotjecalo u izobilju svega izim 
kruha, koga nerodica i malina zemljišta nije dala dostatno 
pripraviti. 

Ljubuško je polje gotovo sasvim plivalo. U planini se 
žita nije sijalo; ono vrtača na selu i oko staja tanko i ka- 
menito. Po njima se na Novu Godinu bacali ugarci od bad- 
njaka; miješalo se u sjeme žita, u kom gorjela božićna 
trojka svijeća; blagoslova je bivalo, ali Bog čudesa nije či- 
nio. Baš uprav ova oskudica silovala prometnoga Nikolu 
zapasati silnu trgovinu. 

Jedne večeri na planini pozove on brčniju čeljad svoje 
obitelji, te im odslovi: — Djeco moja, dragosnici moji, 
ljudi nam govore, da smo bogati. I jesmo, Bogu hvala, koji 
je podario, nu naše bogatstvo nestalno je i prolazno. Sutra 

udari u ovce metilj, u koze guba, mukavica i gnjilavac; u 
konje gutunar i poganac, u krmenje ospice i groznica, u 
kokoši pipina: sve ćese sasuti. Kuće su nam slamne, sutra 
bude bune i prevrtanije, neprijatelj popali, — sve nam je 
imanje ugljen i pepeo. : 

Dok je nam ovo tovarnih konja zdravo i veselo, ja s 
jednim mladićem iđem trgovati. Tim mislim s božjom po- 
moći, s ljudima i prijateljima steći novaca, prikupiti žita, 
oštediti za nabavu zemljišta i za crne slučajeve. Eto ima na 
svakom mjestu boravišta po jedan podređeni starješina, 
neka upravlja do moga povratka kako je bolje i korisnije 
za sve nas. 

Divno bilo vidjeti opravljena domara. Nikolu, mladoga 
mu suputnika i devet njihovih brzaca konja. Mladi crno- 
manjasti ljudi, crnih vlasti i brkova, puni mesa, prepuni 
krvi, što ih kitilo kao zrnje krioca travu ovnaca. Odijelo 
im od domaćega crnoga sukna, crvenim svilenim gajtanom 
optočeno. Oružje za kožnim mekim pojasom: ljut bijelan, 
dvije ubojite plemenice, o ramenu hitrometac. Na konjima 
kakva dlaka tako oprema: bijel u bijelu, vran u crnu, mrk 
u mrku, sivalj u sivastu, lugast u lugastu, zekast u zekas- 
tu, kulatast u kulatastu, vugatast u vugatastu, doratast u 
crvenu. Prvenac nosio zvonio tanko glasovito, pred njim 
išlo momče ponosito, na naposljednjem jurio ubavi Nikola, 
Hitjelo putem vrislo konja kao ispod neba vrislo ždralova. 

Strigli ušima, ne s glasa daleke trublje ni s urlikanja 
planinskoga vuka, nego što im osluh dražilo zvono na ustu- 
bočenu vratu labudovu. Ono se noću pol sata daleko čulo, 
to svojim »canj-canj-canj« maa nogu oglasivalo i kano 
korake im brojilo. 

Putnici višeputa pod ijo planinom omrcali, a na 
Zadvarju u Makarskoj osvitali. Tovarili primorsko vino, 
maslinovo ulje i volovske kože, pa put Doljana, Rame i 
male Neretve. Ovdale krupnih crvenih jabuka i suhih kru- 
šaka gonili u Mostar, Metkoviće i Ljubuški. 

Odovud opet suha ruja u bosansko Visoko, odonud 
šljivovice i suhe modrulje u Sinj i Kotare. Još se naši tr- 
govci bavili svježim i suhim grožđem; smokvom u vijen- 
cima u zrnu; ječmom duvanjskim krupnikom i pšenicom 
jaricom; kreševskim staromajdanskim gvožđem; raznom 
japijom, dugom, daskom za posuđe, lučem za svijetlilo i s 

puno drugih stvari: sve tovarom. Kad su već bili dosta kra- 
jeva obamlili, konje do jada izmučili i sami se do mrtva 
umorili, dođu na svoja boravišta, da se oprave nekoliko 
mjeseci i novu snagu zapašu za daljnji rad i probitke. 

Pregledajući Nikola svoja dobra, marvu, ograde, us- 
jeve i stotinu inih rabota, pane mu na pamet kum Šaldan. 
Nikola je imao šažaljivo srce prema bijednu, a nije bio 
tvrdica ni gagrica, te jedan dan napunio torbu čim je 
on znao, pa uprav k Šaldanu u šušnjarac. 

U šušnjarcu gorjela vatra, a nije se čula živa duša, 
jer se u njemu mukom užina gotovila. Sjedne strane Šal- 
dan pekao na ražnju dvajstak bijelih spuža, a s druge 
žena mu pretala desetak glavica kozlaca i čistila nekakvu 
travu slanicu. 

Zastane mrvičak Nikola i šušnjak se nehotice dodirne, 
što očuv žena posegne za drveni ožeg, pa će: 

— Čujila, živa te vrag odnio! 

Otvori sljepak, ugleda kuma i osupnuo se reče: 

— Ha, kume, živa željo! Oprosti, Bog te veseli! Miš- 
ljah ban, da je tuda Rašića junac, grom ga u noge ubio, 
bijesan on skako, više mi je puta ovo kućarice raskopao 
i šušanj pomaman obrstio, nebeska ga munja prosukala! 

— Ako ga se i deveti dio trne — kum će — tvoga pro- 
kletstva, on ti ga ne koprcnu više ma ni papkom. 

Još se za užinu među dva kamena pod pločom u prpi 
pekao oderan jež i pukalo se na hrbini kukuruza i sijerka, 
što je služilo mjesto kruha. Polože na siniju od kamena i 
prijazno zovnu kuma. On ne htjede zasjesti, nego doda tor- 
bu kumi veleći: 

— Hvala, ne marim! Objesi tamo o kuki, ja idem obaći 
nešto penjatijih gvožđa u dvije tri torine na brdu, pa ću 
se vratiti k vama i porazgovorit ćemo se o mnogo stvar- 
čica. 

Povrativ se kum u sumrak, pohvali se, kako je našao 
u gvožđima lovine: u jednima zeca uhvaćena za šunjku, 
u drugima drugoga za sve četiri noge; u jednom opet ma- 
lahna živa vučica, koga nije mogao s više hitaca pogoditi, 
jer puška plani, on sini. Zecove, pošto nitko nije oblazio, 
pojele lisice i orlovi. 

Zatim razdriješi torbu, pa izvadi kumu bosanske opan- 
ke, crvenu dalmatinsku kapu i šal od domaće vune — tka- 

\ nac; kumi povežiglavinu, resat rubac, duge čarape s bije- 


lilom i kličkama. 
| < Onda povadi škrapučinu, punu pečena i varena, tikvu 
broćanca, veliki kolač, ispisan dnom od čaše, terkijom, 
šljučicem i ključićem. Kad su se lijepo počastili i Nikola 
se napripovijedao o svom dugom putovanju, svrnu govor 
na kuma te reče: 


— Dragi kume, osim kumstva moja si krv, a i ti, kuma 
Mande, posluhni, što ću reći! U krv mi je žao, da vi tako 
kukavno životarite. Što ih ima dug niz takvih, a samo raz- 
nih ovakvih kao što sam ja, to i jest zlo od goreg. Ako je 
nebo visko, a zemlja tvrda, a ono je širok barem, čovječe, 
svijet. Sutra vam Bog dadne djece, u čemu ćete ih uzgojiti, 
čime udržati, na čemu li iza sebe ostaviti? 


— Oprosti, mili kume, što te prekidam u riječi, — 
odvrnu žalosno Šaldan — moj mi otac nije ostavio ni kuće 
ni kućišta, nego da živim o nadnici i o lovu; tako će bitii 
mojima, ako ih bude. Od siromaška siromah, od trgovca 
trgovac, od pijanca pijanac, pa eto i od lovca lovac. Znaš 
onu: »Što mačka koti, miše lovi«. 


— Dobro ti proričeš, milane moj, — dostavi Nikola 
— ali znaj, da je nadnica gladnica, a lovina jednica, te s 
njima nikadare dobra. A što bi i ovdje? Vidiš ovo pusto 
polje: da je obrađeno, kao što nije, moglo bi svu Hercego- 
vinu hraniti a ovako zaraslo u goru i potonulo u vodu. Red 
nam se ili u njemu dušiti, ili u kamenitu brdu sušiti od pus 
te žege i nerodice. Nego znate što je: pogodio sam s koža- 
rom u Visokom dotjerati mu do osamdeset tovara suha 
ruja, a da uzmognem toliko imati, hoće mi se preko dvije 
stotine tovara sirova. Naumio sam domalo dana sakupiti 
veliko mnoštvo žetelaca i žetelica, te kao bi vas oboje stu- 
pilo u društvo, primit ću vas drage volje i nadnice vam pla- 
titi. Onda biste mogli sa mnom put Visokoga, da što ondje 
za koju godinu zaslužite. Ne bojte se, bit će vam lijepo, ja 
ću vam namjestiti kod svoga jednog prijatelja. Da znate, 
kako je krasna bosanska Lepenica, umah biste pošli. Ona- 
mo je ljudska hrana, kruh, meso, sir, mlijeko i svakojako 
voće. 

— O, Bog te čuo, čestiti naš kume — podviknuše oba- 
dvoje u jedan glas. Hoćemo, kako ne bi, pusto ne bilo!? 

— Kao što planinski čoban za krasni lipanjskih dana 


uz rudine pogna bijela ovce; kao što plećati kosci lijepih 
srpanjskih dneva na duvanjskim livadama u otkose zeleno 
suču sijeno: onako naš vrsni Nikola sa svojim žeteocima 
zajazio žeti rujevinu od Lipna do Stražnice i mrke Granice. 
Svi veseli su daleko širom išli. Zatorbali vreće na polovicu 
petalja, proljetno rujevo šiblje desnom hitro želi, a još hit- 
rije lijevom u vreće za se metali i na dolce snosili. Kod 
lokve »Jasenovače« pripravio gospodar tri duga dolca za 
sušidbu i tri ožuljio gumna za vršidbu. Uz ove od istoka 
poeo kolibice i hladnike, u njih nabavio diple, tambure, gu- 
sle, svirale; uz one pobio pike skaki i umetaljki. 


Radnja trajala čitav mjesec i više dana. Trebavalo 
ne samo lišće sušiti, nego još i mladice, da se sve skupa 
uzmogne pod konjima u prah smrviti i u harare strpavati. 


Žeteoci jedni za drugima donosili, guvnari raznosili na 
suhu danu prevrtali i pretresali, da se ne bi ruj upalio, a 
pred kišu u stogove sadijevali. 


Noću po večeri pravile se svakovrsne igre: tu je urne- 
bes kola; tu gudnja gusala uz podvik junačke pjesme; ov- 
dje se tambura, ondje svira; onamo diplač preko mješčića 
se previja i zanosno diplika. Ovaj je mimo sve smanljivao 
cijelo sijelo: nakitom dipala, kretanjem tijela i sadmoglas- 
nim napjevom. Mješčić mu se bijelio kano snijeg, ozad mu 
bilo (gdje mu kože ne dotjecalo) četverouglasto ogledalce; 
zadnja lijeva nožica — desna se uvrati — nosila veliki bi- 
jeli svinjski zub iz pupka trčio na šiške i članke ispisan 
dulac. Dvije prve nožice imale su dva od divljeg krmka 
omašna kukasta zuba, među njima zveketao niz žutih i bi- 
jelih čendrljina. Navrh grla kutao se očima, nosom i ustima, 
posut crveno-bjelkastim mrđelicama. U njemu dva piska 
na dva svirka, na ovima dvanaest luknji, što ih odjednom 
potiskuje i otiskuje šest jagodica prstiju diplačevih. 


Tko hoće odviše dugo dipliti, hoće mu se, osim prik- 
ladna uha i hitrine prstiju, željezna prsa i dihala kovač- 
koga mijeha. Ovaki je bio Marijan Vulić, koji je pred agom 
Čišijićem na hatu iz Sovića goričkih kod Imotskog došao 
za okladu dipleći neprekidno u Mostar. Deset sati hoda! 
K tome još na mostarskom Blatu putnički zapjevao, a di- 
pliti ne pretrgao... 

Viđao si, kako ispod zraka ranog sunca siplju iz koš- 
nica, kano konjski repovi, pčele i pčelci, da se u brdu na- 
doje meda i naprte bijele voštine iz lulica raznog cvijeća, 
kako li bređe i trešnje padaju pred okanca svoga ulištaca. 
Ovako su više dana osvitkom ranoga jutra marni rojevi 
žetelaca i žetalica iz kolibica razilazili se po šumi, brdu i 
ravnici. Neki napose popijevali, neki zajedno na pridušak 
pjevali; jedni dozivali, drugi se ćukanjem, potkukivanjem 
i zviždanjem kroz prste odzivali, svi napose višeputa do 
mraka žetvu ruja na sušilišta iskretali. 

Kad se ruj sasušio i gotov bio za vršidbu, pohajmao 
Nikola tri vitla pretile alaše na tri gumna, pa udri vrši, od 
stožine do kraja, odmotaji uže i do nje domotaji, preokre- 
ćući vitlo sa »ote de« i goneći s ovkraj na onkraj. Što je 
obršena ruja padalo, to su trepljači s trepeljkama u harare 
trepali. 

Pusti je diplač mislio, da je isto u vršaju alašu gonja- 
ti, kao što preko dipala se previjati, pa mu se nije dalo 
smiriti, te uzme ohmicu za repicu i s noge na nogu za 
njom u papricu. Ždrebici se dojadilo, pa na jedan ham 
objenožice upali i pogodi diplaca u prsa. On odleti natra- 
ške i pane kao mrtav. Slete se rađenici, pa polijevaju izvi- 
soka studenom vodom, dok nijesu skočila dva modra 
podbreknja i ubijeni se u se povratio. Onda ga odnesoše 
na mutapu kući. Kad ozdravio, nije se usuđivao ni junenju 
ostrag proći, nekmo li ohmenju. 

Kad se dogotovio ruj, trgovac natovari šesnaest tuđih 
konja pod plaću i svojih osam, a na devetog uzjaho jaha- 
licu, pa put Bosne. U društvu uz konje išao Šaldan sa že- 
nom. Dugi i kršni put, tijesni i jezivi klanci, vučljivi i haj- 
dučljivi. 

Valjalo iz Mostara uz Porim prevaliti Batijevicu, iz Ko- 
njica uz Bradinu, Ivanu-planiun, onda mimo Kreševo pre- 
ko Lepenice u Visoko. Tomu trebavoala cijela nedjelja 
dana konju tovarcu hoda. Ljudi i koji se vraćali uz Lopatu 
preko planine Bitovanje i preko brda Tovarnice izbijali 
pod Vran-planinu. 

Dok su odovuda putovali, nedgje među Kreševom i 
Lepenicom razboli se teško Šaldanovica, te ostane s mužem 
kraj vrutka žive vode pod jelom zelenom. Dvoje omrk- 
lo, troje osvanulo. Rodio se Šaldanu sin. Prali ga i kalili 

u studenoj vodi, da se namah priuči led trpjeti. Metnuli 
ga u mješinu, što mu služilo mjesto povoja i bešike. Kad 
se vratio trgovac Nikola, kumovao u Kreševu rođenčetu. 
Nadjenuše mu ime Stjepan. 

Boravio Šaldan u Visokom dvije—tri godine. Gladan 
nije bio ni gol, nu nije se nekuda mogao obiknuti. Uvijek 
je čeznuo za svojim zavičajem. Uz to se pribojavao, da mu 
se ne uduši dijete, koje je svedjer po vodi brčkalo, u njoj 
omrcalo i više puta osvitalo; gnječilo ribice krkavce i si- 
rove jelo! 

Jedan dan sprti ono kukavnog posoblja, pa natrag u 
Vitinu. Kad tamo, nije našao od čemerne kolibice ni oka- 
pine. Do mjesec dana iza njegova odlaska šušanj razbucala 
goveda, a pletar i kuke djec, čuvajući marvu, izložila na 
vatru. i 

Prione Šaldan odmah uz pripomoć susjeda za posao, 
te speuzi i spetlja uz istu liticu kolibicu sličnu prvoj, i u 
njoj se radostan nastani. 

Dočuo brzo Nikola, da mu se ubogi kum povratio iz 
Bosne, te će do njega. 

Pred kolibom, još bez vrata, podvikne: 

— Tuli si, kumane, crna mačko? 

— Slegav se, uljeze unutra, pa će: 

— Nuto malog moga kumčića! Kako je debeo, na zdra- 
vlju mu bilo! E, pa, kumašine, kaži pravo, koja te bijeda 
potište odozgo ovamo u ovaj pusti zvečaj? 

— Ne pitaj, mileni kumane moj — odgovorio bolno 
Šaldan. Najprva je: ne mogoh se obiknuti. Sve mi se či- 
nilo kano da sam u prognanštvu; sve mi bivalo bljutavo 
i neslano. Druga: dijete mi se navadilo, u zao čas po nj ne 
bilo, jesti šmugarice, baje, žive i sirove ribice, a katkad i 
zemlje se sito nazoblje, pa se pobojah, da se ne uduši ili 
ne otruje kukavno. Čamit ću ovdje do volje Božje, pak šta 
bi, da bi. 

— Ja ti vjerujem — doda Nikola — to je nepovoljno 
i žalosno. Nu budi ti je ovdje samirati zimi, barem ljeti 
kudgodice maknite i stecite što za crnu zimu! Evo ja do- 
malo polazim u planine. Pođite s mojom čeljadi uz marvu, 
konje i volove. Pomozite, pazite, čuvajte, dobro ću vam 
platiti. Gore nema kakvih rijeka: mali kad uzimade kruha 

i kisela mlijeka, ne će više zemlju zobati. Na ljeto, kad se 
na Duvnu žita uskose, klasa izobila. 

“ Šaldanu se lako bilo opremiti i kumove nove savjete 
poprimiti. Umah pođoše. 

Malog su Stjepana uzjahali na jednog lijepog jarca, 
a on sveđer vikao: ' 

— Uzjašite me na malu ribu, ova je velika, ujest će 
me. Vidite — upirao prstom u rogove — kako su joj ve- 
liki zubi? 

Kad su preko gvozda na kojoj poljani otpočivali, mali 
dječak malo mareći za kruh, segnuo bi u travu i busje, pa 
bi lovio leptiriće i skakavčiće, te prije nagriznuv im gla- 
vice, gutao bi ih kao zrele jagode! 

Šaldanovoj obitelji posve obično bilo s kumovom če- 
ljadi u planini. Sašavši na Duvno, da za grabiocima kupi 
klas, zastraši ga sve: i nošnja i življenje onoga svijeta. Sve 
mu se krupno i ogromno činilo: omašni, stasiti ljudi; go- 
lema i velika svaka životinja. Velike kuće, prostrane pojate 
i sjenare. Stogovi sijena vukli se, drvarice drva kolik kuće 
gonile se kolima na osam, deset i dvanaest volova. 

Mukšadija je i ljeti sukneno odijelo nosila, puno je- 
čerama i crni resalj. Ženskadija oblačila crne haljine i je- 
čerme podjednake do žita. Na glavi nosila kape kovrljane, 
na njima bijele okruge iglom istegeljane, iz ovih visjele ki- 
te s koruljima. Iz glave niz obraze točile od dvoje pletene 
dvije pletenice kao dvije djevenice. 

Gledajući to mali Šaldanovac, kričao bi: 

— Eno u tetke sirac na glavi i dva ugora! Dajte i meni 
sira i ugora! 

Jednom naišao Šaldan u selu Kongori, gdje se daća da- 
vala nekoj umrloj djevojci, pa kad je vidio, da su na nju 
obukli šest košulja i metnuli svečane urese i nakite, kao 
da će na zaruke, reče sebi: 

— Na mojoj ženi jedna košulja i jačerma. Sutra neka 
umre, čim ću je nakititi, otkle stvoriti šest košulja, da se 
onako ukopa? Menika ovdje stana nema. 

Našao se opet jednom u obitelji nekoga bogatoga Ra- 
doševića, koji je tovario mnogo žita u Makarsku, kao zam- 
jenu za vino, sol i ulje. Rekoše Šaldanu, da naspe u kući 


zobnicu žita konju. On mjesto zobnice nasuo rukavicu, 


koja je visjela o klinu, pa je bilo smijeha dosta. 

Još se višma naružio namjernik, kad je ulazio u pro- 
stranu kuću i ugledao neke okrugle stvari, nalik kolu. Si- 
romah upita: 

— Gdje se kopaju oni mlini i žrvnji još neprovrćeni na 
polici? Lijepi li su! ' 

— Baš se vidi, da si sitničar iz donje Hercegovine — 
reče jedan kućanin — dok ti se naši krusi pričinjaju kao 
mlinovi, a kolači kao žrvnji. 

Šaldan skoči da će na dvor, ali ga onaj uhvati za po- 
ramice veleći mu: 

— Ne bježi, dobar čovječe! Ta šalimo se! Sjedi, kazat 
ću ti jednu smiješnu o našima, sličnu tvojoj. Jedan naših 
bit će gonio zob u Ljubuški pod jesen. Grožđe se trgalo, 
smokve se brale, bostan se reza, ljudi mu putem dodavali, 
ovaj sa zahvalnošću primao čudeći se njihovu milosrđu. 
Vraćajući se natrag, drače ga zgrabljale, a on se zahvalji- 
vao izvinjavajući se, da ne može s njima prenoćiti! Mis- 
lio najme, da su i drače milostive, kao što su i ljudi, te kad 
su ga zakučivale, zahvaljivao im na gostoljubivosti! Pošao 
opet nekako pred proljeće u isto mjesto, ali nije htio braše- 
nice ponijeti, misleći, da će biti svega u obilju kao i one 
sretne jeseni. 

Idući onamo ugleda na veliko svoje čudo sve crno i pu- 
stošno. Mrtav gladan namjeri se na jednog lukara, koji je 
pretrebljivao veliku rpu crvene krupne kapule, te cijeneći 
zar da su slatke jabuke vikne: 

— štaš mi pitati, da se najedem? 

— Pletu! — odgovori lukar. 

Sjedne, izvadi pletu, smaže onog jednog modraša gla- 
vicu, otrese glavom i ode, ne rekavši ni riječi! Kad je pro- 
dao u gradu, što je dotjerao, goneći pred sobom četiri ko- 
nja, sretne kuhara, pa će mu: 

— Daj mi taj jedan uštipak, mališu! 

Dade mu somun, on ga prekine i od dva puta glocne, 
pa će kuharu: 

— Najedi mi tizih drobljenja, pa izaberi papira, koga 
hoćeš! 

Kuhar pobjegne sa škipom kruha i ne obazrev se na 
putnika. 

Kad je jedva jedivice og gladi živ dopao kući, pitali 
ga, kako mu je bilo na putu. On odvrati: 

—Kako i u vragu! Oni se krušari posvadili, milostivu 
goru draču isjekli i na kolce nabili; vriježove slatkih tikava 
počupali; na stabaljkama nema ni lišća, a nekmo li mekih 
zalogaja; šibove ljupkih grozdova pokosili do korijena: 
sve to moglo se jesti sirovo, ni pečeni ni vareno. Ni tu se 
nijesu ustavili, nego zašli sad, pa dijele zemlju na varićak! 

Vinogradi se na galju kopali tada. 

Opaziv sutradan Šaldan, koliko se sprema sila teških 
brašenica, sira, uštipaka, mesa, reče u sebi: 

— Ovi ljudi kao da idu hraniti pomorsku vojsku, ko- 
ja oko Mletaka razbija brodove, a ja od svega ukupljenoga 
klasa ne bih mogao skuhati onliki jedan kruh. Ako mi 
ovaj studeni zrak želučinu rastegne, čim ću ga tužan na- 
bacati? Ne boravim ja ovdje više! 

U Duvnu omrknuo, u Vitni osvanuo. Ni ovaj put nije 
našao od svoje kolibe ma ni praljka. Užegao grom u liticu, 
na kojoj mu bila oslonjena, pa je pustu sažegao. 

Uzdahne Šaldan teško na garištu i reče: 

— Ne puca grom u koprive, ali pali u litice. Gdje 
jednom smjeri, i drugi put će slobodno kao od navade. 

— Hoće i u gredu — dostavi žena mu — ako je od 
drveta, u koje je u brdu nekoć palio. Nego evo amo u pla- 
nini pri jednoj hridi ima lijepa pećina, gdje ljeti koze i 
goveda planduju, hajdemo mi u nju! Kamo sreće, da bu- 
demo davno! ' 

Odu, pećinu očiste, mosure potuka, škripe potiskuju, 
veliko zjalo kamenjem zavale, ostave lazu i pločom zat- 
vore. Pri vrhu je bio prodor, na koji je mogao izlaziti dim 
kao na kućni somić. Tu su stali dvanaest godina, živući o 
prijesnu lovu i travi kao i prije. Rodilo im se još dvoje 
djece, Jozo i Matija. Manda umre od kratelja godine 1855. 
Šaldan se oženi po drugi put, ali nije imao više djece. 
Umro je od ospica g. 1871. 

Mališ Stjepan, dječarac od petnaest godina, namakne: 
udice, ostve, britvu, nožić, kožni torbak, malu pušku na 
kremen i odmetne se u vodeni i posuhi lov, obrav živjeti 
bez ikakve kuće i zadruge. 

Kad bio tamo već u dvajsetpetoj godini, prohtje se ne- 
koj bez ruha djevojci udati, bilo za koga, te upita jedne 
babe, o kojoj se držalo, da dobro poznaje mane i vrline 
momaka i djevojaka u svojoj blizini: 

— što ti se čini, kićena bako, kakvo je momče onaj 
lovac, Stipan Boras? 


— Beskućnik, seko, — odveza starica. On ti se ne ženi 
nikadare! Zaludu pitaš, izvan da bi s njim u vodi prebiva- 
la kao riba s ripcem. Vidjela sam ga kad spava, škriplje zu- 
bima, kao zaleđeno šilježe, a kad odije, preživlje kao ovan! 

Naš lovac obično lovio u rijeci Trebižatu, od izvora 
Peći pod drinovačkim nuglom do ušća u Neretvu pod Čap- 
ljinom. Katkad uz Neretvu od Mostara do gornje Jabla- 
nice, osobito kad se uz nju kolski drum gradio i glasovita 
klisura Valj prosijecala. 

Posuhi mu lov bivao u Voštnici, u raskitskom gvoz- 
du, u Trtlama pod Blatom. 

Kao što tečajem vijekova po svijetu propuntom, treš- 
njom i poplavom nestaje kuća i gradova; kao što jedna 
brda rigaju ognjem živim, druga se prekrivaju vječitim 
snijegom, treća bacaju nove hladne vode i smrdljive sum- 
pore: tako nekada bivalo i kod nas. Godine 1822.—3—4. 
strahovita trešnja tresla gradom Ljubuškim, da je gotovo 
sav zapušten bio: s jednih se kuća orila ploča, druge se 
do temelja rušile, pod ruševinama ostavalo svijeta mrtva, 
kako nam svjedoče natpisi muslimanskih nekih grobova. 
U istom je mjestu god. 1848. potres trajao mjesec dana. 

Prošlih stoljeća Tihaljina bila mala tiha rijeka, ali kad 
nad Klobukom u njoj zaklokota »klokun« od sedam vre- 
la, kad pod Vitinom zašikljaše mlade vode »mlade«, na- 
rasla je čitava vodurina i cijelo ogromno Ljubuško polje 
zaplavila. Predaja veli, da su ljudi na »mlade«, gdje ih sa- 
da prenosi most od sedam okana, prelazili s obrve na obr- 
vu na volovskom jarmu. 

Kako i koliko se ovoga polja prije poplavi obrađivalo 
u prastara vremena, ne zna se; samo ljudi pamte, da je 30 
godine našega vijeka izgledalo kao močvara puna vode, 
šašja i svakovrsne gore. 

Godine 1883. izašalje zadarska vlada mjernika Lukina, 
te u dogovoru s mostarskom oblasti svele se vode u pro- 
kop od Klobuka do Novih Sela. Ovdje Ali-paša Rizvan- 
begović već ponamjestio dvore i oslobodio od vode bogato 
poljice, koje se sada nazivlje »Nova Sela«. Godine 1840. iz 
okraja sijalo se bijelo žito, ječam i pšenica; po sredini 


158 








nove pretile zemlje rađale kukuruzom kao iz vode; po mo- 
čvarnoj i otanjoj zasijevao se pirinač. Za ostupavanje na- 
pravile se stupe na vrelu Vrioštici, gdje se nekoć i pušča- 
ni prah gradio. Isto se tako pirinač sijao u dražesnim Stu- 
dencima i s lijevu stranu Trebižata. Nu ova vrsta radnje 
na oba mjesta navukla silnu množ komara i užasno zrak 
rastrovala. Od toga je mnogo ljudstva pomrlo od žute 
groznice pa se radnja morala posve zabaciti. 

Ljubuško ovo plodno polje dugo je i široko po 4 sata 
hoda, što iznosi 400 četvornih kilometara, a ovi daju 400.000 
metara površine. Da mu se sredinom razvede rijeka, sve bi 
se moglo natapati. 


Ova rijeka se zove trojakim imenom: od Peći do pod 
Klobuk »Tihaljinom«, odavle do Otunja »Mladima«, odan- 
le do utoka »Trebižatom«. Neprestance putuje osam sati 
boda t. j. četrdeset kilometara. Putom je potkrepljuje sve- 
đerno petnaest živih vrela, od kojih su glavnija: Jakšenica, 
Nezdravica, Razrušje, Osoje, Borje, Goruša, Vrioštica, Pro 
boj i Studenci. U cijeloj je njezinoj duljini prekoračuje i 
krasi dvanaest mostova. Oholobijesna i prkosna je zimi, 
osobito, kad ju nadimlju s desnoga boka rječine vrhgor- 
ska i vojnićka Banja, a ramena joj plače Meljava ispod 
»Mukaša«, tvrđe Hercega Stjepana; kad joj ispod Ozrnja 
preko Broćna od koljena lijevu nogu pere mutni i siloviti 
Lukoć kod poljica Kreteljevca. 


Prije godine 1718., kad su sadašnje međe između Dal- 
macije i Hercegovine udarane, ova je rijeka desnom ru- 
kom žvalila zube mletačkoga lava, a lijevom držala rogove 
carigradskog polumjeseca. Bivala je međašom. 


Mučno ćeš joj od nebrodivih rijeka naći takmaca, koja 
će se s njom o položaju natjecati, jer može, osim širokog 
polja prije označena, dva sata prolaza do njega, a dva od 
njega do utoka, nebrojene vrtle i oranice blagodatno to- 
piti. Osim toga ima u svojoj postelji neiscrpivu hranu za 
drvo i za životinju. Uz nju pod blagim podnebljem bujno 
raste i cvate kleka, jablan, ješika, lučkojesen, vrba, masli- 
na, smokva, jabuka, trešnja, višnja. 

Kao što po livadi pasu volovi i patke traže zrnja po 
blinji, ovako na više mjesta po njoj krda konja, zamačući 
glavu do ramena mulu pasu. 

Ona svojom utrobom hrani žabe, rake i svakovrsne 
ribe: pastrmu, ugora, parenjaka, ploticu, strugaču, guja- 
vicu, ošljivicu, vidre i druge. U svojim dubokim virovima 
ima potonulih čamaca od cjelokupna drveta i premnogo 
drvene japije u nju bezbrižno svaljene, kad se veliki pro- 
kop preko polja sedam godina prekopavao. 

Ako i nema ova plemenita i plodonosna rijeka dubi- 
ne, veličine ni snage, da može tjerati i trgovinu i oveće 
lađe nositi, ima drugi veliki i po sav taj svijet korisni pro- 
met, komu se ne bi ni nadao, a taj su mnoštvo mlinica i 
valjatijih badanja i stupa. Na njoj danas pod čekalom ig- 
raju 132 vitla mlina, koji brašnom podmiruju 50.000 osoba 
ljudstva, jer ne zasiplje sam kotar Ljubuški, nego još na 
njima melje svijeta iz drugih kotara i Dalmacije. J ošte uz 
mlinice na njoj lupa 36 što badanja što stupa, u kojima se 
domaća čoha valja: mrkadine, klašnje, sukna. Kakovim 
zgodama rijeka obiluje, moglo bi se joštera puno sličnih 
strojeva napraviti i ona bi ih podnijela. 

Neke godine idući kraj ove rijeke u Ljubuški, opazih 
na jednom mjestu lijep skok vode, te ću saputniku: . 

— Ja, prikladna ovdje mjesta za mlinice, ako si Božji! 

— Rodit će se čovo, pa će načiniti i tu — otpovrnu 
onaj. 

Sutradan vraćajući se natrag, ugledah začuđen na is- 
tom onom mjestu mlin, daskom na četiri poduprnja nat- 
kriven, te ću: ' 

— Otkle mlinica ovdje doplovi noćaš, tko li stvori je 
u času, pomagajte ljudi? Izađe mlinar na pola brašnjav 
i odgovori: 

— Bog pomogao, pa okretni ljudi evo za noć napravili 
i mlin brašno bacio! Ovako se bez novčića osvaja mjesto 
za mlinicu, kad nije u čijem posebnom vlasništvu. Ovim 
je putom meni lani moj jedan susjed, koji se u ovo mjesto 
ukladao, u tinji čas posvojio roj pčela, koji je valjao dese- 
tice. Pustivši se roj u pčelinjaku svakako svrćah zemljom, 
štrcaljkom, zvoncem zveketao u ulište kuckao, u ljubicu 
puhao zviždući, mamio, vabio: »sjedi majka, u kući maj- 
ka, u domak majka«. Nije bilo koristi! Našle zar prije 
stan, umakoše preko bližnje kose, ja prokosom uput za 
njima, kad onamo roj se svrnuo u šupao dub, a to ugleda 
susjed, zasiječe križ i posvoji pčele. 

Prijašnjih vremena na rad drvenih strojeva rijeke 
danjka nije bivalo. Žabolov, rakolov, ribolov u njoj se u 
zakup nije prodavao. U njezinim šumama i brdima s lijeva 
i desna, nije se zabranjivao pticolov, zecolov, lisicolov, vu- 
kolov. — Lovcu bila pupa. 

Tada uz ovakvu rijeku, obilnu radnjom i prebogatu 
prirodom, moglo, što nadnicom, što lovinom, dvadeset bes- 
kućnika Borasa lijepo živjeti, a nekamo li nije naš goli 
lovac Stjepan. Ali kad su nastale nesretne ucjene, lovac 
se našao u nevolji i nestalo blagoslova, kako bi on govorio, 
i u brdu i u vodi. Ribe velike izjele male; zecove i jarebice 
razgrabili orli i lisice. Zaplijenila se penjatija gvožđa, odu- 
zela se čobanu obrana, udomaćio se medvijed i vuk, pok- 
lali telad, ždrebad i ovce, a ni volovima ne praštali. 


Kroz devet godina, što sam u Klobuku s desnu stra- 
nu ubave rijeke na pokori bio i svaki dan svijet u meni 
»pasje maslo« meo, imao sam zgodu upoznati se s lovcem 
Stjepanom i njegovim životom ivrđim od kamena. 


Prije nego sam ga lično upoznao, naslušavao sam više 
puta na posijelu, kako se onamo na lijevoj strani rijeke 
u Vukti kojekud noću u gluho doba razlijega posve ru- 
žan ljudski glas. Na ovo kao šaljivo kazivanje jedni bi 
odgovarali, da je to glasina nekakvoga divljega čovjeka; 
drugi opet, da nije, nego nekakve nepoznate noćne pti- 
četine; treći bi ustvrđivali da nije ništa do »kopileta«, ko- 
ga da su vidjeli kao malešno dijete sa šarovitom uzicom 
na vratu, kako naglo brdom trči i plače, zovući; »0, ćaća, 
o, mama!« i gdje bi se ustavljalo, da bi osipalo vatrom, kao 
da ražarenom glavnjom u mraku o bus tresneš! Neki su 
dodavali da od toga nije nijedno, već da kradljivci grožđa 
i bostana plaše pudare, ili »Levan« loveći žabe, rake ili ri- 
be, od bijesa se krivi. Kad je do mene dolazilo, odgovarao 
sam, da to mora biti nekakva noćna zvijer, koja obnoć iz 
jama izlazi, brdom po lovu hoda, pa može biti i u vodu iz- 
lazi. Pri tom osta mi u pameti, da »Levanom zovu koju 
noćnu životinju, kao sovu, gačinu, utvaru ili onog umiš- 
ljenog divljeg čovjeka. 

Jednog dana u listopadu godine 1882. od svoje kolibe po- 
dem samotnom stazom prema rijeci, gmirajući u knjizu zva- 
nu »Domišljar«, koju narod nazivlje »lagom« i od nje istine 
traži: kakvo će biti buduće vrijeme, zima, godina, hoće li 

biti ratova i pomrčina na sunce i mjesecu. Nekoliko ko- 

raka pred sobom zgledam ružnu ljudsku čar — čovjeka, 

napola gola, napola krvava, napola izgorjela. Zapanjih se 

ja, stade on. Na prvi pogled smetem se. Pričini mi se kao 

da se vidra na zadnje noge propela, ili da vidim ljudsku 

sjenu u zašloj mi svijesti, te nešto prestravljen kriknuh: 
— Šta si u podne danas? 


— Vrag iz tmina! — otpovrnu muklim glasom pri- 
kaza. gd 

— Pa kud ćeš amo, paklena buništino; ' 

— Idem uprav k tebi. Imam kod tebe posla — na- 
doda. 


— Nema ti sa mnom posla. Idi u pakleni bezdan, 
sprženi nesretniče! — rekoh i pohitih natrag k stanu . 

Ono napola ljudskim klikom: ' 

— Ah ne bježi, ne boj se! Nijesam je vrag, nego »vi- 
tinski lovac Levan«. Nosim ti ribe. Evo vidi, kako se kri- 
žem znamenujem! 

Sad mi dođe na um onaj umišljeni divlji čovjek, koga 
su neki dan na sijelu zvali »Levanom«. f 

—.E, rekoh — vidi ti pameti! Što je onomadne držala 
za bajku i služilo joj za smijeh, sad je straši i nagoni, 2 
gotovo za istinu ludo uzme! Stvor neobičan doista, ali ka 
bude i prokleta hudoba, što će mi nahuditi, ne bojim se je, 
koliko pseteta potučenih zubi. 

Ohrabren u srcu i pameti — samo mi malo noge tre- 
pile — obazrem se pred kolibom neustrašivo ću: 

— Zbilja, jesi li ti kao i mi, ljudski stvor? 

— Jesam slobodno, života mi! — mirno odvrati lo- 
vac, isceriv bijele zube. 5 

— Pa što nosiš na sebi đavoliju odoru i svijet plašić? 

— Ovaki mi običaj od postanka, Nijesi ti meni vješt, 
a ja sam ljepši od ove zmije. ' 

Sad poteže mrtva od oke parenjaka i živa ugora, koli- 
ko babora, jami ga za rep, on glavom u prpu! 

— Nek se malo prokumuštra i ogrije — reče — lakše 
ću ga presvući! Obreza ga noktom ispod ušiju i zguli mu 
kožu, nabi je osjevaka i poče čistiti ribe. Razgledav pom- 
njivo drobinu baci je po uglavlju, posoli pepelom i izjede 
do mrve. 

— Vidite, kako je danas lijepo i vedro, — proreče — 
sutra su vam strašne poplavi! 


Hajde! — U mojim »lagama« — dostavih nema o tome 
ništa. Kakve poplavi? 

— Lage će slagati, — on će — a patuljak, žuč i crije- 
va ne će. 

Dok se lovac crijevima bavio i povodnje proricao, ja 
ga razgledah. Srednjeg stasa; plosnatih, ponešto izvrnutih 
tabana, kao u patka; tankih šljuka, dugih šiljastih ruku, 
crne zagasite kose, na bradi i u brkovima rijeđe; sples- 
kane glave, škorava čela, tubasta nosa, omašnih klempas- 
tih ušiju. Što je imao kože cijele, mast joj bila mukinjasta, 


- a što je imao od ognja prisvedile, bila je plavkaste i crven- 


kaste masti. Kapa mu žuta od proste vune svaljana, ja- 
čerma od jazvetine i vidretine, košulja s rukavima do la- 
kata, prtenice do koljena. Potpuno je bos uvijek hodio! 
Svejedno je njemu bilo ići ili po pamuku ili po drače 
naviljku! Ostah o tom uvjeren: kad mu dadoh duhana, 
on izvrnu na desnom koljenu lijevi taban i iskriža na nje- 
mu turu duhana kao na loparu! 


Na ovaj prizor napade moj prvi susjed Antas Prnjić, 
te me poče sloboditi i uvjeravati, da je taj grubijan zaista 
opće poznati ribar i ronac Levan. Poznato je na meni, da 
me je preplašio i da još o njemu sve nešto sumnjam. 

— Njega su — reče Antas — prozvali čobani »Leva- 
nom«. Djetetom više je sličio majmunu, nego ljudskom 
biću, a i sada malo je od njega rastavio: ja ga poznajem 
od djetinjstva. Eto ga, neka mi ne da lagati: jednom ona- 
mo za vodom obarao je nekakova gnijezda, te za ptićem s 
jednog ogranka visokoga stabla smiono preskačio na drugi 
bližnjega drveta i uhvatio ptića. Videći to čobani zapljes- 
kaju rukama: 

— Ah, naš Stjepan ugrabi krilatu pticu, brži je od 
nje! Ah. slobodan ti je i hitar, Bože! Skoči ah, poteci Le- 
vane! 


Drugi put planinari sa Zvirića goneći krda u planinu, 
užinali kraj rijee Tihaljine, a naš lovac hvatao ribu na 
udicu: naleti divlje prasešce na rijeku, plahnuto od brd- 
skih lovaca, plivajući zakla se prvim nogama i uduši se. 
Ribar zaroni i izvadi ga. Videći to čobani rekoše: 

— Levan ti je ovaj lovac, ljudi! Bace mu sirac u naj- 
dublji vir, norac izvadi tako kruh, tako najsitniji novčić 
iznese, kao da je pred njeg pao! 

Odonda ostane mu ime »Levan«, a njemu je pravo ime 

.Stjepan. 

' — Još ću vam o njemu jednu junačku pripovjediti, — 
slijedi Antas kazivati, a Levan povlađivati. On je jedanput 
poplašio silnika, koga svi đavli, na moju pomet, iz pakla ne 
bi bili mogli zastrašiti. Čuli ste ljudoždera Ibragu Kavaz- 
bašu. Kad se ovdje na rijeci gradio most, koji se eto i sad 
njegovim imenom zove »Kavazbašin most«, on pođe jed- 
nog dana, da nadgleda radnju mosta i puno lovine u Vi- 
tinu donese. Ja smo i Levan s jedne griže nad Utvicom 
gledali, kako Kavazbaša jezdi na pomamnu hatu kao strah 
na trepetu za svaku siromašnu i nesiromašnu ljudsku gla- 
vu! Bijelac mu se na zadnje šljuke opire, rekao bi sjest 
će, a prvim nogama odapire, kao da će dva druga jednim 
skokom preskočiti. Za njima poskakivali oružani ljuti 
kavazi, kano ljutice zmije — poskoci; pred njim brzali 
lovni psi — brzi hrtovi. Dojezdi na utvičkom klancu pred 
Mate Bojke kuću, u kojoj su neki age Ljubušani za sini- 
jom ručali. Spaziv to konjanik, natjera hata unutra, on 
mu se sleže na vratima i sa sve četiri noge skoči na siniju. 
Ibraga sjaši i razbaca sa sinije uštipke svojim hrtima! Za 
ovom je sinijom s ostalim agama sjedio i danas živući 
u Ljubuškom Mujaga Osmić. U mene mala za kostima 
spavala, u Levana ostve drhtale u rukama. Da vidiš, uzeše, 
i mene ježurine, pa mu preplašenu prišapnu: 

— Bježi bez obzira krvniku s oka, cijeniji si mu od 
pijevaca. Trči u brdo, zasjedni na kakvoj stazici, gdje ne 
može konj doći, sad će hrti natjerati divljačine, ne ćeš 
li štogod u ošac uhvatiti ili ostvama zakučiti! 

Levan kroz goru u brdo, a ja pred Ibragu. Kako me 
je poznavao, umah naredi, da odanle ponesem mu debela 
ovna k mostu za večeru, a drugomu reče, da traži mješčić 
rakije. Onda se baci na bijesna bijelca, rasporeda kerove 
na lov, podviknuv iz svega grla: 

— Hu! Ha! Toto liso! Toto šargove! Ha hrnja! Drž 
ga puta Ev, ev, ev! Cococo. Drž, drž! 

— Stani, očinjeg ti vida! — Levan će Antasu, pohlep- 
no pušeći zemljanu lulicu. Ja ću kazati, kako sam ponosi- 

tog lovca u brdu preplašio. Stulio sam se za jedan oveći 
kuk. Brzo vižlad digla mnogo divljači: lisice, kune, jaza- 
vaca, zeca; sve to tamo amo kraj mene proleti. Sad vidjeh 
podaleko napodase u strani, gdje je jedna kerina utužila 
zecu, koji je više puta niza stranu preko glave posrnuo, 
ali kad ga od zora preskočio, izmiče mu uza stranu. Lovac 
između ušiju konju dževerdar na nj opali, nu ne smjeri. 
Zec naglo bježeći dotrča taman stijeni, za kojom sam ja 
čučao, skočio na vrh nje, pa leže, a ja ostvama u glavu: 
ništa no što se opruži. Bojeći se lovca malo odmakoh i us- 
peh se na jedan gust hrast. Kad ugledah, gdje trče i ker 
i lovac, prepadnem se do jada, te se brže bolje okrenem 
s granom dolje niz hrast hvatajući se nogama za ogranak. 
Rašepurim ruke, zinem, a kosurina mi visjela niz glavu, 
vas se nakostrešim, više od straha, nego od junaštva. Zgle- 
dav me psina onaka podvi repinu i režeći pobježe natrag 
do gospodara, ovaj prvo pogleda čudno psa, onda u hrast, 
pa predstravljenim glasom zahrupi: 

— Jesi li đavo iz pakla? 

A ja još prestravljenim krikom: 

— Evo jesam glavom i nijesam sam! Sad ćeš vidjeti, 
kako se u paklu lovi! — pa se skotrljah niz drvo. A našem 
ti Kavazbaši ne pade na pamet oružje, nego hitro vrnu 
hata, pa preko kamenja, busja, plotova bjež niza stranu, 
sve ravno kao dlan činilo mu se; samo šte daleko odmak- 
nuv, cijeneći zar, da ja za njim trčem, preko sebe ispali 
dvije kubure i vratolomice umače. A ja sa zecom u Br- 
njicu. f 

— E da, — preuze sad Antas — onda je stigao mene 
putem, nu ni sa mnom nije mu bilo bez straha. Ako je 
moja jedan konopac pregrizla, njegova je dva. Ja sam no- 
sio ovna, pa se začudih, koji ga đavli prije iz lova done- 
soše Vidio sam, da mu svega zemlja nema — bio je 
bljeđi od krpe. Sam ja sam on: uze me nekakav strah. 
Znate, kakav je krvnik bio! Kad bi mu se navukla krv na 
oči i počeo se podsmjehivati, valjalo bi pijevca ili što dru- 
go pred njim okrvaviti, drugojačije bi zijevnula koja ljud- 
ska tikva, ako se ne bi ončas krvožednu vuku iz ralja iz- 
makla. Jednom u svojoj harlosti na sred Ljubuškoga pre- 
striže nekom siromašnom mislimanu bradu, te se ovaj 
sretnim smatrao, što se uvrijeda na dlaci razmijenila, a 


165 


vrata se ne dotakla! Kad ga Omer-paša krenuo s Boraka, 
prepliva na hatu Neretvu i uteče u Vrhgorac, ondale u Ca- 
rigrad, gdje je i zaglavio. E, pa vam ne kazah. Premda sam 
držao, da su mu prazne puške, pošto sam čuo malo prije 
tri puknuti, ipak pomislim, da bi me mogao konjem zga- 
ziti ili nožem posjeći. Ovako strahujući nijesam triput ko- 
račio, skoči hatina do mene, bljesnu bjelan preko mene, 
pade s ovna glava preda me: Ja bacih truplo na tle i od- 
skočik na stranu, pa iz svoje uzdanice sadeplije raspad 
na ubojicu izdrijev se: 

— Zar ćemo ginuti danas, vjero nevjerna? 

On zasumiti konjskom glavom svoju i kriknu u strahu: 

— Ne omiči, kopilane, ne ću tebe! 

Ja se uslobodim i drugim zubom ognja šteknem pa 
ću jače ognjevito: 

— Zini, krvopijo, da ti mješine ne štetim! 

Na to on vas u žutilu vrisne: 

— Ne udaraj, Antesane, ja se šalim! Šta ti je, bolan 
bio? 

— Nosi te naprijed sa šalom sto vragova! — rekoh 
mu obnoseći oko sebe prema njemu smrtonosnu šupljicu 
kremenjače. 

Odnese Ibraga živu glavu, osta moja zdrava, samo 
ovnova na sred puta zijevala. Kako bilo derano, nije bilo 
krvavo! Tko mnogima plaš zadaje, od mnogih strah ima. 

Još je Antas nešto dalje o tome pripovijedao. Čuo sam, 
ali nisam mogao razumjeti, jer me bio san ukrao. Kad ot- 
vorim oči, on peče ugora. Levana nema, pa upitam: 

— Kamo Levan mrsnu? 

— Ode loviti rake i popeti vršve za lovnju ugorova 
prije oluje — odvrati junačina Antas prevrćući ugora. 

Večerajući prisjede nam ugor, jer se uskolebala koliba 
kao na uzburkanom moru lađa i stade škripa i prasak ja- 
pije od užasna zemljotresa. Ti bi rekao, što je u dolini i 
okolici, gore, da se iskrši, što na vrhuncima kamena, da se 
izori i sorlja u bezdanu propunstvu. Domalo za tim dva- 
«triput stutnja u moru kano da se na velikom kakvom 
jezeru debeli ledovi raspukoše i strovališe. 

Na to će Antas mećući drugi zalogaj u usta za onim, 
što mu u njemu trešnja skamenila bijaše: 


166 











— Na moju jedinu pravdu, pogodio ti je Levan: ili će 
iz neba gromovi, daždenjaci i crveno kamenje, ili iz zem- 
aljskih prolomina udariti novi vruci i parenjaci. A mi evo, 
Bogu hvala, ostasmo od trešnje nesmrvljeni! Ja, žestoko ti 
se otrese podzemna volutina, ljudi moji! 

— Kakva volutina, junače? — upitam ja, ne razumi- 
jući izreke. 

— Lijepa! on će. Ona, na kojoj zemlja stoji! Baju, 
da naša zemlja počiva na ogromnu volu, pa kad mu roj 
muha sune u nozdrve, jako otpuhne i ušima otrese, te on- 
da se zemlja potrese! Ja to ne držim, nego vjerujem 
sa svijetom, da zemlja stoji na Božjoj riječi, pa Bog, kad 
ga je volja, kojim krajem hoće, onim i potresa. Tamo, koji 
se s »mudre knjige« vraćaju, dokazuju, da nekakve tajne 
vatrušine i nepoznati vjetrovi pod zemlju zalaze i njome 
potresaju! Je li moguće bez božjeg čuda, da se jedan kraj 
utvrde stvari, koja je u jednom te istom kreku stvari, 
kao što je ova zemlja, užasno talasa, a drugi mirno po- 
čiva? — Jest, vele, kao što vatra pod kotlom i u njemu 
vrela voda njima samim drma. — Pogađaju li? 

Osvitao dan 27. listopada spomenute god. 1882. Uzdi- 
zali se mrki sa svih strana oblaci. Tjerao ih s poldneva stu- 
deni jug, a dočikala se sjevera jaka, još studenija bura. 
Obadva se vjetra nad nama bučno i stravično klala kao 
što se užasnom regom i hukom u planini gladni vuci 
krvare. Stabla se rušila, kršila, i čupala iz zemlje: s neko- 
jih kuća glave se obarale, s drugih pokrov u zrak letio, a s 
moje kolibe pola ga nestalo. Prohujaše vjetrovi, smiriše 
se i slegoše naduti crni oblaci uz sijevanje, grmljavinu 
i pucanje; onda kao iza spusne rešetke oboriše se vode i 
krupe slapovi. 

Slučaj bi, te po ovakom vremenu pred večer pođem 
k bolesniku u Dabrnju i povratim se po tvrdom mraku. 
Sijevanje mi putem svijetlilo, a pucanje gromova konja 
plašilo, te je više puta pokleknuo ili na stranu odskočio. 
Ali ovo je, malo bilo prema smrtnoj osudi, koju mi preko 
»bijelih« rivina« proglasiše niz klobučka točila bukovi 
vode, zveket pijeska i stijene, što su se orile. Samo bilo 
grnuti naprijed, pa prošao ili poginuo, jer su se niz više 
ždrijela stijene valjale, te se nije znalo, gdje će, koja ili 
će putnika usmrtiti. Što ispred mene, što za mnom, što 

ispod mene orilo se i mene kao po čudu nije pogodilo. U 
polovici moje kolibe pljuskala voda i bio smet krupe, u 
drugoj Antas na žeravici pekao ribu parenjaka, te zgle- 
davši me u smrtnom bljedilu, reče: 


— Bogu hvala, kad si živ izmakao! Ove mi žive vatre, 
u koju gledam umrlim očima, do večeras su ti Artukovići 
i Čuljci na »Brdu«! 


S donju stranu od zapada u sredini visokoga Klobuka 
ima mjesto zvano »razrušje«, s toga valjda, što su se ne- 
kada tu srušili stanovi, kad se otisnula čest brda. Tomu 
su svjedoci zidine bivših kuća i smrvljeno kamenje. Ovda- 
le k istoku ispod visi od »djevičine stijene« prostire se 
brdski prijedor ili prokos s nekoliko njiva veoma plodne 
zemlje. Tu su izgradili kuće neki Čuljci i Artukovići. Jedni 
drugima gotovo utakli somiće u somiće, vrata u vrata, da 
ne bi komu osoka poginula, i gdje se jedan pomokri da 
drugi takvu usadi! Da se jedna zapali, sve bi izgorjele. Ispod 
kuća i podno njiva vode se gdjegdje veliki u jednom ko- 
madđu stari odlomci od brda; a povrh kuća na puno mjesta 
čuče na tankim nogama i vise kao u uzici strašni kuci, 
kao lišnjacii stogovi sijena. Rekao bi nestrpljivo čekaju 
prvu ojaču trešnju ili koju vanrednu povodnju, da smije- 
lo smrskaju drsku ljudsku bezočnost. »Djevičina stijena« 
trista aršina visoka, tako se prozvala, što je s nje nekakva 
djevica vrat ulomila, da ostavi zar spomen svom djevičan- 
stvu! To je steća litica gola golcata. Srsi te popadnu, kad 
uza nju pogledaš, a naš ti se dječarac Jure Čuljak za 
okladu ili od bijesa ozdol na vrh nje nekada uspio! Pa da 
nije junačina?! Sutradan rano najaviše, da je prošle noći 
na »brdu« palo mrtve čeljadi i životinje, što od groma, 
što od oborenih klisura; da ih ima isprebijanih i teško još 
živih. iZavu u pomoć! 

Pođem odmah na stratište. Grom ubio dva krmka hra- 
njenika u Čiuljaka. Ništa to! Grozno je bilo vidjeti kuću 
Franje Artukovića, mrtvu mu ženu Ivu Petrovušu, prebi- 
jeno dijete od šest godina, jedinka mu sina Matu sedam- 
naest godina, koji je pod ruševinama umirao. Zavaljalo se 
iz daljnjeg niz točilo pet šest stećaka. Prvi udario u kućni 
somić i iz žene, koja je na prikladnjaku ležala, prsnula 
pluća. Dalje pukla greda, udarila sina po pripune i dijete 

po bedri. Franje i žensko dijete u bešici ovaj put ostali 
zdravi! Oružnici su stanovnike na jedna vrata izgonili, a 
oni na druga vrata ulazili govoreći: 

— Tko će ostaviti ovu majku — pretilu zemlju?! 


Vihar, grom i oluja prestadoše. Polje se nalilo vodom 
i činilo se kao sinje more. Njime brodila rijeka Tihaljina 
sva mrka i mutna kao da polazi s ljuta ratišta bojnika 
konja i junaka. Nu valovlje se nije crvenilo od prolivene ju- 
načke krvi ni od isječena konjskog mesa, nego što su poto- 
čine u nj zdrljale busja, goruštine i crvenice zemlje. Ove 
po nas nezgode bile lovcu Levanu zgode: sad treba, junače 
moj, hvatati na vodi drva, pritezati na kraj japiju, loviti 
ribu, najskoli ugora u mutežu. 

Jednoga dana pošao k meni Levan, te kad ga ugledah 
izdaljeg, javi se. 

Nosim ti krvnoga neprijatelja! 

— Neprijatelj je vrag! — ja ću. Kakova neprijatelja, 
kobni, crni lovče? 

— Jest dušmanin; malo što me ne zadavi danas! reče 
on, pa povadi iz prtene kese ugora kolik kravosca. 

— Vidite, kolik je! — nadoda, pa proslijedi dalje: 

—Jaz sam na rijeci zajazio, na njem samo ostavio dva 
okma: na jednom zapeo vršvu, na drugom čekao ja sa 
smokovim listom u ruci, da mi ne bi ispuznuo balavac. Na- 
leti ovaj na me. Dok sam ga htio obujmiti listom, obujmi 
on mene sobom oko vrata. Da ga prije ne obuhvatih zubi- 
ma za grkljan, udavi li me, udavi. 

— Pusti, nesretnjače, živinu i dalje od nje — odgovo- 
rih mu — kad vidiš, da će te ozlijediti ili možda usmrtiti! 

— De, na kakve sam ja pogiblji nailazio — reče — 
ova je od ništa! Zamjerili neki plivači u posve duboku viru 
utopljenu lađu, ali nije bilo petlje, koji bi zaronila, za kr- 
mu je svezala i uža dodala, da se istegne. Plate meni, a ja 
kao šilo u vir, te mjesto da svežem samu lađu, svežem ne- 
hotice u hitini s njom svoju nogu! Dok sam se odriješio i 
na vrh pomolio, duša mi na vrh jezika bila. 

— Ti ćeš, eto vidiš, u vodi umrijeti napokon — pri- 
dodah mu prestravljen. 

— Ne ću, ako Bog da! Slušaj drugu! on će. 

— Ako je slična toj, ja ti je ne bih rada slušao — ve- 
lim mu ja. 

— Jest malo zanimljivija — reče pa otpoče pričati: 

— Neke godine u Drinovcima po bezdanoj »Krenici« 
u trupini se vozalo od šale momče i djevojče. Na jedan 
mah prevrne se trupa i oni u vodu. Za momka se uhvati 
djevojka; sine utopljenik na vrh vode i s užasom vikne: 
»Pusti me, spasit ću i tebe i sebe!« Ona nije pustila, tako 
odu u propast obadvoje. Sada pozovu mene, da ih mrtve 
izvadim. Dva puta sam zaronio duboko, dna viru nijesam 
nalazio. Treći ću put poprijeko, ali natrtah na jednu pe- 
ćinu, na njoj nešto ležalo kolik top, u zjalu mu se kao od 
leda musuri bijelili. Privirih, da vidim šta je. Zjalo klapnu, 
musuri zveknuše, a ja bjež, majčin sine natrag bez obzira. 
Bila strahovita ribetina, koja me je mogla žvaknuti, činilo 
se lakše, nego ja smokvu! Ne trebuje vam tražiti utoplje- 
nike — rekoh sakuljenoj svjetini — pojeli su iz zmajevi i 
aždaje. Odoh u »goričku dubravu«, da se odmorim i osu- 
šim. Netom što sam se prislonio uz jedan hrast, oču se vri- 
sak obijesna konja niz dubravu. Eto ti lijepo odjevena 
stranca jahača na zvjezdastoj i kusastoj bedeviji kao na 
gorskoj vili. Kad me opazi, podviknu: 

— Položi pušku! Satrte konja! 

— Hjde slobodno junače, — ja ću. Nije ovo puška, 
nego ostave za ribe! Ti si zašao! Duboke su tuđa jaruge 
ne ćeš izadrijeti. On poteže iz džepa nekakav zvrk, na 
kom mu igrala paprica, obazre se na sjever, pogleda k 
podnevu; onda odsuka iz njedara dug pouz, uza nj, 
niza nj razgleda, pa će: 

— A sve kopna ravno, velika moja kobilo, sva pre- 
skočilo! 


Pouza nije domotao ni deset puta koraknuo, ode ko- 
bila do ušiju u jarugu, a moj ti smjelić preko nje u ri- 
vinu. Iskoči kobila, on se diže, jako se otresoše i odoše 
niza stranu, ostavivši na drlu dvije nalče (potkovice) i po- 
lovicu onoga pouza! On s kobilom na obađu, a ja na prije- 
očac k Tihaljini. Prestignem ga i popnem se na kuk jednim 
modrim virom, kud je imao junak proći. Evo ti ga, vodi 
glibavu kobilu u glibavoj ruci. Pružim ja ruku i plačno 
zamolim: 

— Daj, milostivi putniče, udijeli siromašku milosti- 
nju! Došlo mi, da u vodu skočim! 

Dade mi nešto, a ja ću: 

— Nema u ovom oparišta, ne mogu ni večerati! Daj 
još sačuvaj bijednika od utopa! 

Kad ne dade, ja se vrcnuh, pa arbuc u vir i noreći 
odem daleko uz vodu, da me ne može putnik ugledati. On 
vidjeći da nijesam izašao, pobjegne niz put kao da me 
samo u rijeku turio. Tučivši se na putu s oružnicima 
kaže: 

— Jedna hodina (sat) grub čalvek skočil u voča i utu- 
šil se, išli na pole mrtvo vratili žive! 

— Zaista to je čudnovato! Ded kazuj Levane, kad 
si već nastavio — izazovem ga — ima li još šta takvoga? 

— Ima stotinu, ne bih tu za tri dana ispričao — 
uzvrati on. Još ću samo jednu, pa idem loviti, nije meni 
do dičenja. 

Pojunačih se jednoć kod »Kavazbašina mosta«, zano- 
riti u »kolovrat«. Otišavši duboko i daleko, izgubim se; 
nu srećom naletim na greben, koji je virio iz vode pod 
brdom. Na njemu sam stao ne znajući, kuda se mogu iz- 
baviti, sve dok dan nije nagnuo i sunce zasvijetlilo u 
vodu. Dok sam boravio u vodi, kao na drugom svijetu, 
ljudi mi pokoj vječni nazivali, tražeći me srpovima po 
viru, gledajući niz rijeku, gdje će me izbaciti mrtva na 
obalu. 

Još nije Levan k rijeci zamakao, nadođe prijatni sus- 
jed Antas. Pokažem silnoga ugora i šta mi je pripovijedao 
onaj grdan Levan. 

— To nije ništa čudnovato, doda Antas — Kakovih 
gonetavica još u njega imade! Kad se vrati iz lova, pro- 
pitajte ga, pak ćete vidjeti. Tuđinu nevještu nije se up- 
rav čuditi, kad mu se kod nas prezre, te uzme jednu stvar 
za drugu. Tako kazuju, kako je nekakav nadduhanar ružio 
sadioce duhana, što ne sabiru veliku raštiku — zeleni 
kupus, misleći da su duhanske stabljike! Isto bi mogao 
kakov nevješt nadšumar na planini Midenoj u Duvnu po- 
msiliti od okamenjenih ovaca i čobanice, da su mu žive 
popasle gaj, te za prestupak na njih globu svaliti! 

— Kakve su to skamenjene ovce i čobanica, pomagaj 
Antase? — upitam ja. 

— Zar su ti nepoznati babini zajmenici i Grgurevi 
hukovi? — odvrati on. 

— Jesu mi poznati, kao zlo vrijeme, oluje, vihori i 
ništa više — odsjekoh mu. 

— E, pa dobro, dok se ugor ispeče — Antas će — 
mogu ti pripovjediti, kako se zgodio po pričanju naših 
ljudi. »Veljača, kozja derača. O sv. Mati, na jesenu bati. 
Lažak laže, snijegom može, ispod snijega travu kaže. O sv. 
Grguru, ptica vije o gnjezduru«. 

Bila ovamo u homadiji, pobro si mi moj, nekakova 
obijesna baba čobanica s velikim krdom bijesne marve. 
Kad je vidjela, da je veljača svršila svoje dane, napela 
baba nos, da ide u planinu prkosno govoreći: »Ne bojim 
se ja tebe veljkoza veljo! U mene su ovni petaci, jarci 
devetaci, janjci trkavci, kozlići vekavci, teleći bekavci, 
junci bukavci«. Sprtiv pođe u Vran planinu. Kad je 
vidjela Veljača babin bijes, zajme u Laška tri dana, stig- 
ne babu na Midenoj, pa vjetrom susnježicom, krupom, 
ledom, snijegom udari sprijeda Grgurovi hukovi, priku- 
pi straga Veljo, davrana, šuko, jakara, bako! Otkupi! 
otkupi! Nedala se životna marva, drečila se i rvala žilava 
baba puna tri dana, dok jednom nije svršila s glavom u 
stapu, zamrzla se i skamenila sa starom zajedno! I danas 
je ondje! 

Prošlo više dana. Od Levana nikad ni vran kosti. Upi- 
tam jednom Antasa, da se gdje nije loveći utopio. 

— E, jest, vrazi su mu! reče on. Prekinuo mu se 
neki dan povorac, pogubio udice i osila pa ti on nakopao 
sršljenova, popržio kostiju, te odnio kao meku u brda. 
Onamo će zamjerati na dubovima imelu, penjati na škri- 
Pima tulice i vukove hvatati u košare. Čujem, da je neki 
dan još s jednim odrpancem ulovio vuka i ubio u jami 
vučicu. Brzo ćemo ih vidjeti s jazvetinom i kunetinom na 
prodaji a s nadjevenom vučetinom po prošnji. 

Ne prođoše upravo ni tri dana iza ovog našeg razgo- 
vora, a mi ugledasmo jedno jutro kako se plaše ovce, is- 
kakuju koze na stijene, prskaju i nogama tapkaju. Živo- 
tinja iz bližega vidjela, što mi zaštićeni brijegom nijesmo 
mogli opaziti. Tekar kad pred obližnjim kućama stade 
lavež psetanja i po oborima krika djece, kao da jedne i 
druge vrelom vodom štrapaš, spazismo dva neobična put 
nika: Levana i sulovca mu Petra Grbavca. Obadva nose 
po jednu omašnu vučinu. Osovila se zvjeretina kolik june 

trogoče. Pružila vrat jatoran dug od aršina; narogušila 
uši; izvalila konjska prsa; zinula od pedlja i očima od 
zečje soli, zakliještila: prve noge svila, zadnje raskora- 
čila. Da joj jaki kolac, na koji je nasukana, odzada ne 
smeta, rekao bi, sad će na te nasrnuti. 

Nosivucima svak veselo dijelio loja, mesa, opute, vu- 
ne (da Bog sačuva svačija stada od proždrljivog vuka!) 
Mnogi navalili zapitivati, kako su obi goloruci mogli ona- 
ke okrutne zvijeri svladati. Drugi ih bockali, da su ih od 
groma poubijane našli i odrli. 

— Slobodno! U malo nas ne stade glave ova napo- 
kojna lovina, reče sudrug Levanov Petar. Nijesmo imali 
nego jednu strijelu i malu puščicu. Levan ustrijelio vuka, 
a ja ubih vučicu. Idući jednom stazom očusmo nešto ski- 
čati u nekoj jametini. Spustivši se Levan podviknu: 

— Evo pet vučica! Čuvaj me gore s puškom od vu- 
čice, dok ih ne pohvatam! Kad ah na jedan mah! Evo ti 
vučice, zalosna mi majka! Strši na njoj čet kao na div- 
ljoj gnjevnoj krmici, pa naglo jurnu mimo me, da će u 
jamu. Srećom po Levana, ja je se dočepam za zadnje 
noge i opalim joj u tančinu pušku. Sve troje nas očajno 
rukalo kano kravčad na strvini; sve troje napržitu smrt 
pred očima gledalo. Za ovim ljutim okršajem pomislimo, 
da bi mogao gdjegod u blizini i velik vuk skrivati se, 
te nastavimo plesti mali i veliki koš. U mali uvalimo živo 
jare, da veći, pa mali metnemo u veliki, a na ovom osta- 
vimo lazu. Na njoj poprijeko odsječke pletera zaoštrene, 
da može vuk lako uvrijeti se, a izavrijeti se nikako. Sut- 
radan u našim košarama jare od straha krivilo se, a vuk 
vijao i od muke grizao pleter. Više mu bilo do slobode, 
nego do gladi i jareta. Nekako Levan hitalom iz strijele iz- 
bi mu oči i jednom ga pogodi u bubrege, te ga tako obo- 
rismo. Imali smo još i sitnije nešto lovine, upravo smi- 
ješne. Zamjerismo na jednoj lazini zečije prpalište, te ti 
na njem iskopamo nakrižnu rupu. U nju leže Levan, ja 
ga zaspem prpoškom. Dođe u sumrak zec i zavalja mu se 
taman na prsima, on hitro oko njega rukama. Da ja ne 
pritrčah, blia bi mu živina prosula drob, jako se trzajući. 
Drugi put valjalo vižle vruće goneći zeca, a ovaj pred njim 
vruće bježeći, skoče obadvoje blizu nas u duboku jamu. 
Lovac žalio pseteta, kao svoga djeteta. 

— Ako ne bude jama bezdanka — zareče se sažalno 
Levan — spustite me ja ću vižle izvaditi! Umah načupas- 
mo crvenih lopa i bjeloloza, ogulismo jednu lipu, te usu- 
kasmo ličina, proparismo grabovača za gužve i utvrdis- 
mo sve, da bud je vrag odnio zeca i vižle, zla sreća za 
njima ne odnese i Levana i bezdan. Utegavši ga i spustiv- 
ši jedno četri boja duboko, podviknu jamr, da teglimo 
natrag, kad evo ti ga pod jednom rukom nosi vižle pod 
drugom zeca. Obadvoje dršće kao tanašni prut. 

— Ah nuto krvnih neprijatelja! Što ih u malo spri- 
jatelji? 

— Strah — zače Levan — pa smrtne dubljine pod 
njima i visine nad njima! Nađoh ih na jednoj polici za- 
jedno, kao dva mačića od jedne matere. 

Prista nam zec, lovcu vižle. 

Zanimljivo bi, kad nastavi Levan pripovijedati, kako 
ih malo ne ubiše orlovi mrcinjaši kod mrtvih vučića. To 
su slušaoci pozornije slušali nego pjesme uz tanke gusle. 

— Mrcinjaši orli — otpočne on — oćute lješinu dan 
hoda daleko. Ako je puno strvine, do dvadeset će iz zas- 
jesti po kućima i suharikovim dubinama naokolo. Taman 
sam uglavinu sadirao, kada nešto nada mnom puče u 
zraku, kao da loparom po suhoj volovskoj koži mlatneš. 
Mahom Petar skoči u vučje zaklonište vrisnuv: 

— Bježi, crni kukavče, evo prvenca orlova! Ubit će 
te kao iz oblaka grom! 

Dok sam ja s mješinom skoknuo k njemu, orlina pa- 
da na lješine, a strkaše se i drugi. Stade mlatanje krila, 
pucak žila i lomljavina kostiju, da od straha nijesi mogao 
slušati. Ne smijucajte se, ljudi! Mrcinjaš je tako jak, da 
će vam cijela mrtva konja deset koraka sam povući. Tako 
oštra njuha, da ti ne će otrovane mrcine ma ni kljunuti. 
Ostali svoga prvenca tako čekaju i gledaju, da ni jedan 
ne će zagristi lješine prvo njega. Kad ovaj počne, svi se 
slete žderati prebijajući volovska i konjska rebra, kao 
da su od lomna srča. 


Odoše vučari niz selo uz lavež i vijanje pasa, a neki 
su ispred njih mučem bježali, ćuteći divljačinu i videći 
neobičajna strašila. Pokadikad bi Levan propeo vučinu na 
držak, pa iza nje zaurlikao prama psima: 

— Hu, huu — ha hu!« 

Izvrsno bi oponašao glasove svake životinje, počevši 
od proljetnog zelenog skakavca i ljetnog cvrčka, pa taman 
do svibanjskog magarca i dalje. 


Kad su već lovci otputovali i psetenje se podvijavati 
ustavilo, počeh ja prijatelju Antasu: 


t— Ti si pogodio kao iz puške u dub, da će brzo k 
nama vučari u pohode. Ako ne smetnu eno si vidio, mogu 
se kukavci pomoći i uprosjačenim zimu prijeći. 


— Ona vrsta ljudi ne prišteđuje ni za sutra, nekmo 
li za zimu, progovori Antas, nije joj palo »sljeme na tje- 
me«. Šta je ono Levan uzeo pusta odijela od milosnika, 
hrane, novaca za ribu i lovinu, drugi bi se bio okućio i živo 
kao jedan pobro. Jednoć mu vitinski bezi dali cijeli pres- 
vlak halina. Kad ga obukao i razgledao se, reče: 


— Tko će sada begu udijeliti? — odmah svuče i 
proda, pa u svoje dronjke. Drugi mu davali opanke, on 
ih u prvoj krčmi popij; spremali brašenice, on suputnici- 
ma pola porazdijeli, pa bos na mostarsku Vardu, Žov- 
njaču i u konjičku Jablanicu. Onamo mu se nadnice bro- 
jile, a on kopaj po dračama žabe kornjače i po neretvan- 
skim bezdanima hvataj krupne glavatice. Ako bi se kad 
rađenicima izmakla poluga ili malj u vodu, on zaroni 
i iznesi. Ja sam ga više puta vidio gdje iznosi iz vode po- 
lugu u zubima! Često bi se zapanjili rađenici videći ga 
kako vesla nogama na pučini kolovrata te sjedi i jede 
kao i na suhu! Katkada bi nauznak plivao kao ničice i 
plesao na vodi kao na igralištu! Još ću vam o njemu jednu 
pripovijedati, proslijedi Antas. Kad se dalmatinskom me- 
đom u Crvenom Grmu i na Jabuci — malo prije nego 
»na Gabeli puška puče« — gradiše oružničke stražarnice, 
što je trebovalo klaka i pržine, sve ti je naš Levan golim 
nogama izmiješao i dosta novca uzeo, pa se nije u novo 
presvukao, a kamo li će sada? Zmijinsko je u njega pre- 
svlačenje uvijek bivalo. Gdje bi što stara iskošena i po- 
derana s njega spalo, tu bi i ostalo, a oblačio u najvećoj 
potrebi, ako bi otkuda štogod lovačkoga stareža napalo. 
Na njemu se mijenja odijelo gotovo kao i koža mu. Što 
mu ljeti kože izgori od žege sunčane, ispuca od ljuta zim- 
nog leda i živi oganj ispeče, to početkom pramaljeća opa- 
ne, a nova mu se koža pokaže. 

Na pripovijedanje Antasovo pripade iz susjedstva če- 
vrljava žena te mu prekide besjedu veleći: 

— Ta slana ga ubila, utječem ti se u riječ, braco An- 
tase, u Levana ti je vazda više kože vani, nego u otrcanoj 
prtenini. Crn on i jadan, niti zimi, od kamena tvrđi, pada 
se što prostre, niti se u što ogrće, samo nek ima vatre. 
U nas više puta dođe, donese nam vidarskih od ješike 
sokove i ljekovitih trava: prutnjaka iz »mlade« i zlatne 
poprate iz »bršćanove jame«, pa mu ja bacim prostirku, 
a on kečne i na golicatoj zemlji legne! Mačetina, mače- 
tina, braco! A 

— Zar se on i ljekarijama bavi? — upitam ja, pa ću 
dalje: 

— Kakove se bolesti liječe ješikovim sokom i tim 
drugim njegovim travama? 

— Teško bi drugi — reče žena — onakove lijekove u 
jami i u vodi našao do njega. Prijeki je to lijek od kašlja 
hripavca i raspalih džigarica. Neke godine privezao se 
mene hud rikavac. Nijesam mogao živijeti ni umrijeti. 
Donio Levan zlatne poprate, mi je zovemo slatkom tra- 
vom, — ja nekoliko dana pijem i potpuno ozdravim. Prut- 
njakom i sokom od žute ješikove kore liječi se kozji gnji- 
lavac i zalijevaju se ovce na umoru od kujanja. Poslije 
kad se zakolju, sve se zna, kuda su se raspadnute džiga- 
rice srastale. Pomogao ga Bog! 

— Bez bilja — na ovo će Antas — nije ti ga on samo 
Levan, nego eto još upravo zlatan, dočim pronalazi prijeke 
lijekove od smrtonosne boleštine. Sušičine, a? 

Der ti njega, dok vidiš, pozovni — dostavih Antasu 
— pa ćemo ga raspitivati i o drugim ljekarijama. Bit će, 
da ih zna još mnogo zaista! ' 

— Ne trebaju ti ga zvati — odvrati on — doći će i 
sam. Ne može se on na jednoj obuti. Brzo će svoju vučinu 
ili prodati ,ili, ako bude pametan, od nje koparan skro- 
jiti. Nego znaš, što je: ako hošeć o prijeku lijeku što 
saznati, zovni Maju Petrovića, kojino lani izliječi za malo 
vrijeme Ivanca i Cvjetanca Muse. Prvomu prošlo puščano 
zrno kroz mišicu, drugomu ispod kotlaca kraj dušnika 
za lijevu lopaticu. Strašne i grdne rane! Trknuli po Maju, 
ovaj umah isprav rane, zavije brestavu koru, da potegne 
olovo, udari vlakna, koja čiste rane od sukije. Onda tajne 

svoje meleme priklopi na rane i oni potpuno ozdravili. Sa- 
mo mi se čini, da ti ne će očitovati, kako pravi brze me- 
leme. Možda će tajnu predati sinu si Ivanu pred svoju 
smrt, ako bi po redu mrijeti. Znam i ja, da od čista pe- 
pela i neslana bijelog masla zacjeljuju i najgore rane. 
Nu ako se prije ne očiste, nakon više godina povrate se, 
što kod Majinih melena nikad ne biva. 

Minu polovina godine. Levana ne vidjesmo, nego čus- 
mo negdje usred zime, kako ga umalo nijesu psi u vučini 
razderali, što bi stalno bili učinili, da ti se ne bude na 
nekakvo drvo poput mačke uščeprljao. 

Nekako pod proljeće god. 83. ugledasmo ja i Antas s 
lijevu stranu rijeke Tihaljine na Poljanama dim od vatre 
i oveći skup čobana i radnika. Onamo nam put bio, te 
se vratimo, da vidimo tu vanrednu i zanimljivu čobansku 
strku. Tamo dugo u duljini naložena živa vatra, na njoj 
se peklo mnogo vrsne ribe, što na ražnju, što na ugljenu. 
Sve je bila Levanova lovina. 

On je razne igre među čobanima zametnuo, obećav 
dobitnicima pečene ribe. Sam ustakao kapu od vučine, 
niza nju visio vučji rep; učmrkao u nos prten konac i rep 
ishrknuo na usta, te svezao na gubici! 

Metnuo bocun na ledinu i dao jednom kolac, da ga 
razbije, udarajući po čepu iz svih naramica. Bocun u zem- 
lju išao, razbiti se nije dao. Drugome dao sirovo kokošje 
jaje da ga priječimice rukama zgnječi, ali ga onaj nažev 
sa svom snagom, zgnječiti nije mogao. Neka omanja djeca 
napareno lučno perje izvraćeno trgali, nu prekinuti nijesu 
mogli. 

Jedan jamio se lijevom rukom za resu desnog uha, 
prometnuo iznutra preko lakta desnu, pa rogušom vrti 
u zemlju. Kad se deset puta okrene naokolo, ispravi se, 
poteče i upre postom u štap, deset koraka daleko u zem- 
lju zaboden, nu ni tri-put nije koraknuo, već je na stranu 
nehotice pao. Drugi se objesio o krivoj grani, držeći se 
samo nogama, svuče i obuče koparan, vine se tijelom i 
uhvati rukama granu i na noge spusti. Ova se igra zove 
»saditi jarac«. Videći ovo postar čovjek, reče: 

— »Kad sam ja bio tvojih godina, okretni mladiću, 
po tri bih puta svukao i obukao koparan tako viseći! 
Stani der, mogu i sad jednom«, — pa se prihvati nogama 


Ba 177 


za granu, objesi se dolje i snimi koparan, ali vratiti se ne 
može ni koparana navući, poče se derati: 

— Aoh! past ću, dršte me, odnese me vrag! 

Dok su neki pljeskali rukama i smijali se, dok su 
drugi skočili do njega, on pane i do zla jada se ubije. 

Sada jedan podsmješljiv, lanuv najbolju ribu i pre- 
skočiv živi oganj, podviknu: 

— »Jagma ,svijetu, jagma, uteče riba!« 

Na ovaj poziv strkaše se ostali, te pograbiše tko jed- 
nu, tko dvije, vatru rasprpaše i utekoše u šumu. 

Mi odosmo uz brdo svojim putem, a Levan niz brdo 
popijevajući: 


Teško gavranu grčući; 

Teško meni vodu srčući!... 
Crna gora nema razgovora, 

Ni djevojka, koja majke nema. 
Teško vuku ne jedući mesa, 

I junaku ne pijući vina. 

Teško meni u neznanoj zemlji, 
Ni tko srita, ni za zdravlje pita! 
Teško pušci u strašivoj ruci 

I đerdanu na babinu vratu 

I djevojci na djedovoj ruci! 


Iza ovog nekoliko dana kazivahu, kako se onamo ne- 
gdje u Proboju Levan na posijelu okladio da će sjedeći 
i držeći se rukama za nož palce preskočiti dvije kape, 
jednu do druge poredane, ne dodjevši ih se. Opet gdje su 
lakokretni mladići viseći o gredi deset do petnaest puta 
jednim mahom u nju koljenima udarali, on bi udarao dva- 
deset puta. Za ove je i druge pobjede dobio vina, duhana 
i nešto novaca, te ošikao za nekakvim lovcima u Drežnicu 
i u planine prema Bosni. 

 Pošio sam ja imao i onako stotinu prečih svojih po- 
sala, a i stotinu manjih i viših oko sebe — osobito u 
bijedi, — našemu Levanu sličnih nije me zanimalo dalj- 
nje njegovo životarenje. E, bit će, kad koga nestane, onda 
ga žale i razmišljaju. 

Nakon godine podrug iza kako lovac manu u planine, 
ja se oparam iz klobučke pećine i pođem starim rimskim 

drumom, štono vođaše od Norina do Solina. Onamo tri 
godine boraveći umorih se »sipljući sol u more« i »jalo- 
vim kravama mažući rebra«, te poželim opet poći u pus- 
tinju. 

Godine 1888. umre mi desni prijatelj Prnjić Antas i 
ja dođem u pećinu pod Malič, iz koje ovo i danas sam 
samcat virim na okno k istoku sunca okrenuto, poput je- 
jine iz suhe šuplje dubine. 

Prošlo puno vremena, jedanaest godina, ja prvi svo- 
mu sužanjstvu bio već zaboravio Levana i njegovo živo- 
vanje. 

Jedne ljetne večeri, ima tome tri godine, moj stražar 
Nikola Šimić, prestravljen, reče mi: 

— Eno, nešto se crno uz Jetve propinje, ne zna se 
šta je: ni golo ni obučeno, kao u nekakvoj mreži! 

— Pitaj, tko je — odgovorim mu — pa ako se ne javi, 
baci se koji put kamenom, ne će li pobjeći i donesi mi 
onu čavletinu batinu, a ti podbij kolčinu! 

— Tko si, kakva li strahota noćas? — upita prepla- 
šeno Nikola. 4o 

Ja Levan, idem tamo, — projavi se strašilo. 

— Ah, gle! Levan! ja ću — Hajde upusti ga! Znam, 
iko je: to ti je silni lovac Boras iz Vitine. Ima puno go- 
dina, da ga nijesam vidio, pa sam jamačno držao, da su 
ga davno izjeli vuci u gori ili ribe u vodi. 

Upade k meni u pećinu u svom običajnom oružju, na 
što ja: 

— Živ, Levane, lijepa ti duša! Ti zar uvijek tako? 

—žŽiva ikad, mrtva nikad! Evo ja baš svedjer ovako, 
pa šta mi ne dostaje? — uzvrati, nasmjehnuv se. 

Njegova sloboština i zadovoljstvo u onako veliku 
uboštvu nešto me ganu i ja se zamislih, pa ću motreći ga 
i u sebi misleći o svom pustiničkom životu i dugom rop- 
stvu: 

— Zbilja, očinjeg ti vida, Levane, živi li ti vazda ona- 
ko, kano što te vidjah u Klobuku i okolici? 

— Kako bih drugojačije? — odvrati on. Ali sam ti 
obnemogao. Znaš, onda sam konja s mjesta preskakao. 
Onda dva najveća čovjeka zapni šal s glave na glavu i ja 
ga izatrke preskoči. Po petnaest tabana mjeri iz ćusteka, 
n ledini! Hajde danas! ' 

— E, dragane moj 

— E, dragane dragi, malo je ljudi tih, koji svojom 
umiru — dostavih Levanu, pa ću dalje: 

— Da se čovjek — i to komu može biti — do po vi- 
jeka čuva, kao što se pazi od po vijeka, još bi živio onliko, 
koliko je proživio. Ali šta ćeš, ovdje od bijesa o drvo, 
ondje od muke o kamen, ele teško loncu svakako! Nego 
der ti, moj Levane, tko zna, kad ću te više vidjeti, pri- 
povjedi štogođ zamjerna, što ti se možda dogodilo loveći 
i za lovcima po planinama pristajući! 

— Za jednu noć ne bih ti ispričao ni desetinu — 
progovori Levan — a za više dosadilo bi tebi slušati i meni 
kazivati, pa ne znam, hoćeš li mi vjerovati i ovo malo, što 
bih ti stojećke sam pripovjedio? 

— Premda se nije nitko laži udavio — ja ću — ipak 
ću ti vjerovati, jer ti nijesi dosle lagao, kolik ni ja sam. 

— Često puta — otvori Levan — u gvozdima varismo 
meso, za ljutu muku, u divokozijim krcijama. 

— Kakovim krcijama, crn te jad ne ubio? E toga još 
ne čuh do danas. Ma je li moguće? U te su ti kratke noge, 
ma hajde de! 

— Kratke noge? Jest moguće, jest, dušo, još tu li si! 

Podalje od vatre pobiju se dvije oduglje račvaste so- 
he, metneš po njima poprijeko kotlanicu, o njoj objesiš 
lozove komoštre s kukom. Sad izvrati škembe, umetni 
obluk, obšij ga likom i omaži s dvora zemljom, povrzi 
prisukanim povrazom, nalij pune vode, ubaci meso, pa na 
kuku; vret će, da i ne će, ne može vatra u vodu. 

Eto neki ti vre i:vari se — povjerovah mu — dede 
pričaj o čem drugom priupenu! 

— O hrabrosti i junaštvu dvaju naših lovaca ne ću 
ti pričati, kako najme jednog zgaziše divokoze preska- 
čući preko njega i puške mu; kako li se drugi onesvijestio 
zgledavši pred sobom ranjena gojna medvjeda, gdje skrši 
jelić debeo kao ljudska noga. Radije ću ti kazati ovu za- 
nimljivu: vidjesmo iz daljega, gdje medvjed gradi stube 
uz jelu od klada. Više puta uza njih ustrči i niza njih str- 
če. Kad je sve lijepo napravio i utvrdio, podbi tešku od 
tovara stijenu, pa ode u gustu obližnju šumu. Mahom se 
vrati i hitro uspe na stube, za njim dotrča hroktajući 
divlji prasac. Videći neprijatelja na jeli povrati se. Iza 

malo odmora medvjed učini kao i prije, ali prasac za njim 
ne dođe. Sutra dan pod jednom kladinom nađosmo samo 
pleće mesa od prasca! Drugiput u pustoši upao velik sni- 
jeg. Mnogi lovci i ja s njima skrcali se u jednu planinsku 
pojatu. Pročupali na somiću strijehu i gledali niz poljice. 
Smotrismo kabasta medvjeda gdje rov rovi uz suhu buk- 
vetinu. Bit će valjda kopao stršene ili bumbake. On bi se 
više i više puta, izašav iz rovanja, na sve četiri strane 
razgledao kao da se straši kakova neprijateljskoga napa- 
daja. U isto doba ispade iz šikare golema vučina i poče 
se približavati k medvejedu. Kad ovaj uljeze u rov, onaj 
skoči naprijed; kad onaj iz rova, a ovaj u snijeg i sve ta- 
ko, dok nije došao na jedan skok. Medvjed dolje, a vuk 
odstraga za život. Onaj užasno smumlja, ovaj užasnije 
regnu. Omahni medvjede, drži vuče, okreni, obrni, poreni: 
sve ukovita. Grozna borba trajala do dva sata. Napokon 
klonu medvjed, poklopi vuk i poče ga rubiti. 

— Ostavi, Levane, zvijersko rvanje! — pridodah mu 
ovdje. Tako se živine po svom nagonu naravno vladaju. 
Da si ti razgledao vojne sile mravi u mravinjacima, da si 
pazio, kako iz jaja lepirice izađe gusjenica, a iz ove mrtve 
izleti leptirica, ne bi se bio zaista čudio zvjerskoj opreznos- 
ti ni lukavosti u međusobnom ratovanju njihovu. 

— Hoćeš li koji ljudski događaj? priupita Levan, kad 
sam oslobodio čovjeka od neizbježne smrti. 

— Hoću, pače taj sam, ma neka bude što kraće i po 
izboru, jer mi se drijema — uzvratih mu, nešto hrhnjeći. 

U lovu — nastavi Levan — pošto nijesam imao oruž- 
ja, nego drvenu strijelu, čvoketu i praću, nikad na udarcu 
ne čekah, već uvijek hakom nagonih. U gvozdu smo. Idući 
jednom planom, ugledah na zemlji sjekiru. Čudeći se 
stadoh i očuh muklo ljudsko jadikanje kao da se čovjek 
nemani otimlje! Kročih naprijed i opazih stražnju tru- 
pinu ljudskog tijela, kako se pognuta trza! 

— Šta ta zaždire, nevoljniče? — mahom upitah, i 
sam treptjeći. 

— Sjekući japiju strašno ožednih, — promuca muko- 
trpnik — pa se silom zavukoh u ovu kamenicu na ruka- 
vac i evo ne mogu nikako da izađem. 

— Šuti, jadniče, — zapelih mu — zučljivo je! Ako te 
nađe jato vukova, izjest će te kao janje, ne ćeš im biti ni 

oblizak! Pod mrak je! Studena je šunjka u vuka! Idem 
ja po malj i polugu. Studena je šunjka u vuka! — pono- 
vim i udaljim se. 

U sumračje podbijem onu sjekiru, te liba liba k 
čovjeku, pa mu čvrsto pritisne od nje ušice straga nad 
obašve, gdje je virilo gole kože jedna podlanica. Bolno 
vrisnuo kao od usjala gvožđa živo se trznu i isteže glavu 
iz rukavca na pola krvavu. Kad me uoči ovako ljepušna, 
opet se s užasom raskrivi i ureče u gvozd! 

Grohotljivo se smijući odrinuh od sebe lovca, pričao- 
ca one večeri koji me iznenadi svojim dolaskom i zabavi 
čudnim pripovijetkama. 

Sutradan, kad se dobro odjutrilo, vidim pod drije- 
nom pred svojom kolibom na ploči Levana gdje leži te 
ga pozovnuh: 

— Ustani, crn ti lonac, kao što si i sam crn! Na ti 
šačicu duhana i četvrticu kruha! Za drugim čim i ne čez- 
neš, niti čega potrebuješ! 

Glednuvši sada na nj i jednostavno njegovo živova- 
nje, pohvalih ga: 

— Lako tebi, blago tebi, moj junače, kad si tako slo- 
bodan i s malim zadovoljan! Ti si jedini čovjek sretan na 
svijetu: niti se koga bojiš, niti te se tko boji; niti duguješ, 
niti tuguješ; jučerašnjeg ne žališ, za današnjim ne haješ, 
za sutra se ne brineš. Hrana ti gotova u vodi, lov, razgo- 
vor i bijes u gori. Ne daješ župniku kolača, ni caru ha- 
rača. Prostirka ti tvrda ploča, svježi zrak za ogrnjača. 
Više se puta na tebi mijenjala živa koža, nego si ti na 
njoj promjenjivao mrtve haljine. 

Na ovo se blaženi Levan zahvali i ode dobre volje niz 
Malič pjevajući. 

Lani čuh, kako je preklani pod proljeće bio zaredao 
“po znancima, prenoćivši u koga noć, u koga dvije. Pitao 
svagdje oproštenje, objavljujući, da će brzo umrijeti. 

Najposlije došao u Vitni u Marka Grizelja i upitao: 

— Mogu li u tebe, Marko, leći na ovoj ploči? Veoma 
sam ti umoran. 

— Možeš, brate, Marko će tiho. Draže ti tu, draže u 
kući, ne ćeš biti na smetnji. 

— Na ploči mi je hladnije — odvrati on, pa se pruži 
i neobično proteže. 

Osvnula subota, on reče s ploče: 

— Marko, ja sam za onaj svijet! Zovni mi župnika, 
umrijet ću u utorak! 

Marko posluša. Župnik o. Jure Jurić dođe i opremi 
ga. Na polasku mu reče: 

— Prođi se, dragi Levane! Ta nijesi ti prorok, da 
znaš, kad ćeš umrijeti! 

Utorak se rodio. Levan pogodio! — Izdahnuo na sti- 
jeni. Mještani ga s ploče živice metnuli pod ploču mrtvi- 
cu. Na ovoj dobri Marko britvom naparao: »Lovac Le- 
van, 55 godina, svakuda lovio, danas se ovdje ulovi, 12. 
travnja 1898«. 

Ukopnici vraćajući se s ukopa kućama govorili: »Urli- 
čite vukovi, prpajte se zecovi, škrgoćite jarebice, plivajte 
ribe, krkoćite žabe, pjevajte, rasti divlje zelje!« 

NARODNA TORBA 











Bolje je svoju torbu potresti, 
nego tuđu načeti, 
(Stara riječ.) 


I. SVAČIJA 


S punom torbom mogu preko bijela svijeta, a sa praz- 
nom stidim se i pred kuću i ne znam mogu li i u prvo 
selo. 

— Prazna ruka mrtvoj druga. Samo Cigani kažu: 
»Kad iđeš u selo ponesi torbu!« — praznu, to se zna. Torba 
je svačija jednaka potrebština, nejednaka imenom: — tor- 
ba, — torbica, — torbetina, — torburina, — torbak, — 
torbačić; nejednačija likom i nalikom: uprtnica, vunena, 
— sirunena, — kulasta, — crvena, — bijela; ponosna: kož- 
na, —tkana, — drvena; najnejednačija može biti svaka 
sadržinom, kako se već što u koju metne, prema nuždi i sa- 
movolji. »Torba ne će iz sebe izbaciti.« 

Najgore su torbe bez petalja i bezdanke. Dođoše gla- 
dni krajišnici, dojašiše na konjima bez sedala, donesoše 
torbe bez petalja, u svakog ih trbuh bez rebara«. Jame bez- 
danke: redovnički rukav, kneževo grlo i prosjačka torba.« 

Nije lijepo »s punom torbom doći, s praznom otići«. 
Ljepše protivno, ako nije : »Đavao kaša, vrag zabjela«. 

Bilo kako mu drago, šta mu da mu, reći ću ti ovu: 
— Pogibeljno je metnuti i nositi »glavu u torbi« osobito 
svoju u svojoj, nego turni u nju operušana pijevca, a u 
ovog usjalu konjsku ploču, pa koliko bi došao s Magonika 
na Suhodolinu, bit će pečen. Onda ne ćeš čekati podne iz 
svoje torbe. Isto tako, ako bi pošao u kuma u Kokoriće, 

ponesi u torbi, ostati ćeš zadovoljan! »Tko nosi, ne prosi«. 
Ne mže se bez torbe na put; ona ti ne će ramena odrijeti; 
težko onom tko za tuđom pristaje. 

Ele nekom ti je u torbi svega, ali ne sve, jer kad bi 
rekao: »Žito mi je u torbi, vino u tikvi, smok u jeziku«, 
svak bi te držao za trbomelja, nitko za imaćeg čovjeka. 

Što je torba izvana ružna, samo neka u njoj ima, ne 
hudi: »Može i u strunjavici biti pogača«. Više puta u gru- 
boj glavi nahodi se prevelika mudrost, a u krasnoj mahni- 
tovština. Kićena torbica može o ramenu visiti, kao nova o 
klinu, a u njoj se nalazi sjerkovnica. 

Nemoj nikad da ti reknu: »Hodi po svijetu, a na nje- 
mu nije nitko ni torbe vidio.« Tim bi stekao ime muko- 
trpca ili izjelice. 

Radi uvijek da se o tebi reći može: »Nije on prazne 
torbe« i »Hajde mu ti zaviri u torbu«. To će značiti, ako 
pogode, da imaš soli u glavi, da obiluješ u toru, u košu i 
u lovnjači — preko prsta. A nu kakve su ove! »Zametnuo 
se glavnom kao Ciganka praznom torbom.« »U srdite pros 
jakinje prazna torba«. »Grehota je oko tuđe žene švrgati; 
nesmisleno je oko tuđe puške mrdati, ne valja u tuđu tor- 
bu zavirivati.« 

Seoski ili naravski čovjek, kada kud ide s taštom tor- 
bom, metne je pod koparan, ili pod pauzu smota. Kad ga 
tko iznenadi i pita: — Šta ti je to pod rukom? On mahom 
s nokta odgovara: — Torba. — Šta u torbi? — Tikva. — 
Šta u tikvi? — Znam ja. 

Gradski ili otesani čovjek, daje kmetu ili robu vreću 
jali suvrećicu pod pazuhom, onaj meće sud preko ramena 
ili na glavu, pa trče i viče mesaru, pivaru, trgovcu: »Daj 
amo u vreću na vjeresiju, platit će gospodar na svrhi mje- 
seca, polugodišta, godine!« Svatko znade s čim je zahtje- 
valac došao i bolje s čim se vraća. 

Zagonetka: »Dvije koze, jedan vrat«. To je dvotorba, 
ali eto nije jednaka. 

Pripovijedaju, da su torbe na svijetu postale odmah 
iza gaća. A to je naravski. Čovjeku putniku za odjećom i 
štapom, najpreča brašenica, koja odista ni za nj će visiti 
i za nj misliti. Osim toga, trebuje torbica i za druge stvar- 
čice od prijeke potrebe životu ljudskomu. 

Kad je dakle pračovjek polazio po svijetu, bila mu 
torba od lika, uzli od kore, britve i strijele od kremena. 

Zašao pustinjom, hladom i gorom namjeravajući ku- 
ćiti se. Spazi tamo kako razne ptice gnijezda savijaju. On 
uoči ponajprije orla zečara, gdje vije gnijezdo u račvam 
jednog crnograba, nastire ga šušnjem i mahovinom. Ide 
dalje i vidi goluba grišava graditi gnijezdo na drvetu od 
patrlja i sitnih grančica. Naiđe opet na ivu travu, kucne u 
nju štapom, ona mu progovori: »Ne čupaj mi žila, učinit 
ću te od mrtva živa.« Umah iz nje prhne slavić: u njezinu 
busu imao svoje gnijezdo. 

Tako prvi ti ljudi sebi peuzili kolibice i nabijali og- 
njištace. Kad mnogo proteklo vode njima nastupili drugi, 
ovim treći i tako dalje išla od koljena pokoljenja. 

Ter poslije u vijekovima i naši stari iznikli: napravili 
kožne torbe, opleli od mladica krošnje; napuhali mjehove 
i mjehure, pa se dali u zagorsko gorje. Tamo nahvatali pti- 
ca i navalice pripitomili živinica: mačaka, kučaka, pije- 
vaca, junaca, ždrijebaca, koza, ovaca i što ti ja znam. Od 
tadar postanuli: kočaci, svinjci, torovi, pritorci, jare, po- 
jate. Nu sve kukavno, nestalno. 

U dobrahno doba izumile se puške, ralji, priuze, praće 
i naši ljudi rekli: »Tko će očuvati, osim užine u torbi, svo- 
ju večeru u kotluši, hoće mu se straževna kučka, pouzdana 
puška, tvrda kuća.« Pogonili medvjeda iz skrovišta; vadili 
iz zimskog šušnja u mrtvilu ježa; pribirali jazvine i razko- 
pavali velike mravinjake. Učili sve, kako će se udomaćiti 
sami. Ćukova, volarična i kukavičina gnijezda ne nalazili, 
što takve ptice svoja jaja drugim, vele, podmeću. U siro- 
mašne kukavice i nema nego jedno. Druge ptice, kako je 
već kojoj prirođeno, gnijezdile, se gdje su mogle voljice 
nasipati i nejač othranjivati, da im što prije poigličavi i 
okrilati: sjenica u dračevu busiću, šarulja u šuplju kame- 
nu ili zidiću, bregulja u zemlji, mrkušica na drvenom mla- 
zu, grlica u smrsi bučarja, kukulja u volujskoj stopi, gla- 
dišiki i orlovini, a gdjeko je i s dvojim vratima gnijezda 
grade, kao švrake. — Bilo divno sve i priuperno. ' 

Narod bi zamjerao i uvidio, pa zanesavši se za pri- 
rodom i čobanstvom, divljom travom i tustim životinj- 
skim mlijekom i mesom prihranjivao se. Vunom se obla- 
gao, kostreti se kitio, jedne kože prostirao po snijegu, u 

druge se ugrtao, da bi iz njeg sve pare mokćale poput 
žežničkih dimova. Kad se jednoč čobanim podlilo i zima 
im stisla zube, naumili uz torove za se graditi šatore i po- 
dizati drvene kolibe. 

Objesi kožnu torbu i oružje o odsječku, a poda nj pri- 
veži ževku, pak hajd prisluškuj vjetrove i potražuj omad- 
na mjesta, prisoja i u kakvoj zamrštini prančioka, te tude 
u zavjetrini stan skanatori. Ne penjali se oni na humce ni 
vrhunce, gdje gromovi zažižu; ne isticali se u pute, gdje 
im bilo vodu i vatru prolaznicima dodavati; pače hitali na 
staze granina, da nije domu naputice. Tako uvijek im su- 
našce na vrata ulazilo, putnik mimoilazio, vjetrina se o 
ugao razbijao. — To mi je mjernička sumjera, od koje 
korist ima, a ne ona, koja škropac svraća u stanove!! 


IL. ČOBANSKA 


Spitomivši se i udomivši naši čobani, šta majka ti 
jadna, počeli svašta i kićena izmišljati: gargaše, grebene, 
kudelje, rozgvice, vrtena, motala, premotala; tkalačke sta- 
nove i staniće, stalke i batljake. Sad upredaj vunu, prepre- 
daj i uvrći konce; sad usukuj vlakance, predi na prste i za- 
predaj na petu, da se ne bi u tkalu osnova otezala, ni pot- 
ka vraćala. 


Prije sukna, kabanica, gunja i svake druge tare, pobri- 
nuli se mahom tkati torbe. 


Torba crvena zvana, najljepša od svih onih, valja da 
bude od s guljene ovčje domaće vune. Osnova joj bijela 
tanka opredena na prste, potka crvena debela na petu pre- 
dena. Žica potke hoće se 137, a preprika 45 s jedne strane, 
45 s druge i 5 bijelih na vrhu s porubom. Torba mora biti 
u četvrt, dvije roguše duga, dvije široka, a 10 petalja od 
osmero pletenih, podlanicu visokih. Sa strana šavom udre 
joj se torbinac ili trostruk poplit od konca crveno-zagasita, 
modra, plava i zelena, na 58 kolinaca. Na srijedi torbinca 
ušije se po petlja, dvije rogušice duge, od četvoro zmijski 
pletena. Obadvije od pole k dnu nakite se bijelom kostri- 
jeti, crnom strunjom i srmajli koncem; uza svaku pore- 
daju se po dvije kitice uvijene na baturice, od crvene i ze- 

lene čohe, su 32 raztrižka. Iz stranih petalja provlači se 
šarovita uzica, od crne i bijele pređe spletena petercom, 
kroz gornje petlje na zamit. 

Na ovim se torba smrsne i razmrsne, na onim se uzica 
odpušća i nameće. Uzica je duga 15 roguša ili 3 metra; o 
njoj se pri lijevoj stranoj petlji objesi tikvica za vode. 

Ovako otkana torba, nema oposume ni opake strane 
s izvana zdvornje. Može uzeti pod zastor 8 oka gologa žita, 
brašenice 6 oka, mješčić vina od 12 oka, a soli i drugih 
stvari u sebi teških čudo više. Ako je puna puncata, čoban 
ili putnik metne je na oba ramena, olakša na jedno. Kad 
ti namjernik ili putnik pod torbom bane u kuću, ne skida 
li torbu, ne misli u njoj vele stati, niti se sprijeteljivati; 
naprotiv, skine li ju, a još bolje dodava li ju na ostavu, 
tvoj je, moći ćete zajedno, — barem dok u njoj teče, ako 
što ima za poharča. 

»Kupih vraga radi blaga, blago propade, vrag ostade«. 
»Bolje i prazna torba, nego vrag u torbi.« »Puna torba 
jada.« 

Čobani kad ništa u torbi ne ponesu, punu doma done- 
su: jedni naberu ljekovitih trava, drugi načupaju kozlaca, 
ili leđavoj marvi nagule kore; ovi naodbijaju bukovih ili 
kljenovih. kilica i gubinica za truda; oni nametnu taslaka 
za žlica, češalja, stanaka, ručica i držalica. Ti bi možda 
htio, da ti ja razjasnim za šta to sve služi, kako se to i tim 
radi! 

— Bježi, proj se, mlijeka ti materina! Kad bi ja tebi 
sve to_i ono izkličao? Ako te je želja svaku pasju sisu saz- 
nati, eno ti čobani, pa propitaj! Ta da svašto tumačim, ne 
bi tkao torba, nego suvrećice i vreće, pa ni u nje ne bi sta- 
lo. Posluhni samo malo: — »Kozlac« se daje gladnu krme- 
tu, »kora« krpuštavu bravčetu. Od »kljenove gubine« trud 
se pravi: gubina se podulje vari u lukšiji ili u sirinavoj 
vodi, isuši te istuče i umekša; jedan odkidak stavi se na 
kremen, pritisne palcem na roguši, a desnom prihvati og- 
njilo, pa kreši dok trud ne zadimi, onda njime u šušanj ili 
mahovinu, pa mahši dok ne plane i eto ti vatre, da bi mo- 
gao pol svijeta popaliti. »Stanak« je mali tkalački stan, 
na nj se tkaju muške podveze, ženske tkanice, podkite i 
drugo. Iz javorovih »taslaka« dubačom se dubu gusle, iz 
kljenovih i makljenovih žlice, varnjače, saplaci. »Ručice« 

se nasađuju na trenjke, nožice, kosjerice i podvlače kut- 
lim pod obruče. Na kratke »držlice« sjekirice, kako znaš, i 
batiće nasadi. Eto vidiš koliko bi daleko odšeperilo i »teš- 
ko bilo onomu, za kim plaču« i »komu drugi žvaču«. 


Viđah u tuđem svijetu ružne ovčine rude i tuzgave im 
čobane. Silno smrđe i jedne i drugi. Ah kakvi su, jadi ih 
ne zadesili! Mogao bi njima čitave krajine oprostiti. Dro- 
njavi, otrcani, nezabriveni, s kukastim štapom i jednosvir- 
kom ćurlikušom u ruci! Torbe su im njedra, torbaci na 
gaćam džepovi! 

U Rimu oko šestospratnih gospodarskih dvorova, pr- 
paju su i muhaju kolaste i vrljorogaste strae kozurine bez 
čobana. Naše čiste, živahne pred čobanom za svojim zvo- 
narom uskakuju se, lepršaju kao krilate; u brdim plan- 
duju po pećinama, doma po jaram. Tako isto lijepe ovce 
kržulje, dahte oko vođenih vrela i po hladovištim livada. 


Kakva mislite da su im čobančad? Hitra, čista kao je- 
lenčad. Ne zasiplje ih težačka crna zemlja, ne mrče stopa- 
njačke ogarine, ne smrde gospodske mazi. Ona ti se od 
kamenice do kamenice umiva, nad njom se progleda, že- 
dna pregršću pije. Iza kiše i po rosi bosa hodi. Stjenice ih 
ne prelizuju, buhe ne podlizuju, zahodi ne usmrđuju. Ljeti 
u plandištima se hladi i pjesme sklada, a zimi u ilietaram 
uz gusle ih pripijeva; uz cvareće se sukove liječi, kad po- 
vor upeče, čelo i tabane pripeče. Što je ljuti čiča u zlobu 
utjerala, izgoni oganj žestoki. 

Torba opet je nada sve: u njoj se može naći oruđa, 
oružja i oružja; jeća, pića, smoka, tvrda u ljupini voća, 
kao lješnjaka, oraha. Sve to čobanin potrebuje. Jedan po- 
tegne iz torbe škrapučinu sa žemežgrom zdvora, s bičim 
iznutra, pitaj zašto taki ima škrapuč, kazat će ti: »U njem 
nosim češlje na prodaju, pa mi uvijek stoje svježi i ne tu- 
pe se .« U drugom škrapiću sa svezom na prikop imat 
će sira ili suha mesa. U zaklapači nosi se ljuto ili zamlaže- 
no mlijeko. Ako je čoban djelač, naći ćeš mu u torbi dli- 
jetašce, britvić, dubač-probojac, tralicu i drugo, čim se 
grade i izpisuju iglavke, oble kutije priklapače, preslice i 
okivaju od dračeva dževera lulice. 

Čobanica pletilja, vezilja, osim užine, nosi u svojoj tor- 
bi raznog mijesila: modrila, žutila, crvenila, plavila; klju- 

čića, spojnica bijelih košćica, mrdjelica. Ona ti iz svojih 
spravica izvlači klubašca i turica konca, pa zamećući čora- 
pim pete i napršnjacim prste, pjevuca: »Pet braće jednu 
kuću prave, a ne misle u njoj prebivati«. Mrnjuga opet 
štošta, kad rukovicam udara primke i pletenim kapam 
primitke. Šivajući stan od košulje, sad morički, sad pre- 
ko prsta i opanački; prošivajući joj rukave sad šupljički 
na bućme, onda na prutac, na vrijesak i mrijesak, te na 
šavim praveći razplete, izuše joj se igle i svaku vragu dade 
veleći: »Eto ti je vraže«! Otud poslovica: »U đavla najviše 
ima bezušaka igala«. 


Kad čobanica privitak jake zaiglava, sretimice šije, ili 
veze, mogu koze podaleko odmaknuti; ipak se ona gmira- 
jući u svoje šare zadreči, da za vele ne će pomaknuti, čuje 
li samo zvonaru. Tako nekoć prijan zabavljao priju, koji 
pirlitajući džotala mu: »Lako se odužiti teška duga; teško 
se odužiti nevjerna druga«. On objesio zvono o židkoj gra- 
ni, zahtjerav kriomice pustopašne koze u brdo, te sav božji 
dan zvonce, vjetar granom mašukajući, zveckalo i prija 
mirno vezak vezla. Ne smio prijan čobanici mrsiti veza, 
jer je u torbi imala kremenjaču napunjenu. Dosjetivši se 
prevari, hukala jadučući i kunući ga: »Jao meni do neba! 
Tko će majci na oči? Tko mi je ovo učinio, manji umro, 
nego se rodio; malo živio, dosta jada vidio!« 


. Uzbaci kozarica torbu na ramene i sunovratice sune 
za izgubljenim stadom, pa zvečući zvonce, gledajući ispod 
ruke i vabeći na sve četiri strane: mace, barice, sedle, pu- 
te, kitorese, krile, šatre, lase; barane, prujkane, ljubane 
lasane. I naglo umakne u šikarje. ' 


III. MOJA 


Nema ti u mene ni orepka od lijepe čobanske torbe, 
nego što ima da ima, svežnji su i zavežnji: uresci, utržci, 
ustrižci; od tikava grljci, od čavala popravci, od karte ot- 
kidci, U njima: »ni uzmi, ni podaj«, ni prihrane, ni obrane, 
već samih piljaka, kao brojeva u tikvi srećaka. 

m da kovača najgora sjekira« tako i u torbara najlošija 
rba. 

Red mi bilo ove godine seliti iz mračne samotvore ma- 
ličke pećine, preko brda Magonika, u staru razrušenu tvr- 
đavicu Borak, kod izvorišta rijeke Lištice, pak sam ti sve 
pobacao izpremješano u jednu izkrpljenu strunjavičinu. 

Jedne večeri s prijateljim i poznanicima oprostim se 
ovako: »Dobri ljudi, svaka su na ovom svijetu za vrijeme, 
sam Bog za uvijek. Nastao sam se među vama, te do koji 
dan ovdale selim. Niti sam pjevao kad sam došao, niti će 
plakati kad pođem. Nisam ništa donio, ne ću ništa ni od- 
nijeti. Sit sam svačije časti i poštenja kao i vi mojih to- 
koršnjih vrlina. Ne prašćam nikomu, jer me nije nitko uvri- 
jedio ;ne pitam oproštenja ni od koga, pošto nisam ni- 
kome dozlogrdio. Neki su želili, da sam ja davno iselio, 
pa su u takvoj želji i umrli, a neki eto i dočekali. Sad ko- 
mu je drago, neka mu je i draže, komu mrsko, budi mu i 
mrže! Ta i onako mnogi govore, da bi sveta stvar bila, kad 
bi se svake godine knezovi, župnici i mlinari mijenjali. 
Tada prvi nevješti rabošu, drugi zapisniku, treći opalcu, 
ne bi gulili svijeta, kao što gule i oni ljudi mogli bi ispod 
kapi prolaziti! Istina, vi ste me odijevali oštrim pustinjač- 
km odijelom, uzdržavali čobanskom suhoparnom hranom; 
ja vas riječju i primjerom podučavao, kao ćete pokornički 
živjeti; pa nakon toliko godina niti se vi podobrili niti 
ja odebljao, niti u novo presvukao se. Velika zla ne 
učinih, dobra nikakva. Makar bilo iz zla u gore, »s kiše na 
krupu«, ja polazim. 

Kad sam se već ovako oprostio, jedan prijatelj šaleći 
se poddjupi mi za roglje strunjaru i sve istrese na ledinu, 
pa će: »Vidimo što si naprtljao i što nosiš, s čim li polaziš? 

Ispada svakovrsnih zakrpa, utrglina, obojčina, pustelj- 
čina, najviše kartušine. Na više uštrapaka bilo: poslov- 
nica, zagonetaka, odgonetaka, samih slova, računa, broja- 
nica i brojeva. Na jednom ulomku pita se i odgovara: 

»Ima li u vas tvornica za sira i za masla? Ima, da kud 
će: obluci za sira, mećaje za maslo!« 

Na drugom odlomku nazdravica: 

»Zdrav pobro! Kuća ti se kućetinom zvala, žena ti se 
dva put preudala!« 

Na trećm opet jedan pita u drugoga: 

»Daj mi jednu ovcu, pa ću imat koliko i ti!« 

Prvi ima pet, drugi sedam. 

Dalje zagoneta se: »Sto prsta, pet krsta, četiri du- 


še« = Četvorica kršćana živa, nose jednoga kršćana 
mrtva. 


Opeta na okrnjku: »Tko je moguć, lako mu se obuć.« 
M Pa na drugom: »Slijedeći mene, ne izgubi sebe«. = Pri- 
ječi si sebi, nego meni. 
' Kakva je razlika između ove dvije riječi »zaljubit se« 
i »zadražati se«? — Zaljubio se u konja, zadržao se s dje- 
vojkom. : 

»Tko je vidio na gomili lokvu?« 

»Malko tko vidio ciganina mahnita i ćoravo krme«. 
. »Magare počme od zada sijediti«. A čovjek? — spri- 
jeda. 

Nekoga pitali: — Zašto ti je sijeda kosa, a crna brada? 
on odgovara: S mnogo uzroka, dobri ljudi: prvo, što mi 
više poslovala glava, nego brada; drugo, što u onoj nestalo 
sokova — znamenje ćudorednosti — a u ovoj još ih ima, 
— svjedočanstvo sladokusja! treće, što je kosa starija od 
brade dvadeset godina. 

»Što se puletom rađa, magaretom krepaje?« — »Što 
maca koti?«...itd. 


: Moji prijatelji zavirujući sad u ovo, sad u ono i gaza- 
jući po hrnjagi smočića, jedan oveći razvali se, a posuše 
iz njeg, kao ose iz osinjaka, brojevi »7«, sve sami »sedam«. 
Zabaviše se dugo čita jedan ove, drugi one. »Oslobodi, ne 
zavedi, puno ti ih jel« 

7 hiljada godina od stvaranja svijeta. 

7 mjeseci od 31 dan. 

7 zvijezda poznatih u staro doba. 

7 svjetskih čudovišta: crkva sv. Petra u Rimu, hram 
Salomunov uzdignut god. 10004. prije Isusa u Jeru- 
solimu, i druga. 

1 ušća rijeke Nila u Egiptu. 

7 zidova oko hrama ISaomunova. 

7 godina gradi hram Salamun. 

7 dana posvećenje istoga hrama. 

7 rimskih brežuljaka. 

7 glava u lernskog stoglava. 

7 starih kovina. 

7 stavaka ili stihova u 1-ov suri Kurana. 

slobodnih znanosti. 

grčkih mudraca. 

žica gusle Apolove. 

stihova u 107. sura (poglavlju) muslimanskog Ku- 
rana. 

glazbenih znakova. 

plemena slavljanskih. 

tvrđava kod Splita i Trogira. 

biskupa u Dalmaciji. 

boja u duge nebeske. 

glavnih znakova u pisanju. 

slovničkih padeža. 

slova u rimskim brojevima. 

glavnih uda u tijelu ljudskom. 

puta pada na dan pravednik. 

godina, godina razuma 

ruku u djevojke a jedan jezik. 

jezika u žene a jedna ruka. 

samostana načini Grgur papa Veliki. 

sedamdeset tumačitelja sv. Pisma. 

sedamdeset sedmica skraćenh — Danijela pro- 
roka. 

sedamdeset godina sužanjstva u Babiloniji. 

dana gozbe, što dade puku Asuero, kralj u Susanu. 
Aduma kralja Ausera, koji mu služahu. 

godina nisu Židovi zemlju obrađivali. 

dana Židovi jeli kruh posvećeni. 

jakih naroda poganskih, s kojima sprijateljivati se 
zabrani Bog Izraelićanima. 

godina oproštenja. 

opačina, koju mrzi Bog — sijanje među braću ne- 
sklada. 

puta okupao se Naaman u Jordanu, da se očisti 
od gube. 

dana nečista će biti žena u očišćenju krvi mjesečne, 
ako bi muško dijete porodila. 

hiljada umri od kuge puka izraelskog za kralja 
Davida. 

hiljada jakih ljudi Izraelićana odvede Nabukododo- 
zor u Babiloniju. 





7 godina kraj Nabukodonozor bio preobraćen u 
vola. 

7 dana janjci i teoci stali s materom, onda se prika- 
zivali na posvetilište. 


. 7 ovaca dade Abram Abimeleku. 


7 godina Jakov patrijarh služi Labanu za kćer mu Ra- 
helu, pa ne znadući uze sestru joj Liu mjesto nje. 

7 godina drugih, opet služi Labanu za kćer imati 

Rakelu 

hiljada poginut će u jednom gradu. 

sinova Jobovih. 

dana sjediše prijatelji Jobovi s njim bolesnim na 

zemlji. 

noći prijatelja Jobovih s njim proboravljenih. 

hiljada ovaca Jobovih. 

dana bezvodnih na putovanju vojske izraelske. 

zaručnika Sarinih. . 

pjrbsnjs pokotnih. 

deset godina dana naših. 

žena uzimat će jednog muža. Izaija prorok..4. 1. 

dana morao nositi svećenik Aronovu haljinu. 

dana ispostave žrtvenika. 

sedmica sebi odbrojao puk židovski. 

»7 dan nit ćeš orati, niti žeti«. Knjiga Ishoda gl. 34. 

7 dana zatvoren od svećenika čovjek pod sumnjom 
gube. I 

7 mudraca kralja Ausera u gradu Susanu, koji viđahu 

obraz njegov i s njim sjeđahu. 

punih kasa. 

klasa praznih. 

pretilih krava. 

sedam krava mršavih. 

sedam plodnih godina. 

godina gladnih, S 

žrtava prikazanih od Davida na prenosu korablje 

od uvjeta 

hvala na dan. 

braće Makabeja. 

godina Osee sina Elimova. 

7 darova Duha Svetoga. 

7 kruha blagoslovi Isus. 

7 krošnjica ulomaka od blagoslavljenih kruha. 

»7 puta hoću li oprostiti uvredu?« 

7 komada (sa dvije ribe i pet kruha nahrani Isus pet 
hiljada ljudi. 

7 puta u jednom poglavlju kod sv. Mate nazva Isus Pi- 

sce i Farizeje licimjercima. 

puta istim isti reče: »Jao vama!« na istom mjestu. 

živina u Očit. sv. Iv,; osma je zvijer ili aždaja. 

puta Anđeo zatrubi na trubaljku. 

svjetiljaka pred prijestoljem; u Očit. sv. Ivana. 

rana pokaranja, u istom je očitovanju. 

nebesa stvori Bog po 65. suri Kurana. 

duhova zločestijih od nečistoga. 

zemlja ili zemalja, tj. svjetova stvorio Bog po 65. 

suri Kurana. 

crkava; u knjigi Očitov. 

zvijezda; u istim knjigama. 

pečata na knjizi pisanoj iznutra i s dvora. 

rogova Jagančevih. 

Jagančevih očiju 

duhova Božjih poslatih na zemlju. 

zlatnih čašica — šoljica — u knjizi Očitovanja. 

riječi na križu od Isusa izgovorenih. 

Marijinih radosti. 

žalosti Marijinih. 

zdravih Marija u krunici Isusovoj. 

očenaša u krunici Gospinoj. 

svetotajstva crkvenih 

mazanja u posljednjem Pomazanju. 

redova u svetotajstvu Reda. 

godina Anice proročice s mužem. 

glava Aždajinih znamenju; 

planina, a ove znamenuju: 

kralja — okrutnih krvopija. 

godina sv. Petra u Antijokiji. 

utemeljitelja reda sluga Marijinih. 

spavajućih pustinjaka. 

smrtnih grijeha poglavitih. 

krijeposti bogoslovnih i stožernih. 

vanja. 


dragulja na sedam glava Aždajinih; u knjizi Očito- 





7 djela dijela milosrđa duhovnih. 

7 tjelesnih djela milosrđa. 

7 dana u sedmici. 

7 sedmica u korizmi. 

7 ogranaka svjetnjaka hrama Jeruzalemskoga. 

7 trublja sudnjeg dana. 

7 anđela u knjigam očitovanja. 

7 glavnih razdjela u Časoslovu ili crkovnjaku. 

7 dan uspomena pokojnih 

7 poglavitih članaka vjere katoličke. 

7 mučenika sinova sv. Sinforose. 

7 sinova sv. Felicite rimkinje mučenika, 

7 šupljina u glavi ljudskoj. 

7 mišica u ljudskom oku. 

7 molitava u pripravi svećenika za žrtvu. 

7 molitvica u oblačenju svetih haljina. 

7 rimskih Papa u 18. vijeku. 

7 slova u imenu: Lav XIII. 

7 mjeseci bila korablja gospodnja u kraljevstvu Fi- 
listejaca. 

7 deset pogibe Betsamita, što vidiše korablju. 

7. dan gozbe posla Asuero kralj, aduma, po kraljicu 
Vasthi. 

7 preliepih sluškinja kraljice Esther. 

7 slova nedjeljnih: do g uključivo. 

7 duhova zločestih, 

7 velikih vlasti evropskih. 

7 sinova rodila u 3 godine žena jednog pastira u mje- 
stu Ussega u Liguriji, a nema joj jedva 25 godina! 

7 deset vrsti drveta u samoj Kaliforniji, iz koga teče 
samo ulje. 

7 stvari imadu naše narodne gusle: krčalo, konj, gu- 
dalo itd. 

»7 gromova tutnjavine dadoše glas svoj«. 

7 knjiga na sedam Biskupa: »Piši na sedam crkava«. 

7 sinova izvede Isai pred Samuela — osmi bi odabran 
za kralja — David. 

7 deset paoma kod dvanaest vrutaka vode u Elimu. 

7 stupova doma Mudrosti— knjiga Poslovica p. g. r. 1. 

7 četrdesetnica posta sv. Franje godišnjih. 

7 nebeskih znamenja, po kojima se naš svijet vlada. 

7 puta zijeva djetić uskrišen od Elizeja. 
»7 godina doći će glad na zemlju«, reče Elizeo materi 
povraćena na život djeteta. 


Dok su ova prijatelji štili (čitali), ja druge svoje pro- 
sute im odrpine zbacavao u strunjku, što opazivši oni 
uhvatiše za uzicu zaklinući me, da im pokažem, šta imam 
pod ostalim brojevima Zakleh im se svim na svijetu da ne- 
mam ni šestaka ni osmaka nikakvih, osim pod četvrtim 
nešto o gospodskoj torbi i petim brojem i to rimskim ne- 
što o prosjačkoj. 


IV. GOSPODSKA 


Nije ni iz daleka gospodska torba narodnoj prilična, 
doliš imena. Narodna je dlakava i donekle rutava, sebična 
vunena, skupa 4 krune; gospodska svijetla, glatka, utrliča- 
na, skupocijena, od sobolovine, od risovine, na njoj su 
bjelokostni klinci, srebrni lanci, izlijevene brave, pozlaće- 
ni ključi. Ona je duga, nego šira, u dnu trbušasta, u vrhu 
šljusnuta, sa dvije oble petlje na srijedi otvor. Kad se ras- 
tavara, svim tijelom koliko je duga zine, kad pak zatvara, 
stisne blistave gubice, kao mlada nevjesta bijele zube. 

Mnoga plemenita gospoda nezadovoljna punim kož- 
nim torbam, na putu preko svijeta jali u zaseoke, vuče za 
sobom složine i spremnjake. U torbam nose svilača, svi- 
lenina, ovratnika, narukvica, sapinjača, razpinjača, kalj- 
kavica, muhobrana, prašaka, potprašaka, ličila, bijelila, ru- 
menila, slastica i poslastica. U šimširovim zaklopnicam 
na propup izrezanim imadu: češljića, četkica, prstenja, 
burmica, vitica, i svakovrsnih mazalica: Usvjetlani im kov- 
čezi orahovi, lučevi, bjelom medvjedinom postavljeni: je- 
dni zadrže puške dvojke i vriljake, crvene postale, crne 
čizme, tanke plivačke i kožne lovačke gaće, prsluke i ja- 
njetinom, vučetinom, šečevinom, kunetinom postavljene 
ćurke; drugi su puni umjetnih zubi, ušiju, očiju, ruku, no- 
gu, štula, potpačnica, vlasulja i kapurica za ćelavih glava; 
u trećem krči neodušno zaklopljeno meso, ribe, spuži, dvo- 
peci kruščići i međeni kolačići. Ovdje ledenice, ondje peče- 
nice. Piva pinušica, žesta vatrušica. Tu su vam stara razno- 

bojna tanka i debela sladosna. vina. Tu od mirisave pe- 
čene, tu zavarivana vinca. Ne manjka im velevrstna voća, 
špica i prtkih jezgrica, pohranjenih krušaka, mirisnih jabu- 
ka i naranča. 

A da im vidiš na žaselcim kamo li u gradovim, visoke 
i prostrane dvore, zablještile bi ti se oči od pusta sjaja i 
veličine. Zjaju na njima prozori kao kućna vrata, prilije- 
vaju se stakla poput plasa leda. Dvorišta i velika ulazišta 
za ulazak pojata! Po krovovim gvozdene gratke na njima 
šetališta i igrališta. Oko dvorova puta na zavoje, gipke 
sjedalice, odrine, cvijetnjaci. Uz pute i zavojice na visokim 
potstavcim u izdukci zidova ljuđesine, ženturine od mra- 
mora, vuci, lavovi, junci od kamena; jednim šiklja na nos 
voda, drugim prska iz usta, treći i četvrti uzalud drije- 
maju. 

Na gledalištim broj košare slavuja, mea vrana 
i gavrana, gdje svaka ta ptica svojim glasom gospodi pri- 
pjeva. Tu tamo viđaš kićenih kola, svjetlucaj uzda i seda- 
la. Čuješ vrisku, gledaš skaku, igru obijesnih vranaca. 


Da nisi siromah, pa da još unutri razgledaš, vidio bi 
nakita, neposvećenih slika i prilika, šarovitih prostičara i 
bogatih ogrnjača. Ali se tamo u dronjcima i opancim lako 
ne ulazi. Pitaj uznositih im sluga, oni će ti, — ako htjeli 
na te pogledati i s tobom govoriti — sva svojih gospodara 
bogatstva isprijepovijediti. Tada ćeš moći u trag ulići nji- 
hovom, uz veliku raskoš i obilje, strahovitom sužanjstvu. 
Tada zavapiti: »Hvala milostivom Bogu, što mi nije dao 
velika bogatstva u kom se gubi duša više, nego u hrđavu 
stanju — siromaštvu«. Nezasitna je hlepnja ljudska, što 
više ima, više želi. Bogataš pravi je, tko je malim zado- 
voljan, a miran, tko se puna ne stara i ne strahuje. — Ne- 
ka nam naših pričalina! Sveđerna žudnja za stečevinom 
i dobitkom, neprestana bojazan pred gubitkom, za kvarom 
i štetom žalost, što su drugo, nego jadi i sužanjstvo? 

Povelika je razlika među imatnikom i siromahom: 
ovaj što mu napane slatko jede, pa od šta sit, od onog i 
pretio; a onaj birka i mrska, te od šta sit od onog mršav 
i naduven. Prvi kretnjom i radom probavlja, drugi plan- 
dujući obeteži, te ljekovitim protjeračom s izjedenim se 
rastaje. Bogataš ležeći na tvrdu, prožulja se, siromašac na 
meku razglavi se. 

Gospoda useknuje se i pljuje u rubac, pa njim u ru- 
kav ili u torbak; mi siromašci to činimo u lug i na stra- 
nu. Oni opet tvrđe i vodnije svoje stvari razmeću u posude 
ili u sačuvaonicam i pohranam prislanjaju uz dvore; mi 
daleko od kućnih vrata bacamo u zaklonište i po -busju što 

.nam je na odmet, te više nemadu posla ni nos ni ruke. 
Izvršniji je, koji manju potrebu od stvari ima. Manje mu 
posla. »Gdje ih mnogo radi, mnogo i jede«. »Tko o medu 
radi i prste liže«. »Gdje puno poslenika, tude puno plaća 
i daća«. A hoće li tko ukrasti? E hoće! ne će, ma možda! 
Ne reci nikome, da će jamiti ali čuvaj od svakoga. U jed- 
noj su kući sa svojom milom čeljadcom kćerka i majka, 
pa ipak, ako će jedan drugim vjerovati, one nose svaka 
svoj ključ — gospoje u džepu ili o svilenu pasu, sirmaš- 
ice u češljarici ili o uzici?! Vavijek bolje imati kod sebe 
ostavu, nego ključ. 


Što ostaje imućniku? Ostaje mu biti stražaninom svo- 
je torbe i vjernom slugom svojih sluga. Sve se to zove 
umjetna ropstvo. Ne mislite, da u gospodskoj sjajnoj torbi 
uz raskošne stvari nema i tuzgavih. Ima i te kako. Bijelih 
ovratnici kriju zatrljane jake, skarene zarukvice, košu- 
ljam rukave! U rukavicam znoje im se ruke, u zatvorenim 
cipelam odgaraju noge, pod šiškom ugrijava glava. 


Teško novčarki, u kojoj su tuži novci i tijelu u zamr- 
ljanoj košulji! Ne smrdi tijelo bijesom, već isparinam i 
plijesnom. 


Tko ne zna krpati, kako će znati novo nositi? Tko ne 
umije prati, može li čisto uvijek oblačiti? »Nije sve zlato, 
što sja«. Može i pod svilenim pasom gladan trbuh, kao i 
pod ličinom. 


Ima ih, koje i ne zadesivaju biči slična robovanja, već 
ima sreća pred nosom repelji, pa jedni pohase, uznesu se 
i uzohole. Žao im novac ubogim podijeliti, te se proigraju, 
propiju i prozloje, jedni, drugi plešući zadobiju i nehotice 
hunjavicu, sušicu ili raskalašenu ženetinu! 

Strastveno se zadržavaju, gorko zamrze, osile, zdvoje, 
ne znadu što će od života, očajno ubiju se! Onamo nuzlju- 
bna poželjenja, lavske srdžbe, okrutni dvoboj; tamo izdaj- 
stva, osvete prevare, amo kukavština bez utjehe i smilo- 
vanja, zločini bez kajanja. 

Ajme !takve se sramote nahode među čeljadi svestra- 
no izopačenom. 


Je li vidio itko ikad i jednog kršćanina vjerna svojim 
dužnostim i nalazećega božjim promislom postavljena ne 
među ugodnosti, nego među križe, komu dodijavši živjeti, 
da se pomaman sam ubije? 


Neki samoubojicu ogovaraju, neki vitezom nazivlju, a 
najviše ih tvrdi, da onakovac poludi, te si život okonča! 


Dvobojnike pako jedan mudrac nazivlje na miru la- 
vim, u boju jelenim. 


U takvoj gospodskoj torbi, nema ništa ni povrh časti 
ni izpod časti, nego valjda samo uvreda otpora, te izlijev 
zvijerskog čemera. 


Nekoć čobani neki kraj puta nekakvoga gospodskog 
čovjeka našli torburinu. Gospodar joj malo dalje visio o 
drvetu! Kao pustu donijeli je k meni. U njoj bilo svašta, 
osobito ljubaznih knjižetina, nožića, boca, od košćurine 
čaša! Na jednoj listini nađosmo narisanu: mjerilo, 'kaču, 
uglenicu ili kutomjer, aršin, čekić, mješaču! Po svu prili- 
ku znakovi su to ljubeznih junaka i »slobodnih zidara«, te 
oruđe jednih i drugih. Ta vrsta ljudi ne miruje, niti druge 
pušća mirovati. Ne imadu straha Božjeg, ne priznaju ni 
oblasti ni vlasti. U njih ništa sveta, ništa istinita, nikakva 
prava, nikakva vlasništva. Htjeli bi sve izjednačiti, sve 
uopćiniti, sve štetna, ništa korisna raditi. Njihovo je na- 
čelo i vruća želja posebnog svećenika zadaviti s crijevim 
posljednjeg kralja. Napokon sebe i druge ubijaju pa kad 
odu k vragu, ostaju im kape i torbe puste. 


V. PROSJAČKA s 
Dok mi zamjerno razgledamo čudnovatu zapušćenu 
gospodsku torbu, oču se za kolibom neobično jecanje i 
potihano tužakanje. Kad tamo, sjedi pod velikom tor- 
bom omašan prosjak u posve odrpanom odijelu. Da mu 
izmjeriš torbu i odijelo, pritegli bi konci, da iskrpiš, za 
nova bi bilo. U lijevoj mu ruci kratak štap, u desnoj duga 
drenovača! 

Pitam ga odmah: »Bud ti je potreba torbinu prtiti i 
nevolja rutine nositi, što će ti dvije nejednake toljage? Zar 
hegucaš i na obadvije noge nabezuješ? 

. — Nisam, zahvaleći Bogu, hrom, da se podupirem — 
odvrati prosjak — nego se ovim toljagom branim psete- 
nju. Kad me koje obleti — a ima neljudi, pa ga i nad- 
ražkaju — ja ti.mu kratku pružim, a drugom omlavim 
ga od uha do repa. Ono kod mene skikne, onamo daleko 
lane. . 

— Ne dolikuje tebi, dragi moj, prosjak si ti, tako 
nemilo, psetenje mlatiti, — kazah mu ja. 

— Puno nešto ne iđe — on će — ali što ćete, tako 
se svijet vlada. ke 

— Kad eto nisi bolestan ni nakazan, grehota ti je 
prosjačiti — spomenuh mu opeta dalje. 

Prosjak, koliko :se vidilo, bio je podosta vuhven, pod- 
mukao. Svjetlucale mu. se oči kao mačkove u mraku, pod- 
badao njima ispod sebe:ne mogući ni u koga upravo gled- 
nuti. Iza kratke stanke odgovori na gornju korbu: »Da je 
raži, ko je laži, ne bi nitko gladan bio«. U to reći ću ti, moj 
milostivniče, i ovu: »Nije grehota bogatu zanijeti, od pune 
torbe odasuti ni od puna čanjka odkusati!« 

— Joj, ta ti je baš krupna! — uzvratio sam. Takovu 
laž govore svi, koji kradu: Kad je Bog zapovjedio »Ne ukra- 
di«, nije iznimio: ni hasan, ni pune torbe ni puna čanj- 
ka. Onda upitam.: 

— Odakle si ti, kriva dušo? 

— Odovud amo iza Zagvozda. 

— Imaš li vjeru? 

— Imam u Boga, brate. 

— Kamo ti putni list, jadniče? 

— Evo mi ga na kostima. 

Imao je na sebi koparančinu od samih pusteljaka i 
končina. 

— Gje ti je svjedočanstvo od oblasti, pod koju pot- 
padaš? 

— Mahni me se, što zavrziš! — srdito se on, odba- 
civ rukom — ta brda i planine odavna snijegom zasutih, 
ne bi ej, vrške suri orlovi preletjeli. Ja sam tako i na ravni 
sretan, da na leđa padne, stukao bi nos. Da sam otišao 

po svjedočanstvo siromaštva, mogao bi bio nastati među 
nama nadgovor, kako među sucem i pijevcem. - - 

— Kakav nadgovor i pasja mraka? — ja ću znalično. 

— Lijep — odvrati bogac — evo kakav: »Uranio pi- 
jevče! Dobro, a ti suče? Zašto pjevaš pijevče? Zašto sudiš 
suče? Sudim svijetu, pijevče! Pjevam svijetu, suče!« 

Znao sam od davnina, da ti nema nikoga hitroumni- 
jega od prosjaka u prosuđivanju tuđeg življenja, u uporav- 
nosti rečenica i poslovica, u oplakivanju drugoga i u svo- 
jem jadikovanju. On u svojoj skromnoj sebičnosti i sebe- 
ljubstvu razgleda sve. Svoju bijedu ističe, tuđu lagodno 
skudi; drago mu što drugi ima da mu udijeli; drago mu 
što drugi nema da imade sebi više: sličnih! Na imućnost 
i raskoš tuđu mrzi; imati i bez truda živjeti želi. Nenavi- 
dan je. Krađu osuđuje, jer je zabranjena; sam krade, ako 
bez potrebe bokčari, jer mu ne brane, dapače daju mu, 
pa se drži ovlaštenim i bezgrešnim? Potajni kradljivac uz- 
vjera se bojeći se i šušnjevate grane, pa nema vremena 
mudrovati, niti smije. Smije to prosjak varalica, jer hodi 
bjelodano i ne boji se. Onaj bježi i krije se, kad ga nitko 
ne progoni; ovaj dolazi gdje ga ne zovu i milostinju , išće 
od onoga, koji ga ruži. Oni udara na spavajuće vrata zat- 
vorenih; ovi nasrće na bdijuće, otvorenih vrata. 


Prosjaku je mala učiona svaka pojedina kuća, a veli- 
ko pozorište cijela okolica, kojom prolazi i mjesta u koja 
zalazi. Prima, uči, prosuđuje, spodablja. Moj mi se nam- 
jernik, akoprem i lukav, činio, u veliko dopao, te upitam: 
— Koga imaš u obitelji, tužna rano? 

»Oj, Stojane, bole li te rane? 


Da ne bole ne bi s' rane zvale«, — odgovori, pa uzdah- 
nuv proslijedi: — Imam dva živa vraga: jednog i imao 
kod kuće, a drugog doveo iz svijeta: sirotu kćer i ženu — 
sramotu tetku i pastorku joj. Trunjave i prije bile, sad se 
ozloperčile. Kćer ne bijem, žene ne smijem! Ova prije 
mene: jednoga imala na ruci prstenje, s drugim se poruči- 
vala, s trećim dobro gledala, za me četvrtoga došla! Ako 
pastorka bude, kao što je maćeha bila, eto zla i gorega. 

— Bog ako je i dao siromaštvo, nije nikoga u nj zapi- 
sao, — dometnuh ja — ustrpljivo podnosi i siromaštinu 
i svoje čeljadce manu! Što hoćeš, da ti udijelim, pa pođi? 

— »Gladan kruha ne dopiče« — odslovi prosjak — 
»žedan konj vode ne probire«. Ne će biti kriva ruka, što 
su u moje torbe široka usta. Bolje ovako steći krunu, nego 
tri zaradit! Nu »ne namjeri se koza uvijek na zelen list«. 

Da manje mudrijašiš, više bi stekao, — ja ću mu — 
evo ti opalak brašna, pa hajde za svojim poslom. 

— Znam — opet će on — »nije svakomu ko — je Ja- 
kovu«, da bijaše mi pokučio koji novčić, Bog ti dao, za 
soli! 

— Eto ti i deset novčića, sjaši jednom s vrata mi! 

.— Nije li ti se što zavrnulo mrsna, podašna sveta 
ruko? — zapita dižući se na polazak. 

— Nije ni mrvoljka — otresoh mu — preći umah! 

— Klubašce pređice, bičić vunice, goljanu? — zapita 
odlazeći lijeno i osluhivajući. Ne čuvši odgovora, iz daleča 
obrazev se zlovoljan iztište: »Nije peći na što zja, nego 
joj, što se da«. Pa još: »Što mutna nosi, čista ne vraća«. 

Iza njeg do malo, dosrlja drugi ubogar, koji je u brk 
poznavao prvoga. Prenemože se i ovaj, kako im je sva- 
komu i običaj: jeca, potpačiva se, uzdiše, preporučuje, 
moli, zijeva. Provirivao mu perčin kroz pljesnavu kapu, 
palci kroz priječaline, lakti i koljena kroz haljetine. Bio 
je razpas. Na leđima mu brizasta torbina, o ramenu braš- 
nava mješina, u rukama od tikve grljčina. Sve prazno. 

— Ima li vas još? — upitam ga — zar ćete svi danas 
ovuda preko mene? Dogustili ste? jedan teke odmakne, 
drugi mahom domakne, da se stolac ne ohladi! 

— »Tko kasno ustaje, obojaka mu nestaje« — smrlja 
siromašak skljusiv se uz pleterinu kolibe. 


Kad mu povidjeh koji i kakav je bio kod mene malo 
prije, njega nevoljni odrpanac, reče da ga poznaje u glavu 
i nastavi: 

— Nije onaj nevoljan kao što ja. Ima on od svašta 
sjeme, ali nema božjeg blagoslova, ni u kući ni pod ku- 
ćom. Ne velim njemu, nego svakome: sačuvaj ga Bože, od 
maćehe i pastorčadi u obitelji; od tuđe »kuke zemlje«, 
prijeporne, okolo koje je tko na vratu »bus obnijeo«: 
od skrijnog jada »na tuđe ruke pada«. Zna znanac moj niz 
dlaku gladiti i svakom po želji ulaskivati se: pobožniku: 
daj, molitvica se u zdravlju namolio! vežaru: pokuči, lo- 

vine se nakupovao i napredovao! Trgovcu: pruži ruku ne- 
voljniku, lijepa se dobitka nadobivao! mladu begu: baci 
siromašku, lijepih se djevojaka naljubio! 

— Hajd za poslom! — pretrgoh mu gonakavicu — 
svi ste vi, rekao bi jadnici. Jeli si iz daleka gladan? 

— Otkuda? — uzvrati on — ni pet prsta u ruke, nek- 
mo li ćemo mi? Jesam gladan iz dan hoda raspas, ne bih 
toliko bio. 

Videći da ne razumim, što je tim htio reći, povadi dva 
kamena i reče: 
 — Ova su mi dva kruha, kad mekših nemam. Metnem 
ih pod pas; kad ga imam, ustavim regu crijeva i lakše glad 
podnosim. 

— To će ti i biti — dodam ja — što mi toliko reče oni 
prvi nesretnik, da svakog proljeća među dva kruha umire, 
a ja ne priupitah kako. 

— To ti neće biti on mislilo, nego kada starog kruha 
ne stane, a novi ne prispije, reku, »među dva kruha gla- 
dovati i umrijetil« — otpovrnu prosjak, a ja jezik za zube. 

Popušutivši mrvičak uze me napast zapitkivati ga da- 
lje štošta: 

— Koga i što imaš u sebe doma? 

— Imam nešto žene prilične mi u običju i nošnji i 
štrljavu. 

— Je li barem čemu? — umjetna, dobra, srdačna? 
Kud ti okom, hoće li ona skokom? 

— Jest, ko one ćako: dobar seko, da sve izgori, ne će 
ni za što prihvatiti! A u ostalom, đavli je znali, nisu joj 
još oči padale, ako i jesu zubi! 

Posjeduješ li išta živa, moj junače? 

— Posjedujem evo živu i jošte sirovu kožu na sebi. 

— Ne pitam za to, već za marvu. 

— Imam jeditu kozu. 

— A ovaca? 

— Malo manje. 

— Biva nijedne? 

— Tako je, tako doista. 

— Ne imaš li barem koje goveče? 

— Imam šest oraćih vććaka. 

— Oho, šest volova, nije malo! 

— Nije malo, nego ni malo — odsječe prosjak — dva 
na odor,.dva na izor, dva u lisu, moji nisu. 

— A to će reći — dometnuh ja — da nemaš ni jednog 
svoga, nego svih šest tuđih, vidje mi se. 

— Pogodio si, tako je istinito — potvrdi on i podiže 
se, da će poći, ali zaustavim ga, da bi mi što pripovijedao 
i da mu:što po vrijednosti udijelim. A on jetko otrese: — 
»Nijesam se naučio iz pasjeg mijeha sira jesti!« Priča pako 
i za bacanje: »Kad kotilo hrani leglo, ne čuje nitko; a kad 
leglo počne prehranjivati kotilo, čuje pola svijeta!« 

— To nije priča, nego prekratka rečenica ili stara 
riječ, velim mu ja, ne laju kuca radi sela, nego radi sebe.« 

— Kamo sreće, da je kako veliš i da nije preduga, 
kako ja amo znam! — nadoveza siromah, pa će drugu: — 
Poslali ljudi ciganina k caru, da bi im snizio danjke, kad 
se vratio kazao: »Snizio je, s pet na devet, s devet na pet- 
naest, s petnaest na devetnaest!« Pa ako je ovo skakavica 
i mala pričica, nadoveži ovu treću i četvrtu: Pitali mrava, 
što mu je velik glava, on odgovorio: junak: što tanak u 
pasu, plemić: što krupne zadnjice, tko vas za to pita? 

— Valja li? A evo još i četvrta pak da kud god posrne 
svakako me drži za potepuha: Išao pijevac caru na potu- 
gu, susretne ga lisica, obeća mu prijateljstvo i zakune mu 
se, -on njom pod krilo; dalje putem sustigne ga vuk, jami 
i njega umorna pod drugo krilo; sad naiđe na mijeh vode, 
ponese ga; onda se opet u putu tuči s rojem pčela, prima i 
njih i nezadijevaju mu se u perušinu. Stigavši k dvoru, 
popne se na drvo i zakukuriče: Care pacare, kujin tatare! 
Car očuje i zapovjedi, nek se metne u kokošinjak da carski 
pijevci razmrskaju mu glavu. Pijevac pusti lisicu, koja 
učini svoju, a on na drvo: Care, pacare kujin tatare! Na- 
redi car, da ga bace pod konje, on pusti vuka, koji pripravi 
mesa, a pijevac; Care, pacare, kujin tatare! Začudio se car 
i mahom naložio, da ga ture u raspaljenu peć, on odriješi 
mijeh, voda uradi svoju a junačina pijevac opeta s drveta: 
Care, pacare, kujin tatare! Ne bila druga, car ga zovne 
predase, a iz pijevca pospu pčele, pa na cara. — Nemoj, 
skidaj, pijevče, ako milog i jedinog Boga znadeš — molio 
i zaklinjao car — veliko ću ti dati blago! Povratio se pije- 
vac slavodobitan i obogaćen, noseći toliko žutica koliko na 
njem bilo perušica! 

Slišajući ovo jedan iz daljeg, preteče mu i dobaci pri- 
čaocu: 

— To je bajka, dragane dragi, i zgoljna laž. Gdje će 
pijevac ponijeti lisicu i vuka? ne bi da je bio kolik unac: 
pa joštera u antrešelju mijeh vode i roj pčela! 

— Ako je bajka i neprilika, u njojzi može biti istine i 
čemu prilike — odreza potepuh, tapkajući prstima po svo- 
joj torbini, pa nadoveza piždreći u nas očima: 

— Ako želite zgoljih istina, evo vam ih živih dvana- 
est: 1. Jedini Bog; 2. dva oko u glavi; 3. tri noge u stoca; 4. 
četiri sise u krave; 5. pet prsta u ruke; 6. šest dana među 
nedjeljam; 7. sedam vila kolo vode; 8. osam pera u ribe; 
devet mjeseci žena dijete nosi; 10. deset očenaša među raz- 
nizim; 11. jedanaest dana Lucijinih; 12. dvanaest mjeseci 
u godini. 

— Deder, vidimo kako lažeš — reksmo mi, a on od- 
mah ne misleći se: 

— Konja jaši po moru delija; povezla se po kršu ga- 
lija! Štekući dva hrta sadrta; potjerali dva pečena zeca; 
čekaju ih dva ćorava lovca, jedan slijep drugi očiju nema; 
uloviše dva pečena zeca; ruča ih bez glave delija, podvi 
noge nasred sinjeg mora! 

Ovdje prekide skoči se na noge, mi navalismo, da bi 
još koju sličnu prvašnjim izbacio, a on dohiti: 

— Pitajte me prvlje, znadem ih iz peta čupati dlake 
i preo mora graditi od paučine mostove! 

Mi zapesmo, on se plenu desnom po čelu, lijevom po 
torbi i grljku, pa će uzgorito: 

— Tko me nadmetne, svojoj će torbi zaviriti u roglje, 
jošte zlato ovdika može se naći — hm! 

Uzbaci hrlo torbinu na se, a štapinu i grljčinu preda 
se, pa zamače kozjom stazom pohitan u goruštinu. Ja gle- 
dah za njim ispod ruke kako oko njeg maslenjak oblijeće, 
kako toljagom tuče, kako li mu prazna torba od leđa ot- 
skače; a ubah ne raspitah — što će mi žao biti vele, — 
što mu se ono može naći: u glavi? 

— Istina? — laži? u tikviću začine? u torbi načine? 

Komu je stalo, nek ide i pita! Komu narodna torba 
malo nek si nabavi vreću! Ja odoh u zakutak svoje nove 
pećine malo pospavati, neka su doba, pa kad sunce jarne, 
opet za stan, ili u »zavornje«. 

Bilješke: 


2Ja sam došao do rijetkih primjeraka ovih izdanja: 


a) O. Martin Mikulić, župnik Ružići Hercegovina, Djevac od 
devedeset godina — pripovijest »Hrvatska duša«, Alma- 
nah hrvatskih katoličkih svećenika, treća i četvrta knjiga 
za godinu 1924. i 1925. (Pretiskano iz »Osvita« — Mostar) 


b) O. Martin Mikulić, župnik Ružići Hercegovina, Vitinski 
lovac, pripovijest »Hrvatska duša«... knjiga druga, Zag- 
reb 1923. (također pretiskano iz Osvita) 


c) ZVONAREV TELJIG, iz života našega naroda. Pribiželjio 
Pustinjak ispod Maliča, Mostar — 1901. (posebna knji- 
žica) ' 

d) NARODNA TORBA 
po Rabošu otkao Pustinjak iz Borka. Pretiskao, kao po- 
sebna knjižica, iz kalendara »Hrvoje«. Mostar, 1902. 


2 Fra Ilija Vidošević (Ćavar) rođen u Bogodolu kod Mostara 
1802. bio je dvaput redom provincijski kustos, to jest od 
1856. do 1862. Umro 17. travnja 1867. na Širokom Brijegu. 

3 Fra Pavo Dragićević, profesor povijesti, rođen u Međugorju 
(Brotnjo) 1882, umro u Mostaru 1954. 

*Fra Pavo Dragićević (3) 

5 Ivan Milićević, književnik, osnivač i urednik novina Osvit 
u Mostaru 

7 Ciceron: O naravi bogova II. 4. 

# »Narodna Torba« 

* Tako mi reče Pavao Palac, seljak iz Dragićine po kazivanju 
oca mu. 

19 Borak je srednjovjekovna .tvrđava kod Lištice. 

H Ivan Miličević (4) 

"2 Ljuboje Dlustuš, urednik Školskog vjesnika u aSrajevu, u 
istom. 

2 H. R. Buerov (5) 

'* prof. Hamdija Kreševljaković, povjesničar Sarajevo (1890— 
1959) (7) 

85 Ovaj podatak dugujem profesoru fra Voji Mikuliću, knjiž- 
ničaru na Širokom Brijegu. 

1 Utvički rat, u povjesti poznat kao utvički boj, koji se vodio 

preko brda do mjesta Utvice dva km od Vitine. Tu su se 31. 
svibnja 1832. potukle dvije vojske: jednu je predvodio Os- 
man-beg Manov iz Taslidže, koga je Husein kapetan Grada- 
ščević imenovao ljubuškim muselinom, dok je druga vojska 
bila pod zapovjedništvom ljubuškog kapetana Sulejman-be- 
ga. Nakon kratke i odlučne borbe Sulejman-kapetanova voj- 
ska bijaše potučena i zbog toga sa svojim ljudima morade 
pobjeći u Dalmaciju. 
Kroz kratko vrijeme morao je i Osman-beg ostaviti Vitinu i 
Ljubuški, jer su ostale vojske pobjedile Husein kapetana 
Gradaščevića u blizini Sarajeva početkom lipnja 1832. U tom 
utvičkom boju sudjelovalo je dosta ljudi iz Bekije, kmetova 
Sulejman-bega. Njima dvanaestorici koji supoginuli utom 
boju, nakon šezdeset i dvije godine unuk ljubuškog kapetana 
Mehmedbeg Kapetanović-Ljubušak na ulazu u Vitinu podi- 
gao je spomenik. Na spomeniku piše: »Ovdje počivaju od- 
sječene glave dolje označenih vjernih i hrabrih naših zem- 
ljaka, koji pogiboše za svoga hrabroga poglavicu ljubuškog 
kapetana na Utvici 31. svibnja 1832. godine boreći se pro- 
tiv zloglasnog azijate Osmana Manova. Iz ljubavi prema svo- 
jim umrlim zemljacima podiže ovaj mali spomenik unuk i 
potomak rečenog poglavice bez Kapetanović, načelnik glav- 
nog grada Sarajeva u svom rođenom mjestu plemenitoj 
Vitini u svibnju 1894.« 


Taj spomenik i danas postoji, mada je oštećen. 


Biograiski podaci 


ira MARTINA 
MIKULICA 





Rođen 15. siječnja 1841. u Borajni kod Ljubuškog 

1859. stupio u franjevački red na Širokom Brijegu 

1860. položio svečane zavjete 

1861. studira filozofiju u.Feletri — Italija 

1862. studira bogosloviju u Ferari — Italija 

1863. zaređen za svećenika 

1866. završava nauke u Italiji i vraća se u domovinu uči- 
telj pučke škole na Širokom Brijegu, župski pomoć- 
nik u Mostarskom Gracu 

1867. magistar klerika 

1970. župnik u Čerinu 

1872. prefekt novaka na Širokom Brijegu i profesor gim- 
nazije na Širokom Brijegu 

1876. župnik u Klobuku 

1879. član redovničkog starješinstva (definitor) 

1885. gvardijan na Humcu 

1888. župnik u Ružićima 

1898. po drugi put definitor 

1901. po treći put definitor 

1902. umirovljen, odlazi iz Ružića na Široki Brijeg 

1912. oboli 

Preminu 27. studenog 1912. nakon 27 dana bolesti, na Ši- 

rokom Brijegu, gdje je i pokopan. 

KAZALO 


Riječ na početku . 


Tko je pustinjak fra Martin Mikulić , 


Djevac od devedeset godina . 
Zvonarev teljig . 

Vitinski lovac 

Narodna torba . 

Izvori 

Bilješke 


Kronološki podaci o piscu . 


23 
103 
137 
185 
211 
213 
215 











_—__—_—— _——a—a—— 


= 





prouzrokovati moralnu krizu u njemu, 
oduzimajući mu mnoge duhovne vred- 
note u zamjenu za materijalno obilje. 

Njegove pripovijesti nemaju veliku 
umjetničku vrijednost. To je razumlji- 
vo ako se ima na umu da su nastale 
u doba početka stvaranja naše proze, 
kađa jezik još nije bio razvijen i iz- 
ražajne mogućnosti bile nedostatne. 
Međutim, one danas imaju golemu po- 
vijesno-folklornu i leksičku vrijednost. 
Iz njih se može saznati kako je naš na 
rod živio kroz čitavo deveinaesto sto- 
ljeće, kakvi su mu bili običaji i vje- 
rovanje. 

Zbog toga sam ih priredio kao dio 
naše kulturne baštine kako bi bile pri- 
stupačne našim mladim naraštajima i 
kako bi u njima mogli osjetiti dražest 
stare materinske riječi i saznati kak- 
vim su životom živjeli njihovi pradje- 
dovi. 

Ovim sam želio obilježiti šezdesetu 
godišnjicu smrti zaboravljenog  pisca- 
-pustinjaka. ' 

Umro je 1912. na Širokom Brijegu 
gdje je i pokopan. 

